﻿ CUPRINS I. Statutul interdisciplinar al stilisticii I.1. Stilistica şi lingvistica I.2. Stilistica şi comunicarea verbală I.3 Stilistica şi pragmatica lingvistică I. 4. Stilisica şi retorica I. 5. Stilistica şi poetica I. 6. Stilistica şi semiotica I.7. Stilistica lingvistică şi stilistica literară II. Conceptele de bază ale stilisticii II.1. Norma şi abaterea de la normă II.2. Selecţia şi combinarea faptelor de limbă II.3. Stilul Definiţii ale stilului II.4. Efectul de stil II.5. Expresivitatea – categorie centrală a stilului II.7. Varietatea stilurilor şi ierarhizarea lor III. Oralitatea III.1. Caracterele oralităţii III.2. Stilurile conversaţionale III.3. Argoul IV. Diversitate stilistică şi unitate funcţională în limba română contemporană (I) IV. 1. Limbajul popular comun IV. 2. Limbajul literaturii populare V. Diversitate stilistică şi unitate funcţională în limba română contemporană (II) l. Stilul juridic 2. Limbajul administrativ 3. Stilul ştiinţific 4. Stilul publicistic VI. Stilul literaturii artistice şi stilistica operei literare INTRODUCERE Interesul pentru stil nu este recent, de vreme ce stilurile şi ierarhizarea variantelor stilistice au fost studiate încă din antichitate; recentă este doar constituirea unei discipline autonome legată de problematica stilului. În acest sens, putem accepta definiţia stilisticii ca studiu „al stilului, adică al manierei de a scrie”. Numai că autorul acestei definiţii se grăbeşte să adauge: „Această defini-ţie, clară în principiu, se revelează a fi ambiguă şi dificil de mânuit în practică, din pricina complexităţii sale” (Guiraud, 1962, 11). Definiţia stilisticii trimite direct la studierea stilului, adică a manierei de a vorbi / a scrie, dar definiţia rămâne neoperantă atâta timp cât nu aflăm răspunsuri convenabile la o altă întrebare: ce este stilul? Faptul că stilul este o concept sus-ceptibil de a fi definit din variate puncte de vedere atrage după sine definiţii diferite ale stilisticii, în funcţie de modul de configurare a problematicii ei de cercetare. În fapt, nu putem defini stilul înainte de a defini câteva concepte primare, în jurul cărora s-a dezvoltat în timp disciplina: norma, abaterea de la normă, alegerea, efectul stilistic, expresivitatea etc. De răspunsul la aceste întrebări, de modul în care vor fi definite aceste concepte depinde şi definiţia stilului; asemenea sarcini configurează şi direcţiile de cerce-tare în stilistică. Rezultă de aici că stilul este un concept derivat. Definiţia stilului se cere însă amânată pentru a schiţa mai întâi un răspuns la două întrebări la alte întrebări, răspuns ce trasează liniile de deazvoltare ale disci-plinei: cum s-a dezvoltat stilistica; care sunt disciplinele cu care stilistica împăr-tăşeşte opţiuni teoretice, obiective de cercetare şi cu care ar putea intefera. I STATUTUL INTERDISCIPLINAR AL STILISTICII Obiective – Să poată circumscrie domeniul stilisticii; – Să cunoască particularităţile constitutive şi obiectivele stilisticii lingvistice şi pe cele ale stilisticii literare; – Să cunoască şi să facă diferenţa între diferite tipuri de analiză stilistică a textului literar; – Să evalueze corect caracterul interdisciplinar al lingvisticii, cu sublinierea diferenţelor care există între pragmatica lingvistică, retorică, semiotică, poetică şi lingvistică. 1. Prin datele ei constitutive, stilistica s-a constitui ca o disciplină de graniţă, ca un loc geometric, atât din punct de vedere teoretic, cât şi metodologic al cercetărilor despre limbaj şi limbaje. Fie că a fost recunoscută doar pentru o parte a sa – stilistica operei literare (Munteanu, 1005, p.9) –, fie pentru întreg domeniul său, interdisciplinaritatea constituie cheia de boltă a cercetării stilistice actuale. 1. 1. Stilistică şi lingvistică. Stilistica a apărut, ca disciplină autonomă, ca replică la structuralismul clasic, inaugurat în Europa de F. de Saussure, care a ridicat lingvistica la demnitatea de ştiinţă a limbii. Dobândirea acestui statut nu s-a făcut însă fără sacrificii şi, în acest caz, sacrificată a fost limba vie, nesis-tematică (parole) în favoarea limbii-sistem abstract, închis, de semne. Prima ge-neraţie postsaussuriană a încercat să repare nedreptatea făcută vorbirii, concen-trându-se chiar asupra acestui ansamblu de actualizări ale limbii-sistem, de mani-festări ale limbii în diferite contexte de utilizare. Stilistica lingvistică, aşa cum a fost concepută de fondatorul ei, Charles Bally, este rezultatul imediat al acestei noi orientări; pragmatica lingvistică, disciplină care tinde astăzi să-şi aproprieze toată diversitatea manifestărilor verbale, reprezintă rezultatul mai îndepărtat al acestei evoluţii. Ca disciplină autonomă, stilistica s-a dezvoltat, aşadar, în paralel cu lingvistica teoretică structuralistă, adică cu lingvistica sincronică, aşa cum a fost întemeiată de Ferdinand de Saussure. În această privin-ţă, distincţia dintre limbă (langue) şi vorbire (parole) constituie punctul de plecare al discuţiei despre stilistica modernă. Pentru Saussure, limba era un sistem abstract de semne, închis, dominat de relaţiile dintre elemente. Numai limba se constituia ca obiect al lingvisticii; vorbirii, în schimb, care se identifica cu multitudinea fenomenelor verbale concrete, i se atribuia particularitatea deschiderii, din cauza caqracterului alea-toriu al manifestărilor sale. Studiul vorbirii nu a intrat, pentru întemeietorul structuralismului european, în sfera de interes a lingvisticii teoretice, dar cercetările ulterioare, inclusiv cele stilistice (Ch.Bally, J. Vendryes), au arătat că vorbirea nu se identifica cu haosul lingvistic, care era atribuit vorbirii şi care o făcea pe acesta imporprie pentru o cercetare cu adevărat ştiinţifică. Saussure nu a fost sigur de modul în care ar trebui să fie caracterizată vor-birea. El i-a atribuit acesteia când un caracter social, când un caracter exclusiv individual. Dacă luăm în consideraţie vorbirea din perspectiva realizării ei ca an-samblu social de fenomene lingvistice / verbale, este indiscutabil că se poate vor-bi de o serie de trăsături recurente, care marchează modul de exprimare a unei anumite comunităţi lingvistice. Dacă luăm în consideraţie doar aspectul indi-vidual sub care se manifestă vorbirea, studiul particularităţilor de expresie nu se poate face decât pe fondul particularităţilor proprii grupului (socio)lingvistic din care vorbitorul face parte. Din capul locului, stilistica lingvistică a avut un caracter descriptiv: noua disciplină şi-a propus să inventarieze – la nivelul uzajului – diversitatea moda-lităţilor lingvistice – fonetice, morfo-sintactice, lexicale – prin care se concre-tizează intenţiile de comunicare ale vorbitorilor în variate situaţii de comunicare. Nu a fost greu să se observe că aceste modalităţi lingvistice se ordonează în configuraţii relativ coerente, cu alte cuvinte, că, departe de a fi, aşa cum credea Saussure, o colecţie de fapte de limbă, imposibil de ordonat, vorbirea este guver-nată de reguli ale uzajului, pe care vorbitorul le învaţă o dată cu elementele de cod lingvistic; imensa, practic infinita varietate de actualizări ale unei limbi este, aşadar, condiţionată de reguli ale uzajului, care, la rândul lor, s-au constituit în funcţie de paramterii comunicării: emiţătorul, receptorul, contextul, canalul, mesajul şi codul. Relaţia emiţător-receptor vizează, din punctul de vedere al stilisticii lingvistice, apartenenţa la o anumită categorie socio-profesională, vârsta, poziţia într-o ierarhie socială, gradul de apropiere între partenerii la actul de comunicare etc. Canalul vizează, în primul rând, comunicarea orală sau scrisă. Contextul înglobează cadrul în care se desfăşoară comunicarea (contextul situaţional), dar şi domeniul de destinaţie a mesajului. Aceşti parametri, în diferite configuraţii, generează ierarhizarea verticală a unei limbi, stilurile ei funcţionale. Fiecare dintre aceste stiluri îşi are propriul inventar de trăsături la nivel fonetic., gra-matical, lexical, frastic şi transfrastic, iar aceste inventare de forme, precum şi regulile lor de utilizare se învaţă o dată cu învăţarea limbii materne. Lingviştii vorbesc de o competenţă lingvistică a vorbitorilor unei limbi (în măsura în care aceştia sunt capabili să formeze enunţuri bine formate, corecte din punct de vedere gramatical şi coerente din punct de vedere semantic). Putem însă vorbi şi o competenţă stilistică a vorbitorilor unei limbi, competenţă care măsoară capacitatea unui individ de a recunoaşte şi de a utiliza adecvat o variantă sau alta a limbii în care se exprimă (în funcţie de partenerul de comunicare, de relaţia cu acesta, de natura şi forma mesajului, de cadrul comunicării). Un vorbitor poate cunoaşte doar un singur registru stilistic al limbii pe care o vorbeşte (limbajul popular, în variantă rurală sau citadină) sau mai multe, pe care le poate alterna, după caz. Competenţa stilistică poate fi, aşadar, foarte restrânsă, dar poate fi şi conside-rabilă, în funcţie de educaţie, de profesie (profesiile în care contactele umane prevalează lărgesc aria de manifestare, sub aspect stilistic, a unui vorbitor). Un ziarist, ca să nu mai vorbim de un scriitor, un traducător de literatură trebuie să se poată mişca cu uşurinţă în cele mai variate zone ale unei limbi. Competenţa stilistică poate fi educată; absenţa unei instrucţii în ceea ce pri-veşte uzajul lingvistic face ca unii vorbitori să utilizeze aceeaşi variantă şi când scriu, şi când vorbesc, şi într-o conversaţie particulară, şi într-una solemnă, şi într-un memoriu, şi într-o scrisoare particulară. Încă şi mai frecvent este ames-tecul registrelor stilistice, acolo unde acesta nu este tolerat: fenomenul este îndea-juns de răspândit la oameni cu instrucţie precară, la elevii sau chiar la studenţii care introduc, de pildă, greşit elemente de oralitate în comentariile literare, cre-zând probabil că vor da astfel exprimării o turnură mai firească, dar este cultivat şi în mod deliberat în limbajul publicistic, dintr-o nevoie de acoperire a unor segmente cât mai întinse ale populaţiei şi dintr-un impuls de democratizare a utilizării limbajului. Aceste observaţii conduc spre mai multe concluzii: – având ca obiect stilul (raportat nu la sistemul limbii, ci la actualizările acestuia, adică la vorbire), stilistica „nu este studiul unei părţi a limbajului, ci al limbajului luat în totalitatea sa, observat sub un unghi particular” (Bally, 1926, 114). De altfel, această convingere cu privire la caracterul integrator al stilisticii domină cercetarea în domeniu, indiferent de orientarea din care aceasta este întreprinsă. Semioticianul rus Boris Uspenski ajungea, la sfârşitul anilor ’60, dintr-o cu totul altă perspectivă decât cea adoptată de Ch.Bally, la aceeaşi con-cluzie ca acesta: „În consecinţă, stilistica este o disciplină de un ordin în principiu diferit de cel al fonologiei, al gramaticii, al semanticii, ea nu este pur şi simplu treapta următoare în ierarhia nivelurilor lingvistice. Stilistica studiază limba glo-bală a unei societăţi date, care se dezagregă în mai multe sublimbi, în timp ce disciplinele menţionate tratează despre normele particulare ale comunicării expli-cative” (Uspenski, 1968, p. 129); – stilistica se raportează la vorbire; prin urmare, nu trebuie să ne raportăm în studiul stilistic la limbă, care este sistemică, acronică, statică, ci la vorbire, care este dinamică, procesuală, imprevizibilă; – raportându-se la vorbire, conceptul de „stil” şi definiţia stilisticii tind să acopere atât aspectul scris, cât şi pe cel oral: din acest punct de vedere, opoziţia scris ~ oral nu separă variantele stilistice ale limbii, ci traversează toate manifestările concrete ale acesteia; avem, prin urmare, o limbă scrisă şi o alta orală. Unele variante stilistice ale limbii sunt realizate cu precădere în forma scrisă, altele în forma orală (stilurile conversaţionale). Orientându-se spre studiul fenomenelor de vorbire (care nu reprezintă reali-zarea orală a limbii, ci realizarea / manifestarea în acte con-crete de limbaj), stilistica este preocupată inevitabil de subiectul vorbitor / receptorul: stilistica a fost, aşadar, mult timp înţeleasă ca studiu al modalităţilor de exprimare / manifestare la nivelul expresiei verbale a subiectivităţii celui care vorbeşte sau scrie. Această orientare teoretică a stilisticii a fost determinată de particularităţile vorbirii, în raport cu limba. De altfel, Ch. Bally, întemeietorul stilisticii lingvistice, prin al său Traité de stylistique française (Tratat de stilistică franceză), afirma tranşant că limbajul nu reprezintă o creaţie a logicii, aşa cum nici viaţa nu este alcătuită exclusiv din idei. Acţiunile oamenilor, inclusiv cele de ordin verbal, sunt comandate de emoţii, dorinţe, de voliţiune, de impulsuri vitale; inteligenţa (implicit cea logică) nu face decât să dea o formă diferitelor acţiuni umane (Bally, 1926, p. 20). Putem înţelege un act verbal – o secvenţă de vorbire (de realizare efectivă a limbii) – ca un tip special de acţiune, care se supune, în principiu, aceloraşi comandamente ca şi celelalte tipuri de acţiuni umane. Stilistica (lingvistică) a avut, în consecinţă, dintru început, sarcina de a pune în evidenţă faptul că neaşezându-se sub incidenţa logicii, o multitudine de verbalizări pun în valoare acţiunea verbală comandată de emoţii, de dorinţă, de voinţă (cu intervenţia inten-ţionalităţii) sau, mai rar, de impulsiunile vitale (fără intervenţiaq intenţionalităţii). Acţiunea inteligenţei nu se suprapune perfect peste acţiunea verbală (prin limbaj / cu ajutorul limbajului): aceasta nu înseamnă că inteligenţa nu este implicată în fenomenele de limbaj, dar în cazul activităţii verbale, inteligenţa este un mijloc, o modalitate de organizare a acestei activităţi, iar nu un scop în sine (Bally, 1926, p. 34) În activitatea verbală concretă (fie sub formă scrisă, fie sub formă orală), limbajul este dominat de afectivitate şi de subiectivitate. Stilistica îşi propune, aşadar ca obiectiv prioritar să studieze acele „urme” ale afectivităţii şi ale subiectivităţii subiectului enunţă-tor. Prin urmare, stilistica studiază fenomenele de expresivitate, realizate în planul manifestărilor verbale; asemenea fenomene sunt importante, pentru că niciodată sau aproape niciodată verbalizarea nu este întâmplătoare, nici chiar a-tunci când nu pare marcată de intenţionalitate. Ch.Bally a fixat de altfel sarcinile stilisticii lingvistice, atunci când a legat-o pe aceasta de categoria expresivităţii şi de condiţiile generale ce guvernează comunicarea verbală: „Pentru mine, sarcina stilisticii constă în a căuta care sunt tipurile expresive care servesc, într-o peri-oadă dată, la redarea mişcărilor gândirii şi ale sentimentului la subiecţii vorbitori şi la studierea efectelor produse spontan la subiecţii ascultători, prin întrebuin-ţarea acestor tipuri.” (Bally, 1926, p. 108) 1. 2. Stilistică şi comunicarea verbală. Ceea ce face ca exprimarea noastră să fie personală este faptul că, în actul de comunicare, vorbitorul / enunţătorul este încadrat într-un sistem complex de relaţii; vorbitorul / enun-ţătorul nu se manifestă din punct de vedere verbal, independent de celelalte ele-mente ale acestui proces. Rezultă de aici că expresia verbală – indiferent dacă aceasta este sub forma unui mesaj scris sau a unuia oral, indiferent dacă avem de-a face cu rostirea unei secvenţe verbale de o oarecare lungime sau de un text – depinde de o serie de factori: – subiectul vorbitor care este suportul uman al verbalizării; – conţinutul comunicării; – limba în care se exprimă (codul verbal) şi mijloacele de expresie pe care o limbă dată le pune la dispoziţia subiectului vorbitor; – destinatarul / comunitatea indivizilor ascultători sau cititori cărora le este adresat mesajul. Rezumând, putem spune că forma (sau expresia, configuraţia proprie unui mesaj) depinde de: a) origine (subiect vorbitor); b) destinaţie (desti-natar, receptor); c) funcţie (în raport cu conţinutul exprimat şi cu setul de motivaţii care comandă atât emiterea, cât şi receptarea mesajului). Raţiunea de a fi a limbajului este aceea de a ne face înţeleşi de către alţii; limba este organizată într-un sistem, deci ea devine un instrument cu caracter instituţional prin care se exercită facultatea de comunicare interumană; de această funcţie generală de comunicare, determinată social, aptă să transmită şi să pri-mească informaţii verbalizate (scrise sau oral), depinde existenţa sistemelor de semne care asigură permanenţa comunicării interumane. Stiinţa care se ocupă cu aceste chestiuni este lingvistica (mai exact, acea parte a teoriei şi a practicii limbii prin care luăm cunoştinţă de existenţa unui sistem de reguli şi paradigme, ce guvernează limba – gramatica, cu rolul de a codifica limba). Dicţionarele pun şi ele în valoare caracterul sistemic al limbii, pentru că un articol de dicţionar înregistrează – în afară de trăsăturile gramaticale – sensuri ierarhizate, selecţii seman-tice acceptate de uzajul limbii. Aceasta înseamnă că vorbitorii se pot folosi, virtual, de toate aceste posibilităţi lexico-gramaticale, dar nu o fac întotdeauna, pentru că nu întotdeauna sunt puşi în situaţia de a o face. Fiecare vorbitor al unei limbi are stocat în memoria sa un număr impresionant de cuvinte, dar şi de reguli de formare şi de utilizare a cuvintelor, care îl ajută să se înţeleagă cu semenii, chiar dacă aceştia folosesc cuvinte pe care el nu le-a auzit niciodată. Ca să devină comunicare, limba trebuie să se concretizeze, adică să fie întrebuinţată în acte de vorbire individuale. Felul de a folosi posibilităţile limbii este determinat de împrejurările, diferite, în care se găsesc oamenii, de raporturile dintre ei, de preocupările zilnice, de orizontul lor de cultură, de temperament, de dispoziţia psihică de moment. Fiecare dintre aceşti factori poate determina o anumită atitudine sau reacţie care influenţează alegerea materialului lingvistic, a mijloacelor / modalităţilor expresive, fie că este vorba fr ritmul frazei, de cuvinte, de construcţii, de tonul comunicării. Dacă ne raportăm la limbă ca sistem, la funcţia de comunicare a limbii, ne aflăm pe terenul lingvisticii, dacă ţinem seama de modalităţile de întrebuinţare a limbii actualizate (de vorbire) de către o comunitate lingvistică omogenă (grup socio-profesional, de vârstă etc.) sau de către un vorbitor individual, ne aflăm pe terenul stilisticii. În funcţie de dicotomia limbă – vorbire, putem spune că faptele de stil sunt fapte de vorbire, adică de expresie individuală (variante ale aspectelor de limbă înţeleasă ca sistem). Stilistica trebuie înţeleasă ca o disciplină lingvistică, ce are în vedere raportul general – particular, pe care se întemeiază existenţa şi perceperea realizării ei expresive în planul vorbirii: rezultă de aici că stilul poate fi definit ca variantă, variabilă a unei scheme (limba). Exemple care pun în valoare aceste raporturi între schemă şi variabilă, între general şi particular, individual. – a se uita (a privi), a se holba, a se chiorî, a contempla, a se benocla; – a vorbi, a îndruga, a sporovăi, a rosti, a cuvânta, a zice. Primul termen al seriei este neutru (denotativ), pe când ceilalţi desemnează – între limite de aproximare acceptabile – acelaşi lucru, dar au o marcă în plus, numită conotaţie; aceasta reflectă poziţia / atitudinea vorbi-torului faţă de obiectul / acţiunea în discuţie. Atitudinea poate fi depre-ciativă, sau poate marca admiraţia, deferenţa, valorizarea pozitivă. Primul termen din serie poate fi folosit ori de câte ori vrem să conferi un caracter neutru, „alb”. Aşa se explică frecvenţa verbului a spune în comunicatele de presă, în emisiunile de ştiri TV; nu ne vom putea referi niciodată la purtătorul de cuvânt al Guvernului / preşedinţiei, folosind o formulare de tipul: în continuare, pur-tătorul de cuvânt al Guvernului le-a zis / îndrugat ziariştilor...: verbele a flecări, a îndruga sunt puternic maracte conotativ (conotaţie negativă / depreciativă); ver-bul a zice nu este conotat ‘depreciativ’, ci ‘popular'’, ‘familiar’. În tipul de exprimare pe care îl presupune ştirea TV, comunicatul de presă, accentul cade pe ideea de maximă obiectivitate: cuvintele trebuie să fie „transparente”, iar cel care redactează ştirea se „şterge” pe sine ca subiect vorbitor. Dacă vom spune purtătorul de cuvânt al Guvernului a cuvântat astăzi la conferinţa de presă despre..., a cuvânta este simţit ca supralicitare; el spune prea mult despre atitudinea vorbitorului şi, în consecinţă, poate fi interpretat fie în sens ironic (datorită conotaţiilor 'învechit', 'preţios'), fie, prin răsturnarea acestei interpretări, cu sens negaitv, peiorativ. Copiii fac adesea asemenea transgresări de registru stilistic, atunci când vo-besc între ei sau când vorbesc cu adulţii, fără să realizeze că anumite cuvinte au ataşate o conotaţie negativă: inserţia socială a copilului vizează şi asemenea aspecte ale educaţiei sale lingvistice. Primele verbe din seriile sinonimice sunt elemmente ale exprimării în limba literară standard, deci ale exprimării întemeiate pe respectarea normei con-venţionale şi a uzului mediu al limbii, pe când celelalte aparţin limbajului elevat, familiar, popular sau argotic: ele exprimă atitudini premeditate din partea vorbi-torilor. Acest teritoriu al faptelor de limbă actualizată manifestă, motivate afectiv şi având valoare expresivă, teritoriul stilisticii lingvistice, spre deosebire de stilistica textului literar. Putem afirma că, în principiu, există: – stilistica variantei vorbite a limbii, caracterizată prin funcţia ei expresivă, motivată afectiv; – stilistica variantei artistice a limbii (stilistica operei literare), motivată estetic; – stilistica limbajelor socio-profesionale (ştiinţific-tehnic, oficial-administrativ, publicistic), cu diferenţieri mai ales în plan lexical şi sintactic; utilizarea acestui limbaj este dependentă de scopul, teoretic sau practic, implicat în mesaj. Stilistica lingvistică este reunirea lui (a) cu (c). 1. 3. Stilistica şi pragmatica. I. Coteanu admite că între stilistică şi pragmatică există o zonă apreciabil de largă de suprapunere, de vreme ce, în examinarea faptelor de stil condiţionările, nu pot fi ocolite aspectele de ordin socio-cultural, referitoare la toţi parametrii actului de comunicare; însăşi punerea în perspectiva comunicării (non)literare a obiectivelor stilisticii este semnificativă pentru această înţelegere a domeniului: „Stilistica ar fi deci studiul modului de manifestare a performanţelor de care deţinătorii unei limbi date sunt capabili, în funcţie de codul sau de codurile socio-culturale care condiţionează aceste performanţe.”(Coteanu, 1990, p. 97). Cu toate acestea, un punctul de vedere ca cel al M. Tuţescu, potrivit căreia stilistica ar fi o formă a „pragmaticii descrip-tive”, adică un studiu al limbajului aplicat la situaţii specifice (M.Tuţescu, apud I.Coteanu, 1990, p. 98) pare a eluda deosebirile dintre stilistică şi pragmatică, făcând din prima o subdiviziune a celei de-a doua. Suprapunerea apreciabilă de domeniu a celor două discipline – stilistica lingvistică şi pragmatica lingvistică – a fost, de altfel, recunoscută de autorii volumului Aspecte ale dinamicii limbii române actuale (2002, coord. Gabriela Pană-Dindelegan) ca fiind o realitate de neocolit, de vreme ce propun termenul de ‘pragmastilistică’, eliminându-l astfel pe cel de ‘stilistică lingvistică’. Între pragmatica lingvistică şi stilistica lingvistică există totuşi o serie de importante deosebiri, care ţin, în principal, de scopurile vizate de cele două dis-cipline: pragmatica este, în primul rând, interesată de eficienţa schimburilor verbale, de capacitatea indivizilor implicaţi în actele de comunicare de a coopera sau nu; stilistica lingvistică nu ignoră aceste chestiuni, dar este mai curând inte-resată de expresia verbală, de modul în care este utilizat repertoriul de forme pe care vorbitorii le au la dispoziţie. 1. 4. Stilistică şi retorică. În antichitatea greco-latină nu exista o disciplină autonomă care să se ocupe de stil, cu toate că interesul pentru problematica a ceea ce s-a numit mai târziu stilistică este foarte timpuriu. De pildă, unul dintre primii retori (începutul sec. al V-lea în.Cr.) – Gorgias din Leontini – a fixat foarte de timpuriu acest interes: lui i se datorează apariţia genului epidictic, adică al genului retoric în proză, caracterizat printr-o expresie sublimă şi printr-o dispunere savantă a elementelor expresive. Gorgias a fost mai interesat de ordonarea cuvi-ntelor în discurs, de calitatea limbajului utilizat (plasticitate, sonorităţi) decât de natura subiectelor tratate. Cu el se conturează acele părţi ale dispozitivului retoric clasic, care configura mai târziu studiul stilului: sintagmatica discursului (taxis / dispositio) şi vocabularul folosit (lexis sau elocutio) (Barthes, 1966, p. 176). În antichitatea greacă problematica stilisticii era, aşadar, inclusă în retorică. În cartea a III-a a Retoricii sale, Aristotel vorbeşte despre figurile de stil, despre podoabele verbale care trebuie să înnobileze, dar, mai ales, să facă eficace discursul oratorului. Se înţelege că fiecare tip de discurs avea propriile sale exigenţe cu privire la expresia verbală: de pildă, metaforele, elementele de lexic popular sau cuvintele vulgare nu aveau ce căuta în discursul deliberativ: aceste restricţii indcă puternica tendinţă spre codificare pe care a cunoscut-o, încă de la începuturi, exerciţiul retoric. Tendinţa spre codificarea expresiei verbale devine încă şi mai puternică în retorica latină. Cu Cicero are loc lărgirea interesului pentru expresia verbală, în sensul că în sfera de interes a retorului intră acum şi textele literare (prin exem-plificări), pentru că literatura conserva cel mai bine realizările socotite a fi paradigmatice pentru exprimarea expresivă. O altă tedinţă vizibilă la Cicero a fost şi deplasarea interesului de la discursul rostit la textul scris, ceea ce atragea după sine şi modificarea recomandărilor făcute oratorilor, de a şti cum să-şi aleagă cuvintele. Să mai observăm că în cel mai important tratat de retorică al antichităţii latine – Arta oratorică de Quintilian – se acordă o atenţie semnificativ sporită stilului (pe lângă cultivarea limbii, învăţarea corectă a formelor gramaticale etc.). De altfel, la aproape o sută de ani după Cicero, Quintilianus a definit retorica drept „ars bene dicendi” şi este interesant să remarcăm faptul că în timp ce pentru Aristotel principala categorie a retoricii fusese persuasiunea, în raport cu care retorica avea să fie definită ca o disciplină prin care se descoperea în mod speculativ ceea ce era susceptibil de a crea convingeri (Aristotel, 1932, pp. 73-74), pentru Quintilianus definirea retoricii s-a redus la găsirea expresiei verbale adecvate scopurilor exprimării prin cuvinte. Quintilanus a fost contemporan cu Augustus, dar tot contemporan cu marele împărat a fost şi retorul Dionis din Halicarnas care, într-un fel, a inaugurat interesul autonom pentru stil, interes materializat în analiza mişcării frazelor, a ritmului interior, pe care acestea îl au într-un text. Aceeaşi tendinţă o înregistrează şi Tratatul despre sublim (Pseudo-Longinus, sec. I după Cr.): retorica avea ca scop găsirea atributelor unei calităţi integratoare a exprimării prin cuvinte – sublimitatea – proprietate a stilului, nu a subiectelor tratate. În forma ei clasică, retorica a avut o tendinţă normativă, pentru că a încercat să codifice forma discursului oratoric şi, ceva mai târziu, pe cea a ex-primării poetice. În consecinţă, retorica definea forma discursului la un triplu nivel: invenţia temelor (alegerea lor), compoziţia / aranja-mentul părţilor şi expresia verbală (stilul / figurile retorice sau de stil). Retorica a încercat să menţină controlul în toate aceste compartimente, cu scopul evident de a produce enunţuri (orale, apoi şi scrise) care, prin efectele lor răsfrânte asupra ascultătorilor / cititorilor, să inducă în aceştia o atitudine de identificare cu mesajul transmis. Alegerea formelor era definită de retorică şi condiţionată de natura discursului. Stilul se identifica, în consecinţă, cu forma discursului, condiţionată de funcţia operei. O dată cu restrângerea dispozitivului retoric, din cele cinci componente ale retoricii clasice nu au mai rămas, în cele din urmă, decât taxis şi lexis. Aceasta a fost condiţia retoricii restrânse timp de secole şi, de aceea, este explicabil de ce două dintre marile tratate de figuri datorate lui Dumarsais (Du sens, 1730) şi Pierre Fontanier (1821–1827) se apleacă cu atâta minuţie asupra claselior de figuri, mai ales semantice, ignorând complet celelalte aspecte pe care constituirea discursului verbal le presupunea. Putem afirma că restrângerea retoricii până în sec. XIX la un studiu analitic şi descriptiv al expresiei verbale, fără legătură cu contextul cultural, situaţional, face ca retorica să-şi modifice foarte mult dome-niul de referinţă şi scopurile iniţiale. O parte din problematica retoricii a fost preluată mai târziu de stilistică, inclusiv de stilistica numită lingvistică. Definită, de regulă, ca un studiu al expresiei verbale, stilistica ia în calcul autorul ca instanţă care produce mesaje, ascultătorul / cititorul ca instanţă care le primeşte / receptează / interpretează, posibilităţile de variere a registrelor de expresie, în funcţie de destinaţia şi funcţia discursului: toate acestea dovedesc înrudirea, legătura (nu numai) genetică între stilistică şi retorică. În forma ei modernă, stilistica nu a avut niciodată un caracter normativ (ca retorica), chiar dacă recunoaştem că fiecare variantă funcţională a limbii îşi are propriile ei norme ce reglementează uzajul, norme stilistice, diferite de cele lingvistice, ale limbii-sistem. Atâta timp cât a fost privită ca o parte a reto-ricii, problematica stilului a fost supusă unor încercări de normare, de codificare. În toate poeticile / retoricile clasice se întâlnesc trei paliere stilistice – stilul înalt / sublim / nobil, stilul mediu / temperat, stilul simplu / vulgar –, ce reglementau destul de precis atât utilizarea re-surselor expresive ale unei limbi, cât şi inventarul de forme retorice, deja stocate în memoria culturală a unei comunităţi lingvistice. Aceste trei paliere stilistice transgresau, ignorând-o, individualitatea creatoare, nevoită să se supună reco-mandărilor foarte stricte cu caracter normativ. De pildă, scriitorii care voiau să scrie o tragedie trebuiau să se plaseze pe palierul stilului înalt, caracterizat prin anumite turnuri retorice bine reglementate (tiradele, invocaţiile adresate zeilor, eroilor tutelari, antitezele, selecţiile drastice de vocabular etc.). Opoziţia dintre palierele stilistice era foarte bine pusă în evidenţă de analiza acelor autori care, ca Vergiliu, au ilustrat toate posibilităţile de expresie literară; de altfel, scriitorii puteau trece de la un stil la altul: în perioada clasică, La Fontaine a folosit în fabule stilul mediu, iar într-o feerie ca Psyché stilul înalt. Ideea că stilul repre-zintă, chiar şi atunci când conceptul se raportează la expresia verbală nonliterară, expresia individualităţii creatoare este foarte nouă; ea datează, de fapt, din epoca modernă. Din aceste consideraţii tragem concluzia că retorica a avut un caracter preponderent normativ: în privinţa literaturii, ea se ocupa (şi se ocupă) cu descrierea şi codificarea preceptelor şi se bazează pe o teorie a genurilor. Din acest tip de demers, rezultă o tipologie a operelor literare, în funcţie de formele definite la nivelul invenţiei şi la cel al dispoziţiei părţilor (compoziţiei) şi în funcţie de scopurile acestora (Guiraud, 1962, p. 12), în timp ce stilistica include variate metode de studiere a expresiei, este studiul unei forme specifice a me-sajului (Guiraud, 1974, p. 944). Cercetând istoria constituirii stilisticii ca disciplină autonomă în secolul al XIX-lea românesc, Ileana Oancea observa că retorica a funcţionat de-a lungul timpului ca teorie, dar şi ca practică literară, că a fost deopotrivă grilă de interpretare, dar şi model coercitiv. (Oancea, 1986, p. 133). Această observaţie are o valabilitate mult mai amplă şi însăşi condiţia retoricii, din momentul în care literatura a devenit unul dintre obiectele ei privi-legiate. Stilistica nu are caracter normativ şi se ocupă cu studiul expresiei (literare sau nu). Din vechea retorică, stilistica modernă de orice orientare a preluat ideea caracterului conştient, deliberat al utilizării limbajului cu anumite scopuri (eventual artistice). Se pot produce, fireşte, şi turnuri expresive fără o participare conştientă a autorului, dar asemenea cazuri nu formează regula. De obicei, atât vorbitorul obişnuit, cât şi poetul vizează o întrebuinţare dacă nu expresivă, cel puţin adecvată a limbajului, ceea ce implică în cel mai înalt grad factorul intenţiona-lităţii. Putem spune că între stilistică şi retorica veche sau modernă există o legătură genetică, apoi una care ţine de poziţia vorbitorului faţă de limbă – deopotrivă instrument şi obiect –, şi anume limba este considerată în act, nu în aspectele ei abstracte, teoretice, dar scopurilor acestor două discipline cu caracter eminamente practic sunt diferite: retorica este centrată pe categoria persuasiunii, adică pe categoria convingerii au-ditoriului / cititorului prin utilizarea unor procedee care să sporească eficienţa exprimării – iar prin aceasta este apropiată de pragmatica lingvistică –, în timp ce stilistica este preocupată în special de maniera de a scrie / a vorbi, în subsidiar de calitatea expresiei verbale. 1. 5. Stilistica şi poetica. Începând cu Introduction à la poétique (Întro-ducere în poetică), lecţia de deschidere a lui Paul Valéry din 1938, se inaugurează o nouă înţelegere a poeticii, a domeniului şi a finalităţii acesteia. Afirmând că literatura nu este decât un fel de extensiune şi de aplicare a anumitor proprietăţi ale limbajului natural, Valéry indica o nouă cale de exegeză literară, fundamental centrată pe linmbaj şi, în acelaşi timp, dinamică: sensul tradiţional, banalizat, al conceptului de poetică – inventar de reguli, convenţii, prescripţii, care să reglementeze producerea / circulaţia / receptarea operei literare – era înlocuit cu o înţelegere mergând către etimologia cuvântului gr. poiein ‘a face’, adică cu o înţelegere a poeticii ca tip special de activitate lingvistică creatoare. Ascendentul pe l-a cunoscut structuralismul asupra studiului literaturii a făcut ca, în bună parte, acest sens să fie obliterat, în favoarea altor accepţiuni, cum ar fi cea a poeticii ca disciplină care defineşte condiţiile de realizare a literarităţii, adică a ansamblului de proprietăţi care fac dintr-un text un text literar şi, în subsidiar, ca disciplină cu caracter descriptiv şi taxinomic (poetica trebuia să edifice o tipologie a textelor literare). Pentru poeticienii structuralişti, textul literar este închis, autreferenţial (adică îşi construieşte propriul său orizont de referinţă, care nu are nici un raport cu realitatea), se supune unei structurări lingvistice (deoarece este manifestarea unei limbi naturale) şi este el însuşi un limbaj (în sensul pe care L.Hjelmslev îl preciza, adică un limbaj de conotaţie). În sfârşit, textul literar pune în valoare cele două tipuri de crea-tivitate, propuse de generativişti, adică creativitatea care se spune regulilor şi cea care generează reguli (M. Arrivé, 1969). La aceste particularităţi ale modului în care poetica şi-a definit obiectul şi priorităţile de ordin metodologic se pot adăuga şi altele: eludarea subiectului (autorului), mai precis punerea lui între paranteze, sub pretextul eliminării biografismului şi, o dată cu aceasta, a subiectvităţii enunţiatoare; „figura receptorului” devenea deopotrivă problematică, în măsura în care şi receptorul textului literar se afla plasat în afara obiectului de analiză, trimiţând, eventual, la alte domenii de cercetare, ca sociologia literaturii. De aceea, o bună parte a poeticii a păstrat până înspre deceniul 7 al secolului al XX-lea o puternică orientare descriptivistă, refu-zând – cu argumentul obiectivităţii –, să se aventureze pe terenul socotit nesigur al judecăţii de valoare. Exista chiar convingerea că o bună descriere a mecanismelor de producere / funcţionare a textului poetic poate răspune unei asemenea întrebări – stabilirea valorii, ca şi cum valoarea ar fi cosubstanţială cu structura internă a operei literare. Se înţelege că stilistica a trecut în această perioadă printr-o criză de identitate, chiar dacă au existat încercări de reconsiderare a domeniului din perspectivă structuralistă (M.Riffaterre). Ratând înţelegerea ca poietică, poetica nu avea cum să întâlnească stilistica, disciplină care se ocupa cu aspecte, uneori aleatorii, inclasificabile, care marchează expresivitatea limbajului. Prestigiul acestui tip de poetică (şi al metodologiei lingvistice în general) face ca toate celelalte posibile discipline care aveau ca obiect textul literar să intre într-un con de penumbră; înţelegem de ce un stilistician de la sfârşitul deceniului 6 putea afirma: „stilistica pare aproape moartă” (Arrivé,1969). Mai potrivit ar fi să spunem că poetica structuralistă a manifestat tendinţa de a absorbi stilistica. Este adevărat că într-o sinteză asupra orientării noii poetici, inaugurate de Mukařovský şi Valéry, caracterul de act creator, bazat pe alegere, al operei literare este subliniat cu pregananţă; nu numai creatorul în care se originează opera se cere a fi luat în considerare, nu numai textul, analizat printr-o close reading (adică o lectură foarte atentă, analitică), ci şi receptorul (cititorul / ascultătorul / spectatorul): „Poetica nu-şi mai află obiectul complet fixat sau dat a priori, adică existând în afara operei, ci chiar în operă, ca rezultat al unui act de creaţie” (Svejkovský, 1974, pp. 933-934). Această definiţie a obiectului poeticii, încă destul de izolată la mijlocul deceniului 7 al secolului trecut, în mai mare măsură compatibilă cu analiza stilistică, va deveni prevalentă după 1980, când interesul pentru categoria receptorului va pune în umbră nu numai orien-tările formalizante, ci şi pe cele cu caracter speculativ, legate de conceptul de „autor”. I.Coteanu preciza că, în ciuda obiectului comun, stilistica şi poetica au obiective deosebite, cel puţin prin faptul că stilistica ar trebui să-şi lărgească conceptul de stil, pentru a cuprinde în acesta nu numai modalităţile individuale de folosire a limbii, ci şi pe cele ale grupurilor de vorbitori, condiţionaţi din punct de vedere socio-cultural (Coteanu, 1990, pp. 89-90). Dacă nu putem avea decât o poetică a textului literar, putem avea, în schimb, o stilistică a tuturor tipurilor de utilizare a limbajului, fie cu scopuri estetice, fie nu. 1. 6. Stilistica şi semiotica. Din momentul în care lingvistica a pierdut din teren, iar metodologia inspirată de lingvistica structuralistă s-a depreciat, s-a produs un asalt al semioticii asupra ansamblului cercetării umaniste, ceea ce a condus la legifererea descrierii textului literar urmând proceduri împrumutate din lingvistica (post)structuralistă. Literatura a început să fie considerată o „practică semnificantă” între altele, fără vreo încercare de valorizare dintr-un punct de vedere oarecare (estetic, sociologic, filozofic etc.) a textului literar (J.Kristeva, 1968). Această nouă configuraţie a domeniului de cercetare a literaturii a condus la confuzia dintre poetică şi semiotica literară, situaţie încă vizibilă şi astăzi. Stilistica se dizolvă aproape în întregime în orientarea dominantă. Semioticienii au încercat să confere totuşi o legimitate perspectivei semiotice în stilistică, începând chiar cu definiţia dată „stilului”. De vreme ce în calitate de sistem de semne, orice limbă naturală se deschide nemijlocit spre o abordare semiotică, şi stilurile, variante funcţionale, ca actualizări ale unei limbi naturale, îndreptăţesc o aceeaşi abordare; în consecinţă, stilul este o noţiune direct semio-tică (Uspenski, 1968, p. 123) Cunoscutul stilistican francez Pierre Guiraud definea încă din 1978 noua retorică ca reuniune a două discipline distincte: stilistica şi semiotica literară. Stilistica ar include, din această perspectivă, studiul formei ling-vistice şi stilistica literaturii. Un pas înainte în direcţie recunoaşterii importanţei pe care semiotica o putea avea pentru studiul stilistic îl fac autorii lucrării Semiotica. Dicţionarul raţional de teoria limbii (1980), A.-J. Greimas şi J. Courtès. Pentru cei doi autori stilul este un concept care poate fi definit şi transformat într-un concept operatoriu cu dificultate, din cauza incompatibilităţii dintre stilistică şi semiotică în ceea ce privinşte principiile de pertinenţă. Totuşi se recunoaşte că „stilul” deţine o considerabilă putere integrativă, prin caracterul său de rezultantă globală a procesului de totalizare a semiozei realizate. Conceptul de stil se defineşte în raport cu procesul de lectură, proces care presupune deopotrivă recunoşterea şi identificarea, „la capătul unui lanţ intepretativ complex, prin care recurenţele formale, pe care analiza le poate separa ca tot atâtea sedimentări, produc un efect de individuaţie” (Greimas-Courtès, 1986, p. 213). Analiza semiotică poate degaja conţinutul „judecăţii de stil”, cu cele trei componente ale sale: – topologică; această componentă priveşte asigurarea obiectului între anumite „borne” acceptate ca atare (borna iniţială este dată de stilul ca indice de valoare de la care vor fi sancţionate formele-obiecte; de exemplu, „stilul elegant”, „stilul solemn”, „stilul vulgar” etc.; borna finală este dată de stilul ca termen sincretic, către care tinde recunoaşterea formelor enunţate; – axiologică; această compnentă priveşte stilul ca investire de valori, potrivit unor repere de evaluare exterioare şi interioare domeniului literaturii; primele sunt norme presupuse, ca, de pildă, stilul bun, stilul greşit etc., cele din urmă favorizează recunoaşterea şi individualizarea formelor care conduc la confi-gurarea unui cod estetic(stil frumos / original); – aspectuală; această componentă priveşte stilul din punctul de vedere al recunoaşterii continuităţilor, rupturilor, reiterărilor, abaterilor de către un obser-vator al procesualităţii obiectului semiotic. (Greimas-Courtès,1986, pp. 213-214). Judecata de stil se aplică obiectului, dar este legată şi de subiect, mai precis de subiectul care se exprimă (adică „ia formă şi se arată”). Realizarea acestui obiectiv ar trebui să inverseze însă demersul tradiţional de analiză; în loc să considere preexistenţa subiectului asupra formelor pe care le produce, ar trebui să se înainteze de la aceste forme către subiect, oarecum ca în demersul de tip genetic: „Va fi vorba, ceea ce face de altfel metalimbajul spontan, de a instala acest subiect la capătul parcursului, ca pe o formă de construit, fără încetare marcată şi desemnată de către obiectele semnificante prin care ea se manifestă.” (Greimas-Courtès, 1986, p. 214). Diferenţa faţă de o abordare lingvistică şi cu atât mai mult una pragmatică rezidă în aceea că subiectul enunţării este privit de semioticieni ca „efect al textului” şi nu ca actant al procesului de comunicare şi, în consecinţă, ca sursă a faptelor de expresivitate, ca manifestare a subiectivităţii subiectului enunţător. Ca şi poetica de tip (post)structuralist, semiotica consideră stilistica sub unghiul privilegiat al textului. Tipul de demers stilistic pe care îl sugerează A.-J.Greimas şi J. Courtès, demers care pleacă de la text ca să ajungă la subiectul de la originea textului nu are, în consecinţă, nici un raport cu stilistica genetică, aşa cum a fost aceasta teoretizată de L.Spitzer. 1. 7. Stilistica lingvistică şi stilistica literară. Pentru cei mai mulţi lingvişti, teoreticieni ai literaturii şi stilisticieni, stilistica nu se contituie ca un domeniu omogen: există, în principiu, cel puţin două subdomenii distincte ale stilisticii: stilistica limbii / a codului, inaugurată de Ch.Bally, şi stilistica literară, a mesajului, iniţiată de K.Vossler. „O stilistică ce s-ar cantona la rolul pe care i l-a destinat Bally ar avea astfel doar o funcţie preliminară şi provizorie. Se poate lua însă în consideraţie un alt domeniu care ar fi propriu pentru aceasta, dacă se postulează că în orice enunţ lingvistic se observă un anumit număr de relaţii, de legi, de constrângeri, care nu pot fi explicate prin mecanismul limbii, ci numai prin cel al discursului. Această ştiinţă ar avea subdiviziuni «verticale», ca poetica, care se ocupă de un singur tip de discurs, cel literar, şi subdiviziuni «orizontale», ca stilistica, al cărei obiect nu ar fi constituit de toate problemele ce ţin de un tip de discurs, ci de un tip de probleme privind toate discursurile” (Ducrot-Todorov, 1972, p. 104). În încercarea de a conferi domeniului „vast (şi destul de neomogen)” al stilisticii o configuraţie care să ţină seama de toate liniile de forţă care îl traver-sează, Şt. Munteanu vorbea de existenţa a cel puţin trei zone relativ distincte în acest domeniu: a) o stilistică a variantei vorbite a limbii, caracterizată prin funcţia ei expresivă, motivată afectiv; b) o stilistică a operei literare, întotdeauna motivată estetic; c) o stilistică „funcţională”, adică a limbajelor socio-profesionale (ştiinţific, didactic, juridic, administrativ, publicistic) (Munteanu, 1995, p.33). Variantele (a) şi (c) ţin de domeniul unei stilistici lingvistice, având un caracter precumpănitor descriptiv. Varianta (b) reuneşte în analiza propriu-zisă aspectele descriptive cu cele evaluative, mai exact întemeiază anumite judecăţi de valoare pe analiza acele configuraţii ale textului literar care evidenţiază inten-ţionalitatea estetică în utilizarea limbajului. Chiar dacă se poate da o definiţie generală stilisticii şi obiectului său de studiu – stilul ca formă de actualizare a limbii –, câmpul disciplinei rămâne divizat în două secţiuni, care presupun tipuri de abordare fundamental diferite, pentru că diferit este modul de raportare la limbă: a) în cazul stilisticii lingvistice, obiectul este stilul individual şi colectiv, definit în funcţie de parametri socio-culturali, care guvernează uzajul lingvistic, iar b) în cazul stilisticii literare, obiectul este stilul individual, rezultat al unor opţiuni de ordin estetic. A existat însă şi încercarea de a delimita domeniul stilisticii ţinând seama chiar de ceea ce le uneşte, anume că avem de-a face în ambele cazuri cu mesaje, mai precis cu forma mesajelor care se transmit (în anumite condiţii) de la un emiţător la un receptor. Plecând de la premisa că există un fundament comun – cel al comunicării – pentru toate tipurile de uzaj al unei limbi, P. Guiraud a dis-tins între – stilistica codului (stilistica descriptivă), – stilistica autorului(stilistica genetică) – stilistica cititorului (stilistica funcţională) (Guiraud, 1974, p. 944). 1. 7. 1. Stilistica descriptivă este ilustrată de ceea ce am numi stilistica lingvistică inaugurată de Ch.Bally şi continuată de şcoala sa (v. supra). Lingvistiului genevez i s-au reproşat confuzia dintre nivelul codului şi cel al mesajului şi plasarea efectelor de stil exclusiv la nivelul mesajului, plecând de la ideea că stilul reprezintă o proprietate a mesajului: „Chiar dacă suntem de acord cu acest postulat, ne putem totuşi gândi că descrierea mesajului este imposibilă fără un studiu anterior al valorilor lingvistice la nivelul codului, care generează efectele stilistice în mesaj” (Guiraud, 1974, p. 947). 1. 7. 2. Stilistica genetică. Această direcţie importantă a stilisticii euro-pene şi-a găsit realizarea cea mai elocventă în studiile lui Leo Spitzer, care la rândul său a beneficiat de sugestii teoretice venite din estetica lui Benedetto Croce şi din scrierile de lingvistică şi stilistică ale lui Karl Vossler. Critica psihanalitică şi critica literară genetică nu sunt străine de stilistica genetică profesată de L.Spitzer. 1. 7. 2. 1. Karl Vossler. Lucrările romanistului german K. Vossler au avut impact, în primele decenii ale secolului al XX-lea, nu numai asupra stilisticii, imprimându-i o orientare diferită de cea inaugurată de Şcoala din Geneva, ci şi asupra esteticii limbajului în general. Apărute ca o reacţie împotriva neopo-zitivismului profesat de Şcoala neogramatică, lucrările lui K.Vossler au reinsta-urat spiritul de sinteză în cercetarea lingvistică. De la lucrarea-manifest Postivismus und idealismus în der Sprachwissenschaft (Pozitivism şi idealism în ştiinţa limbii) (1904) până la ultima sa mare sinteză, Geist und Kultur în der Sprache (Spirit şi cultură în limbă) (1925), scrierile lui K.Vossler au pus studiul limbii pe alte temeiuri, încadrând-o printre fenomenele culturale majore din isto-ria unui popor. În Sprache als Schöpfung und Entwicklung (Limba ca creaţie şi dezvoltare), K.Vossler şi-a pus problema raportului dintre evoluţie şi creaţia în limbă. Plecând de la definirea limbii ca activitate spirituală, savantul a definit schimbarea creatoare ca fenomen determinat de prestigiul şi voinţa unei anumite categorii de vorbitori, care impun maselor modul lor de rostire. Impulsul creator, determinant pentru inovaţia în limbă, este văzut, aşadar, ca manifestare a unui factor esenţial, care, pentru Vossler, explică şi validează toate schimbările produse la proporţiile unei limbi naţionale: voinţa vorbitorului. K.Vossler face trecerea de la un concept de stil indisolubil legat de motivarea expresiei spre un concept de stil, înţeles ca intenţie de expresie şi afectivitate creatoare; în această din urmă accepţie, stilul devine cea mai importantă ipostază a unei limbi, ceea ce explică de ce pentru K.Vossler stilistica (limbii comune) este o „gramatică fixată”, ipoteză pe care o va relua L.Spitzer. Orice limbă posedă un potenţial inerent de expresivitate, care se fixează în timp în structuri grama-ticalizate; aceasta face ca expresivitatea să nu mai fie privită ca un element adău-gat, ci ca o condiţie de existenţă a oricărei limbi. Influenţa lui Humboldt şi, în special, al lui Fr. Schlegel îl face pe K.Vossler să aşeze în centrul teoriei sale despre limbă, înţeleasă ca fenomen complex, cu o dublă natură – lingvistică şi cultural-estetică –, ideea care a do-bândit un prestigiu cu totul excepţional în epoca romantică, cea de spirit al limbii. În cele două lucrări care au avut, probabil, cel mai mare răsunet în conştiinţa contemporanilor – Limbile naţionale ca stiluri – şi monografia Frankreichs Kultur im Spiegel seiner Sprache (Cultura Franţei oglindită în limba ei) (1929), K.Vossler încearcă o analiză – din perspectiva unui examen stilistic, întemeiat cultural – a trăsăturilor specifice care individualizează, pe de o parte, o limbă naţională ca limbă de cultură, pe de altă parte, o limbă naţională ca depozit de elemente de expresivitate. Elementul expresiv, pe care romanistul german îl va numi ornamental, este „elementul specific, caracteristic, individual, naţio-nal, dialectal, idiomatic etc. dintr-o limbă, luată în generalitatea ei, spre deosebire de caracterul ei universal şi personal” (Vossler). Putem admite că orice limbă rezultă din acţiunea conjugată a doi factori – ornamental şi structural.Cu cât această întrepătrundere se amplifică, sporeşte în complexitate, cu atât limba devine mai rafinată în privinţa resurselor sale stilistice, pentru că elementele ornamentale se convertesc în elemente struc-turale îi invers. De aceea, în cursul dezvoltării limbajului omenirii, limbile naţio-nale au reprezentat momente stilistice specifice şi tot momente stilistice specifice au constituit şi stadiile de evoluţie din istoria unei limbi naţionale anume. Înţele-gem din aceste corelări că pentru K.Vossler a analiza specificul naţional al unei limbi este tot una cu a analiza stilul acelei limbi. Stilul individual nu se poate sustrage determinărilor impuse de limba naţio-nală: „Realizările individuale au mai curând un caracter pripit şi improvizat, ori-cât de solide şi de mature ar fi. Caracteristic pentru noţiunea de stil este că până şi cea mai mică componentă a formei e străbătută şi susţinută de aceeaşi intenţie artistică [...]. De aici rezultă în principiu simultaneitatea formei individuale şi a sistemului integral al unei limbi naţionale” (Vossler, Lb. naţ.). O mare perso-nalitate creatoare pune însă întotdeauna în valoare „spiritul unei limbi” naţionale (Sprachgeist), iar o operă literară devine populară nu pentru că autorul ei se «şterge» în spatele operei, ci pentru că el dispare în umbra limbii poporului său. Limbile naţionale apar, în bogăţia lor de manifestări (stiluri individuale, poe-zie, stiluri profesionale) ca limbi trăite (erlebte Sprachen), „istoriceşte determinate, ale marii şi unicei comunităţi de limbă care înfrăţeşte omul cu universul” (Vossler, Lb. naţ.). Încercând să-şi fundamenteze lingvistic concepţia despre stilistică, K.Vossler dă dovadă de o relativă îngustime a perspectivei teoretice. „Orice expresie poetică poate fi redusă la categorii gramaticale, dacă ştim s-o analizăm psiholgic” (Vossler, Lb. naţ.)., va spune el, părând a pune între paranteze fundamentele idea-liste şi romantice ale concepţiei generale despre limba naţională şi spiritul ei. La aceste scăderi se adaugă imprecizia în folosirea conceptelor de limbă, limbaj, stil individual / stil colectiv. Încercarea de a alcătui o monografie a unei limbi naţionale (franceza), pentru a-i defini „spiritul” ce o guvernează (ceea ce era tot una cu a defini profilul stilistic al acelei limbi) s-a soldat cu un relativ eşec, cel puţin teoretic. În ciuda strălucitoarelor intuiţii şi analize pe care le desfăşoară, K.Vossler nu reuşeşte să circumscrie „spiritul limbii franceze”, altminteri decât prin ceea ce era deja fixat în conştiinţa culturală europeană: cartezianismul, claritatea şi eleganţa. Ignorarea unor sisteme de semne mai complexe, cum ar fi limbajele imagistice sau anumite convenţii cultural-artistice îl fac să alunece în speculaţii uneori nefondate şi să piardă legătura cu teoria literară şi cu estetica limbajului de care păruse a se arăta atât de interesat. Pentru Benedetto Croce, în schimb, verbalizarea este întotdeauna precedată de expresia-intuiţie, transformată într-un fel de tensiune men-tal-senzorială; din această pricină, rolul normei lingvistice sau validitatea catego-riilor gramaticale este diminuat. Spre deosebire de K.Vossler, esteticianul italian nu crede în existenţa unui geniu lingvistic supraindividual, care acţionează pe plan naţional ca un spirit al limbii; dimpotrivă, el acordă credit deplin doar intuiţiei individului, centrală atât în momentul creaţiei cât şi în cel al interpretării operei literare. Momentul eva-luativ, axiologic se cere legat chiar de acest elan individual. Doctrina genetică, aşa cum a fost circumscrisă de K.Vossler şi de B.Croce, a fost axată pe necesitatea introspecţiei şi pe definirea comprehensivă a intuiţiei formative, manifestate prin „creaţie, modelare, exprimare”; această triplă exigenţă îşi va găsi deplina valorificare în lucrările romanistului Leo Spitzer. 1. 7. 2. 2. Leo Spitzer. Lui K.Vossler i-a fost fost caracteristică tendinţa de cuprindere a fizionomiei unei mari opere de civilizaţie, analizată în toate conexi-unile ei cu epoca literară şi culturală în care apăruse: monografiile despre Lope de Vega, La Fontaine şi fabulele sale, despre Divina Comedie şi Leopardi se împăr-tăşesc din acest spirit. Lui Leo Spitzer i-a fost mai curând caracteristică tendinţa opusă, de privilegiere a dimensiunii individuale a operei şi a scriitorului; în con-secinţă, stilul şi expresia reprezintă caractertistici ima-nente ale operei. Ca şi K. Vossler sau B. Croce, L. Spitzer crede că în literatură limbajul re-prezintă mai curând un mijloc de expresie decât de comunicare; mai mult, stilis-ticianul german vorbeşte chiar de o evoluţie divergentă a lingvisticii şi a litera-turii, pentru că limbajul comun este mai presus de toate comunicare, iar arta este expresie, limbajul comun este în primul rând social, în timp ce arta este indivi-dualistă (Spitzer, 1954, pp. 30-32). Leo Spitzer va preciza, în primul rând, noţiunea de caracteristică individuală a operei şi a scriitorului, întemeind o metodă de analiză stilistică intuiţionistă. Ceea ce caracterizează metoda lui L.Spitzer este abordarea circulară a faptelor de limbă, care intră în alcătuirea operei literare: personalitatea autorului este definită dinăuntru operei, pentru că atât stilul cât şi expresia reprezintă caracteristici imanente ale operei; analiza unor fapte de limbă revelatoare îi permite stilisticianului să descifreze atitudinea scrii-torului, concepţia sa despre lume, intenţionalitatea operei, cu alte cuvinte, ceea ce L. Spitzer numea etimonul spiritual: analiza stilistică devine, în acest fel, o justificare, din perspectivă psihologică-estetică, a operei literare. Etimonul spiritual este relaţionat cu lumea exterioară, cu momentul istoric al operei, cu resursele limbii, dar, spre desebire de Vossler, care nu a fost interesat de evoluţia unui scriitor, chiar atunci când părea că o face, L. Spitzer şi-a fixat atenţia asupra unor scriitori a căror individualitate creatoare se dezvăluie printr-o analiză condusă în cercuri concentrice, dinspre suprafaţa textului spre acel etimon spiritual, nucleu ireductibil al personalităţii creatoare. Ceea ce îl apropie pe L. Spitzer de K.Vossler este convingerea că, în calitatea sa de mijloc de expresie, limba constituie un domeniu privilegiat de studiu pentru stilistician, iar literatura, expresia cea mai înaltă a unei limbi. În ciuda evoluţiei divergente, lingvistica şi istoria literaturii pot stabili o punte de comunicare, iar această punte o reprezintă chiar stilistica. O asemenea convingere domină studiul Stilistică şi lingvistică, sinteză a metodei sale de analiză genetică, caracterizată prin circularitate, direcţie centripetă, caracter progresiv. L. Spitzer mizează în primul rând pe o intuiţie fundamentală, o intuiţie prin simpatie, în legătură cu textul supus analizei; stilisticianul ar trebui să poată reface climatul impulsului expresiv care l-a animat pe scriitor în momentul creaţiei. Lectura mereu reluată a textului este cea care forţează declanşarea procesului intuitiv de recunoaştere a ceea ce este revelator. Pornind de la un detaliu aparent insignifiant, stilisticianul ajunge la descoperirea unei caracteristici nu a textului, ci a psihismului profund al creatorului. Aşa se explică de ce elemente gramaticale nesemnificative – utilizarea structurii impersonale „il ne faut pas s’ecrire” de către Flaubert în Corespondenţă, frecvenţa conjuncţiei cauzale populare „à cause de” în proza lui Ch. Louis Philippe etc. – dezvăluie fapte spirituale definitorii pentru lumea lăuntrică a scriitorilor (Spitzer, 1954, p. 38). Analiza stilistică are ca obiective refacerea traseului care îl uneşte pe autor de textul său, trasarea acelui „atlas cerebral” unic, găsirea acelui „nucleu cerbral”, configuraţie particulară a lumii interioare a creatorului (Spitzer, 1954, pp. 37; 42). Stilisticianul propune şi metode de control pentru a nu lăsa loc arbitrarului, în încercarea de a conferi legitimitate demersului său: în primul rând, după inte-grarea rezultatelor lingvistice cu cele literare, stilisticianul ar trebui să urmeze şi drumul invers, adică de la „nucleul cerebral” spre structurile lingvistice ale operei; în al doilea rând, orice caracteristică individuală observată într-un stil individual se cere confruntată cu alte caracteristici ale aceluiaşi stil pentru a vedea dacă toate conduc către unul şi acelaşi etimon spiritual. Cu toată importanţa pe care stilisticianul a acordat-o particularităţilor de na-tură verbală, acestea nu au relevanţă nici în sine, nici pentru intepretarea operei literare din perspectivă estetică. Chiar dacă admite valabilitatea maximei nihil est in syntaxi quod non fuerit in stylo (‘nu există nimic în sintaxă care să nu fi existat în stil’), ceea ce înseamnă că gramatica nu este altceva decât stilistică îngheţată, configuraţiile stilistice rămân pentru Spitzer un mijloc, nu un scop al analizei (Spitzer, 1954, p. 43). Este lesne de înţeles de ce critica psihanalitică a fost în mod special interesată de acest tip de demers analitic: nu textul literar este vizat de analiza stilistică genetică, ci autorul textului, aşa cum se lasă acesta descifrat din particularităţile configuraţiei verbale. Mai exact, pentru stilistica genetică, cel puţin aşa cum a fost propusă de L. Spitzer, textul nu este un scop al analizei, ci un mijloc de a pă-trunde în stratul cel mai adânc al conştiinţei autorului. Stilistica genetică, ca şi critica literară genetică, a privilegiat, chiar a supradimensionat autorul, în detri-mentul operei sale. 1. 7. 2. 3. Caracteristicile stilisticii genetice, cu referire specială la Leo Spitzer. În lucrarea sa La stylistique (Stilistica), Pierre Guiraud a sintetizat cel mai clar particularităţile metodei de analiză stilistică a lui L. Spitzer şi, totodată, ale stilisticii genetice: – critica este – aşa cum sugerau H. Bergson şi B. Croce – imanentă operei, iar nu exterioară acesteia; – opera literară este un întreg, în centrul căruia sălăşluieşte spiritul creatorului său; acesta asigură operei literare coerenţă; – orice detaliu al construcţiei lingvistice a operei ne permite să pătrundem în centrul acesteia, până ajungem la etimonul spiritual, pentru că opera literară nu conţine elemente verbale nemotivate, neintegrate; – accesul la interioritatea operei este asigurat de intuiţie; – intuiţiile iniţiale sunt un act de credinţă, ci apar în urma unui declic mental, care îl avertizează pe stilistician că se află pe drumul cel bun; – opera reconstruită prin analiză este integrată într-un ansamblu, într-un „sistem solar” din ce în ce mai vast. Pentru ansamblul operelor aceleiaşi ţări sau epoci există – crede L. Spitzer în acord cu K.Vossler – un denominator comun, ceea ce face ca spiritul unui scriitor să reflecte spiritul naţiunii sale; – studiul stilistic trebuie să aibă ca punct de plecare o particularitate de ordin lingvistic; în fapt, L.Spitzer abandonează uneori particularităţile lingvistice în favoarea altor elemente constructive ale operei literare: temă, intrigă, motive etc.); – trăsătura caracteristică este o deviaţie stilistică individuală; – stilistica trebuie să fie o critică simpatetică (Guiraud) 1. 7. 2. 4. Critica stilisticii genetice din perspectiva metodei „close reading”. Demersul genetic a atras evaluarea critică pe care a întreprins-o I.A.Richards. Prima observaţie este legată de constatarea că autorul în procesul de creaţie poetică, poetul la lucru, este „un construct imaginar – o frumoasă creaţie a imaginaţiei bazate pe înţelegerea noastră a poemului”; în consecinţă, „ne putem folosi de acest construct imaginar – poetul la lucru – pentru a ne ajuta în interpretarea ulterioară şi, adesea, uităm că acesta este doar o invenţie teoretică.” (Richards, 1960, p. 16). Stilistica genetică supradimensionează distincţia dintre conţinutul manifest al unui poem (inventarul de elemente care nu ar trebui omise într-o parafrază) şi elemente operative (elementele cu rol constructiv) în acel poem. Este posibil însă ca o serie de elemente să fie evidente şi totuşi să rămână, din punctul de vedere al analizei, inerte sau necontrolabile; de aceea, distincţia i se pare lui Richards primejdioasă: aceasta lasă uşa deschisă consideraţiilor despre inconştient, adică tocmai despre componentele incontro-labile ale poemului (Richards, 1960, p. 16). Teoreticianul american se întreabă ce fel de evidenţă este cu adevărat demnă de a fi luată în consideraţie pentru pre-zenţa sau absenţa unui anumit element din poem: temeiul acestei evidenţe rămâne întotdeauna lingvistic, are de-a face cu relaţiile dintre cuvinte şi fraze. Evidenţa care se întemeiază pe biografia şi psihologia poetului are rareori competenţa de a spune ceva revelator (Richards, 1960, p. 17). Ceea ce respinge I. A. Richards în metoda genetică este abandonarea analizei lingvistice în favoarea unei ipotetice intuiţii revelatoare, capabilă găsească acele configuraţii spirituale unice; pierzând legătura cu solul ferm al faptelor lingvistice, analiza poate cădea în arbitrar: „În alegerea cuvintelor sale, poetul îşi îngăduie sieşi să fie condus în modul în care (speră el) poate fi condus şi cititorul său. La rândul său – în conştientizarea (awarness) înţelesului, în analiza şi în aprecierea acestuia (appraisal) –, cititorul îl poate urma [pe autor] foarte îndeaproape în etapele Procesului Poetic. Dar lucrul important [...] este acela că ambii se află sub controlul limbii, ambii sunt supuşi înţelegerii pe care o au despre aceasta.”; de aici, necesitatea unei abordări lingvistice a poemului (Richards, 1960, p. 17). 1. 7. 2. 5. Roland Barthes. În această direcţie, P.Guiraud îl înscrie şi pe Roland Barthes, care propunea distincţia fundamentală între două concepte – scriitură (écriture) şi stil (style): dacă primul concept reuneşte diferite mijloace de expresie, pe care autorul el obţine din apartenenţa la o clasă, la un grup, la un timp cultural şi social, mijloace prin care acesta îşi semnalează adeziunea la o estetică, la o morală, la un tip de filozofie, cel de-al doilea reprezintă expresia naturii inerente şi nesofisticate a autorului (R.Barthes, 1964, pp. 14-16; v. şi P.Guiraud, 1974, pp. 948-949). Ceea ce îl apropie de Barthes de stilistica genetică este chiar definiţia stilului pe care criticul îl concepe ca fiind mai curând determinat de conţinut decât de acţiunea unor proprietăţi lingvistice. De altfel, în concepţia specială despre stil se află puntea de legătură între reflecţiile criticului francez cu privire la limbaj şi interesul acestuia pentru abordarea psihanalitică a operei literare (P. Guiraud, 1974, p. 949). 1. 7. 3. Stilistica funcţională. Michael Riffaterre. P. Guiraud îl desemnează pe Roman Jakobson ca reprezentat al stilisticii fun-cţionale, dar probabil, cel mai cunoscut şi mai important reprezentant al acestei direcţii rămâne Michael Riffaterre. Respingând în egală măsură stilistica descriptivă a lui Ch. Bally şi pe cea genetică a lui L. Spitzer, M. Riffaterre a făcut din efectul stilistic o pro-prietate inerentă mesajului literar, care depinde de două tipuri de structuri verbale: de convergenţă şi de contrast. Ceea ce îl deosebeşte pe Riffaterre de predecesori este interiorizarea conceptului de normă, în sensul că norma devine imanentă textului, textul îşi construieşte propria sa normă. Ideea nu era singulară în epocă; un poetician ca Samuel Levin vorbea de asemenea în Linguistic Structures în Poetry (Structuri lingvistice în poezie), despre normele interne pe care textul şi le construieşte, uneori cu abateri de la normele exteriore ale limbii-sistem (Levin, 1964), văzând în această posibilitate de a construi normele din interiorul textului o caracteristică ireductibilă a limbajului poetic. În consecinţă, faptul de stil este procedeul care constituie şi confirmă o normă şi deopotrivă procedeul care o rupe pe acesta. Astfel, o serie de noţiuni, care trimit la definirea stilului şi la conceptul corelativ de normă, cum ar fi previzi-bilitatea, elementul-surpriză, redundanţa etc., îşi găsesc locul într-o analiză a faptelor de stil, activitate practică prin excelenţă; la acestea se adaugă şi posi-bilitatea de a explica într-un mod mai adecvat relevanţa unei figuri, a unui „procedeu stilistic”, nu printr-o valoare dată o dată pentru totdeauna, ci în funcţie de contextul în care apare (Hamon, 1974, p. 118). Se înţelege că aspectele cantitative nu mai au o valoare de diagnosticare absolută, că mult mai importante devin, în definirea unui profil stilistic elementele care ţin de configuraţii speci-fice, de poziţii-cheie, de demontarea unor obişnuinţe perceptuale etc. 1. 7. 4. Este interesant de relevat şi faptul că o serie de poeticieni (Ching et al., 1980) şi-au asumat sarcina de a elabora un model de analiză a textului literar, plecând de la unele dintre principiile şi conceptele de bază ale teoriei generative-transformaţionale – model asumat din capul locului ca fiind incomplet, mai precis complementar cu alte direcţii de cercetare: orientarea, cu rezultate totuşi puţin notabile, în primul rând pentru că modelul competenţei receptorului, aflat printre componentele proiectului generativist, nu a fost niciodată elaborat, trebuia să aibă în centrul său „analiza modului în care literatura incorporează şi extinde principiile generale ale creativităţii lingvistice în propria sa semantică şi estetică a limbii” (Ching, 1980, p. 23). Respingerea modelului pur psihologic al relaţiei cititor-text ca fiind nerelevant pentru o teorie a receptării literaturii cuprinde, din perspectivă generativistă, două componente: – un nucleu generativist-transformaţional, pe baza căruia se elaborează toate efectele semantice posibile, care constituie seria de alegeri semnificative construite de cititor plecând de la unităţi propoziţionale discrete, explicite; – reţeaua (pragmatică) de reguli care stipulează regulile formale ale inducţiei şi deducţiei textuale şi contextuale din relaţiile lingvistice implicite; cu ajutorul acestor reguli, este posibilă elaborarea acelor semnificaţii ascunse, implicite, care se ivesc din propoziţii explicite (Ching et al., 1980, pp. 16-17). O stilolingvistică devine astfel posibilă, disciplină care s-ar ocupa cu „studiul corelaţiilor dintre descoperirile criticului literar şi cele din analiza limbajului de către lingvist”; stilolingvistica ar sintetiza „rezultatele care pot fi obţinute, coordonându-se investigarea structurii limbii, care ia propoziţia ca unitate formală în analiză, cu investigarea structurii literare, a suprastructurii, care este clădită pe aceasta, dar distinctă de structura lingvistică” (Ching, 1980, p. 22). Se pot reţine din acest proiect, rămas în cea mai mare parte nerealizat, că, din perspectiva gramaticii transformaţionale, faptele de stil ţin de structura de supra-faţă, ca rezultat al transformărilor, care nu afectează structurile semantice nucle-are, de adâncime, şi că două structuri de suprafaţă diferite pot fi sinonime, iar această sinonimie se sprijină pe o componentă contextuală de ordin pragmatic, ceea ce atrage atenţia asupra distincţiei pe care gramatica transformaţională o face între semnificaţia propoziţională şi cea pragmatică. Tocmai această din urmă importantă componentă semnatică face ca, din punct de vedere teoretic, o stilis-tică care pleacă de la fundamentele gramaticii transformaţionale poate da mai lesne seama de interpretarea semantică a limbajului literar de către cititor. 1. 7. 5. Indiferent însă de modelul de analiză a operei literare adoptat, aşadar indiferent dacă în analiză este privilegiat autorul, textul sau cititorul, sti-listicianul va trebui să ţină seama de faptul că obiectul lingvistic al cercetării este unul cu o structură complexă, în care convenţiile de utilizare a limbii naturale şi cele de scriitură sunt diferite de convenţiile general admise de uzajul comun al acelei limbi; aceasta pentru că în interiorul limbii naturale, limbajele poetice / artistice funcţionează ca „un stat în stat”, supunându-se restricţiilor şi regulilor de funcţionare ale unei limbi doar în măsura în care nu se atinge ultima limită a inte-ligibilităţii, iar câteodată nici chiar în acest caz. Ţinând seama de aceste parti-cularităţi constitutive ale operei literare şi ale limbajelor poetice în general, stilistica literară se redefineşte ca „studiul limbajului poetic, elaborat şi organizat într-o structură complexă, pluristratificată (R. Ingarden), în vederea exercitării funcţiei stilistice a limbii, motivată estetic, într-o operă dată şi potrivit unui mesaj inerent ei. de aici rezultă că abordarea stilistică a textului poetic nu este preferenţială, ci determinată de identificarea, descrierea şi interpretarea unei anumite modalităţi de existenţă a operei literare, care este artă prin limbaj, fără să se identifice cu limbajul” (Munteanu, 1995, p. 10). Teme de control 1. Argumentaţi faptul că stilistica se subordonează unui studiu lingvistic al limbii vorbite. 2. Argumentaţi reunirea în acelaşi demers a perspectivei stilistice şi a celei proprii pragmaticii lingvistice. 3. Găsiţi trei argumente care să întemeieze stilistica textului literar (stilistica estetică). 4. Care sunt trăsăturile structurale comune stilisticii ligvistice şi stilisticii literare? Ce deosebeşte stilistica lingvistică de stilistica literară? II Conceptele de bază ale stilisticii Obiective – Să cunoască conceptele legate de normă: normă academică, normă stan-dard, norma textului etc.; – Să poată exemplifica stilul ca abatere de la normă stilul ca formă a mesajului, stilul ca dublă operaţie de selecţie şi combinare a faptelor de limbă; – Să înţeleagă raportul dintre unitate şi diversitate stilistică în limba ro-mână actuală; – Să înţeleagă şi să poate exemplifica conceptul de „efect stilistic” în cazul stilurilor nonliterare şi în cazul stilului beletristic. 1. Norma şi abaterea de la normă. Definirea stilului s-a făcut în trei mari direcţii, aparent opuse; acestea vizează atât stilul ca variantă funcţională a unei limbi naţionale, cât şi stilul ca manifestare pertinentă a unicităţii unui text literar. Cele trei direcţii sunt: – stilul este conformitatea la un corpus (ansamblu de texte, citabile, clasice); – stilul este ornament; – stilul este abaterea, este diferenţa care defineşte un idiolect (literar sau nu) (Hamon, 1974, p.114). Dintre acestea, doar ultimă definiţia a avut o circulaţie mai mare: prima şi a doua definiţie trimit la preceptele unei estetici literare clasice, întemeiate pe autoritatea exemplului şi pe delimitările între registrele stilistice promovate de retorica tradi-ţională, centrată pe elocutio. Cea de-a treia posibilitate ridică însă problema prealabilă a normei: stilul definit ca abatere înseamnă abatere în raport cu ceva, eventual cu o normă. Orice construcţie lingvistică, oricât de simplă, pune în evidenţă necesitatea normelor: acestea sunt opera oamenilor, nu aparţin naturii, care nu funcţionează potrivit normelor, ci legilor. Normele lingvistice, ca şi ale tipuri de norme (juridice, de ex.), au un caracter social, rezultă din acţiunea permanentă a emiţătorilor / receptorilor asupra propriei lor exprimări; în afară de aceasta, normele lingvistice mai au şi caracter subconştient (de obicei, conştientizăm acţiunea unei norme de acest fel, atunci când transgresăm norma, deci comitem o greşeală în întrebuinţarea unor cuvinte). Conceptul de normă implică un paradox: un anumit stil poate fi deviant, ceea ce înseamnă că se abate de la o normă, dar, în acelaşi timp, acel stil este reprezentativ pentru o anumită populaţie, adică reprezintă norma de a scrie şi a vorbi pentru acea populaţie; definirea stilului în funcţie de normă trebuie să ţină seama de aceasstă realitate (Sandell, 1977, p. 12). Vom înţelege mai bine modul în care acţio-nează acest paradox, dacă ne vom gândi la faptul că fiecare variantă stilistico-funcţională a limbii îşi are propriile norme ale uzajului, norme ce se suprapun, de la caz la caz, diferit peste cele ale limbii literare standard. 1. 1. Norma / normele se identifică cu structura limbii, pentru că structura limbii nu face decât să cristalizeze la un nivel abstract practica sociolingvistică mile-nară. Deoarece există grade de gramaticalitate, putem accepta şi faptul că normele au un caracter general sau particular. Trebuie să precizez că general şi particular nu se exclud ca în logică; în lingvistică, caracterul general sau particular al normelor înseamnă că unele norme tolerează variaţii mai mari decât altele. Ion Coteanu vorbea de mai multe tipuri de norme ce reglementează uzajul limbii şi în funcţie de care se poate defini stilul: – norma standard (J.Mukařovský) se referă la uzajul curent al unei limbi, la exprimarea standard. Norma standard are cea mai mare frecvenţă, dar determinarea practică a frecvenţei a acestei norme nu este posibilă, din pricina volumului de material lingvistic care s-ar cere interpretat statistic. În practică, norma standard este dată de gramaticile descriptiv-normative, ceea ce explică faptul că este considerată o aproximaţie a uzului general; – norma intrinsecă şi norma academică: orice normă poate avea o serie de suborme: unele dintre acestea sunt obligatorii, altele facultative; studiul stilului priveşte caracteristicile variabile ale codului. Uneori este necesar să se ia anumite decizii individuale cu privire la uzajul limbii. O dată fixate, caracteristicile asupra cărora se convine că sunt „corecte”, aşa cum sunt concepute în mediul vorbitorilor cultivaţi, formează acea variantă care este declarată drept normă corectă de o societate savantă, academică Norma intrinsecă nu se identifică cu norma academică; ea intrinsecă trimite la structura abstractă a limbii, la schemă; cealaltă, academică, trimite la un consens al specialiştilor, al filologilor care, ulterior, se impune şi celorlalte categorii de vorbitori; – norma mesajului sau a textului: este o normă a autorului / emiţătorului şi poate fi observată direct, din analiza textului / mesajului. S-ar putea realiza prin cercetare statistică. Problema cea mai interesantă ar fi aceea a modului în care se trece de la domeniul general al limbii la cel al textului, mai ales atunci când acesta este artistic: aparent, în text are loc o fixare a normelor limbii căreia îi aparţine materialul lingvistic, de unde şi convingerea că ceea ce se întâmplă în text există neapărat şi în limbă. Lucrurile nu sunt chiar atât de simple. Ceea ce ştim cu certitudine este că mesajul îşi creează propriile sale restricţii pe măsură ce se dezvoltă şi ne obligă să respectăm aceste restricţii, care acţionează în virtutea unor norme (ex.: dacă începem să scriem un text în limbajul administrativ nu îl putem continua ca pe un comentariu sportiv etc.; într-un mesaj, regulile facultative se convertesc în reguli obligatorii) (Coteanu, 1973) 1. 2. Norma poate fi definită ca medie; în acest caz, diferenţele exprimă va-riaţia de-a lungul unei variabile continue; stilul este definit, în consecinţă, ca un tipar consistent al variaţiei proprie comunităţilor lingvistice care utilizează o limbă, atunci când acestea face alegeri lingvistice (Sandell, 1977, p. 12). Asupra unui mesaj acţionează cel puţin cinci tipuri de norme: fonologice (trimit la combinarea trăsăturilor distributive în complexele sonore); morfologice (structurarea şi combinarea morfemelor); sintactice / sintagmatice (orga-nizarea sintagmelor); semantice (trimit la transferurile de sens); stilistico-funcţionale (le regăsim pe toate celelalte, pentru că se exercită asupra tuturor fenomenelor lingvistice). Conceptul de normă – dat prin tradiţie culturală – reprezintă, în mod evident o convenţie, un construct necesar pentru definiţii ulterioare. Dificultăţile în definirea unei norme apar, aşa cum s-a putut vedea, indiferent dacă definirea se face la nivelul codului, al unui discurs-etalon sau al unui uzaj mediu. Nici a lua în considerare datele de natură statistică nu este întotdeauna relevant, pentru că stilul este mai curând o chestiune de structurare a faptelor de limbă (ierarhizare, contrast, paralelism, ordonare, distribuţie, asemănare şi diferenţiere) decât de cuantificare. Ţinând seama de aceste incoveniente, la care se adaugă ignorarea codurilor culturale sau de gen, în cazul circumscrierii stilurilor literare, şi de realitatea pe care orice text literar o pune în valoare, anume pluralitatea registrelor, ierarhizarea foarte complicată a datelor care asigură textului caracterul deschis, Ph. Hamon (1974, pp. 115;119) propune renun-ţarea la acest concept, static, în favoarea unuia care privilegiază aspectele dinamice ale interacţiunii text-cititor, anume conceptul de lizibilitate („este lizibil ceva care dă senzaţia că e deja văzut, deja citit sau deja spus de text sau de extratextul difuz al culturii”, Hamon, 1974, p.120), delimitat de criterii interne (care ţin de organizarea logică a discursului, de coerenţa semantică, de modul de a materializa relaţia dintre autor şi text, de autonomia textului, de manifestarea lineară a semnificantului,) şi de criterii externe (care ţin de verosimilul referenţial, de cel cultural şi de cel estetic, care trimite la gen) (Hamon, 1974, pp. 121-122). Elementele „lizibile” ale unui text literar sunt cele care compun profilul stilistic al textului, ceea ce nu înseamnă că – asemenea lui S. Levin (Structuri lingvistice în poezie) sau M. Riffaterre – Ph. Hamon nu admite decât definirea faptului de stil în termeni de condiţionări interne, pe care textul însuşi şi le creează; dimpotrivă, conceptul de lizibilitate lasă loc unei evaluări a faptului de stil atât la nivelul idiolectului, adică a stilului individual, cât şi a stilului literar delimitat de condiţionări culturale (de ideologie literară) sau de gen. 1. 2. Intenţionalitatea – categorie centrală a stilului. În funcţie de caracterul intenţional / neintenţional al alegerii vorbim definim efectul de stil. Acest concept este legat de ideea de expresivitate. Această relaţie – efect de stil / intenţionalitate – trebuie privită atât din punctul de vedere al emiţătorului, cât şi din cel al receptorului. Intenţionalitatea este în mai mare măsură dependentă de gradul de adecvare a complexului de semnificaţii pe care vorbitorul vrea să le transmită şi a configuraţiei generale a mesajului. Această idee, astăzi acceptată de majoritatea stilisticienilor, îşi are originea tot în scrierile lui Ch.Bally. Pentru utilizatorul obişnuit al limbii (ca să nu mai vorbim de artistul cuvântului), necesităţile legate de expresivitate sunt mai presante decât cele ale logicii (Bally, 1926, p. 63). O asemenea observaţie ar putea fi lesne contestată, dacă nu am acorda conceptului de „expre-sivitate” accepţia lărgită, pe care Ch.Bally pare să i-o accorde. Pentru lingvistul genevez categoria expresivităţii era vitală pentru înţelegerea raporturilor de inter-dependenţă dintre om şi limba naturală: „[...] limbile evoluează sub acţiunea a două tendinţe contrarii: tendinţa expresivă, care îmbogăţeşte gândirea cu elemente concrete, produse de afectivitate şi subiectivitatea subiectului vorbitor, reflectând în limbă aceste elemente noi prin crearea de forme gramaticale şi de cuvinte; pe de altă parte, tendinţa analitică şi intelectuală, care elimină aspectele gândirii, rămase străine ideii pure, şi care diminuează volumul elementelor lingvistice, făcând dintr-o parte a lor semne gramaticale” (Bally, 1926, p. 70). Aşa se explică înţelegerea cuprinzătoare a categoriei, întrucât aceasta îngloba, pe lângă accepţia comună şi toate exigenţele legate de organizarea logică şi de eficienţa actului de comunicare (Bally, 1926, pp. 163-165). Este limpede că pentru Ch. Bally o exprimare este expresivă atât dacă este pregnantă sub raportul organizării semnificanţilor, cât şi dacă este nemijlocit inteli-gibilă şi eficientă sub raportul transmiterii unui mesaj. Văzută de obicei drept o caracteristică a operei literare, expresivitatea se relevă în fapt a fi o caracteristică fundamentală a limbii în act, fie că acutualizările sunt artistice sau nonartistice. 1. 3. Stilul. Definirea stilului. Putem accepta, în principiu, două moduri de a defini stilurile, microlimbaje subsumându-se unei limbi naturale: – ţinând cont de ceea ce este comun, ceea ce leagă un fenomen verbal de alte fenomene verbale; – ţinând cont de ceea ce este particular, de ceea ce conferă specificitate unui text (Uspenski, 1968, pp. 124-125). Prima manieră susţine un demers analitic, este precumpănitor descriptivă şi nu presupune intervenţia unor criterii de evaluare, în timp ce a doua susţine un demers sintetic şi presupune intervenţia directă a evaluării (Uspenski, ibidem, p. 124): este ceea ce se întâmplă în cazul stilurilor literaturii artistice. Caracterul eterogen al stilisticii ca domeniu al studierii faptelor de stil impune şi constatarea că nu putem opera în cele două zone importante ale domeniului – stilistica lingvistică şi stilistica literară – cu acelaşi concept de stil. Există criterii comune, pe care definirea stilului le impune, indiferent dacă ne referim la stilistica lingvistică sau la cea a operei literare. Aceste criterii, operaţii totodată în funcţie de care se reglează uzajul unei limbi oarecare, sunt selecţia / alegerea şi combinarea faptelor de limbă. 1. 3. 1. Definirea stilului funcţional. Stil individual şi stil colectiv. Această idee este prezentă şi la întemeietorul stilisticii lingvistice Ch. Bally (v. Traité de stylistique française şi Le langage et la vie). Ch. Bally vorbea de cel puţin două accepţii ale stilului: – ca fenomen individual (elaborat conştient); – ca limbaj „natural”, activ şi social (inconştient). Vorbind despre prima accepţie, Bally nu se gândea în primul rând la limbajul literar, care nu l-a interesat defel. El spunea însă că se poate imagina stilul ca fenomen individual, în măsura în care acesta este alcătuit ca set de trăsături lingvistice ireductibile, a căror configuraţie este irepetabilă şi care particularizează vorbirea unui anumit individ: stilul individual se produce, se precizează, se diferenţiază, se îmbogăţeşte pe fondul lui stilului colectiv. În cazul stilului social, colectiv, avem de a face cu funcţionarea limbii la nivel comunitar, prin respectarea unui set de reguli, manifeste la toate nivelele de funcţionare a limbii. Ch.Bally considera că alegerile pe care le facem în masa faptelor de limbă sunt întotdeauna relevante, numai dacă ele au un caracter personal, individual (Bally, 1926); în acest sens, putem admite că fiecare vorbitor îşi are stilul său propriu de exprimare, idiostilul (Coteanu, 1973), caracterizat prin nenumărate trăsături care îl leagă de un stil mai larg al grupului socio-profesional din care face parte şi prin trăsături care îl fac ireductibil, referitoare de emisia sunetelor, la ritmul şi conturul intonaţional, la accent, la preferinţa pentru anumite cuvinte, expresii, ce apar cu o frecvenţă sporită. Alegerea faptelor de limbă nu se poate realiza, indiferent dacă vorbitorul este conştient sau nu, decât în raport cu resursele limbii pe care o foloseşte. Vorbitorul ia în consideraţie resursele expresive ale unei limbi şi operează o selecţie a formelor verbale: rezultă de aici că alegerea nu se poate defini decât din perspectiva raportului care există între „constructorul mesajului şi totalitatea posibilităţilor lingvistice din care el îşi extrage părţile construcţiei, ca raport între intenţiile lui şi realitatea ling-vistică dată” (Marouzeau). Desigur că alegerea stilistică este limitată de faptul că nici un vorbitor nu cunoaşte toate variantele combinatorii dintr-o limbă (de pildă, toate sinonimele cuvintelor pe care le foloseşte); în afară de aceasta, el este influenţat de stilul dominant în grupul socio-cultural din care face parte (în cazul unui scriitor, la parametrii sociali se adaugă şi alţi parametri, retorico-literari). În ciuda acestor limitări, un mare scriitor poate influenţa prin alegerile sale grupul din care face parte (I.Coteanu): aşa a fost cazull, pentru literatura română, cu Eminescu sau Caragiale. În alegerea şi combinarea faptelor de limbă, adică în trasarea conturului stilistic al mesajului, ţinem seama, din perspectiva stilisticii lingvistice, de forma şi destinatarul mesajului, dar şi de registrul stilstic, fixat la nivelul uzajului; în fond, stilurile funcţionale compun structurarea pe verticală, iar vorbitorul trebuie să posede această structurare, cel puţin în datele ei generale, pentru a putea manevra în bune condiţii limba în diverse situaţii de comunicare. Sarcina analizei stilistice, în aceste cazuri, este aceea de „a interpreta alegerea celui care utilizează limba, alegerea făcută din toate compartimentele limbii, cu scopul de a asigura comunicării maximum de eficacitate” (M.Cressot). După cum se poate observa din această precizare de obiective, atât în privinţa definirea stilului, cât şi în cea a carac-teristicilor sale intrinseci, stilistica lingvistică se apropie foarte mult de pragmatica lingvistică, aceasta din urmă nefiind totuşi interesată decât de eficienţa comunicării, de adecvarea exprimării la ansamblul de condiţionări care particularizează orice act de utilizare a limbii. Am putea adăuga şi faptul că stilistica lingvistică este mai preocupată de forma exprimării, de intenţionalitatea vorbitorului, adică de voinţa sa de a se exprima într-un fel şi nu altminteri, în situaţia când mai multe posibilităţi – în egală măsură de eficiente – i-ar sta la dispoziţie. Rezultă de aici că literatura reprezintă domeniul predilect domeniul de studiu al stilisticii, deoarece în cazul litera-turii, alegerea este în cel mai înalt grad conştientizată. 1. 3. 2. Definirea stilului literar. Criteriul seledcţiei şi al combinării a fost adoptat de cei mai mulţi stilisticieni şi în definirea stilului literar / artistic. Există, şi în această privinţă, o serie de definiţii, dintre care unele mai apropiate de realitatea lingvistică a operei literare, altele mai apropiate de realitatea estetică / artistică a obiectului lingvistic care este opera literară. Pentru stilisticanul francez Gérard Antoine, de pildă, stilul reprezintă o parte a limbii comune actualizate de un artist [subl ns.], rezultat şi imagine a unei alegeri” (Antoine). Definiţia stilisticii dată de E.Coşeriu nu se îndepărtează nici ea prea mult de ideea mai generală a structuraliştilor, profesată în prima jumătate a secolului al XX-lea de un P.Valéry, potrivit căreia literatura nu este nimic altceva decât o extensie a pro-prietăţilor unei limbi naturale, o prelungire, în sensul unei potenţări, a particu-larităţilor ireductibile ale unei limbi: „Stilistica este o lingvistică a textului care actua-lizează vorbirea într-o ambianţă specială estetică şi istorică.” Stilul artistic al literaturii culte delimitează în primul rând individualităţi, iar apoi un fond comun ce include atât limba în care se scrie, cât şi elemente de limbaj literar de grup, configurând o manieră generală de de a scrie literatură (de exemplu, faptul că până în primele decenii ale secolului al XX-lea se înregistrează în literatura română, ca semn de poeticitate, prezenţa metaforelor abstractizante şi hiperbolizante reprezintă un element de limbaj poetic comun aproape tuturor poeţilor, desigur în proporţii diferite). În cazul stilului beletristic contează mai curând abaterile, sunt semnificative singuralităţile; în cazul celorlalte stiluri, singularităţile apar în primul rând ca excepţii; variaţiile, oricât ar fi de mari, se fac pe fondul de conformitate la profilul lingvistic al stilului în care se scrie sau se vorbeşte, iar abaterile de la o „normă” a stilului respectiv pot deveni semnificative în măsura în care se generalizează şi impun reconsiderarea unor trăsături caracteristice acelui stil. Stilisticienii care au adoptat definiţia stilului literar ca alegere au eşuat adesea în psihologism, pentru că au focalizat emiţătorul, dar tot atât de important ca emiţătorul, subiectul vorbitor este maniera în care, prin nenumărate alegeri (selecţii) ale mijloacelor / modalităţilor lingvistice de exprimare, se realizează o configuraţie ireductibilă, unică, a textului. Abaterea mai este întâlnită uneori sub numele de „deviere” (écart); ea nu poate apărea decât prin contrast cu o normă sau un set de norme. În raport cu acestea, abaterile pot fi statistice (o formă verbală are o circulaţie limitată: folosirea ei scoate mesajul de sub condiţia banalităţii); semantice (nu trebuie să vedem în aceste abateri existenţa figurilor de sens, ci transgresări ale unor reguli de adecvare a cuvintelor la context; emiţătorul poate folosi intenţionat sau nu, iar receptorul poate percepe cuvintele regionale inserate într-un anume context, cuvintele arhaice, cuvinte scoase din opere literare etc.); gramaticale. În cazul unei opere literare abaterile pot fi de la fondul poemului (interne) şi de la o sumă de norme din afara poemului (externe) (Levin). Abaterile nu înseamnă decât o parte a definiţiei stilului; cealaltă parte este combinarea. Alegerea şi combinarea reprezintă în fond cele două laturi ale unui proces unic de actualizare. Aceste conceptele de alegere / selecţie şi combinare s-au dovedit a fi foarte importante în teoria despre limbajul poetic a lui R. Jakobson, atunci când acesta a definit funcţia poetică în raport cu axele limbajului (paradigmatică şi sintagmatică), şi cu cele două operaţii fundamentale: selecţia şi combinarea. Faptul că definirea funcţiei poetice a suscitat numeroase discuţii a condus la propunerea lui M. Riffaterre de a o înlocui cu funcţia stilistică Conceptele de bază ale stilisticii, cum ar fi cel de stil, au continuat să funcţioneze cu accepţii schimbate şi în alte cadre teoretice. Acest lucru este vizibil la R.Jakobson, care încearcă să coreleze destinaţia şi originea textului literar cu forma mesajului: stilul s-ar raporta chiar la forma mesajului (R. Jakobson); acesta este şi punctul de vedere împărăşit de P.Guiraud: ca formă a mesajului, stilul „depinde în acelaşi timp de originea textului şi de destinaţia sau funcţia acestuia” (Guiraud, 1962, p. 11); mai exact, el admite că stilul se originează în punctul de incidenţă a unei forme cu anumite nevoi expresive (Guiraud, 1962, p. 13). P.Guiraud este şi cel care a lansat teoria „câmpului stilistic”: potrivit acesteia, textul apare tratat ca un cod şi analizat ca un sistem închis, în care fiecare termen este definit în relaţie cu ceilalţi (Guiraud, 1974, p. 950). Punctul de vedere inspirat de structuralism se întrevede şi din respingerea lui Gui-raud a stilisticii diacronice. Perspectiva istorică nu are pertinenţă pentru examinarea faptelor de stil literar (Guiraud, 1962, p.13): stilul nu este decât o stare (ipostază) a limbajului şi o funcţie a mesajului. Ceea ce au scos în evidenţă teoriile mai noi a fost caracterul de globalitate a stilului (literar). Definirea stilului ca selecţie şi combinare a faptelor de limbă lăsa loc unei interpretării punctuale a stilului, când, de fapt, acesta reprezintă o proprietate de ansamblu a unui text literar. Poeticienii Grupului din Liège au vorbit despre o calitate globală, de natură semantică, a textului literar – izotopia –, dar nu au legat-o în mod explicit de analiza stilului; în afară de aceasta, orice text, fie literar sau nu, pune în valoare, prin însăşi atributele sale, anumite linii de continuitate semantică, aşa încât conceptul se dovedeşte prea larg pentru a defini caracterul literar al unui text. (Grupul din Liège). Alte forme au fost, în egală măsură, luate în consideraţie; printre acestea, coeziunea, care pune cel mai bine în evidenţă, prin diferitele sale forme de manifestare – elipsa, generalizarea, repetiţia, izotopia, refe-rinţa –, configuraţia unui text literar, caracterul său global. Examinarea formelor de realizare a coeziunii textuale devine astfel o componentă principală a analizei stilistice, iar globalitatea o trăsătură definitorie a stilului (Szabó, 1985, pp. 87-93). De altfel, recunoscând dificultatea de a da, din punct de vedere semiotic, o definiţie operatorie satisfăcătoare stilului, pentru că, în principiu, perspectivei semio-tice îi este străină analiza stilului, A.J.Greimas şi J. Courtès subliniază de asemenea caracterul stilului de „rezultantă globală şi totalizatoare”. Constituie însă o îndepărtare semnificativă de la punctul de vedere (post)structuralist care valoriza, în primul rând, stilul ca proprietate a textului, constatarea că, în cursul lecturii, din perspectiva procesului de recunoaştere şi de identificare, stilul apare ca suită de recurenţe formale, suită pe care analiza este liberă să o segmenteze, dar care se constituie ca dimensiune individualizatoare a textului literar (Greimas & Courtès, 1986, pp. 212-213). Stilul literar şi stilul funcţional se diferenţiază prin numeroase trăsături. În cazul stilului literar, tocmai din pricina naturii estetice a obiectului verbal pe care îl creează, scriitorului i se lasă libertatea unei mai mari alegeri, variabilă totuşi în funcţie de programul literar dominant în epoca în care scrie; chiar şi opera celor mai mari personalităţi artistice, creatoare de capodopere, nu poate fi supusă unei analize stilistice, decât pe un fond de continuitate, cu care aceste personalităţi se confruntă. În cazul stilului funcţional, constrângerile sunt mai vizibile decât libertăţile, marja de libertate, mai mică şi oricum mai bine reglementată la nivelul uzajului. În cazul stilului funcţional, alegerile / selecţiile sunt condiţionate psihosocial şi cultural. Există, pe de o parte, structurile lingvistice, pe de altă parte, tipare ale selecţiei, de utilizare efectivă a acestor structuri; din acest punct de vedere, utilizarea este întotdeauna condiţionată de paramterii socio-culturali, dar şi propriu-zis comuni-caţionali: pentru orice vorbitor există o marjă de libertate în alegere, în posibilităţile de a-şi varia exprimarea, dar anumite limite nu pot fi totuşi transgresate, anume limitele inteligibilităţii sau cele ale exprimării complete a conţinutului informaţional. Poeţii pot ignora, chiar au făcut-o, aceste limite ale inteligibilităţii, pentru că în literatură comunicarea nu este efectivă, nemediată, ci simulată, mediată.. Există şi alte puncte în care definiţia stilului funcţional diferă de cea a stilului artistic. Afirmând caracterul „direct semiotic” al stilului, B.Uspenski admitea două posibilităţi majore de definire a stilului: – drept ceea ce este comun mai multor fenomene verbale, ceea ce uneşte un fenomen verbal de alte fenomene verbale; în acest caz, stilul apare ca manifestare a sistemului limbii; – ceea ce este particular, ceea ce conferă specificitate unui text. Nu este greu să observă că, în linii mari, prima posibilitate materializează stilurile funcţionale, în timp ce a doua, stilul beletristic, al literaturii artistice (Uspenski,1968, pp.123-124). Primul tip de stil nu presupune intervenţia directă a criteriilor de evaluare, pe când cel de-al doilea este, într-un fel, validat chiar de intervenţia nemijlocită a acestor criterii; primul tip de stil invită în analiză la un demers sintetic, în timp ce al doilea are ca punct de plecare textul, ceea ce implică în analiză un demers analitic (Uspenski, 1968, p. 124). Mai aproape de esenţa literaturii ca manifestare privilegiată a limbajului sunt alte definiţii ale stilului, care ţin seamă de ceea ce face dintr-un text un text literar; este şi perspectiva pe care o voi adopta în secţiunea consacrată stilului literaturii artistice, din finalul acestei lucrări. Pentru moment, să observăm împreună cu Şt. Munteanu că, în măsura în care putem vorbi de o funcţie stilistică a limbajului, stilul literar privilegiază – pentru a vorbi în termenii lui L.Hjelmslev – forma expresiei în raport cu forma conţinutului, aceasta mai importantă în utilizările nonartistice ale unei limbi. Ar rezulta o definiţie a stilului care să ţină seama chiar de această particularitate: „[...] stilul este organizare textuală rezultată din selecţia mijloacelor lingvistice aduse dintr-o stare semantică potenţială şi generală (nivelul paradigmatic) în stare de actua-lizare concretă şi individuală (nivelul sintagmatic) şi devenită formă a expresiei, solidară ca modalitate de existenţă şi manifestare cu forma conţinutului, conţinut exprimând o atitudine implicată în mesaj” (Munteanu, 1995, p.38). O definiţie mai concisă a stilului, datorată aceluiaşi autor, reia ideea de mai sus, legând-o de existenţa funcţiei stilistice a limbajului, funcţie considerată definitorie, atât în comunicarea nonartistică cât şi în cea artistică: stilul este „formă a unui raport între semnificant şi semnificat, impus de funcţia stilistică, motivată estetic, a limbii.” (Munteanu, 1995, p. 121). În concluzie, putem spune că raportul dintre ceea ce este comun şi ceea ce este individual, ceea ce este general şi ceea ce este particular se realizează diferit în cazul stilului beletristic faţă de celelalte stiluri ale limbii literare, cu toate că, prin datele sale lingvistice, stilul literar nu apare ca fiind fundamental diferit de cel funcţional, căci şi stilul literar se construieşte tot pe temeiul unei limbi naturale. Ceea ce au ignorat structuraliştii, fundamentalişti sau moderaţi, este însă ruptura de nivel care desparte limba naturală de limbajele poetice a căror apariţie o legitimează. În cazul stilului lingvistic, determinante rămân particularităţile reglementate la nivelul uzajului pentru o clasă largă, relativ omogenă, de situaţii de comunicare, pe când în cazul stilului literar, determinante rămân pe de o parte, intenţia individuală de artisticitate, pe de altă parte, ansamblul de convenţii de scriitură literară, pe care un scriitor le poate accepta / ignora / nega sau faţă de care se poate delimita polemic. Dacă admitem că în configurarea stilului, funcţionează contradicţia dintre constrângere şi libertate (Munteanu, 1995, p.18), suntem siliţi să admitem şi că această dialectică, în fond a generalului şi a particularului, nu se concretizează în acelaşi mod în cazul stilului funcţional şi în cazul stilului literar, a cărui miză esenţială rămâne una de ordin estetic. 1. 4. Varietatea stilurilor şi ierarhizarea lor. Fie că definim faptele de stil ca rezultat al devierilor de la o normă, ca selecţie şi combinare a faptelor de limbă, ca manifestare a expresivităţii pe care o limbă o pune la dispoziţia vorbitorilor ei, este necesar ca faptele de stil să poată fi subsumate unor categorii mai generale. Se pot distinge aici trei atitudini posibile: – fenomenele de stil sunt raportate unul câte unul / pe grupuri la o schemă a limbii; – fenomenele de stil sunt raportate, unul câte unul la un limbaj oarecare (limbaj standard / ştiinţific / poetic); – fenomenele de stil sunt raportate întâi la schema particulară a unui limbaj, apoi la schema generală a limbii (I.Coteanu). Prin această ultimă operaţie, cea mai convenabilă, se ajunge la o ierarhizare stilistică a limbii şi la conceptul de idiostil. Ierarhizarea stilistică permite caracterizarea diferenţiată a unei game foarte variate de mesaje scrise / orale, inclusiv a limbajului poetic. Ca sistem de referinţă pentru aceste raportări au fost propuse: – gradul zero al limbii: s-a propus identificarea gradului zero cu nor-mele intrinseci ale limbii. Expresia care ar avea gradul stilistic zero ar trebui să aibă o serie de particularităţi: să fie independentă de contexte mai largi; să fie univocă, lipsită de orice redundanţă. Aceste condiţii sunt foarte greu de îndeplinit pentru un număr mare de enunţuri; – limbajul standard sau limba uzuală, generală sau comună: specialiştii au grupat o serie de fapte / reguli lingvistice a căror principală caracteritică a fost apariţia unei variante „normale”. Dificultatea majoră constă înbsă în faptul că nu se poate determina foarte exact cum se ajunge la o asemenea constantă, pe care ar trebui să o presupună vorbirea „normală”. I. Coteanu a observat că putem avea situaţia paradoxală ca o propoziţie / frază / enunţ poate fi standard, dar să nu constituie nu neapărat un mesaj. Aceasta se explică prin aceea că în limbajul standard s-au adunat fragmente neutre din alte diferite limbaje funcţionale, încercându-se alcătuirea unei unităţi funcţionale diferite. S-a ignorat faptul că, în general, mesajele care se construiesc pe baza limbajului standard sau a altei variante funcţionale nu sunt neutre din punct de vedere stilistico-funcţional. În general, limbajul standard se identifică cu limbajul denotativ. – limbajul ştiinţific are avantajul de a fi denotativ, Limbajul ştiinţific produce mesaje, dar poate reţine formule care unui nespecialist i se par foarte speciale: dacă şi numai dacă; adesea părţi de exprimare verbală sunt redate prin formule sau semne grafice; de asemenea, expresii din alte limbi circulă cu mai mare frecvenţă decât în alte variante stilistice ale limbii. Aceste condiţionări fac din limbajul ştiinţific un reper nesatisfăcător în configurarea ierarhizării stilistice. Elementele la care se raportează direct sau indirect toate variantele stilistice ale unei limbi se reunesc în diasistem: acesta conţine elementele principale ce carac-terizează limbajul în uz, dar nu se identifică cu nici unul dintre materializările limbii. Diasistemul este alcătuit dintr-o fonologie, o morfosintaxă, din tiparele / schemele principalelor construcţii sintactice, dintr-un lexicon; el are capacitatea de a se concretiza în diferite variante stilistice. Diasistemul se concretizează în limbaje, iar acestea în mesaje. Limbajele se pot diversifica în grupul limbajelor cultivate şi grupul limbajelor populare (care nu sunt graiurile şi dialectele, variante geografice, pe orizontală, ale limbii). Limbajele cultivate au cel puţin două variante importante: limbajul artistic şi cel nonartistic. La rândul său, limbajul cultivat artistic se poate împărţi în proză, poezie etc., iar limbajul cultivat nonartistic în limbaj standard, familiar, juridic, ad-ministrativ, ştiinţific, publicistic. Subdiviziunile din limbajul cultivat artistic apar şi în limbajul popular (unde nu există un limbaj juridic sau unul ştiinţific); de asemenea, limbajul popular se realizează mai ales în varianta sa orală, spre deosebire de limbajul juridic sau de cel administrativ, realizat mai ales în varianta scrisă. Stilurile funcţionale (limbajul popular, limba literară standard, fiecare cu sub-diviziunile ei) se aşază într-o organizare ierarhizată a limbii şi se pretează la o examinare de tip descriptiv. Fiecare dintre aceste stiluri vizează comunicarea în circumstanţe bine determinate. Stilul literaturii artistice sau stilul beletristic face parte dintre stilurile limbii literare, dar un examen sumar descoperă imediat statutul par-ticularităţile care îl opun celorlalte. Raţiunea pentru care acesta se include printre celelalte stiluri este de ordin istoric: limba literaturii culte a contribuit, mai mult decât oricare altă variantă a uzajului la edificarea limbii literare naţionale. Pentru spaţiul românesc, această situaţie este probată de contribuţia generaţiei paşoptiste şi a marilor clasici la definirea limbii române literare. Dincolo de aceste considerente de ordin istoric, care justifică includerea, stilul beletristic se configurează mai curând ca o excepţie. Teme de control 5. Care sunt parametrii liungvistici şi extralingvistici care intervin în circum-scrierea faptului de stil? 6. Definiţi şi exemplificaţi stilul colectiv şi stilul individual. 7. Comentaţi şi exemplificaţi diferitele tipuri de norme care influenţează comportamentul verbal individual şi colectiv. 8. Comentaţi trei definiţii ale stilului; care sunt elementele comune, care sunt limitele explicative ale acestor definiţii. III ORALITATEA Obiective – Să cunoască principalele caracteristici lingvistice derivând din situaţia de comunicare orală; – Să poată deosebi între diferitele variante ale stilurilor conversaţionale; – Să poată deosebi între aspectele dialectale, familiare şi argotice ale lim-bii române; – Să cunoască principalele caracteristici ale argoului românesc. 1. Oralitate şi comunicare. Oralitatea nu reprezintă propriu-zis un palier stilistic al limbii, ci o dimensiune a realizării limbii în situaţii diverse de comunicare. Mai mult, există un consens printre lingviştii care vorbesc de o precedenţă şi, în consecinţă, de un prestigiu incontestabil al limbajului oral în raport cu cel scris. Vorbind despre necesitatea de a delimita aspectele orale, aspectele dialectale şi pe cele populare de limba standard, Magdalena Vulpe preciza că distincţia oral / scris vizează canalul de transmitere a mesajului, în timp ce palierele dialectal, popular şi standard dau indicaţii asupra capacităţii de circulaţie a faptelor de limbă, calificând elementele codului lingvistic (1980 : 29-30). Aşa se explică de ce o serie de trăsături ale oralităţii nu sunt specifice unei limbi anume, aşadar nici limbii române, ci derivă din înseşi condiţiile în care se realizează comunicarea. Există stiluri funcţionale care se actualizează de regulă în varianta orală (limbajul popular), iar altele – stilul juridic (inclusiv limbajul administrativ), în varianta scrisă. Chiar dacă este, în principiu, dificil de realizat, distincţia dintre nivelul oral şi cel popular trebuie păstrată. 1. 1. Caracteristicile comunicării orale. Oralitatea presupune pre-zenţa interlocutorului şi, în consecinţă, exclude (în principiu) decalajul tempo-ral între momentul emiterii şi momentul receptării. Această particularitate im-pune mani-festărilor lingvistice anumite caracteristici generale, care pot fi a-preciate drept „fapte de oralitate” (Vulpe, 1980: 30). Acestea vizează: (i) – controlul permanent al canalului de comunicare; (ii)–raportul diferit între deixis şi anafora faţă de limbajul scris; (iii) – caracterul imediat al comunicării; (iv) – punerea (uneori) între paranteze a circumstanţelor spaţio-tem-porale ale comunicării; (v) – elementele de limbaj gestual, implicarea elementelor supraseg-mentale în comunicare, (vi) – dimensiunea afectivă şi dimensiunea subiectivă, decelabile la nivel fonetic sau lexical, în topică etc. 1. 1. 1. Prezenţa participanţilor la actul de comunicare presupune controlul permanent al canalului de comunicare; de aici, manifestarea cu precădere a funcţiei fatice a limbajului (Vulpe, 1980: 31). Formulele de adresare, anumite propoziţii incidente gramaticalizate sau nu, care nu fac parte din registrul de bază al comunicării (adică al transmiterii de informaţii), sunt expresia manifestării acestei funcţii. 1. 1. 2. Raportul dintre deixis şi anafora deosebeşte comunicarea orală de cea scrisă). În limbajul oral, numai adverbele pronominale locale (aici, acolo, dincolo) pot funcţiona ca deictice (pot fi, deci, însoţie de un gest care le precizează conţinutul), în timp ce adverbele temporale (atunci, apoi, acum) au o funcţie exclusiv anaforică): „Exprimarea lingvistică explicită a determinării temporale nu poate fi, prin urmare, înlocuită prin gest. Cu alte cuvinte, determinarea locală este orientată spre planul referenţial, în timp ce determinarea temporală este orientată intratextual.” (Vulpe, 1980: 238). 1. 1. 3. Comunicarea orală are un caracter imediat: vorbitorul nu poate avea o vedere de ansamblu asupra mesajului produs şi, în consecinţă, structura sintactică a frazelor ce compun mesajul va fi mai laxă; de aici, impresia de improvizaţie pe care o lasă uneori mesajul oral. În primul rând, comunicarea orală nu permite, de regulă, structuri frastice arbo-rescente, ierarhizarea mesajului pe paliere sintactice foarte complicate. Pentru că favorizează folosirea în schimburile verbale a tiparelor mnemotehnice, structurile sintactice sunt bazate pe adăugare, nu pe subordonare (Ionescu-Ruxăndoiu, 1995: 11). De obicei, vorbitorii aleg structura sintactică lineară, cu predo-minarea propoziţiilor independente sau a celor coordonate; Când se realizează, subordonarea se face adesea prin parataxă (juxtapunere); în consecinţă, sintaxa mesajului oral este întotdeauna mai simplă decât a celui scris (Vulpe, 1980: 31; 52). Cel care scrie are oricând ocazia să revină asupra textului şi să-l modifice pe acesta în funcţie de anumite exigenţe ale comunicării, ceea ce nu este posibil, în principiu, în comunicarea orală. Proverbul latin – verba volant, scripta manent – exprimă exact diferenţa dintre cele două mari modalităţi de utilizare a unei limbi. În al doilea rând, comunicarea orală pune în evidenţă o serie de fenomene specifice de natură sintactică. Există un număr de enunţuri aflat la limita dintre subordonare şi coordonare (în aceste cazuri, există un raport de subordonare semantică, dar indicii formali ai subordonării lipesc). În enunţul Am întârziat şi-am pierdut trenul, raportul de subordonare cauzală este ocultat de construcţia paratactică a enunţului; în enunţul scris, realizarea hipotactică, adică prin element subordonator, este obligatorie: Pentru că (din cauză că etc.) am întârziat, am pierdut trenul. În al treilea rând, în comunicarea orală, se observă câteodată refe-ririle vorbitorului la propria stare din momentul enunţării; a-cestea constituie comentarii, intervenţii modalizatoare, interpretări ale enun-ţului de bază. 1. 1. 4. Spre deosebire de comunicarea scrisă, cea orală se poate dispensa de precizarea dimensiunii spaţio-temporale. Datorită faptului că împart, în principiu, acelaşi timp şi, eventual, acelaşi spaţiu, vorbitorul şi interlocutorul său pun adesea între paranteze referirile la cadrul spaţio-temporal.Acelaşi lucru se petrece şi cu anumite precizări care trimit la elemente de cunoaştere comune celor doi participanţi la actul de comunicare. Aceasta explică, între altele, recursul la limbajul gestual în comunicarea orală. Limbajul gestual, cu diferitele lui forme, a fost interpretat, ca şi scrierea, drept un succedaneu al limbajului oral (Vendryes, 1950: 8). Au existat grupări umane – în anumite mănăstiri, după cum se poate deduce din informaţiile provenite din abaţiile cisterciene, manuscrisele înregistrau şi catalogau limbaje gestuale – sau culturi „primitive” – aborgienii Waramunga din Australia –, în care limbajul oral era interzis, cel puţin în anumite situaţii ritualice sau anumitor categorii (femeilor). În asemenea cazuri, nu se poate vorbi de o substituţie mecanică a cuvântului prin gest, ci, mai curând, de un acord între cele două; ca şi limbajul natural, limbajul gestual a parcurs drumul de la imitarea unor conţinuturi, ce se cereau explicate, la indicarea acestora, dobândind astfel statutul de semne, care implică, alături de o semantică, şi o sintaxă (Vendryes, 1950: 9-10; 22). Prezenţa limbajului gestual în construcţia actului de comunicare orală fa-ce, pe de o parte, ca exprimarea să fie marcată de sintaxa mixtă (care combină semne ale limbajului verbal cu cele ale limbajului gestual); pe de altă parte, în însăşi desfăşurarea actului de comunicare apar o serie de comprimări ale mesajului sau de „salturi logice” (Vulpe, 1980: 32), care duc, în cazul unei suprapuneri semnificative a orizonturilor de cunoaştere ale celor doi participanţi, la înţelegerea cu greu sau chiar la imposibilitatea pentru un outsider de a înţelege ceea ce îşi transmit aceştia unul altuia. 1. 1. 5. Dacă nu favorizează, în general, o structură sintactică complicată, cu multe niveluri de ierarhizare a enunţului, comunicarea orală îngăduie, în schimb, prezenţa digresiunilor, a parantezelor, adică a unor enunţuri cu caracter explicativ, de comentariu, ceea ce îi conferă acesteia un ca-racter pleonastic (Vulpe, 1980: 33); toate manifestările oralităţii pun în evidenţă un grad ridicat de redundanţă. 1. 1. 6. În comunicarea orală, elementele suprasegmentale participă în mod esenţial la realizarea actului de comunicare. Intonaţia, conturul melodic al frazei, pauza pot suplini în anumite situaţii elementele verbale. Intonaţia are, de pildă, funcţia de a organiza mesajul oral, întrucât contribuie la segmentarea textului şi la recunoaşterea naturii raporturilor sintactice. 1. 1. 7. În comunicarea orală, nivelul fonetic este caracterizat printr-o serie de modificări caracteristice: dispariţia unor sunete, scurtarea cuvintelor cu una sau mai multe silabe, lungirea cuvintelor. Aceste fenomene fonetice nu au neapărat relevanţă în plan stilistic, dar caracterizează registrul vorbirii familiare. Formele rezultate prin haplologie (scurtarea cuvintelor cu o silabă) – ‘neaţa!, coană (cucoană), conu’ (cuconu), nea (nenea) – s-au banalizat şi şi-au pierdut valoarea expresivă, funcţionând ca mărci ale adresării familiare. 1. 1. 8. Comunicarea orală permite să se întrevadă cu mai mare precizie atitudinea vorbitorilor faţă de ei înşişi, unul faţă de celălalt, faţă de subiectul comunicării etc.; în esenţă, comunicarea orală pune mai bine în evidenţă subiectivitatea vorbitorilor, ceea ce explică marcarea suplimentară a dimensiunii afective a exprimării: „comunicarea orală este empatică şi participativă” (Ionescu-Ruxăndoiu, 1995: 12). La sublinierea acestei dimensiuni, participă atât nivelul suprasegmental (prin accentul afectiv), nivelul fonetic (prin prelungirea ţinutei consoanelor, dublarea / triplarea vocalelor), nivelul sintactic (focalizarea unor elemente ale mesajului prin topica schimbată sau „sintaxă deviată”) (Marouzeau, 1950: 35), cât şi nivelul lexical (predominarea elementelor de vocabular evaluative / axiolo-gice). Aici se cuvine să preluăm o distincţie pe care lingvistica şi stilistica mo-dernă le face şi care în lucrările mai vechi (Bally, Iordan) era problematică: distincţia dintre afectivitate şi subiectivitate (Zafiu, 2001: 42-43). Dacă la Ch.Bally şi la toţi stilisticienii care l-au urmat se întrevede o confuzie între cele două concepte, limbajul afectiv fiind socotit cea mai deplină manifestare a subiectivităţii şi echivalându-se, în consecinţă, cu aceasta, în lingvistica mai nouă subiectivitatea este considerată ca o trăsătură inerentă a oricărui enunţ. Subiectivitatea dă seama de prezenţa unui subiect enunţător în propriul său enunţ, prezenţă făcută perceptibilă prin mărci lingvistice caracteristice. Pentru a clarifica şi mai mult lucrurile, putem spune, pe de o parte, că afectivitatea reprezintă numai una dintre ipostazele pe care subiectivitatea le îmbracă, pe de alta, că subiectivitatea poate fi marcată, iar discursul personalizat fără ca să fie implicate în mod major elementele de afectivitate. Comunicarea orală se diferenţiază de cea scrisă în privinţa modalităţilor de exprimare a stărilor afective şi a elementelor de subiectivitate. Ar fi inexact să susţinem că limbajul scris este mai puţin expresiv, mai puţin în stare să redea bogăţia de nuanţe, pe care o realizează comunicarea orală. Exprimarea orală are însă avantajul de a face direct perceptibilă diversitatea stărilor afective, a atitudinilor pe care le adoptă vorbitorul. Ceea ce se exprimă în limbajul oral prin elemente suprasegmentale, prin „figurile fonetice”, se exprimă în limbajul scris prin semnele de punctuaţie (semnul exclamării, semnul întrebării, punctul, punctul şi virgula, punctele de suspensie, ghilimelele, sublinierea). La acestea se adaugă cele de natură lexicală, mai ales în privinţa categoriei verbelor dicendi, care sugerează diferite modalităţi ale spunerii – a bodogăni, a mormăi, a murmura, a răcni, a şuşoti, a ţipa, a urla – sau a determinărilor cu caracter modal de pe lângă verbe – apăsat, ironic, furios, a verbelor de modalitate – a avea, a fi, a putea, a trebui – sau a adverbelor de mod – abia, desigur, încă, pesemne, poate, probabil. Dezambiguizarea unor enunţuri, care nu pun probleme de interpretare în comunicarea orală, pentru că sensul global este susţinut de context şi de ele-mentele suprasegmentale specifice, se rezolvă în scris prin supralicitarea elementelor modalizatoare. D. Irimia oferă, în acest sens, următorul exem-plu: Aş vrea o probă mai concludentă. În comunicarea orală, vorbitorul are posibilitatea de a accentua fie adverbul (mai), fie adjectivul (concludentă). În scris, pentru a reda ideea de supra-licitare, este necesară introducerea în enunţ a adverbului încă sau a adverbului şi : Aş vrea o probă încă (şi) mai concludentă (Irimia, 1986: 36). 1. 1. 9. Privite în ele însele, mărcile verbale ale oralităţii, indiferent de nivelul de organizare a limbii, nu au neapărat, aşadar, valoare stilistică; ele rezultă, aşa cum am precizat la începutul acestui capitol, din situaţia de comunicare, diferită de cea pe care o presupune utilizarea limbii în scris. Ele-mentele de oralitate devin semnificative într-o analiză sau o descriere stilistică, atunci când marchează prin prezenţă semnificativă anumite variante funcţionale ale limbii, fie în varianta populară, fie în cea literară. În acest sens, putem admite că prezenţa elementelor de oralitate în limbajul popular, în limbajul publicistic sau în limbajul literaturii artistice configurează un raport stilistic specific între limba comună şi variantele ei funcţionale. 2. Variantele limbajului oral. Mărcile stilistice ale oralităţii se dis-tribuie deopotrivă în limbajul popular, dar şi în varianta orală a limbii literare. De aici rezultă că există, în principiu, cel puţin două mari variante de limbaj oral – o variantă rurală şi una citadină – , prima, subsumabilă lim-bajului popular, a doua, cu numeroase posibilităţi de interferenţă, variantelor limbii literare. Stilurile funcţionale – stilul publicistic, stilul ştiinţific, stilul juridic etc. – sunt marcate de oralitate, când se realizează ca pledoarie, prelegere didactică, comunicare ştiinţifică etc., conversaţie, în toate ipostazele ei: în acest caz, palierul limbii literare în variantă orală se poate intersecta cu limbajul popular sau familiar. 2. 1. Stilurile conversaţionale. Între formele oralităţii, un loc special îl deţin, pentru rolul pe care îl au în buna funcţionare a unui ansamblu social stilurile conversaţionale. Conversaţia este socotită una dintre for-mele esenţiale proprii activităţii de cooperare, cu o importantă funcţie socială coezivă (Ionescu-Ruxăndoiu, 1995: 3). De aceea considerăm stilurile conversaţionale ca forme importante de actualizare a potenţialului expresiv al unei limbi, în ciuda relativei lor lipse de omogenitate stilistică. Aceasta rezultă din împletirea procedeelor din limbajul popular cu cele ale limbii literare, în varianta orală. Există, în principiu, trei variante de stiluri conversaţionale: stilul conversaţiei oficiale (formale / solemne), stilul con-versaţiei curente, stilul conversaţiei familiare (Irimia, 1986: 80). 2. 1. 1. În varianta solemnă, poziţia ocupată de cei doi participanţi la actul conversaţional este diferit: diferenţele vizează faptul că unul dintre participanţi apare investit cu o funcţie socială importantă / are putere de decizie / reprezintă o autoritate publică etc., iar celălalt se situează, de obicei, pe o poziţie de inferioritate. În consecinţă, distanţa dintre parteneri este mare, iar elementul afectiv, mult diminuat, spontaneitatea, redusă. Conversaţia solemnă este varianta cultivată / literară a limbii naţionale, caracterizată prin următoarele trăsături care pun în evidenţă conştiinţa distanţei sociale existente între interlocutori: (i) – formele politeţii verbale (formele pronominale, apelativele etc.) sunt foarte bine puse în valoare; (ii) – lexicul este lipsit de elemente evaluative, mai ales cu caracter depreciativ; (iii) – sintaxa nu prezintă structuri eliptice; (iv) – vorbirea indirectă legată nu este tolerată. Toate formele conversaţiei presupun, pentru a fi complete, existenţa unor secvenţe iniţiale şi, respectiv, finale. În conversaţia solemnă secvenţele iniţiale (schimbul de saluturi, întrebări / răspunsuri sterotipe, cu funcţie fatică) şi cele finale sunt obligatorii şi relativ elaborate ca expresie verbală (Ionescu-Ruxăndoiu, 1995: 43-44). Mai ales asemenea secvenţe, de dimensiuni variabile, pun în valoare elementele stilistice care construiesc comportamentul politicos. Dacă ar fi să vorbim în termeni pragmaticii lingvistice, stilul conversaţiei solemne concretizează în special formele politeţii negative, prin care se menţin distanţele, se marchează statutul inegal între par-tenerii la actul conversaţional, se foloseşte o întreagă strategie a deferenţei faţă de receptor, care poate conduce la imper-sonalizarea acestuia (Ionescu-Ruxăndoiu, 1995: 86-87); de aceea folosirea pronumelui de politeţe dumneavoastră, a termenilor de adresare, în funcţie de gradul ierahic al persoanei-adresant), cu precizarea funcţiei – decan, ministru, inspector-general etc. – devine absolut obligatorie. 2.1.2. În conversaţia curentă sunt actualizate, în primul rând, principalele procedee stilistice proprii limbajului popular, fie în varianta rurală, fie în cea citadină. Conversaţia curentă acoperă un registru foarte larg de manifestări verbale, dar în toate cazurile categoria persoanei este bine marcată (deixisul social se exprimă prin toate formele de pronume de politeţe), iar pronumele înlocuieşte adjectivul posesiv în exprimarea apartenenţei (Care este numele tatălui dumneavoastră?). O situaţie specială, mai ales în conversaţia rurală, o deţine pronumele matale; acesta este folosit adesea pentru adresarea faţă de un membru din familie mai vârstnic, cu autoritate asupra grupului etc.: „În relaţiile intracomunitare, structurile utilizate de subiecţi sunt diferite. Există o formă spe-cifică a pronumelui de politeţe, matale, care selectează pers. a II-a singular a verbului predicat; această formă este corelată cu valori ridicate ale variabilelor reprezentate de distanţa socială şi de putere[subl. ns.], valori legate mai ales de vârsta superioară a destinatarului, dar şi de poziţia acestuia în interiorul sistemului de rudenie al comunităţii rurale respective” (Ionescu-Ruxăndoiu, 1995: 88). Conversaţia curentă poate avea ca temă comunicarea unor informaţii, solicitarea, oferta, invitaţia etc. şi presupune că între cei doi parteneri nu există relaţii de familiaritate, dar nici un dezechilibru în ceea ce priveşte poziţia în structura socială. Aceasta poate face ca secvenţa iniţială şi, respectiv, cea fina-lă să aibă un caracter facultativ, în funcţie de codurile politeţii care funcţio-nează într-o anumită comunitate (de exemplu, salutul pe care îl poţi adresa sau nu la intrarea într-un magazin). Între membrii care aparţin aceluiaşi grup, „diferenţa de vârstă acţionează ca selector al formelor deferenţei” (Ionescu-Ruxăndoiu, 1995: 71); tot ca selector al formelor de politeţe acţionează şi poziţia asimetrică pe care o au partenerii în relaţia de comunicare (solicitat – solicitant, consiliat – consiliator etc.). În exemplul de mai jos, conversaţia se duce la o agenţie CFR între trei persoane care nu se cunosc, cu roluri diferite în situaţia de comunicare (solicitat – solicitant). Ca profil stilistic, se observă caracterul strict funcţional al limbajului, evitarea ambiguităţilor, folosirea pronumelor de politeţe de persoana a II-a plural; secvenţa iniţială conţine o formulă de salut: A: Săru’ mâna. Pentru internaţional ( B: Vin imediat. (pauză) C: Doriţi bilet ( sau doar pentru informaţii? A: Numai informaţii nu: (( ă (: ( eu trebuie s-ajung la: la Bonn( însă: nu ştiu dacă există ( direct ((C caută informaţiile pe calculator)) C: pe UNDE mergeţi ( prin Austria? A: ă. Da. Deocadată nu am pentru viză ( există şi altă rută( nu( ştiu că există un tren de: care merge la / Frankfurt / ( nu ( C: Nu. Avem vreunu care merge direct a / Frankfurt /? B: (nu) C: Nu n-avem numai cu: numai pân’la Viena şi la Viena schimbaţi (IVLRA, 2003 : 138) 2. 1. 3. Varianta familiară a conversaţiei se realizează între per-soane de aproximativ aceeaşi vârstă, cu un rol social comparabil. De obicei, între persoanele participante la conversaţia familiară există un grad mare de apropiere, chiar de intimitate. Varianta familiară actualizează o serie de procedee stilistice, cu pre-dominarea funcţiei expresive / emotive, care presupune focalizarea subiectului vorbitor. Expresivitatea crescută este dublată de concizia exprimării, de abundenţa enunţurilor brevilocvente, a adverbelor-propoziţie, de eludarea deicticelor etc.: toate acestea indică un fond comun de cunoştinţe, care funcţionează ca un background al comunicării, nefiind necesară de fiecare dată actualizarea acestuia: A: [CINE: ţi-a zis B: Dana A: CARE: dana B: Pârvu A: E: nu se vede bine!c-am fost [eu B: [N-a avut ochelarii la ea. ((Râd)) A: E bine şi poţi să şi mănânci şi vezi şi la televi[zor televizor auzi! B: [Hai să mergem la film, eu vreau să merg... A: Eu vreau s-o văd pe profa de la teoria literaturii G: ((Râd)) A: N-aţi auzit(eu vreau s-o văd pe profa de la teoria literaturii că n-am văzut-o B: A: eu am văzut-o prima oară (xxx) A: Mi-am cumpărat mi-am cumpărat cartea. Vă rog frumos. B: A: A: Tot am făcut ceva pentru facultatea asta. (IVLRA, 2003: 77) Conversaţia familiară se realizază în fie în variantă rurală, fie în variantă citadină, ceea ce determină caracterul său compozit, de amestec, în proporţii variabile, de trăsături de limbaj dintre cele mai diferite. În varianta familiară apar apar vocative cu desinenţă specifică – bunico, Ioane, nepoate, fato singure sau precedate de interjecţia măi, bă, fă –, iar unele forme de adresare cunosc forme scurtate: dom’ director, don’ şef’. Pronumele de politeţe dumneavoastră sau domniavoastră marchează u-neori atitudinea ironică a vorbitorului. În conversaţiile citadine între femei, pronumele personal tu este adesea situat după predicat: Să-ţi spun tu ce mi s-a-ntâmplat. Marcarea subiectivităţii, a dimensiunii atitudinale, este puternică în toate formele conversaţiei familiare. Aceasta se realizează prin substantive de provenienţă adjectivală (Deşteptul!), prin enunţuri eliptice (Pst! Hm! Hei!), prin enunţuri exclamative absolute (Doamne-fereşte!; drept să-ţi spun, doamne iartă-mă, mă rog), prin prezenţa invocărilor (Dumnezeu, la dracu’), prin enunţuri fragmentare (– Ai adus-o? / – Da? – Cât? – Unu jumătate), prin negaţii cu aspect de enunţ interjecţional (Aş!). În funcţie de realizarea conversaţiei, rurală sau citadină, în stilul familiar pătrund termenii regionali, termenii tabu (licenţioşi şi chiar vulgari). Termeni derivaţi cu sufixe diminutivale / augmentative exprimă stări afective. Foarte frecvente sunt expresiile idiomatice (a se da pe după piersic, a o duce ca câinele-n car, a mâna porcii la jir, a freca ridichea etc.); de asemenea, termenii compuşi (târâie-brâu, pierde-vară etc.), termenii cu structură ono-matopeică (hodorog, a se miorlăi, a chirăi, a fleşcăi), termenii lexicali deveniţi specifici prin mutaţii semantice (bestie, comoară, domniţă, iepuraş, păpuşă, scumpete, ticălos); termenii argotici. 3. Argoul. Argoul reprezintă o categorie lexicală specifică stilului fa-miliar, dezvoltată în variantele orale citadine. Argoul caracterizează din punct de vedere sociologic anumite grupuri de vârstă sau profesionale – elevi, soldaţi, hoţi. Fapt deja constatat, zona în care se întrebuinţează de predilecţie elementele de argou este periferia oraşelor. 3. 1. Argou, jargon. Această circumscriere foarte largă poate fi detaliată pe categorii de vocabular, în funcţie de clasa utilizatorilor, deci din punct de vedere socio-lingvistic: jargoane profesionale, vulgarisme şi cuvinte obscene, jargonul adolescenţilor (mai ales al celor din mediu şcolar), argoul romilor (ţigănismele) etc. Adesea delimitarea în sens practic între jargon şi argou rămâne o problemă delicată, pentru că ambele varietăţi ale vocabularului presupun întrebuinţarea în cerc închis. Spre deosebire de varietăţile jargonului, întrebuinţate pentru eficienţa comunicării şi pentru a întreţine sentimentul apartenenţei la aceeaşi categorie, de către anumite grupuri socio-profesionale, aşadar, varietăţi diferite ale limbajelor de specialitate, pentru că includ, pe lângă termeni specializaţi şi cuvinte familiare, coloc-viale (jargonul medicilor, al profesorilor de limbi străine), argoul reprezintă un limbaj secret, a cărui primă raţiune de întrebuinţare este protecţia lingvistică a grupului în faţa eventualelor intruziuni. Mutaţiile semantice sunt foarte spectaculoase în argou, mai e-xact, ele nu pot fi înţelese de cei din afara cercului închis în care argoul este întrebuinţat. Aşa se explică faptul că în formele oralităţii caracteristice pentru vorbirea urbană periferică, elementele de limbaj familiar, de limbaj popular şi de argou se pot amesteca, deşi, în principiu, reprezintă registre stilistice distincte. Urmându-l pe L. Spitzer, I. Iordan vorbea despre cabotinismul şi artificialitatea caracteristică pentru comportamentul lingvistic al unor categorii de vorbitori, atunci când constată prezenţa doar aparent surprinzătoare a elementelor de argou în vorbirea oamenilor culţi. Dimpotrivă, „La oamenii de cultură academică, serioasă, gravă, rezerva faţă de argou izvorăşte din con-sideraţii de convenienţe şi de prestigiu, prezentate, în mod obişnuit şi puţintel ipocrit, sub aspectul demnităţii personale şi de grup” (Iordan, 1975: 309, nota 2). Utilizarea argoului accentuează sentimentul de individualitate, oferă pro-tecţie celor din interiorul grupului în raport cu outsiderii. Argoul se carac-terizează prin pitoresc, exotism şi expresivitate maximă; deosebindu-se mai ales la nivel lexical de limba comună, această varietate a vocabularului unei limbi valorifică în special caracterul polisemantic al cuvintelor, plasticitatea, capacitatea acestora de a genera lanţuri sinonimice etc. 3. 2. Caracterul închis al argoului. În ciuda caracterului lor închis, limbajele argotice sunt mult mai dependente de limba comună decât s-ar părea la prima vedere: „Aproape întotdeauna avem de a face cu termeni şi expresii aparţinând limbii comune, care capătă în argou accepţii sau nuanţe semantice noi. Se poate spune că activitatea lexicală a argotizanţilor se reduce, în marea majoritate a cazurilor, la modificarea înţelesului cuvintelor din vorbirea curentă. Şi aceasta, sub imperiul afectivităţii şi al fanteziei. Nicăieri, poate, ca în materie de lexic nu intervin cu atâta eficacitate creatoare, deci mai mult ori mai puţin duarbilă, aceste facultăţi ale sufletului nostru. Aici se află punctul de contact dintre limba vorbită şi argouri, prin urmare şi justificarea luării în considerare a acestor limbaje speciale [...]” (Iordan, 1975: 308). Argoul limbii române include, aşadar, o serie de cuvinte arhaice(pisanie ‘anchetă’), populare şi învechite(a globi ‘a tâlhări’, poteră ‘poliţie’), neologisme(alpinist ’hoţ de locuinţe’, ilegalist ’infractor’, vacanţă ‘perioadă de detenţie’), termeni specializaţi (senat ‘restaurant de lux’, termometru ‘bas-ton de poliţist’, serenadă ‘ rechizitoriu’, streptomicină ‘coniac’). O serie de expresii idiomatice au dobândit în argou noi sensuri, ironice sau peiorative: a face muncă de teren (‘a merge la furat în altă lo-calitate decât cea de domiciliu’), a lua (cuiva) grupa sanguină (‘a tăia pe cineva’), a face (cuiva) monetarul (‘a jefui pe cineva’); fă paşi (‘nu mă plictisi’), a fi în pom (‘a fi într-o situaţie foarte dificilă’), a avea igrasie la mansardă (‘a fi nebun”). Sfera împrumuturilor se lărgeşte în argou cu elemente lexicale preluate din graiuri (idiomuri) străine, şi, evident, resemantizate; între acestea, cel mai des frecventată este limba ţiganilor: solovast ‘furt din buzunare’, naşpa (‘urât’), ţifler / harcumar ‘poliţist’, şinimos ‘lovitură dată cu cuţitul’, avelo caralo! ‘vine poliţistul’ etc. (Stoichiţoiu-Ichim, 2001b: 127). I. Iordan vedea în acest tip de împrumut o caracteristică general-europeană a limbajului argotic. În limba română, există însă împrumuturi în limbajele argotice şi din maghiară – gabor (’poliţist’, ‘subofiţer de pentenciar’, ‘ţigan ungur’), ilău (‘pat’) – sau din germană – herţog (‘client cu dare de mână’, în argoul prostituatelor; înregistrat în DEX cu sensul ‘duce’, ‘voievod’), ţuhaus (‘închisoare’); din franceză şi italiană au intrat, cu forme corupte, o serie de cuvinte, asimilate argoului: bonjur (‘buzunarul din spate al pantalonilor’, în limbajul hoţilor de buzunare), paspartu (‘şperaclu’); bambină (‘fetişcană’); din engleză: henţ (nu atinge!’), şadap! (‘taci!) (Stoichiţoiu-Ichim, 2001b: 129-130). Diferite grupuri socio-profesionale deţin, aşadar, propriul limbaj, specia-lizat sub raportul vocabularului. I. Iordan considera că am putea mai curând considera vorbirea sportivilor drept o variantă de argou decât un aspect particularizant al vorbirii familiare urbane. De fapt, în cazul de faţă, o serie de termeni tehnici pătrund în vorbirea familiară curentă şi trebuie consideraţi ca atare: a atinge (pe cineva) la plex, a face şut, a face cnocaut (pe cineva) etc. (Iordan, 1975: 310). Limbajul sportivilor nu are totuşi caracterul închis al argoului propriu-zis, nici relevanţa socio-lingvistică a acestuia, ci pune mai curând în evidenţă mobilitatea elementelor lexicale, ce trec dintr-un registru stilistic în altul, schimbându-şi statutul pentru diferite categorii de vorbitori. Elevii şi studenţii au totuşi un limbaj al lor, mai ales legat de activitatea şcolară. Iată câteva exemple din argoul studenţilor: boboc (student în anul I), boabă (‘examen restant’), a bubui / a buşi (‘a nu promova un student la examen’), a se camufla (‘a-şi face fiţuici’), a fi în plop (‘a fi în mare încurcătură’), olmpiadă (‘sesiune de restanţe’). Adjectivelul mortală (‘foarte frumoasă’) sau substantivul adjectivat marfă (‘de foarte bună calitate’) se întâlnesc frecvent în limbajul argotizant al tinerilor. 3. 3. Particularităţile lingvistice ale argoului. Inventivitatea de ca-re dau dovadă argotizanţii este foarte mare; am putea chiar afirma că aceştia au o conştiinţă lingvistică foarte vie, tocmai prin atitudinea activă pe care o au faţă de limbă. 3. 3. 1. O sursă inepuizabilă de noi elemente de argou o constituie figurile de sunet (metaplasmele) şi, în general, jocurile verbale care atrag modificări ale corpului fonetic al cuvintelor. Asemenea jocuri şi figuri fonetice vizează: (a) – trunchierea (naşpa, contras din naşparliu ‘nasol’, ‘ne-plăcut’), (b) – adăugarea de sunete(expresia pe şest circulă şi cu forma pe şestache); (c) – calamburul (câmpia luncii pentru ‘câmpul muncii’, sexiune [pentru ‘seziune’] de sexamene [‘de examene’], umflaţie ‘inflaţie’). 3. 3. 2. Argoul poate constitui un limbaj cifrat, ininteligibil pentru un in-divid din afara grupului (lovele, bacnotă, mititica, la pension, în viligiatură ‘în detenţie’), dar posedă o mare capacitate de înnoire; aceasta presupune nu numai înlo-cuirea unor cuvinte, de îndată ce ele s-au generalizat şi s-au tocit, pierzându-şi caracterul secret, dar şi inovarea unor formulări noi, plecând de la tipare consacrate. Elementele argotice înlocuite trec, de cele mai multe ori, în vorbirea familiară urbană. Aşa sunt, de exemplu, unii termeni argotici, împrumutaţi din limbajul ţigănesc şi înregistraţi cu menţiunea ‘fam.’ (familiar), după cum atestă ultima ediţie din DEX; termenii sunt scoşi din sfera argoului şi trecuţi în sfera limbajului comun familiar: benga, candriu, a ciordi, a hali, la care se adaugă: baftă, gagiu / gagică, a (se) gini, a soili, a şuti etc. În evoluţia limbii române, se remarcă, aşadar, la nivelul uzajului migraţia unor termeni argotici dinspre sferele închise ale utilizării lor spre limbajul curent, familiar: curcan, sticlete, a şuti, a şparli, a face blatul, a face mişto (de cineva), haios, a mirosi a busuioc au devenit termeni argotici de largă circulaţie. Cele mai spectaculoase deplasări de sens se produc, în limbajele argotice, în cazul preluării de cuvinte din limba naţională. Aceste mutaţii semantice pot fi: (a) – de natură metaforică: boboc, a se camufla, foaie (‘bac-notă’), bătrână (bacnotă de o sută de mii de lei), jgheab (‘stomac’). Pentru verbul ‘a bate’ A. Stoichiţoiu-Ichim înregistrează, examinând dicţionarele de profil, următoarele echivalenţe metaforice: a afâna, a demola, a desfrunzi, a pisa, a raşcheta, a şifona, a tatua, a tăbăci (2001b: 135). Metafora este adesea modalitatea cea mai eficientă de a asigura caracterul închis, lipsit de trans-parenţă pentru neiniţiaţi, al sensului; în metaforă, procesul de transfer analogic devine pentru aceştia greu de urmărit: balenă ‘dubă de transport al deţinuţilor’, magnet ‘mână’, ursoaică ‘casă de bani’. Pentru închisoare, argoul românesc înregistrează un număr impresionant de termeni metaforici: colegiu, fermă de stat, incubator, labirint, pension, Priponex SRL, sanatoriu, univer-sitate etc.; de asemenea, pentru bani: boabe, grăunţe, mălai, ovăz, zarzavat etc. (b) – de natură metonimică şi sinecdotică: dungat (‘de-ţinut’); iarbă (‘marijuana’, ‘haşiş’); ochiul şi timpanul (‘Serviciul Român de Informaţii’); verzişori, verdeaţă (‘dolari’); (c) – prin antonomază(figură prin care un nume propriu este întrebuinţat, generic, ca substantiv comun): gherlă (‘închisoare’); julietă (‘amantă’, ‘iubită”); iudă(‘poliţist’), ivan (’rus’); (d) – prin ironie şi antifrază: felicitare (‘mustrare’), biserică, sanatoriu, universitate, olimpiadă, viligiatură. 3. 3. 3. Argoul se poate îmbogăţi prin expansiunea diferitelor formu-lări argotice, prin derivare sinonimică, întâlnită atât la nivel lexi-cal – pentru ‘a denunţa’ circulă verbele a ciripi, a cloncăni, a guiţa, a lătra, a mârâi; olimpiadă ‘sesiune de restanţe’ explică termenul semptembriadă –, cât şi prin derivare frazeologică: de la a fi în pom ‘a fi într-o situaţie foarte dificilă’ s-a ajuns la expresia a fi în pomii cei mai înalţi sau a fi în plop, de la a(-i) fugări (cuiva) fălcile s-a format, prin variere sinonimică, a(-i) hoinări (cuiva) fălcile . Fenomenul de derivare,mai ales prin sufixare,este un procedeu foarte activ în procesul de continuă înnoire a argoului; cele mai multe dintre derivate sunt nume de agent sau adjective. Derivarea se aplică: (a) – cuvintelor-bază din limbajul comun, cu o eventuală resemantizare a derivatelor: sifonar ‘informator’, invadator ‘po-liţist’, zvonac ‘persoană care răspândeşte zvonuri’; abureală ‘minciu-nă’, duhos ‘supărat’, ‘enervat’, sexos ‘atrăgător’; (b) – termenilor argotici: de la septembriadă s-a derivat sep-tembrist (‘student cu restanţe în septembrie’), de la mişto, miştocar, de la bibliotecă (‘pachetul de cărţi de joc’) s-a format bibliotecar; de la benga s-a format bengos (‘excelent’), de la hai (‘veselie mare’), haios. Dintre derivatele verbale se remarcă cele formate cu sufixul –ui: blat ( a blătui (‘a ascunde’, ‘a tăcea’, ‘a fura’, ‘a mitui’), flit ( a flitui (pe cineva) (‘a mustra’, ‘a goni’), şmen ( a şmenui (‘a escroca’, a înşela’), ţeapă ( a ţepui (‘a înşela’, a fraieri’). Şi în cazul unor expresii s-au format derivate care desemnează agentul: de la a face blatul derivă blatist, de la a fi în pom, pomicol, iar legat de ex-presia a fi în plop circulă derivatul plopist. Limbajul propriu-zis argotic recurge frecvent, ca şi limbajul popular, la derivarea cu sufixe augmentative şi diminutivale, care valorizează derivatul în sens depreciativ şi, respectiv, meliorativ: – burtan (‘persoană cu o situaţie materială bună’), şulfan / şulfă (‘lepădătură’); – clănţău (‘informator’, ‘avocat’, ‘ ziarist’); – copiuţă (‘fiţuică’), puicuţă (‘homosexual’); piperaş (‘heroină’). 3. 4. Argoul şi limba comună. Argoul tinde să pătrundă în cele mai diverse domenii ale comunicării, realitate care se reflectă bunăoară în frec-venţa cu care se întâlnesc unii termeni argotici în conversaţia curentă (mai ales în mediile urbane), în stilul publicisticii scrise etc. (v. infra, cap. VII). Deo-sebirile de caracterizare a unor termeni în diferite dicţionare, ezitările în cali-ficarea acestora ca termeni argotici, vulgari sau familiari exprimă cel mai elocvent situaţia reală. De altfel, o bună parte a cuvintelor şi a expresiilor argotice şi-au pierdut apartenenţa la un limbaj secret, pentru că sunt înţeleşi de toată lumea; presa a contribuit foarte mult la această stare de fapt: biştari, gabor, lovele, şmen, tun, ţeapă sunt numai câţiva dintre termenii argotici, care ilustrează tendinţa de ştergere a barierelor dintre limbajul înalt şi cel jos, popular. În comparaţie cu ceea ce se întâmplă în alte limbi (franceza, engleza), în limba română argoul s-a bucurat de mult mai puţină atenţie din partea spe-cialiştilor, ceea ce dovedeşte tendinţa centripetă a studiilor lingvistice româ-neşti, privilegierea variantelor limbajului înalt, în special a variantelor limbii scrise. Nu este întâmplător faptul că interesul pentru limba română vorbită – dincolo de studiile dialectologice – s-a configurat relativ recent ca domeniu de cercetare autonom. În ceea ce priveşte argoul, ar trebui evaluat corect impactul pe care acest limbaj pitoresc, colorat, expresiv îl are asupra generaţiilor tinere; sub acest aspect, manualele, chiar şi cele mai noi, nu sunt încă pregătite să întâmpine dilema acceptării / neacceptării argoului ca problemă de studiu şcolară. Pledând pentru o atitudine deschisă, receptivă la capacitatea limbii române de înnoire prin argou, A. Stoichiţoiu-Ichim sublinia: [...] „exorciza-rea” acestui registru stilistic şi tratarea lui în cadrul variantelor neliterare (alături de limbajul popular şi de cel familiar / colocvial) ar asigura o amelio-rare a competenţei comunicative, dar şi a performanţei lingvistice a elevilor. În mod evident, din perspectiva obiectivelor majore ale studierii limbii materne în şcoală – asigurarea corectitudinii şi a adecvării exprimării la diversitatea situaţiilor de comunicare – se impune semnalarea „riscurilor” la care se expun cei care abuzează de argotisme: în plan comunicaţional – sărăcirea şi unifor-mizarea exprimării, iar în plan social – conturarea unei imagini neconvenabile, fixate în mentalul colectiv, conform căreia argotizanţii aparţin, de regulă, zonelor marginale ale societăţii” (2001b: 148). Teme de control 1. Construiţi un dialog pe tema „obţinerea de informaţii” care să ilustreze: a) conversaţia curentă; b) conversaţia solemnă; c) conversaţia familiară. 2. Construiţi un dialog pe tema „solicitare de la o autoritate”, care să ilustreze conversaţia solemnă. 3. Construiţi un dialog care să ilustreze conversaţia familiară în situaţia în care între interlocutori există o diferenţă mare de vârstă; comentaţi particularităţile stilistice. 4. Găsiţi 2 exemple de utilizare a limbajului argotic în literatura română con-temporană (proză şi poezie); care este efectul stilistic al inserţiei cuvintelor argotice în textul narativ? Dar în cel liric? Comparaţi, plecând de la exemplele găsite, folosirea argoului în textul literar cu folosirea elementelor de argou în textul publicistic (două texte de presă). 5. Găsiţi 15 exemple de termeni argotici în DEX; precizaţi care sunt sinonimele din limba literară standard, din limbajul familiar, eventual din limbajul popular, al cuvintelor selectate. IV. Diversitate stilistică şi unitate funcţională în limba română contemporană (I) IV. 1. LIMBAJUL POPULAR Obiective – Să cunoască principalele caracteristici, de ordin fonetic, morfologic, sintactic şi lexical, ale limbajului popular; – Să evalueze corect modalităţile prin care, în limbajul popular, se pune în valoare, mai mult decât în alte forme de exprimare verbală, elementul subiectivităţii, al atitudinii afective a vorbitorului; – Să evalueze corect modalităţile prin care se realizează expresivitatea în limbajul popular. Limbajul popular reprezintă un palier al ierarhiei stilistice a limbii române; în acest sens, limbajul popular cuprinde fapte de limbă, generalizate la nivelul unei colectivităţi vorbitoare a unei limbi: elementelor sistemice li se adaugă alte elemente nonpertiente din punctul de vedere al normelor limbii literare. Rapor-tarea la sistemul de norme deosebeşte în mod semnificativ oralitatea, înţeleasă în sensul cel mai general, şi limbajul popular: „[...] opoziţia dintre normă şi faptele de oralitate este determinată de factori intrinseci procesului de comunicare – respectiv de modalitatea (canalul) de comunicare –, în timp ce opoziţia dintre normă şi elemente le populare sau dialectale se bazează pe factori externi procesului de comunicare, ţinând de istoria culturii.” (Vulpe, ibidem, p. 40). Limbajul popular, cu variantele sale – rurală, urbană-familiară etc. – se caracterizează din punct de vedere stilistic prin trăsături fonetice, morfo-sintactice şi lexicale, care îl pun într-o relaţie de contrast cu limba literară standard. 1. Nivelul fonetic. „Figurile fonetice”La nivelul fonetic, limbajul popular cunoaşte o serie de manifestări specifice, datorate unor modificări fonetice şi distribuţiei specifice a sunetelor în structurile sonore; limbajul popular este însă marcat şi de o serie de particularităţi de ordin fonetic cu caracter general, decurgând din condiţia oralităţii. Elementele fonetice se caracterizează prin interdependenţa în care acestea se află fie cu elementele prozodice (ritm, alteraţii, rimă interioară) sau cu elementele suprasegmentale (accent, intonaţie). Această interdependenţă are efecte directe asupra configuraţiei celorlalte niveluri ale structurii stilistice a limbajului popular. 1. 1. Pe lângă modificările fonetice neintenţionate, multe având ca explicaţie particularităţi de pronunţie individuală, există şi modificări ale sunetelor care tră-dează atitudinea, starea afectivă a subiectului vorbitor. Bine este adesea rostit în vorbirea familiară bene, cu trecerea lui i accentuat la e, fenomen care nu se explică din punct de vedere fonetic. În limbajul familiar urban, forma exprimă indiferenţa, lipsa de convingere, neangajarea morală a vorbitorului (Iordan, ibidem, p. 36). Din multitudinea de modificări ale structurii sonore ce marchează registrul oralităţii, I. Iordan înregistrează ca având relevanţă pentru dimensiunea stilistică dispariţia unor sunete şi chiar a unor silabe din structura cuvântului sau a unor expresii. Forma oţ pentru hoţ, întâlnită în vorbirea populară muntenească, are valoare stilistică, în măsura în care pune în evidenţă sensurile figurate ‘deştept’, ‘şmecher’ şi indică atitudinea admi-rativă a vorbitorului; de asemenea anumite scurtări funcţionează în limbajul popular, mai ales urban trivial, ca înjurături: măta (( mamă-ta), măsa(( mamă-sa) (Iordan, ibidem, p. 46). 1. 2. Dominanta oralităţii face ca în limbajul popular structurile prozodice bazate pe simetrie şi repetiţie (aliteraţii, rime interioare, asonanţe) să cunoască o frecvenţă semnificativă. Comentând asemenea fenomene fonetice, I. Iordan contestă acestora de către vorbitori cu scop conştient „stilistic” (trimiţând aşadar la o presupusă valoare estetică): „Dar aici nu-i vorba de versificaţie, nici măcar de aceea a poeziei populare, despre care se afirmă, cu destulă dreptate, că este un produs absolut spontan [...]. Ci de fenomene ling-vistice, aparţinând limbajului colectiv curent [....]. Este adevărat că nevoia de expresivitate, din care isvorăsc ele, pare a fi de natură mai mult estetică (cf. s i- m e t r i a, invocată mereu până acum), dar nu se poate tăgădui că sensul propriu-zis al formulelor sintactice respective câştigă în vigoare, în culoare şi în prospeţime prin faptul că elementele lor alcătuitoare prezintă potriviri de sunete, care ne duc cu mintea la versurile poeţilor” (Iordan, ibidem, p.91). Chiar dacă I. Iordan este îndreptăţit să pună sub semnul întrebării folosirea cu intenţii estetice a elementelor de simetrie şi repetiţie, prezenţa acestora în configurarea nivelului fonetic nu este mai puţin caracteristică pentru limbajul popular, în măsura în care pun în valoare intenţia de expresivitate şi afectivitatea vorbitorului. De altfel, lingvistul recu-noaşte relevanţa tuturor acestor configuraţii la nivelul organizării fonetice, prozodice şi sintactice a vorbirii, pe care le grupează sub termenul generic de „structuri ritmice”, atunci când recunoaşte: „Ritmul (în sensul cel mai larg al cuvântului) constituie o caracteristică prin excelenţă a vorbirii populare.” (Iordan, ibidem, p. 95). Sesizăm imediat importanţa acestor adevărate „figuri fonetice”, de îndată ce încercăm să le transplantăm pe terenul textelor; cu excepţia textelor de literatură (poezie, eventual poem în proză), convenţiile de scriitură care guvernează alte tipuri de texte, caracteristice stilurilor funcţionale nonartistice (stilul juridic, stilul administrativ sau ştiinţific), exclud – în limba română actuală – figurile prozodice. În schimb, acestea caracterizează major limbajul popular atât în uzajul comun cât şi în literatura folclorică. Simetria, aliteraţiile, asonanţele sau rimele interioare conferă exprimării o expresivitate sporită şi fixează mai bine în memorie zicalele, locu-ţiunile, în general, expresiile idiomatice ale limbii: a tunat şi i-a adunat, să vezi şi să nu crezi, ce mai calea-valea, în lung şi-n lat, a face (pe cineva) harcea-parcea, ce mai la deal, la vale, marea cu sarea, din vorbă-n vorbă, mare şi tare, de silă, de milă, pe ici, pe colo, etc. Onomatopeele pun de asemnea în valoare o structură fonetică simetrică, bazată pe repetiţie: lipa-lipa, pleosc-pleosc, tropa-tropa, tic-tac etc. Aceste structuri dominate de o prozodie specifică pot pune mai bine în valoare funcţia expresivă a limbajului, adică dominanta subiectivităţii, care dă seama fie de atitudinea vorbitorului faţă de sine, fie de atitudinea sa faţă de interlocutor, fie faţă de conţinutul comunicării. La fixarea acestor componente de atitudine, extrem de importante nu numai pentru limbajul popular, ci şi pentru toate fenomenele lingvistice dominate care ţin de sfera oralităţii, contribuie şi elementele suprasegmentale, ca intonaţia şi accentul, intensitatea sau înălţimea sunetelor. 1. 3. Urmându-l pe Al. Philippide, I.Iordan distingea cinci forme ale ac-centului muzical (denumit de J. Marouzeau şi accent afectiv): (1) plan (ton egal); (2) ascendent (tonul se ridică până la un maximum de înălţime); (3) grav (tonul coboară până la un minimum de înălţime); (4) circumflex (tonul urcă, apoi coboară) şi (5) anticircumflex (tonul coboară, apoi urcă) (Iordan, ibidem, p. 59). Atât I.Iordan cât şi D. Irimia vorbesc, în legătură cu accentul, despre posibilitatea de a suprapune accentul muzical peste cel de intensitate (expirator), convertind accentul muzical în accent stilis-tic(Iordan, ibidem, p. 61; Irimia, ibidem, p.31), ceea ce însemnă că accentul muzical dobândeşte, în relaţie cu cel dinamic, rolul de a exprima componenta de atitudine a subiectului vorbitor, uneori mai importantă în comunicare decât con-ţinutul comunicat. În funcţie de modul în care se reglează raportul dintre accentul dinamic şi accentul muzical, în funcţie şi de intervenţia modificărilor conturului intonaţional sau de prezenţa altor „figuri fonetice” (lungirea vocalelor, prelungirea ţinutei consoanelor), acelaşi enunţ poate transmite informaţii diferite de natură ati-tudinală, care se adaugă conţinutului informaţional: propoziţia nucleară Plouă exprimă, în funcţie de modul în care este rostită, plictiseala, uimirea, exasperarea, certitudinea, îndoiala etc. Mai ales în privinţa rostirii unor adverbe, varierea accentului muzical dobândeşte un rol stilistic evident: Da?, Nu?, rostite cu un accent circumflex exprimă îndoiala vorbitorului; rostite însă cu un accent anticircumflex, exprimă ironia acestuia. Intonaţia poate fi exclamativă, interogativă sau neutră, ascendentă, egală sau descendentă. Ca marcă stilistică a enunţului, intonaţia îşi are fixate valorile expre-sive, în aşa fel încât acestea nu sunt lăsate la libera decizie a subiectului vorbitor; altminteri nu ar putea fi receptate corect de interlocutori şi nu şi-ar realiza efectul pe care vorbitorul intenţionează să-l transmită. Propoziţia Ce face poate exprima, în funcţie de conturul intonaţional pe care îl alege vorbitorul, constatarea, indig-narea (intonaţie interogativă ascendentă), surpriza (intonaţie exclamativă egală), disperarea (intonaţie exclamativă ascendentă) etc. I. Iordan constată în cazul interogaţiilor predominarea accentului muzical asupra celui de intensitate, atunci când vorbitorul doreşte să-şi manifeste nemulţumirea (accentul cade pe cuvântul iniţial din enunţ): Unde te-ai dus?, Ce-ai făcut?, Cine a venit?; dimpotrivă, în cazul exclamaţiilor, pentru exprimarea aceloraşi valori afective, accentul de intensitate predomină asupra celui muzical Aşa cum sublinia D.Irimia (ibidem,...), nivelul figurilor fonetice, al structurilor intonaţionale specifice nu funcţionează independent de dimensiunea semantică a enunţurilor: „«figurile» fonetice, polivalente în planul paradigmatic al sistemului de procedee stilistice proprii limbajului popular, dezvoltă diferite sugestii seman-tice şi valori stilistice în strânsă legătură cu sensul exical al termenilor marcaţi” (Irimia, 1986, p. 33). Nu orice enunţ poate fi supus unei asemenea „prelucrări” stilistice la nivel fonetic, ceea ce înseamnă că, din punct de vedere semantic, cuvintele sunt purtătoare ale unei componente de evaluare axiologică (evidenţiază deci subiectivitatea) (Kerbrat-Orecchioni, 1980) foarte însemnate. 1. 4. Scurtarea cuvintelor prin eliminarea primei silabe din anumite expresii impre-cative, poate marca în registrul exprimării vulgare, în funcţie şi de conţinutul semantic, indignarea, nemulţumirea vorbitorului (‘ca-l-ar moartea!) sau afecţiunea (de obicei, faţă de un copil, un tânăr) (‘ca-l-ar norocul, ‘ca-l-ar mama!) (Iordan, ibidem, p. 45). 1. 5. De cele mai multe ori, la exprimarea unei anumite atitudini sau stări afective se adaugă sugestia de intensitate maximă a trăirii; în aceste cazuri, figura fonetică exprimă, în primul rând, intensitatatea, pentru că „provoacă o încordare a organelor articulatorii, combinată cu o creştere a cantităţii şi a intensităţii curente de aer exprirat” (Iordan, ibidem, p. 50): indignarea maximă a vorbitorului orien-tată spre interlocutor – Mmizerabile!, Nnemernicule!; indignarea maximă a vorbitorului orientată spre o persoană absentă – Tticălosul!, Şşnapanul!; admiraţia necondiţionată – Mminunat!, Fformidabil! Sentimentele pozitive pot de aseme-nea da naştere figuri fonetice, bazate pe prelungirea ţinutei consoanei, mai ales în cazul unor adjectivele axiologice precum admirabil, minunat, splendid sau în cazul formanţilor adverbiali care intră în componenţa superlativului absolut (ttare frumos, ggrozav de bine, nnemaipomenit de bine). Este interesantă observaţia lui D. Irimia care constată că în cazul acestor termeni evaluativi axiologici absenţa figurii fonetice, adică rostirea „fără concentrarea energiei articulatorii într-o anumită parte a semnificantului lor şi, deci, fără prelungirea ţinutei consoanelor şi fără mărirea duratei vocalelor” (Irimia, ibidem, p.34), enunţul poate comunica cu totul altă atitudine: rostite cu intonaţie egală, neutră, enunţuri ca Ticălos, Javră exprimă dispreţul vorbitorului. Prelungirea ţinutei consoanei pune în valoare, în mediul militar, raporturile superior – inferior, în formulele de comandă: ddreptţi!, ppas alergător!, (înainte) mmarş! Atunci când energia articulatorie este repartizată egal pe silabele ce compun cuvântul, la care se adaugă şi rostirea cuvântului cu marcarea silabelor – Mi-ze-ra-bi-lul! –, vorbitorul poate sugera „pe lângă condamnarea atitudinii persoanei-obiect al comunicării ( întemeiată şi de conţinutul lexical al cuvântului), poate exprima sau numai sugera surpriza uinei lovituri neaşeptate sau o stare de sfârşeală sufletească, în funcţie şi de intonaţie şi de întregul context” (Irimia, ibidem, p. 34). Lungirea vocalelor „însemnează intensificarea noţiunii, aşadar un fel de expresie ‘materială’ a ecoului prelungit pe care-l are în sufletul subiectului vorbitor” (Iordan, ibidem, p. 54) şi este sursă pentru un alt tip de figură fonetică, polisemantică, având, ca şi celalte, valori expresive bine fixate la nivelul uzajului. Enumerăm în continuare câteva dintre aceste valori: –intensitatea (superlativul) unei calităţi: Maare!, E frumoaasă şi cumiinte! ; A fost un spectacool...(nemaipomenit) –intensitatea / durata nedeterminată a unei acţiuni: Şi meerge, şi meerge...; –ironia (contextul situaţional poate dezambiguiza o asemenea atitu-dine): Buună treabă! În toate aceste cazuri, figura fonetică suplineşte adverbul de mod / de cantitate, eventual la gradul superlativ (foarte mult, mult de tot etc.); –atitudinea de exasperare / surescitare / de con-descendenţă a vorbitorului: E un zgoomot afară!; Prostuuţo! Componenta subiectivă poate varia, în funcţie de conţinutul semantic al elementelor lexicale ce compun enunţul şi de contextul (extra)lingvistic în care este rostit; aceasta face ca una şi aceeaşi figură să fie purtătoarea unor valori stilistice diferite, pentru că şi atitudinile subiective ale vorbitorului diferă de la o împrejurare la alta. În funcţie de factorii amintiţi, la care se adaugă şi un contur intonaţional caracteristic, un enunţ ca Buună treabă! poate exprima fie atitudinea de aprobare a vorbitorului, fie atitudinea de reproş, fie ironia acestuia. Este o caracteristică a oralităţii în orice limbă, deci şi a limbajului popular, utilizarea protezei în cazul; unor adverbe sau interjecţii pentru a sugera stări afective şi atitudini diferite ale vorbitorului: – mda (de la caz la caz, exprimă dubitaţia, poziţia ambiguă, lipsa de convingere a vorbitorului faţă de conţinutul comunicării sau faţă de intenţiile / opiniile exprimate de interlocutor – Mda, ştiu eu?, concesia – Mda, să zicem că e bine....; – mde (traduce atitudinea de compromis, adoptată de vorbitor) – Mde, dacă altfel nu se poate..., nemulţumirea vorbitorului faţă de ceea ce aude / vede etc. – Mde, ia te uită! Mde poate exprima şi încurcătura în care se află vorbitorul, atunci când simte că nu are libertate de exprimare (Iordan, ibidem, p. 48). 2. Particularităţi morfologice 2. 1. Flexiunea nominală. Modificările în privinţa flexiunii nominale afectează în limbajul popular şi familiar realizarea tuturor categoriilor gramati-cale. În cele mai multe cazuri, aceste modificări nu exprimă invenţia vorbi-torului, ci sunt „normate” la nivelul uzajului comun, iar efectele lor stilistice pot fi foarte bine controlate de către vorbitori. 2. 1. 1. La nivel morfologic, substantivul este mai puţin vizat de modificări decât alte clase de cuvinte. Modificările care intervin privesc atât varianta rurală cât şi pe cea urbană 2. 1. 1. 1. Modificări ale distribuţiei categoriilor gramaticale de gen, număr şi caz diferenţiază tratamentul substantivuluiîn limbajul popular faţă de limba literară cultivată. Este caracteristic pentru anumite categorii de vorbitori cu puţină cultură lingvistică din mediul urban folosirea unor substantive neologice ca onoare sau favoare la genul masculin – onor, favor. I. Iordan, care menţionează şi întrebuinţarea cu sens ironic a acestor cuvinte (de către vorbitorii cultivaţi), explică ascendentul formelor şi prin prezenţa acestora în vorbirea unor personaje ale lui Caragiale (Iordan, 1975, p. 102). De fapt, Caragiale nu a făcut decât să înregistreze o particularitate de utilizare a neologismelor, care marca vorbirea unor contemporani şi, prin fixarea cuvintelor în opera sa, să fixeze în uzajul comun aceste forme greşite. 2. 1. 1. 2. Un tratament caracteristic îl au, din punctul de vedere al categoriilor gramaticale proprii substantivului, numele proprii de persoane. Mai ales în vorbirea familiară întâlnită în mediile urbane, numele proprii de familie apar cu forme de plural: I-am vizitat pe Dumitreşti. De obicei, schimbarea de număr traduce familiaritatea cu persoanele desemnate prin numele de familie. Este adevărat că I. Iordan identifică această modificare de natură morfologică şi în cazul limbajului poetic, mai ales în cel oratoric, atunci când vorbitorul vrea să sublinieze caracterul reprezentativ al numelui propriu pentru o întreagă categorie de persoane: Revoluţia de la 1848 din principatele româneşti este, în bună parte, opera Bălceştilor şi Kogălnicenilor. (Iordan, 1975, p. 103) Apropierea şi familiariritatea cu persoana indicată prin numele propriu pot fi întărite de prezenţa articolului nehotărât alde care precedă substantivul: I-am văzut ieri pe alde Ioneşti. Din punctul de vedere al tratamentului articolului alde, limbajul popular urban pare a se deosebi de cel rural, în care articolul alde care precedă de obicei numele de botez al persoanei despre care se vorbeşte, cu referire familiară la familia acesteia: Am trecut pe la alde badea Gheorghe. Tot expresia familiarităţii sau chiar a desconsiderării o reprezintă în lim-bajul familiar urban tratarea numelor prorii de familie ca substantivele comune de gen feminin: Ai mai văzut-o pe Ioneasca?; Închipuie-ţi că Dumitreasca mă vorbeşte de rău. 2. 1. 1. 3. Un tratament special îl cunosc în limbajul familiar, rural şi urban, substantive ca mamă, frate, soră, atunci când se combină cu adjectivul posesiv. Aceste substantive sunt tratate în mai ales limbajul familiar în flexiunea la genitiv-dativ ca şi substantivele proprii: a lui frate-său, a lu’mamă-sa. Din combinaţia substantiv + adjectiv posesiv rezultă în limbajul popular o serie de formaţii specifice: mă-sa, tac’tu, frati-mieu etc., unele dintre acestea folosite şi la vocativ, după cum observă I. Iordan (ibidem, p. 105). Tot I. Iordan remarcă utilizarea substantivului frate, asimilat apelativelor şi tratat ca atare: acesta poate apărea la vocativ fără nici un determinant sau cu adjectiv posesiv (Iordan, ibidem, p. 106).: Ai făcut-o lată, frate-miu! 2. 1. 1. 4. Flexiunea cazuală a substantivelor ca şi celorlalte clase nominale, este caracterizată prin tendinţa de reducere a formelor cazuale la forma de no-minativ-acuzativ şi, în consecinţă, de eliminare a cazurilor oblice (genitivul şi dativul); această particularitate explică numărul mare de construcţii prepoziţio-nale acolo unde în limba literar standard se întrebuinţează dativul: Am dat la toţi oamenii [tuturor oamenilor] de băut. În cazul substantivelor-nume de obiecte, este frecventă, atât în varianta rurală, cât şi în cea urbană / familiară, construcţia genitivului cu ajuutorul prepoziţiilor: piciorul de la masă, cumpăna de la fântână etc. Frecvenţa vocativelor este comparabilă în limbajul popular cu frecvenţa interjecţiilor cu valoare apelativă sau volitivă. Este caracteristică, din punct de ve-dere stilistic, utilizarea vocativelor precedate de o asemenea interjecţie: măi, băr-bate; mă, omule; ho, nebunule etc. În conversaţia curentă sunt actualizate, principalele procedee stilistice proprii limbajului popular, fie în varianta rurală, fie în cea citadină. La nivel morfosin-tactic, întrebuinţarea vocativului şi a apelativelor au un tratament caracteristic. În acest sens, conversaţia curentă se diferenţiază de cea solemnă, în care există o denivelare din punctul de vedere al statutului social între partenerii la dialog sau de poziţie (relaţia nu este simetrică, ci asimetrică, de tipul solicitant –solicitat). Atunci când însoţeşte un substantiv care indică funcţia, titlul sau gradul ierarhic (profesor, decan, ofiţer, doctor, preşedinte etc.), substantivul domnul este, în conversaţia oficială, solemnă, utilizat cu forma de vocativ domnule; în schimb, în conversaţia curentă, dar şi în variatele manifestări ale exprimării familiare există tendinţa de păstrare a substantivului apelativ la forma de nominativ / acuzativ, cu elidarea consoanei finale: domnu’: Domnu’ primar, aş avea şi eu o cerere pentru un loc de casă. I. Iordan semnalează această formă în vorbirea deferentă a soldaţilor, formă pe care o explică prin tendinţa de evitare a vocativului, asociat de obicei cu comanda, ordinul etc., adică cu adre-sarea de pe o poziţie privilegiată către cei inferiori; de aceea, forma de nominativ / acuzativ pare mai neutră şi, în consecinţă, mai politicoasă (Iordan, ibidem, p. 104). Apelativul doamna (eventual, domnişoara) cunosc un tratment asemănător, în sensul că în vorbirea citadină cel puţin tendinţa este de înlocuire a formei de vocativ cu cea de nominativ. În vorbirea citadină, atunci când vorbitorul vrea să valoare atât atitudinea de respect faţă de persoana despre care vorbeşte sau căreia i se adresează, dar şi un oarecare grad de familiaritate: Am sunat-o pe doamna Geta. De altfel, apelativele îşi împart cu destulă claritate registrele stilistice ale limbajului popular, chiar dacă există şi forme care circulă dintr-un registru în altul. I. Iordan este de părere că sub acest aspect limbajul popular rural este mai puţin borgat decât cel orăşenesc, mai ales în variantă familiară (Iordan, ibidem, p. 106). În mediul rural, mai sunt încă auzite apelativele badea, moş, ţaţa, lele, baba, nene, unele cu formele diminutivale bădiţă, leliţă, neică, neicuţă etc., la care se adaugă apelativele care indică gradul de rudenie: cumătru (cumătră), cuscru (cus-cră), frate, mamă, tată etc. Acestea două din urmă sunt des utilizate şi astăzi ca apelative între soţi, în special în limbajul popular urban (Iordan, ibidem, p. 105). Coană şi coane, generalizate cu forma de vocativ, sunt astăzi caracteristice limbajului familiar urban mai ales din Moldova, atunci când se exprimă legăturile de prietenie, de rudenie; forma coană mare, folosită cu decenii în urmă pentru adresarea faţă de stăpâna casei de către servitori, desemnează astăzi bunica, dar şi soacra (Iordan, ibidem, 41). 2. 1. 2. Adjectivul cunoaşte diferenţe de tratament morfologic în limbajul popular şi familiar, legate de exprimarea gradelor de comparaţie şi de schimbarea clasei morfologice. 2. 1. 2. 1. Flexiunea adjectivului cunoaşte modalităţi numeroase şi expresive în realizarea superlativului absolut. În afară de cele de natură fonetică, aceste modalităţi vizează direct categoria formanţilor adverbiali cu ajutorul cărora se construieşte superlativul absolut; pentru foarte există un număr impresionanat de ad-verbe care se gramaticalizează. de regulă, vorbitorul doreşte să accentueze ideea de intensitate (a unei stări afective, a unei calităţi), dimensiunile, cantitatea etc.: admirabil, extraordinar, extrem, formidabil, grozav, înspăimântător, mi-nunat, nemaipomenit, nespus, uimitor, uluitor, tare, teribil. Gradul de utilizare a acestor formanţi în construirea superlativului absolut este sensibil diferită în varianta rurală şi în cea urbană: adverbele neologice, ca extrem, formidabil sau chiar nespus (simţit ca poetic) au, probabil, o frecvenţă mai ridicată în limbajul familiar urban, straşnic, în varianta rurală, iar tare pare a fi generalizat în toate variantele la nivelul limbajului popular. I. Iordan înregistrează şi utilizarea ca formanţi ai superlativului absolut, cu rolul de a atrage atenţia asupra unei calităţi autentice, intens apreciată de vorbitor, a lui rău, folosit adverbial: e bun rău, e deştept rău (de tot) etc. Cu o valoare stilistică asemănătoare se foloseşte, mai ales în Moldova, şi amarnic: amarnic de bună (Iordan, ibidem, pp. 108-109). Varietatea mijloacelor de formare a superlativului absolut în variantele limba-jului familiar şi colocvial este însă mult mai mare. O serie de substantive – în primul rând cele derivate de la adjectivele / adverbele deja amintite –, legate de un alt substantiv prin relaţie atributivă, au rolul de a exprima superlativul absolut: o minunăţie de fată, o grozăvie de friptură, o groază de bani; acestora li se adaugă, prin generalizare, pentru a exprima şi atitudinea afectivă a vorbitorului, şi alte substantive valori-zante meliorativ – boboc, bomboană, grădină etc.: o bomboană de fată, un boboc de fată, o grădină de femeie. Aceste construcţii cu-nosc şi o formă dislocată sintactic, în care accentul afectiv cade chiar pe determinarea cu valoare superlativă: Era un bărbat, o grădină! Tot în categoria structurilor cu valoare de superlativ, caracteristice pentru limbajul familiar urban, multe fixate într-o formă clişeizată, apropiate aşadar de formaţiunile idiomatice, sunt construcţiile comparative: prost ca noaptea, prost ca piciorul mesei, folositor ca o frecţie la un picior de lemn etc. Este deosebit de expresivă, în ciuda fixării în structuri aproape clişeizate, a unor substantive, folosite adverbial, cu rolul de a indica superlativul calităţii (eventual, intensivul acţiunii) – catran, cui, criţă, foc, lemn: scump catran (sau catran de scump), beat cui / criţă / lemn, frumoasă / deşteaptă / supărat foc etc. 2. 1. 2. 2. O întrebuinţare semnificativ ridicată o au în limbajul familiar şi în toate variantele conversaţiei curente, utilizarea unor adjective substantivate; sunt vizate adjectivele care exprimă calităţi psihice, fizice sau morale: sărac, deştept, sărman, ticălos, biet, nenorocit etc. Substantivarea – explică I. Iordan – atrage după sine nu exprimarea calităţii, ci exprimarea noţiunii referitoare la acea calitate: „devenind substantiv, deştept, să zicem, exprimă noţiunea ‘deşteptă-ciunii’ întrupată într-o fiinţă vie, care, prin ea însăşi, e mai concretă decât reprezentarea pur ideală a acestei noţiuni” (Iordan, ibidem, p. 110). Modul în care adjectivul substantivat este legat de elementul verbal determinat indică originea afectivă a procedeului, care mizează pe focalizarea acelui segment din structura verbală, care pune în valoare chiar componenta de atitudine a vorbitorului: bietul de tine, săraca de Maria, ticălosul de Gică etc. Remarcabil este şi faptul că adesea unele adjective îşi schimbă statutul prin substantivare, adică devin, din termeni evaluativi meliorativi, termeni evaluativi peiorativi (Kerbrat-Orecchioni, 1980,....), punând în evidenţă atitudini ale vor-bitorului, care merg de la ironie până la sarcasm: deşteptul de Mircea, isteaţa de Maria, frumoasa de Irina etc. 2. 1. 3. Numeroase abateri de la limba literară standard, în acelaşi timp surse de expresivitate în vorbirea curentă şi familiară se întâlnesc în flexiunea pronumelor; sunt vizate, în primul rând, pronumele personale, pronumele de politeţe, demonstrative, nehotărâte şi posesive. 2. 1. 3. 1. Din punct de vedere stilistic, utilizarea pronumelor personale este semnificativă prin schimbarea persoanei. Anumite formulări cu struc-tură lexicală şi sintactică fixă pun în valoare – mai ales în naraţiune, relatare – trecerea de la persoana I la persoana a II-a singular, atunci când vorbitorul se află sub imperiul unei stări emoţionale puternice. Precizând că acest fenomen, cu efect stilistic, apare şi în alte limbi, I.Iordan îl denumeşte „Selbstapostrophe” (vorbi-torul se apostrofează pe sine, angajează cu sine un dialog imaginar) (Iordan, ibidem, p. 114); în acest caz, pronumele tu marchează chiar dedublarea subiectului vorbitor: Am muncit de m-am spetit şi, la urmă, nici tu masă, nici tu casă, nici tu nimica. În limbajul familiar al femeilor, în mediile urbane de periferie, încă se mai foloseşte pronumele tu cu valoare de apelativ: Ai auzit, tu, ce s-a-ntâmplat? Trecerea pronumelui personal de la persoana I singular la persoana I plural poate sugera asumarea de către vorbitor a unei poziţii subalterne faţă de inter-locutor – pluralul modestiei–, iar trecerea de la persoana a II-a singular / plural la persoana I plural, nemulţumirea vorbitorului cu privire la acţiunile interlocutorului: Noi nu ne coborâm până acolo, pe noi nu ne priveşte toată afacerea asta! O întrebuinţare caracteristică limbajului popular, atât rural cât şi urban, este trecerea pronumelui de la persoana I la persoana a III-a, dublată de înlocuirea pronumelui cu un substantiv (de regulă, un apelativ sau prenumele celui care vorbeşte): [o mamă care se adresează copilului ei] Vino la mama să te sărute! (Iordan, ibidem, p. 116). Pronumele el /ea poate apărea uneori împreună cu substantivul nume propriu sau apelativ, mai ales atunci când intenţia vorbitorului este de ameninţare: [vorbitorul cu referire la sine] O să-ţi arate el moşu’ cum să te porţi! 2. 1. 3. 2. Pronumele de politeţe cunoaşte un tratament diferenţiat din punct de vedere sociolingvistic şi stilistic în toate variantele limbajului popular. În conversaţia rurală, atât ţăranii cât şi orăşenii de la periferie utilizează forme de adresare a (m)neata, (m)neavoastră, (m)nealui, (m)neaei (Iordan, ibidem, p. 43). Dacă matale este investit în Moldova cu valoare afectivă deo-sebită, servind la adresarea către părinţi, dumneata apare, în schimb, ca o marcă a indiferenţei vorbitorului faţă de interlocutor (Iordan, ibidem, p. 43). Dumnealui şi dumneaei sunt forme des întâlnite în vorbirea populară şi familiară, în special în mediul urban, cu referire la soţ / soţie: Nu i-am spus dumnealui ce s-a-ntâmplat. Întrebuinţarea acestor forme pronominale indică de obi-cei respectul vorbitorului, dar uneori poate marce şi atitudinea ironică, de distanţare, a acestuia: Dumneaei e în casă la noi cu pâinea şi cuţitul. Este posibil ca această din urmă întrebuinţare să fie rezultatul unei particularizări a uzajului stilistic al pronumelui de politeţe dumnealui / dumneaei, ca formă de adresare către o persoană prezentă, atunci când vorbitorul doreşte să-şi manifeste nemulţumirea, dezaprobararea, contrarietatea: desemnându-l pe interlocutor prin persoana a III-a (nonpersoană), vorbitorul îi contestă, într-un fel, acestuia calitatea de partener în comunicare: Eu mă dau de ceasul morţii, nu-mi văd capul de treburi, iar dumneaei nici nu se clinteşte! 2. 1. 3. 3. Pronumele demonstrative de apropiere şi de depărtare au forme caracteristice în limbajul popular, varianta limbajului familiar (ăsta, aia, ăia etc.), folosite cu mare frecvenţă o intenţie expresivă explicită. Mai ales pronumele demonstrativ de depărtare cunoaşte acest statut privilegiat; explicaţia este dată de I. Iordan în felul următor: „[...] acela poate înlocui un număr mai mare de substantive decât acesta (obiectele depărtate de noi sunt ori pot fi mai numeroase decât cele apropiate) şi prin unul de ordin psihologic; acela corespunde oarecum lui el, în sensul că obiectele depărtate sunt socotite ca absente, iar despre o persoană absentă, subiectul vorbitor se poate exprima cu mai multă libertate decât despre una prezentă, poate da drum liber nemulţumirii sale” (ibidem, pp. 117-118). Formele populare ale pronumelui demonstrativ de depărtare sunt purtătoare de valori stilistice în vorbirea familiară, mai ales în împrejurarea în care vorbitorul doreşte să-şi manifeste dispreţul, desconsiderarea sau nemulţumirea faţă de o persoană (persoane) despre care se vorbeşte: Cu ăia ţi-ai găsit să te-ncurci la treabă? Ăla şi aia (inclusiv, formele de plural) au sensurile ‘derbedeu, lichea’, respectiv, ‘femeie imorală, stricată’; precedate de articolul nehotărât, aceste pro-nume sunt intens depreciative, dar indică, poate, pe lângă dispreţul vorbitorului, şi o între-buinţare eufemistică: Să se-ncurce el cu o aia!; N-ai văzut ce hram poartă? Un ăla, o pramatie, ce mai! 2. 1. 3. 4. Ca şi pronumele demonstrativ de depărtare, şi pronumele nehotărât unul / una sugerează micşorarea persoanei despre care se vorbeşte, percepţie subiectivă care merge până la anularea acesteia în ochii vorbitorului: A mai vorbit unul Ionescu, ne-a plictisit cu palavrele lui...: atitudinea depreciativă, de dispreţ a vorbitorului este evidentă. Forma cu valoare neutră una are câteodată, în limbajul popular, conotaţii afective importante: forma pronominală poate ex-prima dorinţa vorbitorului de a face cunoscut ceva foar-te important / interesant (Să-ţi spun una, să nu-ţi vină să crez!). 2. 1. 4. Numeralul furnizează relativ puţine elemente de expresivitate, susceptibile deci de valoare stilistică. Poate fi menţionată totuşi ca o trăsătură caracteristică pentru limbajul popular, în egală măsură morfologică şi lexicală, prezenţa numeralelor cardinale în structuri idiomatice, clişeizate, frecvent folosite pentru expresivitatea lor; mai ales primele două numerale cardinale sunt vizate de asemenea clişee verbale: cu una, cu două; nici una, nici două; din două, una. Formele de feminin are o valoare neutră şi se folosesc frecvent, când vorbi-torul vrea să-şi exprime nemulţumirea: Când ţi-oi trage una...; Când ţi-oi spune vreo două.... Numeralul fracţionar jumătate poate exprima atitudinea intens admirativă, de apreciere favorabilă, a subiectului vorbitor: o femeie şi jumătate; un bărbat şi jumătate. 2. 2. Flexiunea verbală. Ca şi în cazul flexiunii nominale, nu există practic categorie gramaticală specifică verbului care să nu cunoască modificări semni-ficative din punct de vedere stilistic. 2. 2. 1. În limbajul popular intervin numeroase schimbări de diateză a formei verbale; modificarea diatezei afectează şi tranzitivitatea verbului. De pildă, s-a generalizat în limbajul familiar trecerea unor verbe de la diateza reflexivă la diateza activă: Mişcă de aici! în loc de Mişcă-te de aici! I. Iordan înregistrează şi folosirea în limbajul popular a verbului a se gândi la diateza activă, cu sensul de ‘a crede’(ibidem, p. 152): Gândesc că n-ai dreptate. Mai des întâlnită este poate trecerea unor verbe de la diateza activă la cea re-flexivă; modificarea de diateză, produsă sub influenţa unor verbe reflexive din aceeaşi sferă semantică, implică ideea de intensificare a acţiunii exprimate de verb; nu de puţine ori, verbul trecut la diateza reflexivă exprimă o atitudine ironică, eventual nemulţumirea, din partea subiectului vorbitor: – Ce te râzi? – Ce te miorlăi toată ziua? –O să mă cuget şi-o să văd ce-o să fac.... – Ce te crezi, o să scapi aşa uşor?! I. Iordan mai semnalează un caz foarte caracteristic de schimbare a diatezei, care se abate de la sistemul limbii standard (ibidem, p. 152): verbul a face este întrebuinţat la diateza reflexivă, dar primeşte un complement direct: Te fac o plimbare? 2. 2. 2. Schimbarea persoanei generează efecte stilistice caracteristice pentru limbajul popular; este vizată, în primul rând, persoana a II-a singular. Aceasta este preferată de vorbitor, atunci când, sub imperiul unei emoţii puternice, atunci când vorbitorul încearcă să facă o evluare a situaţiei în care se află, poate recurge la acest procedeu, care subliniază momentul psihologic deosebit pe care îl trăieşte vorbitorul. Trecerea de la persoana I la persoana a II-a poate fi element de dialog interior, atunci când vorbitorul se adresează lui însuşi: Ei, acum să te văd pe unde scoţi cămaşa... Sub imperiul unei nemulţumiri, a unei supărări, vorbitorul poate substitui persoana I prin persoana a III-a, ca şi cum ar dori să-şi obiectiveze atitudinea şi să se refere la sine ca la o persoană generică: Omul [eu] nu mai pridideşte cu treaba şi lui îi arde de cântat! La verbele personale, persoana a II-a singular dezvoltă o componentă semantică subiectivă (datorate puternicei implicaţii afective a vorbitorului): N-am avut de ales...Ce să-i faci, aşa merg lucrurile... M-am înfuriat degeaba, că la ce te puteai aştepta la unul ca el? De fapt, persoana II-a singular poate înlocui toate celelalte persoane, cu excepţia persoanei a II-a plural (Iordan, ibidem, p.129). În relatări, povestiri, vorbitorul poate trece, de exemplu, de la persoana I plural sau persoana a III-a singular / plural la persoana a II-a singular: Mergem noi ce mergem şi, deodată, ne iese ursu-n cale; atunci, n-ai încotro, te culci la pământ, fără să te mai mişti. Merg ei ce merg şi, când zăresc lupul, o iei la fugă mâncând pământul. Un tip special de modificare a persoanei (şi, implicit, a numărului) apare la verbele impersonale, folosite în limbajul popular cu sens figurat; modificările verbelor impersonale apar în anumite structuri idiomatice, în care aceste verbe sunt întrebuinţate ca verbe personale: Tunau şi fulgerau cât îi ţineau puterile, nimeni însă nu se sinchisea de ei. L-a fulgerat cu privirea. Anumite verbe unipersonale, caracteristice pentru sunetele produse de animale, pot primi trăsătura semantică ‘uman’ şi, în consecinţă, sunt folosite pentru a caracteriza metaforic activitatea sonoră (şi atitudinea) unor persoane; marcarea prin conotaţii depreciative sau cel puţin ironice este evidentă: a ciripi, a cotcodăci, a hămăi, a lătra, a mârâi, a miorlăi, a rage: Mârâie el, da’ până la urmă o să se dea pe brazdă! Aşa se miorlăie, o prefăcută! 2. 2. 3. Modificarea timpului verbal poate induce o serie de valori seman-tice colaterale, care indică starea de spirit a vorbitorului, atitudinea lui etc. Dintre toate timpurile, cel mai frecvent folosit în susbtituiri de acest fel este prezentul indicativului, timpul cu cea mai largi posibilităţi de exprimare a ideii de temporalitate. În special în povestiri sau relatări de tot felul, prezentul indicativului devine un indice al relifefului pe care vorbitorul vrea să-l confere unei anumite secvenţe din naraţiunea sa. Dacă totuşi schimbarea viitorului cu pre-zentul este curentă, schimbarea unui timp trecut cu prezentul induce aproape întotdeauna efecte stilistice; utilizând prezentul, vorbitorul aduce secvenţa asupra căreia vrea să atragă atenţia în prezentul enunţării, iar efectul de dramatizare este foarte puternic: M-am furişat tiptil pe lângă gard şi, deodată, aud un fel de mârâit în spatele meu. Când dau să intru-n casă, hoţul sărise deja pe fereastra dinspre grădină. Acest tip de schimbare a formei verbale apare des utilizat în proza populară şi, în general, în toate formele de povestire ce mizează pe efectele stilistice ale oralităţii. La rândul său, prezentul poate fi, înlocuit prin alte timpuri verbale. Modificările sunt fixate ca purtătoare ale unor conotaţii foarte precise în limbajul comun. De pildă, prezentul poate fi înlocuit prin imperfect, atunci când vorbitorul doreşte să evite, într-un dialog, adresarea directă, socotită de multe ori nepoliticoasă: – Ce vrei să spui? –Voiam să-ţi atrag atenţia că n-ai dreptate. O întrebuinţare specială o are imperfectul ca imperfect al modestiei (Iordan, ibidem, p. 134; Irimia, ibidem, p. 46); vorbitorul foloşte de regulă acest timp, atunci când îi solicită ceva interlocutorului său ori atunci când este conştient de poziţia sa este inferioară în raport cu cea a interlocutorului: – Voiam să te rog să nu mai vorbeşti aşa de tare. – Ce doriţi? – Voiam o informaţie despre noul program de audienţe. Când vorbitorul vrea să-şi manifeste nerăbdarea, anticipând terminarea acţiunii pe care, de fapt, n-a realizat-o în momentul enunţării, el poate înlocui timpul prezent cu perfectul compus:Ei, am plecat.... Rămâi cu bine! Viitorul exprimă, în limbajul popular, mai multe nuanţe ale atitudinii vor-bitorului, în funcţie şi de forma morfologică (voi pleca, am să plec, oi pleca, acestea două din urmă cunoscute şi ca forme populare de viitor): –Voi vedea ce voi face. (siguranţa obiectivă a vorbitorului); –Am să văd ce-am să fac. (siguranţa subiectivă a vorbitorului); –O să văd ce-o să fac.(îndoiala, nesiguranţa vorbitorului) (Iordan, ibidem, p. 142). 2. 2. 4. Schimbări frecvente de mod se produc atât în limbajul popular cât şi în aproape toate variantele de limbaj familiar. I. Iordan remarcă existenţa unui imperativ narativ sau descriptiv în relatări, povestiri (Iordan, ibidem, p. 143); schimbarea de mod este dublată, uneori, şi de schimbarea de persoană: Când am auzit-o şi pe asta, m-am înfuriat rău de tot şi trage-i vreo două să mă ţină minte cât o trăi! Utilizarea conjunctivului cu valoare de imperativ este curentă în aproape toate variantele limbajului popular şi ale vorbirii familiare, cu deosebire a formelor de conjunctiv cu valoare de imperativ. D. Irimia atrage de altfel atenţia asupra varietăţii de mijloace morfo-sintactice de exprimare a valorii de imperativ, bine fixate în limba română, în care modul imperativ propriu-zis intră în relaţie de sinonimie cu conjunctivul, prezentul indicativului sau viitorului (formă populară); intonaţia joacă, desigur, un rol de dezambiguizare a intenţiei de comunicare a vorbitorului (Irimia, ibidem, pp. 43-44): –comanda propriu-zisă se exprimă prin forma gramaticală de impe-rativ: Pleacă imediat de aici!; –comanda cu accentul pe ideea de necesitate:Ai să pleci imediat de aici!; –comanda însoţită de exprimarea indignării,a nemulţumirii vorbitorului: Să pleci imediat de aici!; –comanda convertită în recomandare, în cazul existenţei unei relaţii de familiaritate între vorbitorul şi interlocutor: Pleci imediat de aici! Indicativul poate fi înlocuit cu potenţialul optativ (Irimia, ibidem, p. 46), atunci când vorbitorul conştientizează că se află într-o poziţie de inferioritate faţă de interlocutorul său (fie că este vorba de poziţia socială inegală, fie că este vorba de relaţia solicitant-solicitat): V-aş ruga să-mi daţi un formular; În legătură cu rezolvarea cererii mele v-aş solicita o audienţă. Frecvenţa acestui tip de utilizare a condiţionalului a făcut ca acesta să fie resimţit ca o formă de exprimare a politeţii observă I.Iordan: „[...] condiţionalul a început să fie simţit ca expresie (obligatorie, negreşit) a ‘politeţei’ (politeţe impusă de situaţia inferioară a subiectului vorbitor, situaţie care continuă şi va copntinua să existe mereu). Dovadă avem faptul că deşi prezentăm rugămintea condiţionat (adică la modul condiţional), nu mai aşteptăm să ne «permită» interlocutorul, ci formulăm numaidecât cererea. Spunem v-aş ruga şi imediat, fără a lăsa pe partener să ia poziţie, arătăm ce vrem. Aşadar, numai formal este vorba de condi-ţional, în realitate noi prezentăm lucrurile ca şi cum am întrebuinţa indicativul (iar în descrierea ulterioară a nevoii care ne împinge să solicităm ajutorul cuiva, să folosim, într-adevăr, de indicativ)” (Iordan, ibidem, p.146). Potenţialul-optativ al verbului a vrea, cu valoare de indicativ prezent, este frecvent folosită mai ales în structuri negative, interogative, atunci când vorbitorul doreşte să evite imperativul, simţit ca prea direct, prea brutal: N-ai vrea să taci din gură? (Irimia, ibidem, pp. 46-47). Excepţie făcând întrebuinţarea ca formă de exprimare a politeţii, condiţionalul nu apare în registrul vorbit al limbii române, mai ales în variantele care se subsumează limbajului popular; locul său este luat de imperfectul indi-cativului, folosit cu valoare de condiţional: Veneam şi eu dacă mă anunţai din timp. 2. 3. Adverbul reprezintă una dintre clasele morfologice care conţine ele-mente ce dezvoltă conotaţii afective, complet distincte de sensurile denotative ale cuvintelor. 2. 3. 1. Intră, în primul rând, în această categorie adverbele care funcţionează cu valoare deictică: acolo, aici, colo. De cele mai multe ori, aceste adverbe sunt polisemantice, sensul conotativ precizându-se în funcţie de contextul lingvistic în care sunt integrate şi în funcţie de elementele suprasegmentale implicate (into-naţie, accent). Asemenea conotaţii nu sunt lăsate la libera decizie a vorbitorului, ci, ca şi în alte cazuri, ele sunt strict reglementate la nivelul uzajului limbii, sunt, cu alte cuvinte, conotaţii socializate, standardizate: – acolo poate exprima (a) concesia făcută de vorbitor interlocutorului său: Hai, mai lasă şi tu, acolo, din pretenţii...; (b) neimplicarea şi indi-ferenţa subiectului vorbitor faţă de interlocutorul său: Scrie şi tu, acolo, ce-i scrie... – cât colo exprimă de obicei indignarea subiectului vorbitor, cu privire la atitudinea interlocutorului său: Te arunc cât colo! – când colo exprimă de regulă supriza vorbitorului, sentimentul de contrarietate cu privire la ceea ce experimentează acesta ca situaţie: Credeam că o să renunţe la pretenţiile lui absurde, când colo, el e mai agresiv ca oricând! – cât de colo formează o formă intensivă de superlativ – superlativul evidenţei: Se vede cât de colo ce pramatie e! – de-aici introduce fie respingerea de către vorbitor a poziţiei / opiniei interlocutorului său, fie uimirea provocată subiectului vorbitor de ceea ce aude din partea interlocutorului său: Fugi, de-aici, dom-nule! poate avea, în funcţie de contextul lingvistic mai larg, ambele sensuri. 2. 3. 2. Un adverb cu multiple posibilităţi de expresie a subiectivităţii şi a co-notaţiilor afective este adverbul mai. Acest adverb nu apare numai cu funcţia de formant al gradului de comparaţie, ci dobândeşte, în limbajul popular şi, în general, în aproape toate formele oralităţii (stilul conversaţiei informale, famili-are, dar şi în cel al conversaţiei obişnuite, standard) o serie de valori semantice caracteristice: –aproximarea: – Când treci pe la mine? – Mai pe după-masă. –atitudinea evazivă: E mai aşa, nu ştiu cum... –îndoiala: Mai ştii ce-o să mai fie? La aceste întrebuinţări specifice, se adaugă prezenţa adverbului mai într-o serie de structuri idiomatice, cu mare circulaţie în toate variantele vorbirii orale: şi mai şi (Hai să-ţi spun una şi mai şi!) sau mai ceva (Era mai ceva ca soră-sa de bârfitoare). 2. 3. 3. În limbajul popular, mai ales în varianta sa rurală, este des întâlnită folosirea adverbelor de loc pentru cele de timp: unde dobândeşte înţelesul lui când, aici, pe cel al adverbului acum, de aici (încolo), pe cel al construcţiei temporale în viitor (începând cu momentul enunţării) etc.: – Şi unde nu s-a năpustit asupra noastră cu strigăte şi ţipete, nu ştiai ce să mai crezi despre el. – Să te văd ce-ai să faci aici, când nu te mai poate ajuta nimeni! –De-aici încolo o să trebuiască să te descurci de unul singur. 2. 3. 4. O întrebuinţare specială se dă substantivelor care se pot adverbializa, mai ales celor care exprimă caracterul intensiv al acţiunii sau superlativul calităţii. Unele dintre aceste substantive, devenite adverbe, modalizează de pre-ferinţă un singur verb sau adjectiv, formând cu acestea structuri fixe, idiomatice: măr – L-a bătut măr.; cuc, lemn – E beat cuc / lemn.; tun, bocnă – Pământul e îngheţat bocnă / tun.; altele au un evantai mai larg de posibilităţi de utilizare: foc – E supărată foc. / E frumoasă foc. / E deşteaptă foc. etc. 2. 4. Interjecţiile au în limbajul popular şi, în general, în toate ma-nifestările oralităţii, o utilizare cu o mare frecvenţă. Este vorba nu numai despre interjecţiile cu caracter volitiv (iată, ia, hai), dar şi despre o serie de alte inter-jecţii, onomatopeice sau nu, care acoperă un spectru larg de necesităţi de ex-primare şi sunt, în consecinţă, polisemantice: – bravo poate exprima, în funcţie de împrejurări, atitudini contrare, cum ar fi (a) admiraţia sau (b) dezaprobarea (ironică); intonaţia joacă în aceste cazuri un rol important în dezambiguizarea mesajului: „Ai reuşit, bravo!”; „Bravo, ai făcut-o de oaie!”; – poftim (a) însoţind de un gest de întâmpinare reprezintă (încă) o modalitate importantă de marcare a politeţii verbale; dar această interjecţie are şi rolul (b) de a marca funcţia fatică a limbajului (Poftim? Vorbeşte mai tare, nu te-aud.), iar în limbajul popular sau în conversaţia familiară poate exprima (c) atitudinea de surpriză (Ei, poftim, totuşi a reuşit s-o facă şi pe asta!) sau (d) de nemulţumire a vorbitorului (Poftim, acum te-ai găsit şi tu!); – hai(de) este o interjecţie cu caracter volitiv, prin care vorbitorul vrea să-şi mobilizeze interlocutorul la acţiune (nu numai verbală): Hai, spune ce ai de spus!; Hai să mergem!. Interjecţia are însă o polisemie bogată, exprimând ipostaze ale atitudinii subiective a vorbitorului: (a) bunăvoinţa faţă de interlocutor: Hai(de), nu mai fi aşa supărat!; (b) (mai ales, reduplicat) nerăbdarea: Haide, haide, n-am timp de asemenea poveşti!; (c) concesia, indulgenţa: Hai, las-o mai moale!; (d) supriza (ironică); Hai, c-am trăit s-o văd şi pe asta! – compusele haide-haide sau haida-de sunt marchează (a) respingerea punctului de vedere exprimat de interlocutor: Hai-da-de, eşti complet pe dinafară! sau (b) mustrarea indulgentă adresată de vorbitor interlocutorului său: Haide-haide, vino-ţi în fire! O serie de interjecţii se substituie elementului verbal cu funcţie predicativă: aceasta este o caracteristică atât a oralităţii, cât şi a limbajului popular, mai ales în naraţiune: Şi văzând eu una ca asta, ţuşti în tufiş. Unele interjecţii cu funcţie predicativă mimează comportamentul morfo-sintactic al verbului; în consecinţă, pot primi desinenţe de plural şi de persoană (haide / haidem / haideţi); pot primi complement direct, asemeni verbelor tranzitive (Na cartea!; Uite maşina!). 3. Nivelul sintactic 3. 1. Nivelul sintactic cunoaşte de asemenea în limbajul popular o serie de realizări specifice. Acestea vizează mai multe compartimente, cum ar fi: – exprimarea afirmaţiei şi a negaţiei şi a relaţiei dintre acestea; – exprimarea modalităţii prin procedee sintactice; – elemente specifice de exprimare a raporturilor sintactice; – structura enunţurilor şi a raporturilor sintactice. (Irimia, ibidem) 3. 1. 1. Atât în exprimarea orală, cât şi în limbajul popular exprimarea afirmaţiei şi a negaţiei se face prin folosirea frecventă a adverbelor-frază: da, nu. Spre deosebire de limba română literară standard, limbajul popular beneficiază de mult mai numeroase posibilităţi înscrise în structura sa stilistică de modulare a acestor adverbe. Unele dintre aceste posibilităţi sunt de natură fonetică şi exprimă atitudini subiective precis codificate la nivelul uzajului limbii: proteza conso-nantică a lui m exprimă în mda acceptarea ezitantă, îndoiala vorbitorului; lungirea vocalei (nuu, daa) exprimă respingerea / acceptarea hotărâtă, necondiţionată. În exprimarea / accentuarea negaţiei / afirmaţiei sau în anularea acestora este frecvent folosit în limbajul popular adverbul ba: – Să te duci acolo!– Ba nu. – N-ai avut vreme să termini? – Ba da. – Ţi-a dat înapoi banii? – Ba deloc. – N-ai fost acolo.– Ba am fost. Este cu deosebire caracteristică limbajului popular folosirea unor structuri afirmative pentru exprimarea negaţiei, cu diverse modulaţii subiective: – respingerea sugestiei venite de la interlocutor: – Chiar nu-i spui nimic? – Doamne fereşte!; – respingerea hotărâtă a afirmaţiei interlocutorului: Am auzit că ar vrea să plece de aici.– Da de unde!; – infirmarea spuselor interlocutorului: – Vine el, n-avea grijă...– Ţi-ai găsit...; – nemulţumirea referitoare la afirmaţiile interlocuto-rului despre o terţă persoană: – Ai văzut că s-a dat pe brazdă? – Ei,s-a dat...; – nemulţumirea cu privire la acţiunile interlocutorului sau ale unei alte persoane: Asta ne mai lipsea acum! Să ne pice şi beleaua asta pe cap!; Ce să spun? Mare ispravă ai mai făcut! Atitudinea de nemulţumire a vorbitorului cu privire la interlocutorul său sau la subiectul comunicării, care poate însoţi în limbajul popular şi, în general, în limbajul oral exprimarea negaţiei se actualizează prin structuri exclamative de tipul pe dracu’! sau pe naiba!, acordând valoare negativă unui întreg enunţ afirmativ: – Ai rezolvat chestia aia? – Pe dracu’! În toate aceste situaţii, intonaţia joacă un rol important, deoarece atrage atenţia asupra întrebuinţării speciale a structurilor afirmative şi dezambiguizează enunţul. 3. 1. 2. Modalitatea este, prin natura sa, o categorie aptă a exprima subiectivitatea. Modalităţile de exprimare a modalităţii sunt de natură fonetică, morfologică şi sintactică. Din punct de vedere morfologic, modalitatea se exprimă în limba română ca şi în alte limbi prin modul verbal, dar maniera în care întrebuinţate modurile diferenţiază limbajul popular / oral de vari-antele literare (cu precădere scrise) ale limbii: modul optativ-condiţional apare cu precădere în limbajul scris, în timp ce modul imperativ caracterizează variantele orale. Limbajul popular beneficiază de posibilităţi mai diversificate de exprimare a modalităţii la nivel sintactic în raport cu limba literară (scrisă); dacă acesteia din urmă îi este caracteristică (mai ales în varianta limbajului ştiinţific sau juridic) exprimarea potenţialului cu ajutorul verbului a putea, limbajul popular (oral) modulează mult mai precis acţiunea exprimată de verb: – irealul: verbul a fi – Era să nu mai vin; verbul a avea – Aveam să nu mai vin.; adverbe – Aproape să-l cred; Cât pe ce să mă-nduplec; Mai-mai să-l cred. – iminenţa producerii acţiunii: verbul a sta – Stă să ningă; – potenţialul: verbul a putea – Puteai să-mi spui şi mie. 3. 1. 3. Limbajul popular beneficiază de o serie de elemente conjuncţionale şi adverbiale, marcate din punct de vedere stilistic, care disting exprimarea în acest registru de cea a limbii literare scrise; lor li se adaugă întrebuinţarea cu valori specifice a altor elemente conjuncţionale, întâlnite şi în alte registre stilistice. 3. 1. 3. 1. Cea mai importantă conjuncţie subordonatoare a limbii române – că – este în limbajul popular polifuncţională, dezvoltând o serie de valori sintactice specifice în raport cu limba literară. Conjuncţia că se foloseşte în limbajul popular: – cu valoare copulativă după interjecţii imitative (hop, ţop) sau predicative. În enunţul Hai că nu mai stau!, interjecţia nu are valoare de predicat verbal, ci una emfatică, iar conjuncţia nu introduce o propoziţie subordonată (Vulpe, ibidem, 64-65); după o afirmaţie, este posibilă apariţia unei propoziţii exclamative, introduse prin că: – Până la urmă nu l-am mai împrumutat. – Că bine ai făcut!; – în construcţiile incidente cu verbele a zice sau a crede, legate de restul enunţului: Am făcut cred că vreo trei kilometri până la pădure. – în exprimarea raporturilor cauzale (Nu te-am sunat, că n-am avut timp.) sau consecutive (Era aşa de întuneric, că nu vedeai unde să pui piciorul.). Conjuncţia dacă se foloseşte în limbajul popular: – în construcţia temporalelor de anterioritate (cu nuanţă cauzală), construcţii sintactice generalizate pe teritoriul daco-român şi neadmise de limba literară: Eu dacă-am văzut că nu-i de glumă am luat-o la fugă. Conjuncţia de introduce, în limbaj popular şi în toate formele oralităţii: – subordonate condiţionale (De l-ai vedea cum arată, te-ai minuna!) şi consecutive (Era o ceaţă, de nu se vedea om cu om!); – circumstanţiale finale (dacă în regentă există un circumstanţial de loc – Gramatica Acad......): M-am dus la fântână de-am luat apă. Interesant este faptul că în acest tip de construcţie s-a văzut încă fenomen sintactic, aflat la limita coordonării (Vulpe, ibidem, 205), argument în plus pentru a considera ambiguitatea şi laxitatea raporturilor sintactice drept trăsături definitorii ale limbajului popular. Conjuncţia fiindcă (circumstanţiala cauzală) şi locuţiunile conjuncţionale pe ce..., pe ce... (circumstanţiala modală de măsură progresivă), măcar că (circumstanţiala concesivă reală), plus că, în plus, las’că (circumstanţiala cumulativă) caracterizează limbajul popular deopotrivă în varianta rurală, cât şi în cea urbană, familiară. Până ce, până cât, până ca să sunt considerate de M. Vulpe elemente locuţionale specifice limbajului popular (ibidem, p. 159) pentru exprimarea raportului temporal de posterioritate. 3. 1. 3. 2. Adverbele relative au de asemenea utilizări care disting limbajul popular de varianta cultivată a limbii. Este caracteristic pentru acest nivel stilistic, atât în registrul exprimării comune (relatări de tot felul), cât şi în cel al exprimării artistice (basme, snoave etc.), folosirea adverbului unde emfatic, cu rolul de a sublinia o secvenţă narativă distinctă: Mergeam pe drum şi unde nu începu deo-dată să se-ntunece, că nu se mai vedea la doi metri. Adverbul cât (în concurenţă cu pronumele relativ ce) apare utilizat în limbajul popular pentru a introduce circumstanţiala temporală: Stăm noi cât (ce) stăm, apoi ne vedem de drum. 3. 1. 4. Limbajul popular, marcat esenţial de oralitate, se caracterizează printr-o serie de trăsături sintactice, proprii deopotrivă oralităţii. O primă caracteristică a limbajului popular la nivel sintactic este construcţia predominant paratactică a enunţului: propoziţiile princi-pale sunt juxtapuse, eventual legate prin şi sau alte conjuncţii coordonatoare ori prin adverbe temporale ca apoi (cu forma neeactentuată păi) şi atunci. În enunţurile cu caracter narativ, în relatări, conjuncţia şi apare foarte des la începutul frazei, cu rolul de a sublinia continuitatea narativă (Iordan, ibidem, p. 219). De cele mai multe ori, raporturile de subordonare rămân implicite şi, oricum, problematic de caracterizat; domină, în schimb, raporturile de coordonare, trăsă-tură evidentă mai ales în descrieri şi în enunţurile cu caracter narativ. O serie de tipuri sintactice marchează totuşi cu destulă claritate din punct de vedere stilistic relaţiile sintactice la nivelul frazei: –subiectivele introduse prin pronumele relativ care (selectiv, particularizant), foarte frecvente: Care spune ăla e. (Vulpe, ibidem, p. 122); – construcţia atributivelor cu conjuncţia de (mai ales în varianta rurală a limbajului popular): Băiatul de l-a luat de bărbat Ioana lui Petrea Creţu e văr cu mine; – coexistenţa în simultaneitate a circumstanţia-lelor cauzale şi a condiţionalelor: Dacă ai greşit, las-o şi tu mai moale!; –condiţionalele negative incomplete: Să faci ce-ţi zic eu, de nu [faci], e vai de tine!; – temporalalele inverse, mai ales exprimate prin când numai / iaca: O iau prin porumb, când numai dau nas în nas cu vecinul din spate. – temporalele ireale, în care acţiunea din regentă împiedică reali-zarea acţiunii din subordonata temporală: Tocma când să treacă ei [peste punte] de partea noastră hop că le ies în cale ceia nainte; – o serie de structuri idiomatice, cu valoare tempo-rală, aproape clişeizate: De când sunt, n-am auzit aşa bazaconii; N-am mai văzut aşa ceva, de când mama m-a făcut; Asta se-ntâmpla pe când era bunica fată; –intercalarea temporalei între subiectul şi predi-catul regentei este considerată o construcţie specific populară: Care cum intra se repezea la ulcica cu vin. (Vulpe, ibidem, pp. 147; pp. 153; 159); –circumstanţialele condiţionale cunosc, în limbajul popu-lar, un tratament deosebit. M. Vulpe identifică un tip de structură sintactică în paralelism, în care circumstanţiala condiţională este legată paratactic de regenta ei: dacă A [atunci] B, dacă nu A, [atunci] nu B (ibidem, p. 216).: Munceai, aveai, nu munceai, nu aveai.; –condiţionalele tautologice, folosite atunci când vorbitorul vrea să sugereze o stare de lucruri ireversibilă (dacă A [atunci] A): Eu dacă-am zis o vorbă, am zis-o. Acest tip de construcţie ilustrează o caracteristică a oralităţii limbajului popular, care se rezumă la „utilizarea unor scheme sintactice fixe, uneori destul de complicate, pentru exprimarea unor raporturi logice sau a unor valori modale-alternative, ire-versibilitate, indeterminare (indiferenţă)” (Vulpe, ibidem, p. 217) 3. 2. Aşa cum am precizat deja, multe dintre particularităţile sintactice ale limbajului popular sunt sunt efectul predominări oralităţii, modalitate fundamentală de materializare a comunicării printr-o limbă naturală. Dar dacă structurile repetitive, tautologiile sau anacolutul nu sunt specifice unei limbi anume, deci nici limbii române, modul de concretizare a fiecărei trăsături particularizează o limbă sau alta. 3. 2. 1. Ca şi unele dintre compuse, numeroase structuri repetitive se individualizează în limbajul popular prin atributul organizării ritmice şi prozodice, semn al originii lor orale; este, în primul rând, cazul unor structuri locuţionale sau al unor expresii idiomatice: din vreme-n vreme, din loc în loc, din când în când, ori de câte ori; ce mai tura-vura, câte şi mai câte, aşa şi-aşa, fel de fel, lumea de pe lume etc. Evantaiul posibilităţilor de exprimare în limbajul popular a unor atitudini subiective prin repetiţie, procedeu care vizează toate părţile de vorbire, este foarte larg. Repetiţia amplifică cel mai adesea înţelesul termenului reluat, favorizând fixarea unor conotaţii subiective dintre cele mai diverse în structura semantică a cuvântului; anumite tipuri de repetiţie şi anumite valori conotative sunt fixate fie pentru anumite cuvinte, fie pentru anumite clase de cuvinte (pronume relative sau nehotărâte, adverbe de mod etc.): –nedeterminarea şi, în consecinţă, atitudinea evazivă a vorbitorului: cine ştie cine, cine ştie ce, cine ştie unde, cine ştie cum, cine ştie când; –concesia / nerăbdarea: Lasă, lasă, n-o lua şi tu în tragic!; Bine-bine, mai vedem ce-o să mai fie...; – ameninţarea la adresa interlocutorului: Lasă, lasă, o să vezi tu!; –ironia vorbitorului: nici prea-prea, nici foarte-foarte, pune-te masă, scoală-te masă, de joi până mai apoi; – Singurică-singurică?; – acceptarea necesităţii unui fapt de către vorbitor: Ce-o fi, o fi; Ce-a ieşi, a ieşi (Iordan, ibidem, p. 238); –superlativul absolut: adevărul gol-goluţ (în acest caz, repetiţia se combină cu diminutivarea); Avea un păr cu totul şi cu totul de aur; –superlativul cantităţii: câtă frunză, câtă iarbă; câte şi mai câte; –aprecierea pozitivă: un câştig bun-bunuţ; –intensitatea acţiunii: Plouă şi tot (iar) plouă; –iminenţa producerii unei acţiuni: Aproape-aproape să nu-l mai recunosc; Mai-mai să dea peste mine; –uluirea: Mamă, mamă, ce de bănet!; –caracterul tranşant al atitudinii / al afirmaţiilor făcute: Nu şi nu! Nu merg!; –continuitatea:clipă de clipă, ceas de ceas, an de an etc. În cazul repetării unor părţi de propoziţie, I. Iordan consideră relevantă pentru limbajul popular repetarea subiectului; deşi gramaticalizat, procedeul pare a avea în limbajul popular, mai puţin în cel familiar, o valoare stilistică (afectivă) considerabilă: Lasă că vine el tata şi-o să-ţi dea de cheltuială! Interesantă este însă păstrarea uneori, în asemenea construcţii, a pronumelui masculin el, indiferent de genul şi numărul substantivului pe care îl dublează: A pleca el mama de-acasă, (că) am să-ţi arăt eu ţie! (Iordan, ibidem, p. 245). Explicaţia ar fi că, la un moment dat, pronumele a încetat să mai fie legat morfo-sintactic de substantiv, fiind simţit ca o simplă marcă a intensităţii stării afective pe care vrea să o transmită vorbitorul. 3. 2. 2. Tautologia apare atunci când vorbitorul simte nevoia de a sublinia, din punct de vedere afectiv, o componentă verbală a mesajului: Prostu-i prost, n-ai ce-i face. Caracteristic pentru limbajul popular este realizarea unor raporturi sintactice circumstanţiale prin structuri tautologice: este cazul unor complemente de relaţie – De frumoasă, e frumoasă; De băut, am mai bea, dar n-avem ce; circumstanţiale de scop – Vorbeşti ca să vorbeşti; de timp – Când munceşte, munceşte, nu glumă. 3. 2. 3. Anacolutul reprezintă un tip de discontinuitate „sintactică în construcţia (propoziţiei sau a) frazei, apărută din cauza neconcordanţei dintre modelul logic şi realizarea gramaticală a enunţului” (Mancaş, 2001, 44). Consi-derat unanim de către lingvişti o greşeală de construcţie a enunţului, anacolutul nu este totuşi mai puţin caracterizant din punct de vedere stilistic, pentru că deţine, cu fixarea anumitor tipare de construcţie, o frecvenţă semnificativă în registrul limbii vor-bite, deci şi al limbajului popular (Vulpe, ibidem, 252). De altfel, în literatura cultă, una dintre modalităţile de a crea relieful stilistic al lim-bii vorbite este utilizarea anacolutului, aşa cum o atestă marii scriitori, maeştri în mânuirea acestui registru – I.L. Caragiale şi I. Creangă. În acest caz, anacolutul poate avea o funcţie retorică fiind asimilat figurilor sintactice. Cele mai multe cazuri de anacolut rezultă din faptul că, de regulă, în exprimarea orală, vorbitorul nu poate domina întotdeauna satisfăcător structura unui enunţ mai amplu şi, în consecinţă, poate începe propoziţia sau fraza urmând un tipar sintatic, pe care, ulterior, îl abandonează în favoarea unui alt tipar. Este foarte posibil, din această cauză, ca cele două părţi ale enunţului care nu se potrivesc să fie corect construite sintactic şi totuşi, în ansamblu, enunţul să pună în valoare un anacolut. De aceea, aparte de cazurile flagrante de dezorganizare sintactică, în care derapajul logic este evident, anacolutul apare ca un fel de „fractură logică” – de multe ori utilizată şi din raţiuni de comoditate a vorbi-torului – care nu afectează, de fapt, înţelegerea enunţului de către interlocutor. În limbajul popular şi în cel colocvial, multe cazuri de anacolut au drept cauză tendinţa vorbitorului de a începe propoziţia sau fraza cu subiectul (la cazul nominativ); necesităţile de exprimare îl obligă însă uneori pe acesta să-şi recon-sidere modalităţile de exprimare (Mancaş, 2001, p. 44), trecând nominativul la un caz oblic şi transformând subiectul în complement direct / indirect. Cele mai frecvente cazuri în limbaj popular vizează folosirea pronumelor relative (cine, care), a căror flexiune să fie exprimată printr-o singură formă: Care a spus asta să-i spui că n-are dreptate. Cine m-a ajutat să-i dea Dumnezeu sănătate. Un alt tip de anacolut vizează discontinuitatea de număr şi persoană, mai ales sub imperiul unei stări emoţionale / afective puternice: Şi când să mă hotărăsc, apucă-te de treabă dacă ai cu ce! În sfârşit, sunt considerate manifestări ale anacolutului şi situaţiile de ne-respectare a nivelurilor sintactice în frază, ceea ce conduce la amestecul propo-ziţiilor coordonate cu cele subordonate: Eu, după cum ţi-am spus, n-ai cum să-i înţelegi motivele care, dacă stai să te gân-deşti, mai bine tac, văd că n-am cu cine vorbi. (Mancaş, în 2001, p. 45) Un asemenea caz extrem de anacolut nu trebuie confundat cu situaţiile de utilizare a propoziţiilor subordonate nemarcate prin element conector – numeroase în limbajul popular şi în formele de limbă vorbită – şi nici cu situaţia ambiguă a unor structuri propoziţionale, despre care fie nu putem afirma dacă sunt coordonate sau subordonate, fie nu le putem încadra cu certitudine la un anumit tip de subordonate. 3. 3. Dominanta oralităţii, cu corolarele acesteia – modelarea structurilor sintactice în funcţie de necesitatea de a exprima atitudinile subiective ale vorbitorului, capacitatea limitată a acestuia de a domina structuri sintactice arborescente, complicate – face ca limbajul popular să se caracterizeze prin aproape toate tipurile de enunţ, întâlnite în exprimarea orală: enunţurile sintetice, enunţurile eliptice, enunţurile brevilocven-te, propoziţiile exclamative şi propoziţiile interoga-tiv-exclamative. 3. 3. 1. Enunţurile sintetice sunt, de regulă, cuvintele-frază, neanalizabile din punct de vedere sintactic, care colorează exprimarea spontană a sentimentelor, a stărilor afective, a atitudinilor pe care le adoptă vorbitorul. Apariţia unor asemenea enunţuri este pricinuită de forma dialogată şi, eventual, spontană a limbajului popular: gradul de spontaneitate determină în bună măsură şi gradul de expresivitate a formulărilor sintetice. În afară de adverbele-frază da şi nu, care se plasează la un nivel zero al expresivităţii, locuţiuni adverbiale ca Nici vorbă! sau Mai încape vorbă?, în fapt enunţuri sintetice, transmit atitudinea vorbitorului faţă de conţinutul mesajului transmis. Caracterul sintetic al exprimării atinge pragul maxim prion folosirea interjecţiilor-frază – interogative: Ei?, apelative: Hai!, volitive: Ia!, sau afective: Of!. Există şi interjecţii cu o funcţionalitate multiplă şi cu modificări corespun-zătoare de sens: ca enunţ autonom, în planul principal al exprimării, interjecţia zău exprimă neîncrederea vorbitorului faţă de ceea ce i se spune (– Am avut un câştig frumuşel anul ăsta. — Zău?!); interjecţia poate funcţiona şi ca structură incidentă cu rolul de a întări cele spuse de vorbitor (Nu ştiu, zău, ce m-aş face fără tine.). Interjecţia poftim cunoaşte un tratement asemănător: în fragmentul de dialog – N-avea grijă, am eu ac de cojocul tău! – Poftim?? Ce face?! poftim exprimă neîncrederea sfidătoare cu care vorbitorul întâmpină o amenin-ţare; în enunţul N-am avut, poftim, dreptate, interjecţia poftim este folosită însă ca structură incidentă pentru a exprima concesia nemulţumită a vorbitorului, făcută interlocutorului său. 3. 3. 2. Enunţurile brevilocvente constituie pentru S. Puşcariu principala caracteristică a limbajului popular, care îşi identifică principalele trăsături în fenomenul oralităţii. Rezultat al unei gândiri fragmentare exprimate sintetic (Puşcariu), enunţul brevilocvent se reduce adesea la un singur cuvânt (Gura! pentru ‘Taci din gură!’; Uşa! pentru ‘Închide uşa!’ sau ‘Pleacă de aici!’). Este de asemenea o caracteristică a enunţurilor brevilocvente structura sintactică fixă, uneori metaforică, imposibil de reconstituit într-o formă desfăşurată: bătut măr, ce naiba?! M. Mancaş (2001, p. 89) observă statutul asemănător al unor asemenea structuri cu statutul structurilor idiomatice, fără ca enunţurile brevi-locvente să cunoască răspândirea generalizată a acestora. În fapt, resorturile celor două tipuri de structuri verbale sunt diferite: enunţurile brevilocvente provin din nevoia de concizie, ca expresie a unei gândiri discontinue, în timp ce expresiile idiomatice constituie structuri verbale fixe, care s-au fixat în timp într-o anumit tipar sintatic şi care, datorită caracterului lor figurat, au un grad mare de expre-sivitate. Enunţurile brevilocvente sunt de multe ori rezultatul unor enunţuri nominale enunţiative, în care predicaţia rămâne subînţeleasă: Nici în car, nici în căruţă, Nici tu casă, nici tu masă!, Nici călare, nici pe jos etc. Intonaţia constituie un element suprasegmental important, care pune în valoare dimensiunea afectivă (şi, în con-secinţă, subiectivă) a mesajului. Cele mai multe mijloace de exprimare a afirmaţiei şi a negaţiei în registrul limbajului popular folosesc brevilocvenţa: Cum să nu? sau Ba bine că nu! reprezintă enunţuri brevilocvente care exprimă de fapt o afirmaţie; la fel, Nici vorbă! exprimă o negaţie hotărâtă la o întrebare sau întăreşte certitudinea cu pri-vire la o anumită afirmaţie (Nici vorbă, avea tot dreptul să facă ce-a făcut). Intonaţia şi topica subiectivă joacă şi în utilizarea acestor forme de organizare sintactică a vorbirii orale şi populare un rol foarte important. 3. 3. 4. Enunţurile eliptice constituie ca expresie verbală fragmen-tară a unei gândiri complete. Din această definiţie rezultă şi deosebirea dintre un enunţ eliptic şi unul brevilocvent: „Brevilocvenţa se deosebeşte de elipsă, enunţul brevilocvent fiind iniţial conceput scurt, în timp ce elipsa este rezultatul unei omisiuni operate asupra unui enunţ care – în intenţia vorbitorului – era formulat complet” (Mancaş, 2001, p. 89). Situaţiile de utilizare a enunţurilor eliptice sunt extrem de numeroase în toate variantele limbii vorbite şi, deopotrivă, în toate variantele limbajului popular, pentru că în cazul enunţurilor eliptice vorbitorul ţine seama de coordonatele spaţio-temporale comune pentru el şi interlocutorul său, de un univers de cunoaştere, deopotrivă cultural şi lingvistic, de asemenea comun: Încotro, la ora asta? Dacă enunţurile sintetice sau în cele brevilocvente sunt de multe ori imposibil de analizat din punct de vedere sintactic, enunţurile eliptice pun în valoare o marcată dezorganizare a mesajului verbal, chiar dacă în spatele enunţului se ascunde un parcurs de gândire complet; frecvenţa elipselor în formele dialogate de utilizare a limbii este foarte mare : – Aţi dat examenul? –Noi, nu; – Mă ajuţi să termin treaba? – Cum să nu? / Păi, se poate? 3. 3. 5. Limbajul oral şi, în consecinţă şi cel popular, se caracterizează prin prezenţa masivă a propoziţiilor exclamative şi a celor interoga-tive. Caracteristica se datorează manierei subiectului vorbitor de a-şi pune în valoare subiectivitatea, ceea ce înseamnă o evidenţiere a funcţiei expresive a limbajului, dar şi orientarea spre interlocutor, cu evidenţierea funcţiei conative a limbajului; în consecinţă, nu numai propriile trăiri sau sentimente, puncte de vedere proprii sunt puse în valoare, ci şi atitudinea faţă de ce este şi ceea ce spune interlocutorul. Din punctul de vedere al organizării enunţului, frecvenţa unor ast-fel de propoziţii antrenează distorsiuni de la enunţul standard, cu conţinut exclu-siv informativ, iar aceste distorsiuni sunt atât de natură lexicală, cât şi intonaţională: fie că sunt fonetice, prozodice sau sintactice, procedeele intră în relaţii de interdependenţă, unele potenţând efectul celorlalte. Fiecare limbă are structurile sale proprii de actualizare a registrului subiectiv al oralităţii, dar mecanismul ca atare este comun tuturor limbilor naturale, pentru că derivă din condiţia oralităţii. De multe ori, propoziţiile exclamative se sustrag analizei sin-tactice obişnuite: Na-ţi-o frântă că ţi-am dres-o! exclamă vorbitorul, atunci când vrea să-şi marcheze ironic nemulţumirea faţă de acţiunea sau cuvintele interlocutorului său. Pentru exprimarea unei game variate de afecte şi atitudini (amă-răciune, admiraţie, indignare, supărare, uimire etc.), limba română are structuri verbale invocative şi neanalizabile deja fixate, care admit variaţii lexicale minime: Bată-te-ar Dumnezeu să te bată!, Să te ia naiba!, Trăsni-l-ar Dumnezeu să-l trăsnească!, Dumnezeu să te aibă-n pază!, Veni-i-ar numele! etc. I. Iordan observa caracterul „poetic” al unor asemenea blesteme, foarte asemănătoare şi prin aspectul prozodic cu versul popular: arză-l-ar focul s-l ardă! (ibidem, p. 239). Propoziţiile interogativ-exclamative sau interogative pro-priu-zise se supun funcţionării aceloraşi mecanisme de actualizare a limbii în registrul oralităţii. Vorbitorul poate afirma sau nega ceva, în manieră interogativă: în dialog, spre deosebire de modul enunţiativ de exprimare, modul interogativ îl implică pe interlocutor în exprimarea unor atitudini, a unor puncte de vedere etc. Ca şi în cazul propoziţiilor exclamative, există o varietate bine reglementată de atitudini (şi de sensuri) care por fi exprimate prin propoziţiile interogative: – consternarea – Ce face?!; – respingerea indignată – Ce, am băut gaz?!; * indignarea – Unde te crezi?! etc. Accentul afectiv-intonaţional poate modifica sensul global: S-a dus el acolo? (nu altundeva); S-a dus el acolo? (nu a făcut altceva) etc. Şi în cazul unor propoziţii interogativ-exclamative neanalizabile, folosite prin excelenţă pentru a marca perspectiva subiectivă din care se desfăşoară comu-nicarea, sensul denotativ se şterge spre profitul celor conotative: Măi, să fie?! (exprimă uimirea, eventual amuzată, a vorbitorului); — Ce-a făcut?! Nu mai spune! (exprimă consternarea, eventual neîncrezătoare a vorbitorului). 3. 4. Trăsăturile sintactice, marcate stilistic, ale limbajului popular se confi-gurează în adevărate „figuri sintactice”, în fapt trăsături care pun în evidenţă predominarea elementelor de oralitate în configurarea acestui important nivel funcţional (Irimia, ibidem, p.....). Explicaţia pentru aceste „figuri sintactice” este evidentă: limbajul popular, ca şi variantele de exprimare orală, este dominat de exprimarea stării de subiectivitate a vorbitorului; în consecinţă, tot ceea ce pune în valoare componenta afectivă se constituie într-un tip de organizare sintactică cu deosebire individualizatoare; nu numai că structurarea sintactică este mult mai laxă, dar aceasta este adesea pusă între paranteze prin dezorganizarea datorată topicii subiective, prin dislocările sintactice, cu eludarea structurării logice a enunţului. 3. 4. 1. Topica subiectivă nu se realizează exclusiv prin modalităţi sintactice; o serie de elemente de natură fonetică (accentul, intonaţia sau prelungirea emisiei unor sunete) contribuie la reliefarea acelor părţi ale enunţului, pe care vorbitorul doreşte să le sublinieze. Limba română a statornicit la nivelul uzajului anumite tipuri de abateri de la topica standard, care nu numai că sunt indici de caracterizare stilistică, dar au şi valori precise: – atunci când vorbitorul doreşte să focalizeze o calitate, el are libertatea de a antepune numele predicativ în cazul predicatului nominal sau atributul adjectival în cazul unei structuri nominale determinat + determinant: Grozavă ploaie a mai căzut!; Deştept mai eşti şi tu! Nu toate atributele-adjective pot fi însă inversate, ci, de regulă, acelea care exprimă „o însuşire aptă de a impresiona sensibilitatea noastră”; în această categorie intră adjective ca bun, blajin, blând, rău, mişel, nefericit, sărman, biet, sărac, nenorocit, teribil, straşnic, înfricoşător, oribil, fain etc.) (Iordan, ibidem, p. 213); –focalizarea unei părţi a enunţului (cuvânt sau sintag-mă); în funcţie de partea din enunţ focalizată, sensul global al propoziţiei exclamative se poate modifica; relieful intonaţional este susţinut şi de topica modificată a propoziţiei: Frumoasă treabă ai făcut! (aprobare / dezaprobare); Ai făcut treabă frumoasă! (aprobare); –trecerea pronumelor şi a adverbelor interoga-tive, a conjuncţiilor pe primul loc; astfel, asemenea părţi ale enunţului exclamativ devin elemente de marcare a conţinutului afectiv: Să n-am parte de dacă te mint!; Că mândru te ţii!; Ca să vezi!; Ce frumoasă e!; Cum te-a mai dus cu vorba! etc. De fapt, antepunerea reprezintă un procedeu sintactic mai larg – nespecific limbii române – de reliefare a elementelor verbale, importante din perspectiva vorbitorului; practic, orice parte a enunţului este susceptibilă de un asemenea tra-tament: –complmentul direct – Pe el l-ai vrut, acum nu te mai plânge!; –complementul indirect – Lui i-ai dat banii, de la el scoate-i acum!; –complementul sociativ: Cu el ai vrut să mergi, du-te cu el! La acestea se adaugă antepunerea – la nivelul frazei – a unor circumstanţiale în raport cu regenta lor. În fapt, nu atât antepunerea este caracteristică limbajului popular şi familiar, cât frecvenţa corelativelor adverbiale: –circumstanţiala cauzală: Fiindcă n-am avut timp, d-aia n-am trecut pe la tine; –circumstanţiala temporală: Când am văzut că vine ursul spre noi, apoi ne-am tiplat la pământ. De regulă, corelativele (de-aceea, apoi, de-acolea etc.) nu precizează momentul acţiunii, ci asigură continuitatea naraţiunii / a relatării (Vulpe, ibidem, p. 165): –circumstanţiala de scop: Ca să meargă la oraş, a luat autobuzul; –circumstanţiala modală comparativă: Cum e acum, aşa era şi-n tinereţe. 3. 4. 2. Adesea, planul comunicării obiective a enunţului este însoţit de un plan secundar, care cuprinde structuri verbale incidente, ce dau seama chiar de această stare de subiectivitate a vorbitorului sau interpretează ceea ce se spune în planul principal de enunţare. 4. Nivelul lexical 4. 1. Nivelul lexical constituie principala sursă de expresivitate a limbajului popular. De aici decurg câteva caracteristici, pe care D.Irimia (1986; 1999) le-a fixat după cum urmează: – termenii au un caracter concret, sunt mai direct legaţi de realităţile reprezentate; – constrângerile socio-culturale în actualizarea sistemului limbii sunt mai laxe; – numărul termenilor vechi îl depăşeşte pe cel al cuvintelor neologice, slab reprezentate de altfel; aceasta explică expresivitatea lexicului popular; – în limbajul popular se manifestă un grad mai mare de moti-vare (internă, dar mai ales externă) a semnului lingvistic. La rândul său, motivarea sporită este dată de: – originea onomatopeică a unor termeni: a chiţcăi, a fâsâi, a hămăi, a plescăi, a trăncăni, a tropăi, a zurui; – structura morfologică a unor termeni, formaţi prin derivare sau compunere; în cazul derivării, cuvântul care serveşte ca bază de derivare este analizabil: îndrăcit, îndopat, încuiat, barosan – capacitatea unor termeni de a forma familii frazeologice: mână – mână-n mână, pe sub mână, mână de la mână, a merge pe mâna (cuiva), a fi mâna dreaptă (a cuiva), o mână de ajutor etc.; cap – a se bate cap în cap (‘a se contrazice’), a pune cap la cap (‘a reconstitui’), în cap (‘exact’), a-şi face de cap; a da – a da de greu, a se da pe după piersic (‘a se eschiva’), a da ortul popii. Între-buinţarea cu sens figurat, eventual metaforic, a unor asemenea cuvinte este evidentă; uneori, expresia în întregul ei dobândeşte un sens figurat, care o scoate de sub incidenţa analizei morfo-sintactice şi îi conferă statut de locuţiune: a se da la fund (‘a dispărea’), a mâna porcii la jir (‘a sforăi’) etc.; – numărul mare de neologisme care sunt „reinterpretate” de vorbitorul popular, dând naştere la fenomenul etimologiei populare şi al contaminării paronimice. Acest fenomen, care atestă în egală măsură o reflecţie asupra limbii, o atitudine activă faţă de limbă, dar şi un grad (variabil) de incultură lingvistică, este vizibil mai ales în ceea ce priveşte adoptarea neologismelor. Vorbitorul încearcă să aducă forma sau sensul (uneori şi forma, şi sensul) cuvântelui neologic la înţelegerea sa, încercând să găsească o explicaţie pentru relaţia dintre o anumită formă sonoră şi un anumit conţinut semantic. Pe lângă mai vechiul lăcrămaţie, formă populară pentru reclamaţie, primare pentru primar, apar şi etimologii populare noi în funcţie de neologismele care intră în limbă: revindecare se aude pentru revendicare, pentru că vorbitorul decupează greşit un prefix re-, iar ce se leagă ca bază de derivare de acest prefix nu are nici un sens pentru el; în schimb, această secvenţă fonică seamănă foarte bine cu cuvântul vindecare, ceea ce îndreptăţeşte, din punctul său de vedere, modificare lui e în i. 4. 2. Dezvoltarea de sensuri figurate este una dintre cele mai importante caracteristici ale limbajului popular. Acest proces nu este aleatoriu, ci se supune, de regulă, unei modificări mai generale a câmpului de aplicaţie a termenilor, şi anume acelor termeni care îşi schimbă subiectul sau obiectul de la sfera nonanimatului la cea a animatului sau de la sfera nonumanului la cea a umanului. I. Iordan a consemnat în Stilistica limbii române, care este, de fapt, o stilistică a limbii române vorbite, o serie de termeni care, prin schimbarea sferei de aplicaţie, dobândesc conotaţiile ‘familiar’, ‘popular’ şi / sau ‘peiorativ’(ibidem, pp. 321-341); selectăm, în continuare, câteva exemple, adăugând cazuri pe care I. Iordan nu le-a consemnat: substantive: gogoaşă (‘minciună’): Te rog, nu-mi turna asemenea gogoşi! morcov (‘frică intensă’): Are un morcov, mamă doamne!; ruină (‘degradare fizică / morală’): Ce-a ajuns, o ruină, nu alta!; spanac (‘lucru / lucrare fără valoare’): Îşi pierde vremea cu tot felul de spanacuri, în loc să se ocupe de chestii serioase. adjective: îngust (‘limitat în ceea ce priveşte vederile’): E îngust la minte, n-ai ce vorbi cu el; înţepat (‘ofensat’): I-a vorbit pe un ton înţepat; murat (‘foarte ud’): Era murat, vai de sufletul lui!; opărit (‘abătut’): Ce stai aşa, opărit, parcă ţi s-au înecat corăbiile? plouat (‘abătut’, ‘trist’): Ce-o fi cu el? E mereu plouat...; scrobit (‘pretenţios’, ‘spilcuit’): E mereu scrobit, parc-ar fi scos din cutie; zaharisit (‘ramolit’, ‘decrepit’): E zaharisit rău de tot moşu’!; verbe: a fierbe (pe cineva) (‘a chinui’ pe cineva): Hai nu mă mai fierbe, zi o dată!; a înfunda (pe cineva)(‘a prinde pe cineva cu minciuna’): L-a înfundat când nici nu se aştepta; a lichida (‘a omorî pe cineva’): Se zice că informatorul a fost lichidat. a debarca (pe cineva):’a concedia pe cineva): A fost debarcat la ultima restructurare a departamentului. 4. 3. Aşa cum au observat numeroşi lingvişti începând cu întemeitorii disciplinei (Ch. Bally, 1926, pp. 20-27; Irimia, 1986; Iordan, ibidem), nucleul informaţional, obiectiv, este de multe ori copleşit, dacă nu chiar anulat de componenta subiectivă a conţinutului semantic. Această deplasare de accent este înlesnită de caracterul polisemantic al unor termeni, mai ales al celor din fondul principal de cuvinte al limbii: a da, a face, mare, mic, prost, bun, rău etc. Polisemantismul face ca limbajul popular şi, în general, formele oralităţii să se caracterizeze prin predominarea elementelor lexicale cu caracter evaluativ axio-logic (depreciative / meliorative) şi prin trecerea unor cuvinte cu caracter nonevaluativ sau evaluativ nonaxiologic în sfera cuvintelor axiologice (Kerbrat-Orecchioni, 1980, pp. 102-185). Adjectivul mare este evaluativ nonaxiologic în enunţul Am un apartament mai mare ca al tău, dar îşi schimbă statutul în axiologic în enunţul cu dominantă admirativă E mare, domnule! Substantivul măcelar este non-evaluativ, atunci când se referă la profesia de a tranşa carnea, dar dobândeşte conotaţii evaluative axiologice când se referă la un medic-chirurg nepripceput: A încăput pe mâna unui măcelar, vai de capul lui ce-a păţit! Aceeaşi caracteristică a polisemantismului se manifestă şi prin aceea că pentru un număr apreciabil de termeni există în limbajul popular o adevărată pletoră semantică, explicabilă în măsura în care obiectul desemnat are mai multe trăsături caracteristice, puse diferit în evidenţă de întrebuinţările metaforice ale cuvântului (Iordan, ibidem, p. 313). De exemplu, pentru cuvântul prost(adjectiv şi substantiv), Dicţionarul de sinonime înregistrează următorii termeni care circulă în variantele populare şi familiare ale limbii române (nu menţionez termenii regionali): ageamiu, bleg, bou, dobitoc, flaimuc, fleţ, găgăuţă, gogoman, nătăfleţ, nătărău, nătâng, năuc, neghiob, nerod, netot, zevzec etc.; cuvântul cap (cu sensul de ‘extremitate a corpului’) dezvoltă o serie sino-nimică, în care majoritatea echivalenţelor lexicale provin dintr-un transfer metaforic şi sunt conotate depreciativ: bostan, căpăţână, devlă, dovleac, glavă, scăfârlie, tărtăcuţă, tigvă, la care se adaugă termenii argotici moacă şi tabacheră; exemplificând fenomenul, I. Iordan întregeşte seria cu termenii bilă, cutiuţă, oală, fără a mai lua în discuţie şi termenii regionali, de asemenea foarte expresivi. 4. 4. Una dintre modalităţile cele mai eficiente de a pune în evidenţă subiectivitatea vorbitorului este oferită de sistemul de derivare. Sunt, în primul rând, vizate sufixele diminutivale şi cele augmentative; aceas-ta este lesne de înţeles, deoarece, prin valorile lor fundamentale, aceste sufixe ex-primă pe lângă aprecierea obiectivă a dimensiunilor obiectului / a calităţii de-numit(e) prin derivat şi aprecierea subiectivă a vorbitorului. 4. 4. 1. Sufixele diminutivale exprimă, în anumite cazuri, pe lângă dimen-siunea mai mică a obiectului denumit de derivat în raport cu obiectul denumit de cuvântul – bază de derivare, şi conotaţii hipocoristice (pisicuţă în raport cu pisică înseamnă ‘o pisică mai mică şi drăgălaşă’). Atunci când se adaugă unor cuvinte care denumesc unităţi temporale, sufixele diminutivale funcţionează cu valoarea unor sufixe augmentative, pentru că ampli-fică durata exprimată de cuvintele-bază de derivare. Ziulica şi nopticica intră în această serie: Munceşte cât e ziulica de lungă; Au chefuit toată nop-ticica. Substantivul an dă derivatul anişor, care îşi pierde, de fapt, caracterul de derivat diminutival în profitul exprimării altor trăsături semantice, atestând ati-tudinea vorbitorului: ironia – Are vreo cinzeci de anişori, dar nu-i arată. – sau aprecierea pozitivă – Am muncit vreo trei anişori la casa asta. (ceea ce în-seamnă trei ani de muncă intensă, care a făcut ca aceştia să pară mai lungi decât au fost în realitate). Sufixele diminutivale pot pune în valoare, pe lângă conotaţiile hipocoristice, şi conotaţii depreciative, pe lângă substantivele / adjectivele care denumesc dife-rite activităţi, statutul socio-prefesional; adesea, dominanta negativă este atenuată de atitudinea condescendentă a subiectului vorbitor: actor ( actoraş, profesor( profesoraş, avocat ( avocăţel, preot( preoţel. Diminutivarea cu rol de a sublinia atitudinea subiectivă a vorbitorului carac-terizează şi adjectivul. Anumite adjective derivate cu sufixe diminutivale îşi mo-difică sensul îndepărtându-se de sensul cuvântului-bază: spălat( spălăţel (spălăţel caracterizează o persoană de condiţie socială acceptabilă din punctul de vedere al vorbitorului); uşor ( uşurică (adjectivul derivat circulă mai ales ca determinant al cuvântului femeie, cu sensul’imorală’; I. Iordan observă că forma de masculin a derivatului este cu mult mai rar întrebuinţată, ibidem, p. 173). Alte forme ca drăguţel (provenit din diminutivul drăguţ) sau finuţ caracterizează mai ales vorbirea familiară în mediul urban. Dintre celelalte clase de cuvinte, mai lesne susceptibile de diminutivare sunt adverbele, în special adverbele de mod: „Când vrem să spunem că o acţiune se săvârşeşte în unul din aceste chipuri [moduri], dar cu o nunaţă care arată partici-parea afectului nostru, recurgem la dinimutiv, nu la adverbul propriu-zis” (Iordan, ibidem, p. 174). Ca şi adjectivul frumuşică, şi adverbul frumuşel induce ideea de superlativ al calităţii / cantităţii / intensităţii: A câştigat o sumă frumuşică [considerabilă]; L-a bătut frumuşel [ zdravăn], ca la carte. 4. 4. 2. Sufixele augmentative pot exprima, pe lângă dimensiunea mai mare a obiectului denumit de derivat, şi atitudinea depreciativă a subiectului vorbitor: faţă de babă, băboi exprimă, în primul rând, evaluarea nega-tivă a vorbitorului. Urmând acelaşi tipar derivativ, presa scrisă a pus în circulaţie o serie de derivate augmentative, puternic marcate de conotaţii depreciative: vilă( viloi (derivatul, intrat în ultimii anii în circulaţie, denumeşte nu atât o vilă foarte mare, cât una inestetică, care trădează parvenitismul proprietarului). Sufixele augmentative îşi valorifică capacitatea de a exprima evaluarea nega-tivă, depreciativă, a subiectului vorbitor, ceea ce face ca, de multe ori derivatul augmentativ să se îndepărteze ca sens de cuvântul-bază de derivare: ţăran( ţărănoi (‘om prost crescut’): E un ţărănoi, nu ştie să se poarte; mânca( mâncău (care funcţionează, în regim subiectiv, ca un fel de nume de agent). Este interesant că sensul depreciativ apare chiar în acele derivate, în care -oi funcţionează ca sufix moţional – vulpe( vulpoi sau broască ( broscoi: primul derivat înseamnă ‘un om foarte şiret’ (este un intensiv faţă de cuvântul-bază de derivare, luat cu sens figurat, al doilea, înseamnă în primul rând ‘broască foarte mare şi urâtă’) (Iordan, ibidem, p. 182). Ca adjectiv, barosan ((baros) înseamnă ‘foarte mare şi greu’, dar sub-stantivat, în limbaj familiar şi argotic, denumeşte ‘o persoană influentă, cu mare putere de decizie’: L-au arestat pe unul din barosanii afacerilor cu motorină. În legătură cu sufixul -an, I. Iordan preciza pe lângă caracterul său pur aug-mentativ şi capacitatea sufixului de a induce, excepţie făcând derivate ca băiat ( băietan, conotaţii peiorative unor derivate (unele de la teme neana-lizabile astăzi), toate înrudite semantic: goblizan, grosolan, mârlan, mitocan, mocofan, modârlan, moglan, ţopârlan; toate aceste cuvinte aparţin registrului sti-listic al limbajului popular, inclusiv variantele vorbirii familiare (ibidem, p. 178-179). 4. 4. 3. Sufixele diminutivale şi augmentative nu sunt singurele care imprimă derivatului conotaţii subiective. Unele sufixe de agent (-giu: fustangiu, chiulangiu, pilangiu), colective (-ăraie: fumăraie, fierăraie), adjectivale (-ăreţ /-eţ: băgăreţ, certăreţ, iubăreţ / iubeţ, petrecăreţ) intră în aceeaşi categorie: -giu şi -ăreţ / -eţ imprimă anumitor derivate conotaţii peiorative, mizând mai ales pe incompatibilitatea dintre tema de derivare şi sufix, iar -ăraie / -ărie exprimă superlativul calităţii (fumăraie) sau al cantităţii (fierăraie). 4. 4. 4. Unele prefixe iterative imprimă derivatului, în prelugirea ideii de superlativ / intensiv al calităţii / acţiunii, şi atitudinea de exasperare, saturaţie a vorbitorului: ştiut şi răsştiut; citit şi răscitit. Există însă şi alte prefixe care indică ‘depăşirea limitelor’ imprimă, de altfel, derivatului o asemenea conotaţie afec-tivă; pe lângă prefixul pre-, înregistrăm cu această valoare prefixele arhi- sau para-. În legătură cu acesta din urmă I. Iordan observă că „ formaţiile cu para- au totdeauna o nunaţă ironică (şi încă foarte pronunţată). Trebuie precizat apoi că ele aparţin exclusiv limbii vorbite de oamenii mai mult ori mai puţin culţi, în special limbajului administrativ” (ibidem, p. 185); ca şi derivatele cu răs-, şi cele cu para- intră în structuri prozodice împreună cu cuvântul-bază de derivare: statistici şi parasatistici, examene şi paraexamene, contraole şi paracontroale, dar spre deosebire de primele, acestea din urmănu caracterizează, de regulă, varianta rurală a limbajului popular. O menţiune specială ar trebui să facem în legătură derivatele cu prefixul în-, majoritatea verbe, dar şi substantive şi adjective. Constatând că între variantele prefixate cu în- şi cele neprefixate nu există deosebiri majore de natură se-mantică, I. Iordan consatată totuşi că variantele fără prefix – aparţinând acestea limbajului popular – sunt mai expresive, aşadar marcate stilistic, pentru că „legătura etimologică dintre temă şi cuvântul de la baza ei este mai clară decât la varianta cu prefix” (ibidem, p. 194). De asemenea un caz interesant îl constituie amplificare sugestiei sonore, în cazul unor formaţii onomatopeice sau cu etimologie incertă, cu ajutorul prefixului s-: zdrăngăni faţă de drăngăni, zgrepţăna faţă de grepţăna etc. (I. Iordan, ibidem, p. 195). 4. 5. Limba română se caracterizează printr-o terminologie botanică şi zoo-logică bogată, multe dintre denumirile populare formate prin compunere nea-vând un corespondent în limba literară; denumirile pun în valoare spiritul de ob-servaţie al vorbitorului, care compară floarea sau animalul denumit cu un obiect familiar lui: bou de baltă, coada şoricelului, condurul doamnei, creasta cocoşului, gura-leului, mătasea broaştei, mustaţa flăcăului, traista ciobanului, trei fraţi pătaţi, rochiţa rândunicii (Coteanu et al., 1980, p.) În afară de compusele care denumesc elemente de faună şi floră, compunerea prin hipotaxă a fost preferată în limbajul popular pentru crearea unor cuvinte noi, provenite din izolări sintactice, care să exprime atitudinea subiectivă (ironică, depreciativă sau, mai rar, admirativă) a vorbitorului: coate-goale, drege-tot, fluieră-vânt, gură-cască, împuşcă-francul, maţe-fripte, papă-lapte, târâie-brâu, vorbă-lungă. Pentru unele dintre aceste compuse, I. Iordan indică drept origine un nume de persoană – pe un tipar binecunoscut: Strâmbă-Lemne, Sfarmă-piatră –, mai exact o poreclă, „căci ele caracterizează un individ prin trăsătura lui psihologică, eventual fizică, predominantă şi totodată conţin o nunaţă satirică foarte precisă”; în consecinţă, probabil că Linge-blide, Rade-oală au fost porecle, iar Frige-vacă o poreclă, devenită patronimic (ibidem, p. 199). La aceste compuse, foarte expresive, al căror tipar nu este totuşi unul faorte productiv în româna actuală, se adaugă şi unele compuse cu valoare eufemistică ca ducă-se-pe-pustii sau ăl-de-pe-comoară, ăl cu coarne. 4. 6. I. Iordan consacra un capitol special în Stilistica limbii române pentru ceea ce numea „izolări”, adică acelor fenomene de lexicalizare a unor structuri frazeologice, a căror expresivitate este foarte mare, cu toate că ele sunt generalizate în uzajul limbii române; mai mult, I. Iordan vedea chiar în generalizare explicaţia forţei expresive a acestor construcţii, ceea ce le deosebeşte de metaforele din lim-bajul artistic cult: „o metaforă anonimă capătă viaţă şi forţă tocmai prin ge-neralizare, prin înglobarea ei în masa imensă a materialului limbii comune, pe când figura de stil a poetului are valoare expresivă numai câtă vreme îşi păstrează caracterul ei individual, rămânând, cum a fost din capul locului, bunul personal şi inalienabil al creatorului ei” (Iordan, ibidem, p. 265). În clasa „izolărilor”, I. Iordan include indistinct zicale (izolări în sens strict, adică structuri ale căror cuvinte nu pot fi flexionate), expresii idiomatice(structuri analizabile din punct de vedere morfo-sintactic) şi locuţiuni propriu-zise (structuri care funcţionează din punct de vedere morfo-sintactic şi lexical ca o cuvânt simplu); mai importantă, în acest context al discuţiei, decât distincţia de ordin gramatical între aceste categorii de structuri fixe, este frecvenţa foarte mare cu care acestea apar în toate categoriile vorbirii populare şi familiare. Exemplificăm în cele ce urmează fiecare categorie: – zicale: ba că-i rasă, ba că-i tunsă; (că) n-am băut gaz!; ce-am avut şi ce-am pierdut; cum e sacul, şi peticul / cum e turcul, şi pistolul; dă-i, Doamne, minte românului de pe urmă!; mai bine cu deştepul la pagubă decât cu prostul la câştig; la plăcinte înainte, la război înapoi; na-ţi-o frântă că ţi-am dres-o!; a nimerit ca Irimia cu oiştea-n gard; a nimerit orbul Brăila; obrazul subţire cu cheltuială se ţine; să vorbească şi Ion, că e şi el om; scump la tărâţe şi ieftin la făină; a tunat şi i-a adunat; unde nu-i cap vai de picioare; – expresii idiomatice: a avea ac de cojocul (cuiva); a avea sfinţi la Ierusalim; a face (pe cineva) chiseliţă / piftie; a (-i) face (cuiva) o figură; a fi la aman / la ananghie; a fi mormânt; a(-i) ieşi (cuiva) buhul; a nu face (nici cât) o ceapă degerată; a trage mâţa de coadă; a-şi pune obrazul (pentru cineva); a (-i) sări (cuiva) muştarul; a schimba manivela / macazul; a ţine la tăvăleală; – locuţiuni: c-o falcă-n cer şi cu una în pământ; cu două obraze; cu stea în frunte; a da colţul / a da ortul popii; di granda (cu sensul ‘extra-ordinar, straşnic’); a face (cuiva) vânt (de undeva); a face (pe cineva) de trei parale; în doi peri; într-o ureche; a lua la vale (pe cineva); a mâna porcii la jir (cu sensul ‘ a sforăi’); la Paştele cailor / la calendele greceşti; a pune la cale; a se da în spectacol / în stambă; a trage (pe cineva) pe sfoară; 3. 5. Registrele vorbirii. Vorbirea directă / vorbirea indirectă. Limbajul popular beneficiază – faţă de limbajul scris – de posibilităţi mult mai numeroase de construcţie a enunţului. 3. 5. 1. În cazul vorbirii directe, în care subiectul vorbitor reproduce ca atare un enunţ anterior momentului enunţării, limbajul scris recomandă folosirea verbelor dicendi: a afirma, a constata, a exclama, a întreba, a nega, a răspunde, a rosti, a spune, la care se adaugă şi verbul a face: El a spus / a afirmat: – Mâine plec la Braşov.; El a întrebat: – Când plecăm la Braşov?; El a exclamat: – Ce mult mai e până la vară! etc. Limbajul popular are la dispoziţie o gamă mult mai largă de verbe intro-ductoare ale vorbirii directe; chiar dacă nu se fac intervenţii în structura părţii de enunţ care reproduce vorbirea directă, caracterul marcat axiologic al verbului introductor sugerează interlocutorului atitudinea vorbitorului faţă de ceea ce acesta relatează: a-şi bate joc, a lua în râs / la vale, a se mira, a murmura, a se plânge, a se repezi, a se smiorcăi, a şuşoti: Cum mă temeam că n-o să reuşesc, m-a luat la vale: – Hai, că prea te crezi bătut de soartă!; I-am zis că n-are dreptul să se poarte aşa şi s-a repezit la mine: – Eu?! Care am făcut atâtea pentru voi?! Este de observat, în acest al doilea exemplu, faptul că verbului introductor a se repezi îi corespunde în fragmentul de vorbire directă reprodus de vorbitor un contur intonaţional corespunzător din punctul de vedere al semanticii afective, materializat în caracterul introgativ-exclamativ al propoziţiilor) În naraţiunile orale, dinamica relatării poate fi mai bine subliniată lăsând neexprimate chiar verbele dicendi: Şi am zis: – Păi, o să plec... Iar el: – Bine, cum crezi. 3. 5. 2. În vorbirea indirectă, în care subiectul vorbitor reproduce un enunţ anterior (eventual, un dialog), subordonându-l pe acesta din punct de vedere sintactic faţă de un verb dicendi. Şi în cazul vorbirii indirecte, lista acestor verbe este mult mai largă decât cea caracteristică limbii literare scrise. Aceasta pentru că sunt incluse în lista verbelor „de exprimare” o serie de verbe care traduc atitudini, stări afective (a se văita, a se văicări, a striga, a se răsti etc.). Verbe ca a vedea sau a se uita (cu sensurile ‘a afla’, ‘a verifica’, ‘a se informa’) devin, prin frecvenţa întrebuinţării lor ca elemente introductoare ale vorbirii indirecte, mărci stilistice în limbajul popular (M. Vulpe, 1980, p. 100) Vorbirea indirectă se caracterizează prin intervenţia enunţătorului în structura sintactică şi lexicală enunţului relatat: a) pronumele de pers. a II-a (sg. şi pl.) trece la pers. a III-a (sg. şi pl.) (Eu am spus: – Să pleci mâine! devine Eu am spus ca el să plece mâine.); b) adverbele acum /aici, reperele enunţării, devin atunci / acolo (N-am negat: — Nu ştiu despre ce e vorba aici devine N-am negat că nu ştiam despre ce era vorba acolo); c) în acest din urmă exemplu, se observă şi o modificare corespunzătoare a modurilor şi a timpurilor verbale: timpul prezent tre-ce la trecut, imperati-vul, la conjunctiv etc.(Am strigat: – Plecaţi de aici! devine în vorbire indirectă Am strigat să plece de acolo.); d) pronumele(şi adjectivele pronominale) demonstrative de apropiere sunt înlocuite de pronumele (şi adjectivele pronominale) demonstrative de depărtare: Mi-a spus: – Dă-mi, te rog, cartea asta! devine El m-a rugat să-i dau cartea aceea. Modificările cele mai spectaculoase în convertirea vorbirii directe în vorbire indirectă, în cazul limbajului popular şi al registrului oralităţii în general, vizează „traducerea” elementelor suprasegmentale sau a „figurilor fonetice”, care intervin în configurarea sensurilor secundare, de natură afectivă / atitudinală. Modurile verbale (optativ-condţionalul, conjunctivul – atunci când nu este simplă formă verbală de exprimare a subordonării unui verb de alt verb), elementele adverbiale modalizatoare sau verbele introductoare (marcat din punct de vedere axiologic – apreciativ / depreciativ) poate sugera acestă componentă de atitudine subiectivă a vorbitorului, altminteri imposibil de redat: Şi el mi-a zis: — Păi, ştiu eu?....S-o fac şi pe asta... ar putea deveni – mai multe posibilităţi de transpunere în vorbire indirectă există în acest caz: Şi el mi-a zis şovăind că nu e sigur dacă s-o facă şi pe asta / aceea). Trecerea de la vorbirea directă la cea indirectă nu se face fără anumite „pierderi” sub aspectul expresivităţii şi al fidelităţii celor relatate; chiar dacă în anumite cazuri, cel care relatează poate dezambiguiza intenţia celui a cărui vorbire o reproduce, în alte cazuri, el o poate falsifica (intenţionat sau nu). De aceste limite în privinţa expresivităţi, dar şi ale fidelităţii exprimării îşi dă seama mai bine decât oricine vorbitorul popular; aşa se explică existenţa în registrul stilistic al limbajului popular, posibilitatea de a combina mărcile vorbirii directe cu cele ale vorbirii indirecte (vorbirea directă legată): avan-tajele fiecărui registru al vorbirii se păstrează (fidelitatea reproducerii discursului altcuiva din vorbirea directă, distanţa vorbitorului şi sinteza discursului raportat, făcută de vorbitor din vorbirea indirectă), fără dezavantajele pe care le presupune fiecare tip de vorbire: Şi el s-a repezit la mine că de ce nu mă laşi în pace? Prezenţa conjuncţiei că: înaintea elmentului conector este socotită drept o marcă a vorbirii populare că cum, că care, că unde etc. (Gramatica Acad., II,...); acest cumul de conectori este explicabil prin dorinţa vorbitorului de a accentua subordonarea unei părţi a enunţului faţă de alta. Interesant rămâne faptul că, cel mai adesea, se păstrează în exprimarea orală, intonaţia din vorbirea directă. M. Vulpe vorbeşte chiar de „interogative totale”, adică de acel tip de enunţuri sincretice din punctul de vedere al prezenţei vorbirii directe şi a celei indirecte, în care intonaţia se substituie conjuncţiei subordonatoare: „se uita să ne vadă pe noi mai suntem acolo sau am plecat?” (Vulpe, 1980, p. 105). Uneori, în vorbirea populară orală, conjuncţia că poate chiar suplini prezenţa verbului introductor (Vulpe, 1980, p. 104): „m-am dus la el că iaca n-am mai plecat.” Registrul vorbirii indirecte libere (numită şi stilul indirect liber) nu carac-terizează limbajul popular, nici chiar pe cel al prozei populare (basmul, snoava sau legenda nu cunosc acest tip de construcţie a enunţului narativ). Din această cauză stilul indirect liber va fi discutat la capitolul consacrat limbajului artistic al literaturii culte. Teme de control 1. Comentaţi zece particularităţi fonetice, morfologice, sintactice şi lexicale proprii numai limbajului popular în variantă urbană. 2. Găsiţi cinci modalităţi morfo-sintactice şi lexicale de a marca atitudinea de desconsiderare a subiectului vorbitor faţă de interlocutor. 3. Comentaţi cinci modalităţşi morfo-sintactice de a marca atitudinea deferentă a subiectului vorbitor faţă de interlocutor. 4. Comentaţi zece particularităţi ale limbajului popular întâlnite în proza lui Ion Creangă. IV. Diversitate stilistică şi unitate funcţională în limba română contemporană (I) IV. 2. LIMBAJUL LITERATURII POPULARE Obiective: * Să cunoască principalele caracteristici care diferenţiază sub aspect stilistic creaţia literară populară de cea cultă; * Să înţeleagă modul în care profilul stilistic al unui text folcloric este determinat de funcţia acelui text; * Să cunoască modul în care funcţionează în textul folcloric o serie de figuri care cunosc o mare varietate de forme, ca repetiţia sau com-paraţia. 1. Caracterul conservator al literaturii populare. Stilul literaturii folclorice rămâne legată de condiţia fundamentală a oralităţii. Acest stil reprezintă varianta cea mai conservatoare, cea mai omogenă dintre toate formele limbajului popular, caracterizându-se printr-o arie foarte însemnată de suprapunere cu acesta (Irimia, 1986: 88). Spre deosebire de stilul literaturii culte, în care dezvoltarea unui mesaj estetic este fundamentală atât sub aspect expresiv, cât şi semantic, ceea ce pune în valoare personalitatea creatoare şi individualitatea artistului, profilul stilistic al literaturii folclorice îmbracă un caracter formular, fie că acesta se exprimă prin expresii idiomatice, ca în basm, povestire sau snoavă (Irimia, ibidem), fie că se concretizează în serii de figuri (comparaţii, epitete, metafore), lesne recognoscibile, pentru că au o frecvenţă mare, sunt sintagme investite cu caracterul poeticităţii şi, prin urmare, pot fi ataşate ca determinanţi unor categorii eterogene de elemente textuale. Cu toate acestea, ar fi greşit să se înţeleagă din aceste sumare consideraţii că stilistica textului folcloric este încremenită într-un inventar de tipare şi procedee care nu se schimbă; dimpotrivă, mijloacele de expresie cunosc o mobilitate considerabilă (Pop, Ruxăndoiu, 1976: 121), dar schimbările nu intră niciodată în circulaţie, dacă nu sunt validate la nivelul comunităţii receptoare. 2. Mărci stilistice ale oralităţii în proza folclorică. Stilul prozei populare este prin excelenţă dialogat şi de aceea prezintă o serie de trăsături legate de condiţia oralităţii marcate de afectivitate şi de subiectivitate. 2.1. Subiectul povestitor se implică în desfăşurarea naraţiunii, ca şi cum ar fi un participant la acţiune. Mulţimea propoziţiilor incidente, a propoziţii-lor exclamative, a explicaţiilor vorbeşte de la sine despre această particularitate constitutivă a prozei populare: Se duce, se duce călugărul cu Pescăruş – că aşa-i era numele băiatului –, se duce până într-un vârf de munte. Şi cum s-a văzut iarăşi, om la loc, s-a pus la masa zmeilor de-a mâncat; ba a luat şi o jumătate de pâine de a dus-o vulpei, căreia i-a spus ce a păţit. Şi atunci, să vezi şi să nu crezi! Cum a mâncat vulpea, s-a făcut fată până-n brâu şi a început să grăiască. (Pescăruş împăratul, ALP, II: 189) Cu acelaşi scop al expresivităţii sunt exploatate frecventele treceri de la persoana a III-a singular la persoana a II-a singular, ceea ce îi implică deopotrivă pe povestitor şi pe ascultător în evaluarea întâmplărilor sau a personajelor, în găsirea unui tâlc moral pentru cele întâmplate. Povestitorul popular îi solicită ascultătorului atenţia, îi sugerează anumite interpetări, îi atrage atenţia să nu se lase înşelat de aparenţe: He! he! Tot de împăraţi să vă povestesc şi acu, copiii mei, că dacă n-ar da de vorbă la a lume împăraţii şi craii.... alţii cine o să dea? Un sărac şi un neputin-cios ca mine? Iaca aşa, măre! Dar uite că, din împilduirea lor, feciorul întârzie puţin şi când soseşte la copac, mai ia, flăcăule, dacă ai ce. Copacul, gol. Plânge, se vaită, strigă, şi dacă vede că nu-l mai aude nimeni, porunceşte să rămână oastea acolea lângă copac, iar el pleacă singur să cerceteze prin pădure de rostul mândrei. (Tuliman, ALP, II: 162, 166) Da uite că vin zmeii şi, cum îi văd, rămân încremeniţi. Mă rog, să le fi îm-plântat un cuţit în carne, şi nu da sânge; aşa erau de cătrăniţi. (Pescăruş îm-păratul, ALP, II: 191) 2. 2. Reţine atenţia frecvenţa cu care este folosit în epica populară (basm, baladă, snoavă etc.) dativul etic, pe care I. Coteanu îl numeşte şi dativ al participării (1973: 115): Cum să nu puie mâna pe el, dacă omul acesta căsca ochii pe sus, prin înălţimile cerurilor, pe unde hălăduieşte Vântul Turbat, şi-ţi vedea musculiţa zbătându-se în mrejile paingului? (Făt-Frumos şi uriaşii, ALP, II: 233). Şi dacă-i vorbea, D-o fi vreun viteaz, Pinteni că-i dădea, Chipeş, viu şi treaz, Frâul că-i lăsa. Palmă să nu-i daţi Murgul că-mi pornea, Ci să mi-l legaţi Murgul că-mi zbura [...] Frumuşel şi bine Pân-aici la mine! (Miul Cobiul, PPR: 552) De obicei, textul de baladă este punctat de întrebări retorice stereotipe, prin care povestitorul atrage atenţie asupra începutului unui schimbări a liniei narative; asemnea întrebări conţin, aproape întotdeauna, forme de dativ etic, semn al invitaţiei adresate ascultătorilor de a se implica în desfăşurarea evenimentelor narate. În balada Miul Cobiul, aceste versuri iau forma: Măre, ce-mi făcea? Dacă-mi ajungea? (Miu Cobiul, PRP: 552) iar în balada Badiul: Bădiuleasa de-l vedea? Bădiuleasa ce-mi făcea? (Badiul, PPR: 601) 2. 3. De cele mai multe ori, povestitorul popular apare ca un fel de raisonneur pe marginea întâmplărilor povestite, făcând apel la un fond de înţelepciune populară, validat de o întreagă comunitate; aşa se explică numărul mare de proverbe, zicale, exprimări cu caracter aforistic, care punctează intervenţiile povestitorului: Văzând împăratul atâta neomenie, îndată scrise cărţi în toate părţile, răvaşe în toate oraşele [...] şi făcu de ştire că cine le va afla şi i le va aduce, îi va da ju-mătate din împărăţie şi fata cea mai mică. Vorba ceea; lac să fie, că broaşte se află. (Voinic de plumb, ALP, II: 5) Aceste particularităţi de natură lingvistică exprimă dialectica particu-larului şi a generalului, care este valabilă pentru orice fel de creaţie artistică, dar pe care literatura populară o pune în evidenţă cu mai mare claritate: exprimările cu caracter aforistic fac apel la o instanţă culturală şi morală cu prestigiu în ochii unei colectivităţi, instanţă acceptată, aşadar, prin tradiţie, în timp ce mulţimea elementelor de oralitate care exprimă subiectivitatea fixează atitudinea povestitorului faţă de de evenimentele narate sau faţă de personaje implicate în acţiune. 2. 4. Se cuvine să adăugăm la formele repetiţiei un tip de construcţie foarte caracteristic pentru proza populară, tip de repetiţie care se rezumă la reluarea unei propoziţii principale într-o subordonată: „Prin aceste structuri sintactice, subiectul-povestitor îşi construieşte sau numai reconstruieşte povestirea; în condiţiile oralităţii, povestitorul câştigă timp pentru „regăsirea” sau inventarea datelor momentului următor în desfăşurarea naraţiunii: Ei merseră mai departe. Şi cum merseră mai departe deteră peste un râu frumos (Irimia, 1986: 94). 2. 5. Prin toate mijloacele expresive pe care oralitatea i le pune la dis-poziţie povestitorul popular îşi marchează prezenţa în chiar miezul acţiunii; de aceea pentru naraţiunea populară este caracteristică suprapunerea a două dimensiuni temporale: timpul real, cel al comunicării, şi timpul fictiv, cel al evenimentelor povestite (Irimia, 1986: 89): frecvenţa cu care apare interjecţia iată, care aduce întâmplările povestite în prezentul spunerii, sau adverbele unde şi când, folosite pentru a sugera parcă inserţia evenimentului povestit în chiar desfăşurarea actului de povestire este deosebit de semnifi-cativă. Încercând să circumscrie natura stilistică a literaturii populare, D. Irimia observa: „Relaţiile de întrepătrundere dintre natura orală a comunicării, viziunea populară asupra lumii şi specificul creaţiei artistice populare determină o serie de particularităţi de organizare a semnelor lingvistice în enunţuri care diferenţiază stilul beletristic de stilul conversaţiei. Cele mai multe din aceste particularităţi sunt comune celor două stiluri, dar ele se impun ca specifice stilului beletristic prin frecvenţă şi funcţii” (1986: 90-91). 2. 5. 1. Organizarea structurii temporale a textului de proză populară scoate în evidenţă deosebirile de utilizare a timpurilor şi a modurilor verbale. I mperfect indicativului poate dobândi o valoare: (a) – descriptivă: Ea zicea fiului său că nu se putea să fie bărbat, fiindcă vorba îi curgea din gură ca mierea, boiul îi era aşa de gingaş, încât îţi venea să o bei într-o băr-dăcuţă de apă, perişorul subţire şi stufos îi cădea pe umeri în unde, faţa-i are pe vino-ncoace, ochii ăia mari, frumoşi şi vioi de te bagă în boale, mânuşiţa aia micuţă şi picioruşul ca de zână şi, în sfârşit totul nu putea să fie decât fată, măcar că se ascundea sub ţoalele cele voiniceşti. (Ileana Simzeana, ALP, II: 349-350) (b) – onirică: În a treia noapte, Ţugulea visă un vis ce-i plăcu. Se făcea că el era într-o grădină frumoasă, frumoasă ca un rai. El şedea acolo, într-un colţ, trist şi mâhnit că nu putea umbla, să se bucure şi el de frumuseţile acelei grădini. Păsările cântau de se spăr-geau. Frunzele de pomi fâşâiau de adiarea vântului şi florile răspândeau un miros de te îmbăta. Se uita cu jind la toate astea, căci nu putea să se desfăteze şi el. (Ţugulea, fiul unchiaşului şi al mătuşei, ALP, II: 117). (c) – narativă: Baba însă punea pe fata unchiaşului la toate greutăţile casei; iar fata ei se clocise de şedere. Biata fata unchiaşului torcea, ţesea, făcea pâine, mătura şi scutura, fără să zică nici pis! dară baba punea parte fetei sale şi pâra la unchiaş pe fiica lui şi o tot ocăra (Fata moşului cea cuminte, ALP, II: 97). Caracteristică prozei populare este şi alternarea dintre prezentul indica-tivului şi timpurile trecute; trecerea de la un timp trecut la timpul prezent are drept efect stilistic dramatizarea acţiunii, aducerea acesteia în prezentul spunerii şi al receptării. 3. Caracterul formular al literaturii populare. Literatura populară are un puternic caracter formular; aceasta înseamnă că în arhitectura textelor folclorice intră secvenţe textuale, fixate prin repetiţie ca formule de individualizare. Aceste formule se diferenţiază funcţional după poziţia lor în text, după indicii de gen literar pe care îi scot în evidenţă; în acest sens, putem vorbi despre existenţa unor adevărate repertorii de secvenţe cu caracter formular, proprii fiecărui gen: (a) – formule de deschidere, de introducere a ascultătorului în spaţiul ficţiunii narative: A fost odată ca niciodată...A fost odată un moş şi o babă. Ei erau săraci de n-avea după ce bea apă. (Ţugulea, fiul unchiaşului şi al mătuşei, ALP, II: 126) A fost odată ca niciodată, dacă n-ar fi nici că s-ar povesti, când se potcovea purecele cu nouă sute nouăzeci şi nouă oca de fer, şi tot da cu spatele de cer. (Roman năzdrăvan, ALP, II: 291) A fost odată ca niciodată, a fost un împărat mare şi puternic,de s-a dus vestea de el peste nouă mări şi nouă ţări.( Un ochi plânge, unul râde, ALP, II: 336). (b) – formule introductive ale personajelor. Mai ales în balade, asemenea formule au rol de caracterizare – acestea sunt succinte portrete fizice sau / şi morale ale personajelor – şi apar atât în partitura povestitorului, cât şi cea a personajelor, ca adevărate laitmotive ce ritmează desfăşurarea acţiunii: „Repetarea unui fragment-tip nu este caracteristică numai baladei populare. Aici ea apare însă mai des, datorită atât volumului bucăţii, în care se simte nevoia u-nor puncte de sprijin mnemotehnice, cât şi necesităţii de a sublinia un anumit fapt, o idee etc. În acelaşi fel se utilizează însă repetarea şi în basme, nu numai pentru portretizare [...], nu numai ca formulă de adresare de către erou zmeilor sau a acestora către caii lor, ci şi în alte împrejurări” (Coteanu, 1973: 127). În balada Kira, frumoasa fată răpită, „arapul” şi fratele Kirei sunt de fiecare dată introduşi printr-o formulă de caracterizare proprie, reprodusă aidoma sau cu variaţii minime; inserţia acestor caracterizări ca formule de adresare în naraţiune face ca ritmul acesteia să devină lent, solemn, iar rostirea să se transforme într-un adevărat ceremonial verbal. În balade, asemenea structuri repetitive, care instituie un ritual foarte precis de desfăşurare a naraţiunii, pot lua forma lait-motivelor, concentrând semnificaţiile majore ale textului. Portretul fizic al eroilor, mai ales în balade, este adesea stereotipat, revenind ca un indice de caracterizare pe parcursul naraţiunii. Iată aceste formulări-laitmotiv: Kira: Arapul: Kira Kiralină, Un arap buzat, Frumuşică Negru şi ciudat Zână, Cu solzi după cap, Rumenă Cu mustăţi de rac, Călină ‘N spate cocoşat [...] Floare din grădină. Fratele Kirei: Din, Sin Costandin, De tată străin, Al cu barba neagră, Şi cu mintea-ntreagă, Frăţiorul Kirii, Voinicul Brăilii.(PPR: 698, 699, 700) (c) – formule de încheiere (în basme şi snoave): Şi pe urmă? Pe urmă...o nuntă împărătească, să nu se mai dovedească, orice om să pomenească! Iar eu încălecai p-un fus, Să trăiască cine-a spus! (Tuliman, ALP, II: 183) Şi a rămas împărat în locu taică-său, unde trăieşte şi acum, de n-o fi murit... (Făt-Frumos, ALP, II: 261) Şi încălecai p-o şea şi sfârşii povestea, că doar n-aţi fi gândit că-i minciună că nu-s de când cu minciunile, ci-s de când cu minunile. (Câmpan verde şi frumos, ALP, II: 326) În general, intrarea şi ieşirea din ficţiune sunt bine marcate în literatura folclorică. Spre deosebire de artistul cult care, din dorinţa de a crea iluzia realistă, şterge cu bună intenţie graniţele dintre ficţiunea artistică şi realitate, povestitorul popular păstrează intacte toate mărcile care dezvăluie convenţia. Artistul anonim ştie că realismul basmului, al snoavei se plasează la alte niveluri decât cel al construcţiei narative propriu-zise – nivelul atitudinilor, al reflecţiei morale, al viziunii asupra vieţii şi, nu în ultimul rând, al lim-bajului; de aceea, de multe ori, formulele de încheiere subliniază mai ales caracterul exemplar al întâmplărilor, sugerând legătura dintre ficţiune şi lumea reală a ascultătorului. Ş-am încălecat pe-o căpşună şi v-am spus şi eu o minciună, nici tocmai mică, dar nici prea mare, ci numai cât vă trebuia pentru astă-seară. (Mărgicuţa de sub limbă, ALP, II: 412) Şi să credeţi că de bună seamă că-i aşa, că dacă n-aş fi auzit şi dacă n-aş fi văzut toate cele de până aicea, cum aş fi putut să vi le înşir? Măi, nu vă uitaţi că-s ca vai de mine! Am fin împărătesc, să ştiţi, şi să vă ferească sfântul să-mi faceţi vreun răspuns, să-mi mâncaţi vreo brazdă de pământ ori să-mi furaţi vreun pui de găină, că v-aţi dus! Zilele istea l-aştept să-mi vie cu colacii, după cum ni-i obiceiul. Cum mi-a veni, am să vă chem, să veniţi şi să-l vedeţi şi voi, iar pe urmă v-oi mai spune din ce-oi mai putea să aflu şi eu de la Şperlă Voinicul, ginere împărătesc şi îm-părat mâini-poimâini! (Şperlă Voinicul, ALP, II: 143). Aproape toate formele literaturii folclorice, individualizate prin funcţiile deţinute în spaţiul performării şi prin caractere formale, au ca secvenţă introductivă o asemenea formulă, care poate lua şi aspectul unei formule de adresare. Păstrarea acestor formule garantează autenticitatea textului şi, în poezia de ceremonial, eficienţa rostirii. Iată două formule introductive de colind de Crăciun: Astă seară-i seară mare Florile dalbe, Seara mare-a lui Crăciun, Florile dalbe, Când s-a născut Domnul bun, Florile dalbe Noi umblăm Să colindăm P-astă noapte-ntunecoasă. Pe cărare-alunecoasă [...] (Colindul Crăciunului, PPR: 24) Astă seară-i seară mare, Florile dalbe, Ler, de măr, Seara mare-a lui Ajun Şi-a bătrânului Crăciun: Noi umblăm Şi colindăm Pe cea noapte-ntunecoasă Pe cea tină lunecoasă [...] (Colindul Crăciunului, PPR: 26) 3. 1. Spre deosebire de literatura cultă, pentru care noutatea constituie un criteriu central în evaluarea de ordin estetic, literatura populară cultivă şi chiar sistematizează formulele stereotipe, devin indici textuali de recunoaştere a elementelor constructive din textul narativ în versuri sau în proză. Asemenea repetiţii stereotipe sunt legate fie de anumite personaje(zmeul, balaurul, Făt-Frumos etc.), fie de anumite noduri narative, fie reprezintă pauze pe care le face povestitorul sau pe care le acordă ascultătorului. Indiferent dacă este vorba de Ileana Cosânzeana sau de Făt-Frumos, ex-presia frumuseţii desăvârşite este marcată prin formula sintetică la soare te puteai uita, dar la dânsul (dânsa) ba: Cum îl văzură mesenii, îndată se ridicară şi se minunară: Făt-Frumos era atâta de mândru şi strălucitor, încât la soare te puteai uita, dară la el ba. (Făt-Frumos cu părul de aur, ALP, II: 440) Asemenea formulări, adevărate structuri fixate cu funcţie stilistică foarte precisă, pot migra dintr-un text în altul, de obicei însă cu respectarea genului literar; aşadar, există formulări figurate proprii textului de baladă, de basm sau de horă. În balada Miul Cobiul apare, aproape cu aceeaşi structură, o caracterizare a cobuzului, caracterizare a cărei formulă retorică o întâlnim şi în caracterizarea căvălaşului în balada Oaia năzdrăvană, variantă a Mioriţei: Cântic de voinic: Din cobuz de soc, Mult zice cu foc; Din cobuz de os, Mult zice duios; Din cobuz cu fire, Mult zice subţire (Miu Cobiul, PPR: 553) Căvălaş de soc, Mult zice cu foc; Căvălaş de os, Mult zice duios; Căvălaş cu fire, Mult zice subţire (Oaia năzdrăvană, PPR: 497) Portretul ciobănaşului din balada Mioriţa îl întâlnim ca atare în colecţia lui G. Dem. Teodorescu, dar şi într-un cântec de dragoste, cules în judeţul Ilfov, la 1867, semn că acest portret, fixat într-un tipar poetic exemplar, adună cele mai alese caracterizări ale fizicului masculin, închipuite de poetul popular: Un voinicel nalt, Nalt şi sprincenat: Feţişoara lui Spuma laptelui; Sprâncenele lui Pana corbului; Ochişorii lui Mura câmpului;[...] Mustăcioara lui Spicul grâului Chiculiţa lui Spicul orzului [...] (Sărutatul, PPR: 358) Întâlnirea dintre voinic (Greuceanu, Făt-Frumos, Prâslea etc.) şi zmeu îi prilejuieşte povestitorului popular introducerea unei formule ritualice, precedând obligatoriu începutul luptei: Voinic de Plumb ieşi atunci de sub pod şi-i zise: – Aicea sunt, hoţ de zmeu! dară ce voieşti, în săbii să ne tăiem, ori în luptă să ne luptăm? – În luptă să ne luptăm, că-s mai drepte! grăi zmeul. (Voinic de Plumb, ALP, II: 10) Atunci zmeul îi zise: – Cum vrei? în luptă să ne luptăm, sau în săbii să ne tăiem? – Ba în luptă, că-i mai dreaptă, răspunse Făt-Frumos. (Spaima zmeilor, ALP, II: 81). În momentul de maximă încordare, se produce întotdeauna o intervenţie salvatoare, pentru că voinicul şi zmeul cer ajutor de la o cioară (sau de la o altă pasăre), iar aceasta îl ajută întotdeauna pe voinic; există un întreg ceremonial verbal al adresării: Acmu îi era sete şi foame; zmăul vede o cioară şi-i zice: – Dă-mi oleacă de apă că ţ-oi da hoitul lui Tei Leganat să-l mânânci. Tei Leganat zice cătră cioară: – Dă-mi apă să beu, că ţ-oi da hoitul de la trii zmăi să-l mânânci tu cu toate neamurile tale. (Tei Leganat, ALP, II: 69); Zmeul se uită în sus şi, văzând un corb, îi zise: – Corbule, corbuleţule! Du-te la zahana şi-ţi moaie o aripă în seu şi una în apă, şi cu seul să mă stropeşti pe mine, iar cu apa să stropeşti pe Făt-Frumos că ţi-l dau împreună cu calul său. Făt-Frumos ridică şi el capul în sus şi zice: – Corbule, corbuleţule! Du-te la zahana şi moaie-ţi o aripă în seu şi alta în apă şi cu seul să mă stropeşti pe mine, iar cu apa să stropeşti pe zmeu, că-ţi dau să mănânci trei zmei împreună cu caii lor (Spaima zmeilor, ALP, II: 82). 4. Limbajul figurat. Literatura populară pune în valoare un registru al limbajului figurat diferit de cel al literaturii culte, atât în privinţa figurilor şi a formelor pe care acestea le îmbracă, cât şi în privinţa frecvenţei acelor figuri întâlnite în ambele forme de literatură. Aşa, de pildă, sinecdoca sau metonimia, dintre figurile de sens, chiasmul sau climaxul, dintre figurile de construcţie, sunt mult mai rar întâlnite în poezia populară. În schimb, repetiţia sau comparaţia, cu toată bogăţia de forme pe care aceste figuri o cunosc, con-figurează profilul stilistic al literaturii folcorice; mai important este faptul că atât repetiţia, cât şi comparaţia cunosc forme neîntâlnite în literatura cultă. 4. 1. Repetiţia. Caracterul formular al literaturii folclorice – amintind de condiţia fundamentală a oralităţii – se relevă şi în numeroasele repetiţii care ritmează textul. Repetiţia ia aspectul formulei stereotipe, fie că se reali-zează printr-un singur cuvânt, fie că se constituie ca secvenţă textuală de o oarecare întindere. Se poate spune că repetiţia reprezintă nu numai o simplă figură de stil, ci şi un principiu constructiv al textului folcloric; o întâlnim deopotrivă în proza populară – basm, snoavă sau baladă –, în descântece şi colinde, în cântecele de dragoste sau de haiducie. Repetiţia se centrează, fie în formele simple, fie în cele complexe, pe un element textual, pe care poetul popular vrea să îl pună în evidenţă. Deşi în limbajul literaturii folclorice repetiţia nu diferă, prin funcţiile ei – între care cea mai importantă este de concretizare –, de repetiţia din literatura cul-tă, există totuşi, în ceea ce priveşte structura şi poziţionarea termenilor, di-ferenţe care asigură literaturii populare un profil stilistic inconfundabil. 4. 1. 1. Există forma repetiţiei simple, ca anafora (repetarea aceluiaşi cuvânt / aceloraşi cuvinte la început de unitate sintactică). În literatura folclorică, anafora apare ca o adevărată macrofigură, regizând alcătuirea textului în întregul său. Foarte des întâlnită în aproape toate tipurile de texte de literatură populară, lirică sau epică, anafora devine un principiu constructiv, pentru că induce o anume monotonie sintactică, principiu dictat, de pildă, de funcţia ritualică în descântece, texte al căror efect incantatoriu reprezintă o garanţie a eficienţei rostirii. Expresivitatea limbajului garantează corespondenţa dintre poezie şi ritual, dintre rostirea poeziei ritualice şi desfăşurarea simultană a ritualului (Pop, Ruxăndoiu, 1976: 126): Cu cârpe-aprins-am descântat, Brânca-ndărăt a dat. Brânca seacă, Brânca băşicată. Brâncă-nveninată, Să ieşi, Să fugi De la (cutare) Din faţa obrazului, Din creierii capului, Din măduva oaselor. Să te duci Unde popa nu citeşte Unde cioban ni chiuieşte Unde fată mare nu se peaptănă (Descântec de brâncă, PPR: 421) Anafora este prezentă şi în cântecele de copii, a căror formulă stilistică lu-dicexpresivă apare dictată de funcţia pe care asemenea texte o deţin: Fluture, Fluture, Flutură pe buture, Flutură pe floare, Flutură sub floare! Fluture, Fluture, Fluture, pune-te: Pune-te pe punte, Pune-te sub punte! Fluture, Fluture, Flutură pe foaie, Flutură sub foaie! (Cântecul fluturelui, PPR: 221) 4. 1. 2. În textul de poezie populară, este foarte frecvent întâlnită, mai ales în poezia lirică şi în balade, cu funcţia de a sugera acţiunea unui principiu muzical sau continuitatea naraţiunii, reluarea la început de vers a unui cuvânt care încheie versul imediat următor, adică acea formă de repetiţie care se subsumează anadiplozei (x / x) (MEFS, 1975: 35-36): Frunză verde sălcioară, Aoleo, maică, mă doare, Mă doare la inimioară, C-am auzit astă-seară Că drăguţul mi se-nsoară Şi îşi ia d-o bălăioară, Bălăioară florioară, Dar-ar Dumnezeu să moară. (O durere, PPR: 377) Foaie verde trei gutui Trei gutui şi trei lămâi (Copiii haiduci, PPR: 343) Adesea o asemenea figură de construcţie organizează porţiuni întinse ale textului liric sau baladesc, ca în această doină, în care anadiploza apare dublată de figura insistenţei, pentru a scoate în evidenţă prezenţa subiectului liric: Foicica macului, Drumului, pustiului, Jelui-m-aş şi n-am cui. Dar nici el n-are putinţă: Să mă jelui vântului, Chinul meu n-are credinţă. Vântului, Crivăţului? Jelui-m-aş codrului, Jelui-m-aş câmpului, Codrului, voinicului: Câmpului şi drumului, Codrul are frunză verde, Dar mi-e câmpul pustiit, Şi pe mine nu mă vede, Tot de jalea mea pârlit. Nu mă vede, nu mă crede. Jelui-m-aş drumului, (Jelui-m-aş, PPR: 327) În balade, o asemenea formă de repetiţie, sterotipată şi dublată de intero-gaţia retorică, intervine atunci când povestitorul ţine să amplifice drama-tismul situaţiei în care este prins eroul: Dar Neculcea ce făcea, Ce făcea şi ce zicea? Să mai lase Paharul Şi să scape Pe Badiul, Că se află la vâlvoare La vâlvoare, la păs mare. (Badiul, PPR: 601) 4. 1. 3. O formă pe care I. Coteanu o socoteşte caracteristică textului folcloric este repetiţia de pregătire, în care un cuvânt apare la forma afirmativă şi la cea negativă. Această formă de repetiţie anunţă, ca un adevărat „preambul al surprizei” (Coteanu, 1973: 127-128), un moment narativ care schimbă cursul evenimentelor, aşa cum se întâmplă în balada Vâlcan. Căutarea lui Vâlcan de către turci şi trădarea slugii Nedea, care îl dă legat pe voinic pe mâna ienicerilor, sunt precedate de formule introductive organizate în jurul repetiţiei de pregătire: Bine, măre, nu-mi sosea, Şi caic de mal lega, Îl lega ori nu-l lega Că grămadă [turcii] se pornea: [...] Iată Nedea c-a legat, Fără temei de păcat P-un stăpân nevinovat. L-a legat, nu l-a legat, Că de mâini l-a încordat, De picior l-a-mpiedicat. (Vâlcan, PPR: 607) 4. 1. 4. O formă de repetiţie, foarte rar întâlnită în limbajul poeziei culte, este ceea ce am numi repetiţia internă, cunoscută în retorica figurilor de stil sub denumirea de parigmenon, în care un cuvânt este repetat printr-o formă provenită din acelaşi radical (MEFS, 1975: 56): Lăsaţi-mă, c-atuncea În verdea grădiniţă Cânta-vă-voi un cântec (Privighetoarea prinsă, PPR: 328) Dormind cu lelica-n pat, Badea vis mândru-a visat. (Pluguşorul, POI: 174) Dar noi vă urăm Pentr-un gălbenel, Gălbeunş de aur Din luna lui Faur (Pluguşorul, POI: 186) Un asemenea tip de repetiţie poate avea sugestii hiperbolizante, aşa cum se poate vedea din portretul „măicuţei bătrâne” îndurerate, în această variantă-colind a baladei Mioriţa: Şi vi-ţi întâlni, O mamă bătrână, Cu cârpă de lână, Lacrimi lăcrămând, Păru-şi despletindu-şi [...] (Păcurari străini, POI: 252) 4. 2. Paralelismul. Repetiţia poate îmbrăca şi forme mult mai com-plexe; când atinge nivelul sintactic al organizării textului, figura repetiţiei se poate converti în paralelism: „Efectul stilistic pe care-l produce provine tocmai din întreruperea modului obişnuit de organizare a contextului (cel bazat pe succesiunea unor scheme sintactice diferite), prin repetarea aceleiaşi scheme sintactice. Distribuţia liberă a paralelismului în cuprinsul unei poezii face imprevizibil momentul apariţiei lui” (Ionescu, 1966: 52). Considerat o formă predilectă de compoziţie a textului folcloric, para-lelismul include adesea, în structura sa, metafora (mai ales sub forma metaforei infirmate, v. infra, 1. 3. 2. 1) sau antiteza (Ionescu, 1966: 49), ca în această piesă lirică, cu vădite intenţii satirice: Amorule, amoraş, Vedea-te-aş călugăraş, Călugăr la mănăstire, Cu mâinile pe saltire, Cu ochii după copile; Cu mâinile pe icoane, Cu ochii după cocoane, Cu glasul după icoase, Cu ochii după frumoase. (Amorului, PPR: 363) Paralelismul cunoaşte o formă imperfectă (sintagmele / versurile paralele sunt asemănătoare) şi una perfectă (sintagmele / versurile paralele) sunt identice ca structură sintactică (Ionescu, 1966: 54-56). Paralelismul imperfect este, după L. Ionescu, mai lesne generator de efecte stilistice, pentru că şi elementul-surpriză este mai bogat (Ionescu, ibidem): Jelui-m-aş câmpului, Câmpului şi drumului, Dar mi-e câmpul pustiit, Tot de jalea mea pârlit. Jelui-m-aş drumului, Drumului, pustiului, Dar nici el n-are putinţă:[...] Jelui-m-aş codrului, Codrului, voinicului: Codrul are frunză verde, (Jelui-m-aş, PPR: 327) Mai ales în poezia lirică – în general de mici dimensiuni –, paralelismul constituie coloana vertebrală a textului. În poezia de dragoste de mai jos, paralelismul – imperfect –, urmând un principiu al simetriei secvenţelor lirice, organizează textul în întregul său: Dac-ai şti, dac-ai pricepe Dac-ai şti, dac-ai cunoaşte, Dragostea de und’ se-ncepe! Dragostea de und’se naşte! De la ochi, de la sprâncene, De la gâtul cu mărgele, De la buze subţirele, De la sân cu drăgănele Muşcar-ar neica din ele Juca-s-ar neica cu ele Ca dintr-un fagur de miere! Ca cu două floricele (Începutul dragostei, PPR: 350) Se cuvine să amintim, ca forme caracteristice ale paralelismului folcloric, paralelismul sinonimic, paralelismul antonimic şi parale-lismul enumerativ (Ionescu, 1966: 59-66). Funcţiile deţinute de aceste forme, cât şi efectele lor stilistice sunt diferite de la un tip de paralelism la altul. Paralelismul sinonimic produce un efect de intensificare a stării sufleteşti sau de întărire a ideii exprimate: Vai de mine, negri-s munţii Toamna când pleacă recruţii! Vai de mine, negri-s norii Toamna când pleacă feciorii! (apud Ionescu, 1966: 62) Efectul stilistic al paralelismulului antonimic este legat de punerea în contrast a două realităţi, care astfel se individualizează mai bine. În-tr-o piesă lirică, în care căinţa pentru a-şi fi părăsit căminul şi copiii îl copleşeşte pe cel care se jeluie, sentimentul este amplificat de figura paralelismului antonimic, care pune în contrast mintea şi firea, judecata şi resorturile profunde ale sufletului a cărui chemare nu a ştiut să o urmeze: Mintea mea cea proastă Dete de pedeapsă, Mintea mea cea bună Dete de minciună [...] Bună mi-e vremea Rea mi-e inima; Bună mi-e firea, Proastă-mi fu mintea! (Căinţa, PPR: 325) Portretul, mai general descrierea, fie în poezia lirică, fie în baladă, au uneori ca schelet al structurii textuale paralelismul enumerativ: E gazdul Cu trupul Deliului Cât butia, Din fundul Cu degetul Buceagului, Cât resteiul Cu gura Cu mâna Cât beldia, Cât putineiul. (Doicil, PPR: 633) Alteori, în balade, paralelismul enumerativ ritmează desfăşurarea acţi-unii. Caracterul formular al poeziei populare este cu atât mai bine pus în valoare de un asemenea tipar constructiv, în care repetiţia, simetria şi diferenţa se aliază pentru a conferi textului folcloric echilibru şi muzicalitate. În această secvenţă de baladă, paralelismul enumerativ se încheie cu un paralelism antonimic: D-o fi vreun drumeţ De vinuri stricat, Prost şi nătăfleţ, De babe vrăjit, O palmă să-i daţi, De duhuri muncit, Slobod să-l lăsaţi. Drum să-i arătaţi D-o fi vreun beţiv Şi să mi-l lăsaţi. Sec şi guraliv, D-o fi vreun viteaz Palmă să mi-i daţi, Chipeş, viu şi treaz, Drum să-i arătaţi, Palmă să nu-i daţi, Slobod să-l lăsaţi, Ci să mi-l legaţi, D-o fi vreun holtei, Frumuşel şi bine Capiu de femei, Pân’aici la mine! Ori vreun fermecat (Miu Cobiul, PPR: 553) 4. 3. Limbajul metaforic. Limbajul poetic al literaturii populare este, în cea mai mare parte, premetaforic; cel mai adesea, întâlnim metafora coales-centă, în care sunt alăturaţi ambii termeni (metaforizat şi metaforizant) ai figurii: Ileana Sâmzeana, Doamna florilor, Ş-a garoafelor, Sora Soarelui, Spuma laptelui (Soarele şi luna, PPR: 484) Stabilitatea care se manifestă în construcţia relaţiei de figurare, indiferent dacă este vorba despre metaforă, metonimie, sinecdocă sau com-paraţie, face ca în structurile propriu-zis metaforice, să nu existe nici un fel de ambiguitate în privinţa interpretării figurii. Unitatea remarcabilă a imaginarului poeziei populare, dincolo de configuraţiile textuale speciale, impuse de gen şi de funcţiile pe care fiecare tip de text folcloric le posedă, face ca o serie de concepte ale poeticii literaturii culte, ca „unicitate”, „ambiguitate” sau „opacitate” a figurii să nu mai funcţioneze. În literatura populară, primează conformitatea la tiparele consacrate, iar originalitatea expresiei poetice de-rivă, de multe ori, din măestria cu care poetul popular ştie să mânuiască aceste tipare şi să varieze în interiorul unui tipar dat. Când întâlnim metafora in absentia fată ( floare, descifrarea figurii nu este blocată, pentru că acelaşi tipar al echivalenţei analogice este întâlnit şi în structurile comparative: Foicică, mărăcine, Bucură-te mânăstire, Că frumoasă floare-ţi vine (Mânăstirii, PPR: 336) Acelaşi lucru se întâmplă şi cu metafora bărbat ( soare din următorul cântec de jale al nevestei care şi-a pierdut soţul: Stai, soarele meu cel dulce, Stai, nu te grăbi a te duce; Stai, ori mă ia şi pe mine Să fiu într-un loc cu tine! (Plânset de înmormântare, PPR: 323) Construcţia metaforică a textului dobândeşte amplitudine într-un text de colind de o mare frumuseţe poetică, în care cele două orizonturi, cel terestru şi cel cosmic, îşi răspund unul altuia, dematerializând parcă registrul metaforizat şi culminând cu imaginea feciorilor ( păuni, atât de caracteristică pentru poezia populară românească: Dragi oile lor Pe plai tropăind, De-a munte tunând, De-a coasta lăsând, P-ăl plai coborând, Pe câmp aşezând, De-a coasta lăsând, Câmpur’le roşind. Pe câmp aşezând, Eii parcă-mi sunt Câmpul îndalbind. Tunete de vară Ele parcă-mi sunt Fulgere de seară, Mâzguri de zăpadă, Pare-ş, ce-ş mai pare? De la cer lăsate, Dar d-unde-ş mai vezi, Pe câmp aşezate, Dragi stupin’le lor Pare-şi, ce-şi mai pare? De-a munte tunând, Dar d-unde-ş mai vezi, Pe plai sbârnâind, Dragi cirezi de vaci, De-a coasta lăsând, De-a munte tunând, Pe flori aşezând. Pe plai mugind, Ele parcă sunt De-a coasta lăsând, Nişte picurele, Pe câmp aşezând De la cer lăsate, Câmpuri vineţind. Pe flori aşezate. Ele parcă-mi sunt Pare-ş, ce-şi mai pare? Două negurele, Dar d-unde-ş mai vezi De la cer lăsate, Pe ei amândoi. Pe câmp aşezate. Eii parcă-mi sunt Pare-ş, ce-şi mai pare? Doi pomi înfloriţi Dar d-unde-ş mai vezi, Mândri sunt rotiţi. Dragi cirezi de boi Pare-ş, ce-ş mai pare? De-a munte tunând, Dar d-unde-ş mai vezi Pe plai hornăind, Dragi cocoan’le lor. De-a coasta lăsând. Ele parcă-mi sunt Pe câmp înnegrind. Două lebejoare, Eii parcă-mi sunt Pe ţărmuri de mare, Doi bulgări de nori, Pare-ş, ce-ş mai pare? De la cer lăsaţi. Dar d-unde-ş mai vezi Pe câmp aşezaţi. Dragi coconii lor. Pare-ş, ce-mi mai pare? Eii parcă-mi sunt Dar d-unde-ş mai vezi, Doi păuni rotaţi Herghelii de cai, Mândri sunt rotaţi. De-a munte tunând, Să-mi fiţi sănătoşi, Voi jude frumoşi! (Ferice-s, feri-ce-s. Colind pentru doi băieţi, POI: pp. 102-104) 4. 3. 1. Tot atât de caracteristic pentru profilul stilistic al poeziei populare este procedeul pe care I. Coteanu l-a numit contrastul relevant (Coteanu, 1973: 135), dar pe care R. Jakobson îl înregistrase sub numele de paralelism negativ (Jakobson, apud Coteanu, 1973: 136), iar M. Brătulescu, sub cel de metaforă infirmată(Brătulescu, 1966: 83). Fiecare dintre aceste denumiri îşi are îndreptăţirea ei: ceea ce caracterizează acest procedeu, necaracteristic pentru literatura populară românească, de vreme ce R. Jakobson îl idenfica în poezia popoarelor slave, este prezenţa unei afirmaţii, imediat contrazise, în care două imagini, una banală, cotidiană, cealaltă, închipuită, eventual metaforizantă, sunt puse în egală măsură în contrast şi în relaţie de echivalenţă. Această ultimă operaţie o îndreptăţeşte pe M. Brătulescu să vorbească de metaforă infirmată: procedeul presupune întotdeauna negaţia; aceasta restabileşte adevărul percepţiei, afir-mă superioritatea realului, dar, în acelaşi timp, sugerează echivalenţa meta-forică (Brătulescu, 1966: 84). I. Coteanu distinge două forme de realizare a acestui tipar, cu elemente de construcţie verbală diferite: (a) – „se neagă un fapt banal pentru ca, prin contrast, să se scoată în evidenţă o imagine metaforică” (Coteanu, 1973: 137); adesea, asemenea metafore infirmate se realizează prin antiteză sau paralelism negativ (Brătulescu, 1966: 85): Aseară, pe la o vreme, Visai nişte visuri grele. Pe dasupra casei mele Trecea stol de rândunele: Nu e stol de rândunele, Ci sunt ahturile mele Şi dragostele tinerele, Care mă iubeam cu ele Din tinereţile mele. (Visul, PPR: 354) [Jupâneasa] Cu nişte mâini albe îmbârnate [umflate]. Parcă erau de albini muşcate, Dar nu erau de albini muşcate, Ci de Dumnezeu lăsate. (Plugul, POI: 126) Sus în poala cerului, Mândră-i raza soarelui, Da nu-i raza soarelui Ci sunt ochii şarpelui. (Şarpele, POI: 75) (b) – „[...] imaginea metaforică, prezentată iniţial tot ca un fapt oare-care, este negată pentru ca, în final, să fie asociată cu elementul care a produs-o”(Coteanu, 1973: 137). Figura prelungeşte în mod voit sus-pendarea dintre imaginea reală şi cea metaforică, unificate, în cele din urmă, prin echivalenţă analogică. Poezia populară are grijă însă de restabilirea adevărului: „Confuzia [perceptivă] este în general convenţională, are rolul de a introduce metafora fără a şoca logica obişnuită; în acelaşi timp, justifică răsturnarea substituirii metaforice şi dezlegarea metaforei” (Brătulescu, 1966: 88): De amurezat ce sunt, Nu ştiu luna pe cer merge, Ori puica la apă trece Să-mi aducă apă rece Cine bea de dor îi trece (Grâu mărunt, PPR: 368) 4. 4. Comparaţia. Stilul literaturii populare pune în valoare comparaţia ca formă poetică privilegiată. I. Coteanu a văzut în comparaţie o dominantă a limbajului poetic popular (1973: 28 şi urm.). Comparaţia vizează însuşiri ale obiectelor, ale fiinţelor (în acest caz, legătura dintre comparant şi comparat se face prin copulă) sau ale acţiunilor. 4. 4. 1. Ceea ce particularizează formele comparaţiei din literatura folclorică – altminteri cu o schemă structurală şi cu elemente corelative întâlnite şi în literatura cultă – este, de obicei, absenţa unei relaţii figurate între termeni. Figură de construcţie, comparaţia poate închide în alcătuirea ei fie o relaţie metaforică (sau metonimică) între termenul mediu şi şi comparat, fie între termenul mediu şi comparant, fie o relaţie în care ambii termeni sunt legaţi metaforic (sau metonimic) de termenul mediu. Aceste tipuri de realizare a comparaţiei, curente în literatura cultă, sunt aproape inexistente în cea po-pulară, fie şi numai pentru faptul că, de foarte multe ori, evidenţa termenului mediu face inutilă, sub aspectul expresivităţii, exprimarea lui. Ca şi alte figuri – paralelismul, repetiţia – comparaţia este atât un „or-nament” retoric, cât şi un principiu de organizare textuală; aceasta explică diversitatea formelor pe care figura le poate îmbrăca. Prin tiparul comparativ se reliefează însuşirea care serveşte ca termen mediu al comparaţiei; acest tipar este totuşi mult mai rar întâlnit decât s-ar crede: Pe din jos de ochişori Rumeiorii obrăjori Sunt tocmai ca doi bujori (apud Coteanu, 1973: 129) Să trăim, cât avem viaţă, Ca doi porumbi cu dulceaţă (Amorului, PPR: 363) Comparaţia prilejuieşte uneori dezvoltări ale comparantului, făcând ca centrul de greutate al textului să se deplaseze înspre ceea ce pune în valoare imaginarul poetic: Căci dragostea de la tine M-a prăpădit, vai de mine; M-a făcut din om neom Şi m-a uscat ca p-un pom, Ca p-un pom dintr-o grădină Fără soare şi lumină [...] (Marioara, PPR: 373) În aceste cazuri, termenul comparat, primeşte doi sau mai mulţi comparanţi, instituind un lanţ de expresii sinonimice: Dragostea, pârdalnica, Mult e grea zburdalnica: De grea ce e, seamă n-are, Parcă porţi plumb în spinare, Dar cine-i cunoaşte miezul Ş-o pipăie cu merchezul E ca pleava de uşoară Şi ca fulgul ce-n vânt zboară. (Dragostea, PPR: 351) Cântă cucul, se roteşte, Ca mândra când se găteşte, Şi-şi resfiră penele Ca mândra sprâncenele. (Cucul, PPR: 397) În acest ultim exemplu, comparaţiile sunt guvernate, în exprimarea ter-menilor comparanţi şi a celor comparaţi, de relaţia de contiguitate, în raport cu cele două câmpuri lexicale (cucul, mândra); contiguitatea asigură unitatea celor două câmpuri perceptuale, iar relaţia de asemănare face posibilă echivalenţa elementelor reprezentate. Nu sunt puţine situaţiile în care comparaţiile îşi cumulează efectele expresive, epuizând descrierea unui obiect sau portretul unei fiinţe; în acest caz, comparaţiile nu mai formează o serie sinonimică, ci una enumerativă, legătura dintre termenii comparanţi, pe de o parte, şi cei comparaţi, pe de altă parte, fiind de contiguitate: Tinerică, sprinteioară, Ca un pui de căprioară, Cu ochii ca murele, Obrajii ca rujele (Pluguşorul, POI: 183) Tiparul comparativ eliptic este foarte des întâlnit, constrângerile prozodice determinând de fapt elipsa: Iată d-un voinic călare Alb ca fulgul de ninsoare. (Brumarul, PPR: 512) Uneori elipsa copulei pune în valoare comparaţia fără termen mediu exprimat: Olteanca din Slatina Cu ochii cât strachina Mi-a cătrănit inima Inima pârdalnica (Oltenii la coasă, PPR: 387) În Descântecul de gâlci din care am extras un fragment pentru exemplificare, termenul comparat (gâlcile) este concretizat printr-o serie de comparaţii al căror termen mediu (adjectivul mare) este uşor de presupus; comparaţiile urmează strict acelaşi tipar, expresie a gradului înalt de formalizare a unor asemenea forme poetice (Pop, Ruxăndoiu, 1976: 226): Aşa să peară gâlcile Năsâlnicele, Gâlcile ca bobul, Gâlcile ca macul, Gâlcile ca fasolea, Gâlcile ca mazărea, Gâlcile ca lintea [...] (PPR: 434) Elipsa poate viza şi un termen mediu mai dificil de reconstituit din context, sporind, prin concentrarea exprimării, expresivitatea: Dac-ai şti, dac-ai pricepe Dragostea de und’se-ncepe! De la ochi, de la sprâncene, De la buze subţirele, Muşcar-ar neica din ele Ca dintr-un fagure de miere! (Începutul dragostei, PPR: 350) Elementele corelative nu sunt diferite faţă de alte tipuri de comparaţii, dar atunci când schema comparativă cu elipsa termenului mediu se articulează prin parcă, comparaţia sugerează mai pregnant echivalenţa analogică: Arză-te-ar focul, pădure, Să nu creasc-atâtea mure, Că toate murele tele Parcă-s ochii puicii mele (Arză-te-ar focul, pădure, PPR: 404) Comparaţiile fără termen mediu ating pragul metaforizării, mai ales când, pe lângă termenul mediu care exprimă calitatea ce îndreptăţeşte comparaţia, este absent şi verbul copulativ a fi, marcă gramaticală a echivalenţei; în asemenea cazuri, comparaţia se reduce la alăturarea comparatului şi a com-parantului: – Spune drept, cin’ te-a făcut Că frumos te-a zugrăvit: Limba-n gură de zahar, Dinţi mărunţi mărgăritar, Ochişorii-ţi chihlimbar, Faţa albă de tulpan. (Când toca..., PPR: 361) Of, draga mea-n lume una, Mai frumoasă decât luna, Cu feţişoara ca crinul, Şi cu ochii ca seninul (Despărţirea, PPR: 360) Procedeul superlativului stilistic (G. I. Tohăneanu, 1969: 63; I. Coteanu, 1973: 134) reprezintă o realitate a textului folcloric, fie de poezie lirică, basm, sau baladă, care particularizează literatura populară în raport cu cea cultă. Particularitatea constă în faptul că superlativul stilistic, în structura de adâncime a textului, o comparaţie, primeşte un termen de intensificare explicită. Ca şi în comparaţia propriu-zisă, corelativele celor doi termeni sunt aşa (de), ca, precum, parcă etc.: Boiul îi era aşa de gingaş, încât îţi venea să o bei într-o bărdăcuţă de apă (Ileana Simzeana, ALP, II: 349-350). Ca şi în cazul tiparelor de figurare propriu-zise, sterotipia nu ocoleşte formulările superlative explicite: [era aşa de frumoasă], încât la soare te puteai uita, dar la dânsa ba. Întâlnim comparaţia hiperbolizantă mai ales în acele texte în care fie prin funcţia pe care acestea o deţin într-un ritual (colindele, pluguşorul), fie prin sublinierea caracterului ficţional şi, în acelaşi timp, exemplar al descrierii, este pusă în valoare dimensiunea fabulosului, care conferă imaginarului literaturii populare o fizionomie specifică. Comparaţia hiperbolizantă apare ca o structură obligatorie în urările de prosperitate către gazde: În pai cât trestia, În spic cât vrabia, În bob cât mazărea, Peste tot aur şi mărgăritar, În curţile dumneavoastră, boieri mari. (Plugul, POI: 125) Comparaţia hiperbolizantă poate amplifica până într-atât caracteristica esenţială a obiectului comparat, încât aceasta ajunge să ocupe întreg câmpul imaginii. Poetul popular dematerializează descrierea balaurului din balada cu acelaşi nume, concentrând-o prin intensificarea celei mai izbitoare trăsături – strălucirea orbitoare –, pusă în valoare de comparaţia hiperbolizantă cu focul: Mai colo pe loc Nu-i zare de foc, Ci mare balaur, Cu solzii de aur, La soare sclipind, Ca focul lucind (Balaurul, PPR: 506) De altfel, în crearea dimensiunii fabulosului, hiperbola intervine ca figură de construcţie predilectă, independent de tiparul comparativ, aşa cum o arată această secvenţă dintr-o variantă a baladei Corbea, în care calul Roşu este văzut ca o fiinţă fabuloasă, ale cărei puteri ieşite din comun îi conferă uni-citate şi o fac demnă de râvnit: Roşul mi se-nviora, Cutremura Ochii roată că-şi făcea, Şi-ncepea Pretutindeni se uita, De rânchezea Toată ţara coprindea, Casele că răsuna, Şi-n tafturi Casele se dărâma De se umfla Numai stâlpii rămânea. Pământuri (Corbea, PPR, 580) 4. 4. 2. Există un fond tematic foarte unitar al poeziei lirice; acesta se traduce printr-un fond imagistic ale cărui coordonate sunt date de raportarea omului la universul înconjurător, la natură în primul rând. Lipsită de atitudini contemplative în faţa naturii, poezia populară imaginează, în schimb, corespondenţe între micro- şi macrocosmos, a căror existenţă se traduce în elemente de construcţie formală a textului. Prezenţa paralelismului ca principiu constructiv al textului de poezie populară este susţinută chiar de asemenea corespunderi: „Imaginarea unor corespondenţe sensibile între tră-irile umane şi fenomenele naturale, a unor legături organice în care natura îşi însuşeşte dinamica sufletului omenesc, trăind ea însăşi dramele şi izbânzile lui, reprezintă, în esenţă, modalităţi de expresie lirică. Specific pentru prezenţa naturii în cântecul liric este deci predominarea funcţiei estetice, pe care o îndeplineşte fără a-şi pierde valoarea de conţinut, ea fiind, în poezie ca şi în realitate, un cadru şi o condiţie a existenţei umane. Relaţia om / natură defineşte ipostaze lirice care îşi subsumează un fond inedit de semnificaţii. Departe de a construi numai o simplă recuzită de imagini, material pentru plăsmuirea alegoriei, metaforei sau a comparaţiei, permanenţele cadrului natural pătrund în substanţa lirismului popular ca factori activi, care definesc existenţa şi tră-irile omului, participă la sentimentele şi acţiunile lui, îi ascultă destăinuirile şi îi potolesc durerile, sau îţi urmează propriul lor destin, opus tribulaţiilor destinului omenesc şi indiferent faţă de ele.” (Pop, Ruxăndoiu, 1976: 353-354). Sfera semantică din care sunt selectaţi termenii comparanţi vorbesc despre o organizare caracteristică a imaginarului poetului popular, imaginar alcătuindu-se în esenţă din reprezentări ale fiinţei omeneşti şi ale universului său domestic. Comparaţiile, ca şi epitetele de altfel, au în poezia populară un caracter concret, sugerând contururi caligrafice; de multe ori, termenul mediu este un nume de culoare, ceea ce decupează spaţiul închipuit al poeziei în panouri viu colorate. S-ar mai cere amintit şi faptul că, în marea lor majoritate şi în pofida di-versităţii formulelor expresive, anumiţi comparaţi cheamă anumiţi compa-ranţi, cu alte cuvinte, relaţiile dintre termenii extremi ai comparaţiei sunt fi-xate şi păstrate în zestrea de formulări poetice, pe care orice creator autentic de poezie populară o posedă. Între cele mai importante câmpuri lexicale din care se selectează termenii comparaţiei în literatura populară I. Coteanu menţiona într-o ordine aproxi-mativ dată de frecvenţa selecţiei: regnul vegetal (flori, fructe, plante); regnul animal(păsări, animale, sălbatice dar, mai ales, domestice); obiecte fabricate în industria casnică; natura (cerul, pă-mântul, luna, soarele, stelele); alimente; metale şi pietre preţioase(Coteanu, 1973: 141). Termenii comparanţi abstracţi sunt aproape in-existenţi. Anumite obiecte – casnice sau cosmice –, anumite plante sau animale revin cu mai mare insistenţă în poezia populară ca termeni comparaţi sau comparanţi; frecvenţa sporită trebuie poate pusă nu numai pe seama unei configurări speciale a imaginarului colectiv, care se centrează pe relaţia dintre om şi lumea naturală, ci şi pe seama faptului că în practica ritualică anumite obiecte deţin o funcţie magică (Pop, Ruxăndoiu, 1976: 177): acestea apar înzestrate cu puteri excepţionale şi, în consecinţă, prezenţa lor în textele de poe-zie sau proză populară se multiplică prin reluări figurate dintre cele mai di-verse. 4. 4. 2. 1. Lumea vegetală este intens valorizată mai ales în acele com-paraţii prin care se fixează imaginea ideală a celui (celei) iubit(e); alături de termenul generic floare, apar numele unor flori întâlnite de obicei în grădina ţărănească: bujor, garoafă / garofiţă, rujă / tran-dafir etc.: C-a avut şi nu mai are O puicuţă ca o floare (Singur pe lume, PPR: 331) Dar lelica cea frumoasă Ca o garoafă aleasă (Pluguşorul, POI: 183) Dragă copiliţă, Ca o garofiţă (Văduviţa grasă, PPR: 365) – Umblă, Corbeo, sănătos, Ca un trandafir frumos (Corbea, PPR: 589) Exemplele de mai sus indică fixarea comparaţiei bărbatului cu trandafirul şi a femeii cu garoafa în formule de caracterizare, întâlnite în poezia epică şi în cea lirică. În poezia de ceremonial, aşa cum este Pluguşorul, în care pe o structură lirică se grefează elemente de narativitate, cele două comparaţii intră în adresarea către gazde: Sus în poarta lui Hristos Rămâi gazdă sănătos, Ca un tradafir frumos. Sus în poarta lui Hristos, Rămâi gazdă sănătoasă, Ca o garoafă frumoasă. (Pluguşorul, POI: 129) Ochii mândrei sunt de cele mai multe ori negri ca mura; comparaţia cu alte fructe este mult mai rar întâlnită: Că toate murele tele [ale pădurii] Parcă-s ochii puicii mele (Arză-te-ar focul, pădure, PPR: 404) Aoleo, lele Marie, Ochii tăi, struguri din vie (Maria, PPR: 350) Uneori, câteva trăsături sunt adunate, prin asemenea comparaţii alese din sfera vegetalului, într-un portret creionat cu graţie: Of, că mult e frumuşică Parcă e o floricică Unde-i văz ochii ca mura, Mă apucă-n pept arsura; Unde-i văz faţa ca crinul, Mi s-adaugă suspinul (Aolică, d-aolică..., PPR: 363) Alteori comparaţiile luate din regnul vegetal conferă materialitate unei abstracţiuni: Dragostea de nevestică Ca o poamă pârguită, Ca o floare-mbobocită (Dragosteniile, PPR: 388) Atrage atenţia, atunci când comparatul este abstract sau denumeşte o realitate de temut, neobişnuită, recursul la acei termeni care descriu ipostaze ale vegetalului foarte familiare poetului popular: Dorul la voinic sărac Ca fasolea pe arac (Dorul, PPR: 324) Dar dragostea de flăcău? Ca porumbul sub zăblău, Când îl plouă Dumnezeu Şi-l acoperi tot mereu (Dragosteniile, PPR: 388) Aşa să peară gâlcile Năsâlnicele, Gâlcile ca bobul, Gâlcile ca macul, Gâlcile ca fasolea, Gâlcile ca mazărea, Gâlcile ca lintea [...] (Descântec de gâlci, PPR: 434) Portretul haiducului Iorgovan, din balada cu acelaşi nume, pe jumătate hiperbolic fabulos, pe jumătate comic, cuprinde şi o comparaţie pe cât de domestică, pe atât de neaşteptată: Întrebând de Iorgovan Puiuleţ de hoţoman, Ce fuge iute ca răul Şi-ncinge barba cu brâul, Jumătate şi-o încinge, Jumătate şi-o aşterne; Cu mustăţi În multe părţi Ca vrejul de castraveţi. (Iorgovan, PPR: 614) Voinicul, neica, mândruţul, haiducul, adică eroul liric sau de baladă, aproape niciodată însă personajul feminin, atrag comparaţia cu copacul care deţine în imaginarul poetic al literaturii noastre populare un loc privilegiat. Comparaţia este înlesnită de similitudinea condiţiei existenţiale: copacul este, în universul naturii, un dublu al fiinţei omeneşti, care îşi înfinge rădăcinile în pământ, dar care sprijină cu coroana sa cerul: Voinicul străin Vai de voinicul străin, Ca mărul din drum; Ca un măr singur la drum (Străinul sărac, PPR: 330); (Străin şi singur, PPR: 331) Că amorul de la tine M-a ofticat, vai de mine: M-a făcut din om neom Şi m-a uscat ca p-un pom, [...] M-a uscat, m-a făcut pom, Ca pomii neroditori, Care nu fac vara flori. (Amurezarea, PPR: 352) Şi mila de la bărbat Ca frunza de pleop uscat (Măritişul, PPR: 317) Comparaţia om ( copac este aproape obligatorie în oraţiile de nuntă: Dumneavoastră, cinstiţi părinţi, Care de la Dumnezeui sunteţi rânduiţi Ca şi pomii cei rodiţi Ce-şi fac roadă Din ramurile lor [...] (Oraţie de nuntă, PPR: 192) Comparaţia este reluată, însăşi căsătoria fiind pusă sub semnul rodirii, iar tinerii miri sunt închipuiţi ca mlădiţe ale viitoarei înfloriri: Aşa, fiindcă şi acestor mlădiţe Dumnezeu le-a orânduit Ziua de căsătorit Ca unui pom înflorit Când e gata de rodit, Aşa vremea a venit Şi fiilor dumneavoastră De căsătorit (Oraţie de nuntă, PPR: 193) Comparaţia voinic ( brad este firească în toate tipurile de texte populare, bradul simbolizând perenitatea şi statornicia; mai neobişnuită pare însă, la prima vedere, comparaţia jupâneasă ( brad. Dacă ţinem seama totuşi de tipul de text în care o întâlnim – o variantă de Pluguşor –, com-paraţia nu mai este neobişnuită, pentru că, de fapt, activează aceleaşi valenţe simbolice ca şi în cazul personajului masculin: Apoi pleacă acasă La a lui dalbă jupâneasă Jupâneasa stă în prag, Ca un brad. Mânaţi mă! (Plugul, POI: 126) 4. 4. 2. 2. Alături de numele de flori şi pomi, cele ale animalelor, în-deosebi ale celor fixate în imaginarul colectiv pentru calităţile lor – forţa, gra-ţia, curajul, tandreţea –, revin în textul de poezie populară, asociind, de multe ori, într-o relaţie de comparaţie stabilă, termenii comparaţi cu cei comparanţi. Lebăda, porumbiţa revin adesea ca termeni comparanţi, pentru că întru-chipează exemplar albeaţa şi gingăşia, păunul, şoimul pentru a sugera nobleţea voinicului: Şi-şi înălbeşte pânza Albă ca şi lebăda (Sabarul, PPR: 353) Cu flori roşii la cosişă, Cu cămaşa în altiţă, Cămaşa ca lebăda (Săbărelul, PPR: 354) Să trăim, cât avem viaţă, Ca doi porumbi cu dulceaţă (Aolică, d-aolică..., PPR: 363) 4. 4. 2. 3. În literatura cultă, comparaţia cu obiecte ale vieţii domestice ar putea părea devalorizantă, chiar încărcată cu conotaţii peiorative. În lite-ratura folclorică, această manieră de a selecta comparantul este dintre cele mai fireşti. Atrage şi aici atenţia încercarea de a concretiza, prin imaginea pe care o creează comparaţia, stări sufleteşti şi sentimente: Şi de dragi să ne fim dragi, Dar nădejdea să nu-mi tragi, Că nădejdea de la mine E ca sârma de subţire (Filaretul, PPR: 356) Că-i mila de la străini, Ca gardul de mărăcini (Măritişul, PPR: 317) Tot universului domestic aparţin comparaţiile care au ca termen com-parant numele unui aliment; susbtantivul miere (sau fagure de miere) deţine, între acestea, o frecvenţă semnificativă: Fie pâinea cât de rea, Daca sunt în ţara mea, Cu taica Şi cu maica, E mai dulce ca mierea (Înstrăinatul, PPR: 333) 4. 4. 2. 4. Proiecţia cosmică a omului se face prin recursul la puţine ele-mente comparante, dar folosite cu frecvenţă relativ mare: luna şi soarele, cerul şi stelele; li se alătură elementele primordiale: apa, pământul, focul, aerul. Şi în sfera acestor comparaţii, anumiţi comparanţi sunt legaţi, prin tradiţie poetică, de anumiţi comparaţi: bărbatul iubit este adesea comparat cu soarele, femeia iubită, cu luna sau stelele: Lume, lume, soro lume, C-aşa-i lumea, trecătoare, De voinici amăgitoare, Ca o apă curgătoare (Lume, lume, soro lume, PPR: 335) Uneori, oraţia de nuntă conjugă metaforismul fetei văzute ca floare cu cel căutării miresei închipuite ca vânătoare; proiecţia cosmică se face prin comparaţia fetei cu steaua: Unde a zărit o floare Ca o stea strălucitoare (Oraţie de nuntă, PPR: 197) În descântece, invocarea stihiilor integrează acţiunea magică în ordinea firii: Să te duci, să piei [deochiul], Cum pier negurile, Când bat vânturile, Cum piere roua la soare Cum piere spuma de mare (Descântec de deochi, PPR: 422) Poziţia comparaţiei este adesea legată de specia folclorică; în oraţiile de nuntă, descântece sau în pluguşor, secvenţele comparative au o prezenţă obligatorie. În descântece, de pildă, plasarea unei comparaţii cu un element al cosmosului – roua, steaua sau poala Sfintei Marii – este consacrată în formula de încheiere a ritualului magic: Să rămâie (cutare) curat, Luminat, Ca steaua din cer Ca roua din pământ (Descântec de deochi, PPR: 423) Să rămâie luminat Ca şi roua florilor Ca lacrima ochilor Ca poala Sântă-Măriei (Descântec de deochi, PPR: 428) 4. 4. 2. 5. Numele de metale preţioase şi de pietre scumpe apar ca termeni com-paranţi mai ales în reprezentarea frumuseţii omeneşti, chiar cu îndepărtarea vizibilă de tiparul unei reprezentări realiste: Dinţi mărunţi mărgăritar Ochişorii-ţi chihlimbar (Când toca..., PPR: 361) 4. 5. Epitetul. Ca şi comparaţia, epitetul nu pune în evidenţă, din punct de vedere formal, deosebiri semnificative faţă de literatura cultă, ceea ce înseamnă că în folclor întâlnim aceleaşi tipuri de epitete. 4. 5 1. Epitetele care cuprind o figură de sens sunt rare în poezia popu-lară. De pildă, epitetul sinestezic este reprezentat doar prin adjectivul dulce caracterizând ochii sau gura mândrei: Frunză verde ş-o lalea, Mânca-ţi-ar ochii neica Că sunt dulci şi frumuşei (Mititica, PPR: 362) La fel de rar este şi epitetul metaforic, cu realizări convenţionale: neagra străinătate, munţi cărunţi, vârfuri cărunte: Să mă scoateţi de la moarte Din neagra străinătate (Săriţi, fraţi, PPR: 328) Mă doare, măicuţă-n spate De neagra străinătate (Dor de străinătate, PPR: 332) Dus pe munte-n sus, Prin vârfuri cărunte, Dincolo de munte (Oaia năzdrăvană, PPR: 497) Epitetul de aur cunoaşte o frecvenţă ridicată în contexte nemetaforice (podul sau palatul de aur din basme), dar revine cu valoare metaforică şi în câteva realizări caracteristice: Mai colo pe loc Nu-i zare de foc, Ci mare balaur Cu solzii de aur (Balaurul, PPR: 506) 4. 5. 2. Ca şi în cazul comparaţiei, ceea ce particularizează literatura folclorică este frecvenţa anumitor tipuri, caracterul formular al caracteri-zărilor. Cel mai des întâlnit tip de epitet este cel adjectival, plasat de regulă în sfera atributelor care fixează trăsăturile generice sau caracteristicile obiectelor / fiinţelor / acţiunilor. Selecţia epite-telor se face, aşadar, în primul rând, din clasa adjectivelor descriptive, nonaxiologice: Sub poale de munte, Pe dealuri mărunte, Prin crânguri tăcute [epitet personificator], Apa-i răcoroasă, Frunza e umbroasă (Oaia năzdrăvană, PPR: 496) Cal bun sare şi-mi răsare Peste munţi cu văi adânci Văi adânci cu livezi verzi, Livezi verzi, izvoare reci (Livezi verzi (Colind de băiat), POI: 84) În literatura populară epitetele cu valoare axiologică (epitetul care indică perspectiva subiectivă sau epitetul moral) sunt doar câteva la număr – frumos, mândru, gingaş –, dar acestea deţin o frecvenţă mare atât în poezie, cât şi în proză: Faptu-mi-s-a, fapt, Ca un chip de lac, Un lac mititel, Frumos iezerel. (Ciuta, PPR: 67) Dar eu tot nu m-am lăsat: Mândru mire c-am luat (Restriştea, PPR: 329) Între epitetele adjectivale, un loc foarte important îl deţine epi-tetul cromatic. Culorile evocate cel mai des sunt verdele, (d)albul, roşul, negrul şi galbenul. Folosirea epitetului cromatic este reglată – ca şi cea a altor figuri – de natura obiectelor caracterizate; epitetul le fixează pe acestea în conştiinţa colectivităţii prin atribute esenţiale, de cele mai multe ori va-lorizante – ochii sunt negri, faţa este albă, codrii / pădurile / brazi sunt verzi, părul este galben; în acest fel, atributele fixate prin epitetele cromatice do-bândesc exemplaritate: El de mult că se scula, Faţa albă îşi spăla, Chică neagră pieptăna (Din jariştea şarpelui, POI: 98-99) Îm’ săltară [ porumbeii], s-amestecară Sus, mai sus, că se lăsară, Cu nori dalbi s-amestecară (De-adurmit-a mari boieri, POI: 88) Munţii s-au cutremurat Brazii verzi s-au scuturat (Restriştea, PPR: 329) Nici mi-e foame, Nici mi-e sete, Ci mi-e dor de codrul verde (Gruian, PPR: 667) Surioara a mai mare Cu păr galben pe spinare (Fratele răzleţ, PPR: 329) Ştii, soro, c-am pus în gând Să plec, să te las plângând Din ochi negri lăcrămând? (Părăsirea, PPR: 360) Cumulul de epitete este destul de frecvent întâlnit, mai ales în portretele lirice: C-a venit din Făgăraş Flăcău tânăr şi gingaş Dar la inimă pizmaş (Gheorghelaş, PPR: 648) Portretul paradigmatic al flăcăului, aşa cum îl cunoaştem din Mioriţa, este introdus, într-o piesă lirică, prin cumul de epitete: Că eu drept voi spune [...] Cin’ m-a sărutat: Un voinicel nalt, Nalt şi sprâncenat (Sărutatul, PPR: 358) Şoimul, calul, oaia, tovarăşi nesepărţiţi ai omului, se bucură de atenţia specială a poetului popular: Hrăneşte,-ngrijeşte [...] D-un vânăt şoimel Ager, sprintenel (Ciuta, PPR: 68) 5. Literatura populară gnomică. O menţiune specială ar trebui făcută, în această discuţie despre stilistica textului folcloric, pentru literatura gnomică. Stilistica acestui domeniu al literaturii folclorice relevă o puternică sterotipare a structurilor morfo-sintactice, explicabilă prin necesitatea de a menţine exprimarea într-un plan al generalizării semnificaţiilor. 5. 1. Morfologia textului gnomic. Sub aspect morfologic, proverbele, zicalalele şi zicătorile sunt marcate de forme verbale care exprimă generalitatea: prezentul etern, persoana a II-a şi a III-a sin-gular: Ce naşte din pisică şoareci mânâncă. Cine sapă groapa altuia cade singur într-însa. La pomul lăudat să nu te duci cu sacul. Nu aduce anul ce aduce ceasul. Nu puţine sunt situaţiile în care zicalele sunt construite cu elipsa verbului: Vorbă multă, sărăcia omului. Mai bine cu deşteptul la pagubă decât cu prostul la câştig. Greu la deal cu boii mici. Sintaxa enunţurilor cu caracter gnomic este dominată de binaritate (subordonată + regentă sau două principale coordonate) (Irimia, 1986: 96), ceea ce conferă exprimării un caracter simetric, făcând enunţurile gnomice uşor de memorat şi de reprodus ca atare: A tunat şi i-a adunat. Cum e sacul, şi peticul. Leneşul mai mult aleargă şi scumpul mai mult păgubeşte. 5. 2. Caracterul prescriptiv al enunţului gnomic. O serie de proverbe şi zicători sunt construite ca acte de limbaj cu caracter prescriptiv, rezumând explicit experienţa unui număr foarte mare de acţiuni asemănătoare şi invitându-i pe cei vizaţi să se conformeze la recomandarea formulată; este pusă astfel în valoare dimensiunea perlocuţionară a enunţurilor gnomice: Mai bine cu deşteptul la pagubă decât cu prostul la câştig. Să faci ce zice popa, nu ce face popa. În alte cazuri, proverbul şi zicătoarea au structura unei constatări, iar îndemnul de a urma recomandarea rămâne implicit: Vorbă multă, sărăcia omului. Surdul nu aude, dar le potriveşte. 5. 3. Proverbe (ne)metaforice. De multe ori, enunţul gnomic rezumă o acţiune, formulează direct o constatare, ceea ce presupune, în primul rând, lectura proverbului sau a zicătorii în litera sa: proverbul sau zicătoarea vehiculează, în acest caz, o judecată aparentă care, prin generalizare, induce o anumită semnificaţie ce se cere urmată (Lupul părul îşi schimbă, dar năravul ba; Câinele care latră nu muşcă). Alteori enunţul impune însă o interpretare, găsirea unui sens îndărătul cuvintelor care nu mai pot fi luat ad litteram. Proverbele se împart, aşadar, în funcţie de mijloacele expresive prin care sunt realizate, în nemetaforice şi metaforice (alegorice) (Pop, Ruxăndoiu, 1976: 231). Putem considera însă aceste două tipuri de proverbe din punctul de vedere al unei metaforicităţi constitutive; în acest caz, putem vorbi despre proverbe metaforice generice (nemetaforice) şi proverbe metaforice parabo-lice (propriu-zis metaforice) (Ruxăndoiu, 1966: 105 şi urm.). Din prima categorie fac parte proverbe ca: Cine se scoală dimineaţă departe ajunge. Când pisica nu-i acasă, şoarecii joacă pe masă. În cazul proverbelor parabolice, sensul figurat se construieşte printr-o analogie, mecanismul de transfer semantic care întemeiază metafora: Buturga mică răstoarnă carul mare. Ochii sunt lumina trupului. Meseria e brăţară de aur. P. Ruxăndoiu observa că anumite proverbe pot fi interpretate în dublu sens, în funcţie de contextul de utilizare. Un proverb ca Pisica blândă zgârie rău se cere interpretat ca un proverb generic, atunci când se referă la pisica însăşi, dar ca proverb parabolic, atunci când referentul este orice altă fiinţă (Ruxăndoiu, 1966: 106), mai exact când referentul este un subiect uman. 5. 4. Caracterul generalizant al enunţului gnomic. Ceea ce carac-terizează însă orice text gnomic, indiferent de expresia care îl realizează, este forţa de generalizare a mesajului. Trebuie to-tuşi să adăugăm că această capacitate de generalizare nu derivă din adevărul (logic) pe care proverbul sau zicătoarea le-ar conţine. Unele proverbe sunt neadevărate din punct de vedere logic (cele metaforice), altele se sprijină pe false generalizări (Unde e dragoste e şi ceartă), pe exagerări (Ori păzeşti o turmă de oi, ori o nevastă, e totuna) sau pe constatări ale unor fapte întâmplătoare (Pisica blândă zgârie rău). În toate situaţiile, forţa de semnificare a enunţurilor gnomice derivă din consensul colectiv, adică din capacitatea unor asemenea enunţuri de a coagula atitudini, puncte de vedere, la nivelul unei colectivităţi (Pop, Ruxăndoiu, 1976: 237-238). Din acest punct de vedere, adevărul logic exprimat de pro-verb sau de zicală nu are o foarte mare importanţă. Pentru zestrea paremiologică a unui popor, importantă nu este niciodată semnificaţia care se construieşte pe adevărul logic, ci semnificaţia acordată, prin tradiţie, de către o colectivitate, semnificaţie care funcţionează prin consens (Pop, Ruxăndoiu, 1976: 238). Proverbele pot fi privite ca „forme de însuşire estetică a realităţii”, pentru că reflectă aspecte ale universului înconjurător în imagini, în forme apropiate de datele senzoriale, concrete. Nu numai că ele pot fi funcţiona ca gen de sine stătător al literaturii populare, dar pot intra şi în compoziţia altor genuri literare, mai ales narative, dacă povestitorul simte nevoia să evidenţieze propria interpretare a evenimentelor narate (Pop, Ruxăndoiu, 1976, p. 239; v. şi supra, IV, 2. 3.). Valorificarea subiectivităţii, scoasă în evidenţă în proza cultă prin folosirea stilului indirect liber, prin focalizare, prin alternarea sau combinarea punctelor de vedere, este realizată în proza populară prin inter-venţiile directe ale naratorului care leagă astfel timpul naraţiunii de timpul enunţării şi al ascultării ei. Atunci când nu vrea să intervină direct, povestitorul poate recurge, pentru a sublinia subiectivitatea perspectivei narative, la proverbe şi zicale, legând astfel o situaţie particulară de „adevărul” generalizat, pe care înţelepciunea colectivă l-a fixat în asemenea enunţuri gnomice. Teme de control 1. Ilustraţi tipurile de paralelism caracteristice poeziei lirice româneşti, având ca material de studiu recomandat: Antologia liricii româneşti (autor: Sabina Ispas). 2. Ilustraţi şi comentaţi tipurile de comparaţie întâlnite în poezia lirică românească, având ca material de studiu recomandat: Antologia liricii româneşti (autor: Sabina Ispas). 3. Care sunt, din punct de vedere morfologic, caracacteristicile metaforei în poezia populară, comparativ cu poezia cultă? 4. Comentaţi principalele caracteristici retorico-stilistice ale basmului popular, plecând de la o analiză de text la alegere (material de studiu: Antologia prozei populare româneşti; autor: Ovidiu Bârlea). 5. Ce tipuri de epitete se întâlnesc în literatura populară românească? (materiale de studiu recomandate: Antologia prozei populare româneşti; autor: Ovidiu Bârlea; Antologia liricii româneşti, autor: Sabina Ispas; Antologia cântecului epic românesc, autor: Al. Amzulescu). V. Diversitate stilistică şi unitate funcţională în limba română contemporană (II) V. 1. Stilul juridic Obiective – Să cunoască principalele trăsături ce particularizează din punct de vedere morfo-sintactic limbajul juridic şi pe cel administrativ; – Să înţeleagă modul în care se alcătuieşte textul juridic normativ; – Să înţeleagă modul în care contribuit la edificarea limbajului juridic diferitele categorii ale vocabularului; – Să cunoască structurile-standard de text administrativ-birocratic; – Să fie în măsură să utilizeze structurile-standard de text administraitv-birocratic. 1. Stilul juridic reprezintă o variantă a limbii literare scrise sau şi vorbite, ce reglementează relaţiile dintre individ şi instituţiile statului (autorităţi); în conse-cinţă, acest stil este marcat mai mult decât oricare alt stil al limbii literare de exprimarea oficială, solemnă; mai puţin decât oricare alt stil al limbii literare, stilul juridic este susceptibil de schimbări, punându-şi în valoare caracterul conservator, închis. Stilul juridic nu este, în ciuda acestor trăsături ge-nerale, omogen, ci se raportează la o multitudine de tipuri discursive (cuprinse, printr-o formulă generică, în limbajul dreptului: legislativ, jurisdicţional, contractual, pledoaria, rechizitoriul (Stoichiţoiu-Ichim, 2001, p. 13). Fiecare din-tre aceste tipuri pune în evidenţă existenţa unor particularităţi comune (de struc-tură sintactică, de vocabular), dar şi deosebiri, unoeri notabile, mai ales între variantele scrise şi cele orale (pledoaria sau rechizitoriul), care presupune o reto-rică particulară. Prezentarea acestei variante funcţionale a limbii române literare se va concentra asupra limbajului legislativ, numit în literatura de specialitate şi discursul juridic normativ, limbajul legii, stilul legislativ sau limbaj normativ. Normele juridice, indi-ferent dacă sunt norme-obligaţii, norme-permisiuni sau norme-interdicţii, „regle-mentează comportamentul oamenilor în situaţii şi relaţii tipice, prin prescrierea unor modele abstracte de conduită, cu funcţie evaluativă şi directivă” (Stoi-chiţoiu-Ichim, ibidem, p. 74). Opţiunea este, în bună măsură generată de faptul că mai ales acest limbaj provoacă cele mai mari dificultăţi de înţelegere pentru nespecialişti. Adesea, textele legilor par profanilor obscure şi greoaie, cu toate că, în principiu, principalele calităţile pe care trebuie să le pună în valoare un text de lege sunt claritatea şi precizia conceptuală; dacă totuşi accesul la înţelegere se face pentru nespecialişti de multe ori cu dificultate este pentru că textul de lege reclamă o construcţie textuală specială, analitică şi monotonă, care oboseşte la lectură şi utilizează elemente de vocabular cu sensuri strict specializate. 1. 1. În calitate de variantă funcţională a limbii literare, stilul juridic s-a dezvoltat o dată cu aceasta şi cu instituţiile la care se raportează; de aceea ar fi greşti să socotim această variantă stilistică a limbii române ca fiind exclusiv legată de apariţia statului român modern. Culegerile de legi din sec. al XVII-lea (pravilele) nu numai monumente ale limbii româneşti vechi, ci şi texte de specialitate, între care mai cunoscute sunt Carte românească de învăţătură sau Pravila lui Vasile Lupu (1646) şi Îndreptarea legii sau Pravila lui Matei Basarab (1652), aparţine primei perioade în evoluţia limbajului juridic; acestea sunt coduri de legi, traduse din limba greacă şi tipărite în ţările române; stilul este încă greoi, prolix, narativ, dar se întrevede deja apariţia unor tipare sintactice, a unor formule specializate. Urmează o perioadă de aproximativ 100 de ani (între Pravilniceasca condică a lui Al.Ipsilanti şi unificarea legislativă din 1864-1865, din timpul domniei lui Al.I.Cuza), marcată de efortul de unificare terminologică, de modernizare a voca-bularului; sub acest ultim aspect, vocabularul juridic nu rămâne în afara curentului general de „reromanizare” a limbii române, vizibil după 1830. După 1864-1865 începe perioada modernă, ajungându-se treptat la forme apropiate de cele actuale. Introducerea neologismului romanic a fost una dintre particularităţile limbajului juridic la sfârşitul secolului al XIX-lea care a suscitat critici vehemente, ceea ce a dus la introducerea, uneori cu alte sensuri decât în limbajul comun, a unor cuvinte vechi sau chiar a unor forme arhaice. La aceasta se adaugă, tendinţa vizibilă de clarificare a structurilor sintactice, la început excesiv de lungii greoaie (Stoichiţoiu-Ichim, ibidem, pp. 19-23). 1. 2. Limbajul juridic pune în evidenţă funcţia referenţial-deno-minativă a limbajului, funcţia conativă (orientarea spre receptorul mesajului), dar şi pe cea metalingvistică, în măsura în care înţelegerea mesajului juridic este condiţionată de înţelegerea termenilor pe care îi vehi-culează (Irimia, 1986, ....). Nu este foarte uşor pentru un receptor nespecialist de a descifra intenţia de comunicare a legiuitorului; totuşi această condi-ţionare de natură pragmatică nu poate fi ocolită nici chiar de un asemenea tip de texte, foarte specializate sub aspect formal. Exprimarea intenţiei de comunicare în textul de lege îndreptăţeşte la a vorbi despre dimensiunea sa ilocuţionară, dar, tot atât de importantă este dimensiunea perlocu-ţionară (care vizează efectul asupra receptorului) (Stoichiţoiu-Ichim, ibidem, p. 40). Textul de lege are o alcătuire aparte, care se cere respectată de către legiuitor şi care merge de la general la particular, punând în valoare caracterul deductiv al demersului urmat de legiuitor. Acest tip de demers este vizibil în modul cum este alcătuită o lege, un decret, o hotărâre sau o de-cizie, cât şi configurarea pe care o iau codurile, adică acele ansambluri de legi care tind să epuizeze, sub aspect legislativ, un anumit domeniu al dreptului: Co-dul penal sau Codul civil. Un text de lege are, în principiu, următoarele componente: a) titlul le-gii; b) preambulul; c) formula introductivă; d) dispoziţii generale; e) dispoziţii de conţinut; f) dispoziţii fina-le; g) dispoziţii tranzitorii; h) anexe (Stoichiţoiu-Ichim, ibidem, 43). Codul penal are două părţi: o parte generală, care conţine normele generale, referitoare la scopul legii penale şi la aplicarea ei în România, şi o parte specială, care conţine principalele tipuri de infracţiuni. Fiecare parte este structurată, la rândul său, pe secţiuni, capitole, titluri şi ar-ticole (unitatea normativă minimală). Codul civil este organizat pe cărţi (de exemplu, cartea II – despre bunuri şi despre osebitele modificări ale proprietăţii), titluri (de exemplu, în cartea II, întâlnim Titlul I – Despre distincţia bunurilor, Titlul II – Despre proprietate, Titlul II – Despre uzufruct, despre uz şi despre abitaţiune, Titlul IV – Despre servituţi), capitole (de exemplu, în aceeaşi carte, la Titlul I, găsim capitolul I – Despre imobile, capitolul II – Despre mobile, Captitolul III – Despre bunuri în raportul lor cu cei ce le posedă), secţiuni (de exemplu, în Cartea III – Despre diferitele moduri prin care se dobândeşte proprietatea –, Titlul III – Despre donaţiuni între vii şi despre testamente –, capitolul III – Despre donaţiuni între vii – este împărţit pe următoarele secţiuni: I. Despre forma şi efectele donaţiunilor între vii şi II. Despre cazurile în care donaţiunile se pot revoca), articole, care sunt numerotate de la 1 la 1914. Raţiunea unei asemenea organizări riguroase este lesne de înţeles: pentru specialişti, organizarea strictă permite consultarea rapidă, încadrarea unui caz într-o categoriei, invocarea unui articol de lege pentru a susţine o anumită decizie etc.; pentru nespecialişti, organizarea legilor sau a codurilor de legi îi orientează pentru a consulta cu maximă eficienţă asemenea texte, orientându-i exact spre acele pasaje care îi interesează şi dispensându-i de lectura în întregima a textului. Cercetătorii acestui stil funcţional (Mrejeru, A.Stoichiţoiu-Ichim) au scos în evidenţă funcţiile speciale, de natură logică şi practică, pe care le deţine articolul, ca unitate discursivă de bază, în alcătuirea textului legislativ. Articolul are un caracter unitar din punct de vedere ideatic, fie că este alcătuit dintr-un singur alineat (v. în Codul Penal, articolul 315 despre Lăsarea fără ajutor (titlul IX, cap. III, sau articolul 317 Propaganda naţionalist-şovină, ibidem, cap. IV) sau mai multe alineate. A. Stoichiţoiu-Ichim (ibidem, pp. 70-73) a delimitat o tipologie a articolelor în textul legilslativ, poate mai puţin importantă pentru nespecialistul care consultă textul de lege, dar cu siguranţă extrem de utilă pentru specialiştii legiuitori, adică pentru cei ce redactează legile: a) articolul-enunţ (aşezat, de regulă, la început de capitol, având un caracter de maximă generalitate): Prin termenul „public” se înţelege tot ce interesează organizaţiile de stat, organizaţiile publice sau orice organizaţii care desfăşoară o activitate utilă din punct de vedere social şi care funcţionează potrivit legii. (CP, T VIII, art.144); b) articolul de sinteză (aşezat, de regulă, la sfârşitul unui titlul sau ca-pitol): Dispoziţiile prevăzute în prezentul capitol privitoare la funcţionari se aplică şi altor salariaţi din cadrul organizaţiilor prevăzute în art. 145, inclusiv al regiilor autonome şi societăţilor comerciale cu captial integral sau majoritar de stat, precum şi admi-nistratorilor şi cenzorilor acestora. Acesta este articolul 258, care încheie capitolul I – Infracţiuni de serviciu sau în legătură cu seviciul –, din titlul VI, Codul penal). 2. Diferenţe faţă de limba literară se întâlnesc la toate palierele limbii – morfologic, mai ales sintactic şi lexical. Dacă în cazul variantei administrative, inteligibilitatea limbajului nu este pusă în pericol, în cazul variante juridice, ne-specialistul se confruntă cu dificultăţi de înţelegere a textelor, rezultat al unor particularităţi de construcţie sintactică, dar, mai ales, al întrebuinţării de neo-logisme foarte rare, de cuvinte vechi, care primesc sensuri diferite faţă de limba standard. Dintre toate variantele funcţionale pe care le cunoşte limba literară, stilul juridic este, alături de cel administrativ, cel mai închis, cel mai pu-ţin susceptibil de schimbare, cel mai conservator şi mai omogen; fireşte, schimbări apar şi aici, în măsura în care apar noi tipuri de reglementări ale relaţiilor dintre individ şi stat şi, în consecinţă, modificări ale legislaţiei, dar ele sunt lente şi relativ puţin numeroase, în privinţa cadrului sintactic şi al vocabularului de specialitate. D.Irimia remarca pe bună dreptate faptul că, spre deosebire de toate celelalte variante stilistico-funcţionale, care pun în evidenţă caracterul deschis al uzajului, pentru că se modifică permanent raportul dintre limbă şi cei care o folosesc, stilul administrativ-juridic este mult mai stabil, fapt care îi garantează autoritatea, ascendentul asupra vorbitorilor (Irimia, 1976,...). 2. 1. Particularităţi morfologice. Stilul juridic îşi trage cea mai mare parte dintre formele sale gramaticale din limba literară standard. 2. 1. 1. Trăsături ale flexiunii nominale O tratare specială o comportă articolul hotărât, fenomen în care A. Stoichiţoiu-Ichim vede una dintre una dintre formele de realizarea coerenţei semantico-pragmatice a discursului juridic (ibidem, p. 60). În definiţiile date infracţiunilor sau de participanţilor la infrac-ţiuni, substantivele sunt folosite la forma nearticulată, cu valoare generică: Participanţi sunt persoanele care contribuie la săvârşirea unei fapte prevăzute de legea penală în calitate de autori, instigatori sau complici (CP, art.23). În art. 30, substantivul participant este folosit cu articolul hotărât, pentru că extensiunea termenului a fost deja fixată, iar textul acestui articol are o aplicare generală ceea ce îndreptăţeşte folosirea cuvântului cu cea mai amplă acoperire semantică: Participantul nu se pedepseşte dacă în cursul executării, dar înainte de descoperirea faptei, împiedică consumarea acesteia. 2. 1. 1. 1. Din limbajul juridic sunt practic absente interjecţiile sau formele pronumelui personal de pers. I şi a II-a, prezente în varianta orală a stilului juridic; de altfel, pronumele personal deţine o frecvenţă mică, iar când totuşi este întrebuinţat, el apare la persoana a III-a (la formele atone de dativ şi acuzativ, ca, de altfel, şi pronumele reflexiv). Este eliminată din stilul juridic orice posibilitate de personalizare a enunţului; astfel se explică preferinţa pentru adjectivele posesive în locul formelor de dativ posesiv la pronumele reflexive, cu funcţie sintactică de atribut pronominal, curente în limba literară standard, dar şi în limbajul popular: Românul ce s-ar afla în ţară străină va putea face testamentul său [...] (CC, art. 885). 2. 1. 1. 2. Dintre formele pronominale, cea mai mare frecvenţă o deţin pronumele nepersonale. Pronumele şi adjectivele nehotărâte exprimă necesitatea de a imprima textului de lege un caracter general şi abstract: Efectuarea, fără autorizaţie, a oricăror acte sau fapte care potrivit dispoziţiilor legale sunt considerate operaţiuni de import, export sau tranzit, se pedepseşte cu închisoarea de la 2 la 7 ani şi confiscarea averii. O frecvenţă semnificativă în raport cu limba literară standard şi cu alte stiluri funcţionale o deţin şi pronumele relative – ca „mărci ale coeziunii intrafrastice” (Stoichiţoiu-Ichim, ibidem, p. 65) –, frecvenţă datorată necesităţii de a lega între ele, în acelaşi enunţ, mai multe propoziţii purtătoare a unor informaţii care se sub-ordonează aceleiaşi idei (se includ în acelaşi articol): Imobilul în privinţa căruia secretarul ar fi omis în certificatele sale una sau mai multe sarcine înscrise rămâne cu toate acestea încărcat cu toate sarcinile înscrise, rămânând însă noului cumpărător, care a fost indus în eroare, recurs contra secretarului pentru daunele ce i s-au cauzat prin omisiune, precum şi recurs contra vânzătorului pen-tru întoarcerea preţului şi daunelor-interese (CC, art. 1818). 2. 1. 1. 3. Ca şi stilul juridic este, prin excelenţă, ca şi varianta de limbaj administrativ, un stil nominal, particularitate exprimată prin frecvenţa mare pe care o deţin substantivele; în construcţia sintactică, caracterul nominal se manifestă prin frecvenţă sporită a grupului nominal în raport cu cel verbal, prin acumularea de subiecte sau de complemente. Dintre categoriile de substantive, cea mai mare frecvenţă o deţin substantivele postverbale; prezenţa acestei categorii de substantive depersonalizează textul de lege, asugrându-i, în acelaşi timp, caracterul general valabil: Neglijenţa care are drept urmare distrugerea, alterarea, pierderea sau sustragerea unui document ce constituie secret de stat [...] (CP, art.252). Este caracteristică, mai ales în texele de lege, neutralizarea opo-ziţiei dintre masculin şi feminin (soţ, membru, petent) (Irimia, 1986,...; Stoichiţoiu-Ichim, ibidem, p. 83); la acestea se adaugă şi acele substantive care nu pot fi determinate din punctul de vedere al genului natural (parte, rudă, pesoană), pentru că aceşti termeni denumesc actanţii acţiunilor cu caracter juridic. Adesea, stilul juridic-administrativ se foloseşte de substantivizarea unor participii cu sens pasiv: inculpatul, interzisul, pârâtul, condamnatul, cel învinuit, cel în cauză, cel vătămat, cel urmărit, cel condamnat etc. De regulă, aceste substantive sunt folosite la singular, pentru a se exprima astfel generalizarea maximă a situaţiilor: Pe durata termenului de încercare, condamnatul trebuie să se supună următoarelor măsuri de supraveghere [...] (CP, art. 86). Pentru unele substantivele se conservă forme învechite de plural: marfele. Ca grad de frecvenţă, substantivele sunt urmate de pronumele cu forme nepersonale, de prepoziţii şi conjuncţii. Este o caracteristică a stilului juridic frec-venţa sporită a formelor de genitiv şi de dativ la substantive şi la pronume. Nu înseamnă că celelalte cazuri nu sunt prezente, ci că, spre deosebire de limba literară standard, cu atât mai mult faţă de limbajul popular, în care evitarea formelor de genitiv şi de dativ reprezintă o trăsătură caracteristică din punct de vedere morfo-sintactic, stilul juridic-administrativ face apel mult mai frecvent la aceste cazuri. Suite de forme nominale la genitiv particularizează acest stil ca, de altfel, şi limbajul administrativ: Dacă până la expirarea termenului de încercare condamnatul nu a îndeplinit obligaţiile civile stabilite prin hotărârea de condamnare, instanţa poate dispune revocarea suspendării executării pedepsei [...] (CP, art.84). Sunt deopotrivă preferate construcţiile prepoziţionale în dativ, utilizarea dativului cerut de preopoziţii find, de altfel, simţită ca o marcă stilistică proprie acestui stil funcţional:exemplu!!!!. ). De altfel, stilul juridic şi-a selectat o serie de propoziţii şi locuţiuni prepoziţionale, care se construiesc cu substantivele postinfinitivale: conform, potrivit, potrivit cu, în scopul, în vederea, în caz de etc. Este vizibilă în stilul juridic tendinţa de a eluda reluarea complementului în dativ: Instanţa era obligată să aducă la cunoştinţă inculpatului prelungirea arestării. Se remarcă de asemenea utilizarea cu o frecvenţă semnificativă a unor adjective care selectează cazul dativ, deşi în limba literară standard se construiesc cu acuzativul. În privinţa utilizării genitivului, stilul juridic cunoaşte cazuri specifice, date de faptul că un număr mare de substantive sunt derivate postverbale: – în varianta genitivului obiectiv (construcţia se poate reformula ca o structură sintactică cu complement direct); – în varianta genitivului subiectiv (cu transformarea con-strucţiei într-un subiect eventual al unui verb reflexiv-nedeterminat): Când după rămânerea definitivă a unei hotărâri de condamnare la pedeapsa închisorii mai mare de 6 luni, cel condamna săvârşeşte din nou o infrac-ţiune cu intenţie [...] (CP, art.37). Folosirea acuzativului este de asemenea caracteristică, diferenţiind acest stil funcţional de limba literară standard. Ca şi în stilul ştiinţific, în stilul juridic-administrativ este absentă folosirea pronumelui cu valoare neutră o; în locul aces-tuia, apare pronumele demonstrativ cu valoarea neutră aceasta: Fapta constând într-o acţiune săvârşită din culpă constituie infracţiune numai atunci când în lege se prevede în mod expres aceasta. (CP, art. 19) 2. 1. 2. Trăsături ale flexiunii verbale. Impersonalitatea verbu-lui constituie cea de-a doua mare trăsătură morfologică a stilului juridic, alături de dominanta formelor nominale. Trăsătura influenţează construcţia frastică şi pe cea transfrastică. 2. 1. 2. 1. Formele verbale se caracterizează în limbajul juridic prin cvasi-absenţa diatezei reflexiv-reciproce, ceea ce impune folosirea de predilecţie a pasi-vului nedeterminării. O frecvenţă mare o au şi verbele construite cu pronume reflexiv: Faţă de minorul care răspunde penal se poate lua o măsură educativă ori i se poate aplica o pedeapsă (CP, art.100). Verbele la diateza pasivă, în care, adesea, auxiliarul rămâne neexprimat, deţine în egală măsură o pondere importantă în stilul juridic-administrativ. De cele mai multe ori, complementul de agent lipseşte, fiind subînţeles: Persoanele prevăzute în prezentul articol nu vor fi expulzate dacă există motive serioase de a se crede că riscă să fie supuse la tortură în statul în care urmează a fi expulzate (CP, art. 117). Caracterul conservator al stilului juridic se vădeşte cel mai bine în structura voca-bularului, dar această particularitate poate fi întâlnită şi în privinţa morfologiei, ca de pildă utilizarea formei arhaice de reflexiv-pasiv: Testamentul nu va fi reputat ca făcut pe mare, deşi s-ar fi făcut în cursul voiajului, dacă în timpul în care s-a fost făcut, bastimentul s-ar fi apropiat de un ţărm străin [...] (CC, art.879). 2. 1. 2. 2. Utilizarea modurilor şi a timpurilor verbale indică unele valori specifice. Caracterul neutru şi obiectiv al enunţului juridic impune utili-zarea propoziţiilor enunţiative, manifeste ca atare în structura de suprafaţă a textului, dar prin natura sa de enunţ normativ, acest tip de enunţuri pun în valoare acte de limbaj de tip prescriptiv (a ordona) sau restrictiv (a interzice); în consecinţă, structura de adâncime este exprimată de propoziţii normative imperative (Stoichiţoiu-Ichim, ibidem, p. 79). Stilistica funcţională este interesată în primul rând de structurile de suprafaţă, dar nu poate face abstracţie de tensiunea care se creează între cele două niveluri ale enunţului, tensiune care se reflectă asupra înţelegerii şi, mai ales, acceptării textului de lege. În general, putem afirma că în stilul juridic categoria gramaticală a timpului este scoasă din raportul acesteia cu prezentul enunţării şi situată într-o zonă de temporalitate nedeterminată (D. Irimia, ibidem, ). Ca şi în stilul ştiinţific, tim-pul prezent are o dimensiune pancronică: Întrebuinţarea de expresii jignitoare faţă de o persoană, de către un funcţionar în exerciţiul atribuţiilor sale de serviciu, se pedepseşte cu închisoarea de la o lună la 1 an sau cu amendă. (CP, art. 250). În afară de timpul prezent, sunt folosite cu oarecare frecvenţă perfectul compus: Cetăţeanului străin care a comis o infracţiune i se poate interzice rămânerea pe teritoriul ţării (CP, art.116) şi viitorul: Testatorul va prezenta judecătoriei comeptenţe testamentul strâns şi pecetluit, precum s-a zis, sau îl va strânge şi-l va pecetlui înaintea judecătoriei (CC, art. 864). O întrebuinţare specială îşi găsesc în stilul juridic infinitivul şi participiul, în special cel cu sens pasiv; aceste forme sunt preferate pentru concizia enunţului, pe care o realizează: Fapta de a pune în mişcare acţiunea penală, de a dispune arestarea, de a trimite în judecată sau de a condamna pe o persoană, ştiind că este nevinovată, se pedepseşte cu închisoare de la 2 la 7 ani. (CP, art. 268). 2. 2. Particularităţi ale structurii sintactice a textului juridic. Nivelul sintactic este unul dintre cele mai importante niveluri, care se cere examinat în definirea stilurilor funcţionale. În cazul stilului juridic, nivelul sintactic este, alături de cel lexical, un palier privilegiat de caracterizare stilistică, palier la care enunţurile bine formate din punct de vedere sintatic sunt cele marcate prin trăsătura „juridicitate”, adică prin acea trăsătură, ce le asigură acceptarea de către specialişti şi recunoaşterea de către nespecialişti, Din acest punct de vedere, mărcile de realizare arelaţiilor sintactice pot fi socotite mărci stilistice ale acestui stil funcţional (Stoichiţiu-Ichim ibidem, 54-55). Există şi în acest stil, anumite norme sintactice, nu neapărat identice cu cele ale limbii literare standard, care Principalele trăsături de ordin sintactic care particularizează stilul juridic sunt: – alternarea semnificativă a structurilor sintactice de amplă desfăşurare cu enunţuri minimale; – depersonalizarea structurilor sintactice; – dezvoltarea unor tipare de construcţie sintactică, atât la nivel frastc, cât şi la nivel transfrastic; – desfăşurarea specifică a raporturilor sintactice (Irimia, 1986) 2. 2. 1. Structurile sintactice arborescente, care formează perioade ample, pot alterna cu structuri sintactice minimale, formate din subiect şi predicat. De cele mai multe ori, un articol dintr-o lege epuizează toate posi-bilităţile de exprimare a actanţilor, a modurilor de realizare a infracţiunii, a circumstanţelor, a condiţionărilor sau a pedepselor aplicate; în acest tip de construcţie textuală, se păstrează acelaşi tipar sintactic şi se variază acele cuvinte purtăroare de informaţii specifice, diferenţiatoare: 2. 2. 2. Depersonalizarea enunţului este, în stilul juridic, o consecinţă a evitării pronumelor personale şi a folosire a reflexivului nedeterminării, care combină caracteristicile diatezei reflexive cu cel ale diatezei pasive (Hotărârea se poate revoca / Hotărârea poate fi revocată). Depersonalizarea sigură enunţurilor juridice un maximum de obiectivitate şi de generalitate (în cazul textelor de legi sau decrete). Nivelul lexical este coroborat cu cel morfo-sintactic pentru a asigura realizarea cestei maxime obiectivităţi: un substantiv postverbal combinat cu un verb la prezent, cu valoare atemporală, realizează structura minimală optimă pentru a exprima nedeterminarea, generalitatea; enunţul juridic trebuie să răs-pundă unui număr cât mai mare de cazuri concrete sau, în situaţia în care reprezintă o rezoluţie pentru un caz anume, să facă recurs la situaţia-tip. Deper-sonalizarea se realizează şi prin utilizarea frecventă a substantivelor postin-finitivale, nedeterminate de adjective posesive sau de pronume personale. O caracteristică morfologică şi sintactică a stilului juridic este absenţa reluării complementului direct în acuzativ prin pronumele personal corespunzător; în acest fel, se produce o egalizare în privinţa regimului sintactic între numele de nonanimate şi numele de persoane, acestea din urmă dobândind un caracter obiectual: Întreruperea cursului prescripţiei produce efecte faţă de toţi participanţii la infracţiune, chiar dacă actul de întrerupere priveşte numai pe unii dintre ei. (CP, art. 123). 2. 2. 3. Există în textul juridic o monotonie sintactică, dată de existenţa unor structuri sintactice uşor reperabile, pentru că sunt recurente. Cu o structură de re-gulă complexă, amplă, fraza în stilul juridic se remarcă prin privilegierea rapor-turilor de coordonare copulativă şi disjunctivă(Irimia, 1986): În litigiile de muncă şi în cele patrimoniale, comisia, în raport de probele făcute, admite în întregime sau în parte, cererea sau contestaţia recla-mantului ori o respinge[...] Toate situaţiile posibile sunt detaliate, ceea ce conferă multor texte juridice un caracter analitic al exprimării; foarte frecvent, raporturile de coordonare copu-lativă sunt introduse prin locuţiunea conjuncţională precum şi. În discursul juridic normativ se întâlneşte un tip special de coordonare prin juxtapunere: fiecare element coordonat este prezentat printr-un alineat distinct, ceea ce autonomizează diferitele părţi ale enunţului, invitând la o examinare analitică a acestuia; alineatele care cuprind membrii propoziţionali coordonaţi sunt numerotate sau notate cu a, b, c etc.: Contractul aleatoriu este convenţia reciprocă ale cărei efecte, în privinţa beneficiilor şi a pierderilor pentru toarte părţile, sau pentru una sau mai multe din ele, depinde de un eveniment necert. Astfel sunt: 1. contractul de asigurare; 2. împrumutuil nautic; 3. jocul şi prinsoarea; 4. şi contractul de rendită pe viaţă. (CC, art. 1635). Textele cu caracter juridic aliază într-un mod neaşteptat precizia, con-cizia exprimării cu exprimarea tautologică. Impresia este favorizată de numărul mare de construcţii sintactice care au ca nucleu constitutiv repetiţia, enumerarea sau paralielismul. Prin compensaţie, în stilul juridic este foarte rar întâlnită elipsa atât la nivel frastic, cât şi la nivel transfrastic (Stoichiţoiu-Ichim, ibidem, 68). Construcţiile sintactice enumerative sau repetitive pun cel mai bine în valoare funcţia conativă a limbajului: De cele mai multe ori, un articol de lege epuizează toate posibilităţile de exprimare a actanţilor, a modurilor de realizare a infracţiunii, a circumstanţelor, a condiţionărilor sau a pedepselor aplicate; în acest tip de construcţie textuală, se păstrează acelaşi tipar sintactic şi se variază acele cuvinte purtătoare de informaţii specifice, diferenţiatoare: Dacă pentru una dintre infracţiunile concurente s-a stabilit şi o pedeapsă complimentară, aceasta se aplică alături de pedeapsa închisorii. Dacă s-au stabilit mai multe pedepse complimentare de natură diferită sau chiar de aceeaşi natură dar cu conţinut diferit, acestea se aplică alături de pedeapsa închisorii. Dacă s-au stabilit mai multe pedepse complimentare de aceeaşi natură şi cu acelaşi conţinut, se aplică cea mai grea dintre acestea (CP, art.35). Există, mai întâi, necesitatea de a epuiza toate posibilităţile de manifestare a unei situaţii, de concretizare a unui caz etc.; din această pricină, se reiau aceleaşi sintagme, veritabile nuclee sintactico-lexicale, care tematizează enunţul. Se poate întâmpla ca articolul de lege să utilizeze repetiţia combinată cu reluarea schemei sintactice, concretizată însă prin alţi termeni lexicali; monotonia sintactică se amplifică prin exprimarea tautologică, justificată prin grija legiuitorului de a nu lăsa loc nici unei ambiguităţi în privinţa referenţilor: Pedepasa complementară a interzicerii unor drepturi constă în interzicerea unuia sau unora din următoarele drepturi: a) drep-tul de a alege şi de a fi ales în organele puterii de stat şi în funcţii elective de stat sau obşteşti; b) dreptul de a ocupa o funcţie im-plicând exerciţiul autorităţii de stat; c) dreptul de a ocupa o funcţie sau de a exercita o profesie de natura aceleia de care s-a folosit condamnatul pentru săvâr-şirea infracţiunii; drepturi părinteşti; e) dreptul de a fi tutore sau curator (CP, art. 64). Reluarea unei idei este cerută şi de necesitatea de a scoate în evidenţă, ca element autonom din punct de vedere informaţional, fiecare secvenţă sintactică a textului; altminteri, textul administrativ şi, mai ales, cel juridic, ar eşua în obscuritate. Repetiţia şi enumerarea sunt, de fapt, expresia caracterului sistematic pe care trebuie să-l aibă un text de lege (v. şi Irimia, ibidem,...) Toate elementele informaţionale se cer puse în evidenţă cu maximum de claritate, fără a genera ambiguităţi, echivocuri în interpretare. Această calitate – cerută mai ales de textele de legi, decrete sau ordonanţe – îşi are reversul ei: fraza textului juridic este greoaie, uneori reclamă o atenţie analitică a celui care citeş-te (Irimia, ibidem,...). Pentru a facilita înţelegerea, mai ales de către cei nefa-miliarizaţi cu acest tip de texte, fiecare element informaţional nou, diferit de cele precedente, este marcat printr-o literă a alfabetului (a,b,c etc.) sau este introdus într-un paragraf de sine stătător, subordonat unuia şi aceluiaşi articol. Această caracteristică face ca, din punctul de vedere al construcţiei macrotextului, textul juridic să difere, în principiu, de alte tipuri de texte aparţinând limbii literare, pentru că de regulă paragraful unifică sub aceeaşi idee o colecţie de propoziţii care îşi urmează una celeilalte. Caracterul analitic al textului de lege îl face pe acesta comparabil cu textul ştiinţific, în spcecial cu cel în variantă didactică, în care introducerea treptată a informaţiei trebuie să ţină seamă de capacităţile de înţelegere, de discriminare şi de învăţare a subiectului. 2. 2. 4. Structurile sintactice fixe, care au caracter de blocuri sintactice prefabricate, fără a fi propriu-zis locuţionale, sunt de asemenea caracteristice; acestea imprimă stilului juridic normativ un caracter stereotip: * de natură să / a Falsificarea unui înscris oficial prin contrafacerea scrierii ori a subsrierii sau prin alterarea lui în orice mod, de natură să producă consecinţe juridice [...] (CP, art. 288); * în măsura în care: Circumstanţele privitoare la fapte se răsfrâng asupra participanţilor în măsura în care aceştia nu recunosc caracterul infracţional al faptei [...] (CP, art. 28); * afară de cazul când: Fapta constând într-o infracţiune constituie infracţiune fie că este săvârşită cu intenţie, fie din culpă, afară de cazul când legea sancţionează numai săvârşirea ei cu intenţie (CP, art.19). În foarte multe cazuri de texte cu caracter juridic, motivarea unei decizii, invocarea circumstanţelor, legăturile de cauzalitate se cer subliniate focalizate prin topică în structura sintactică; s-a dezvoltat, în acest scop, o serie de locuţiuni şi de sintagme cu carcater fix, folosite ca elemente introductoare ale unui raţionament, detalieri de circumstanţe, întemeiri a unei decizii etc.: a ţine cont, a avea în vedere, a lua în consideraţie, a se pune în mişcare, a fi dat etc. Circumstanţialele sunt introduse prin elemente locuţionale şi structuri sin-tactice preformate specifice, făcând lesne recognoscibile din punct de vedere sti-listic textele în care apar: * în vederea: [...] dacă făpuitorul foloseşte înscrisul flasificat ori îl încredinţează altei persoane spre folosire, în vederea producerii unei consecinţe juridice [...] (CP, art.290); * în scop de: Renunţarea nu este de bună-credinţă când asociatul o face în scop de a-şi însuşi singur profitul [...] (CC, art. 1528); * în baza: În baza actelor doveditoare s-au luat măsuri de reevaluare a patrimoniului[...] (CC, art. 1558); * în caz de: În caz de moarte a mandatarului, erezii lui trebuie să înştiinţeze pe mandant [...] (CC, art. 1558); * în lipsă de: În lipsă de stipulaţii speciale în privinţa modului de administraţie, se vor observa următoarele reguli (CC, art. 1517). Un tratament special îl primesc prepoziţiile spre şi sub, care introduc, de re-gulă, în textele cu caracter juridic, complementul circumstanţial de scop şi, respectiv, pe cel de mod, întrebuinţare destul de rar întâlnită în limba literară comună: Hotărârea conform căreia minorul este încredinţat spre creştere şi educare mamei [...]; Măsura educativă a libertăţii supravegheate constă în lăsarea minorului în libertate pe timp de un an, sub supraveghere deosebită (CP, art.103). O serie de subordonate circumstanţiale sunt marcate suplimentar prin ele-mentele conjuncţionale conectoare; cu alte cuvinte, elementul conector, de regulă o locuţiune conjuncţională, devine un indicator tare al relaţiei de subordonare: pentru ca...să (circumstanţiala finală); atunci când (circumstanţiala temporală); chiar atunci când (circumstanţiala concesivă); în aşa fel încât (circumstanţiala consecutivă). 2. 2. 5. Caracterul stereotip şi conservator al stilului juridic se vădeşte şi în modificări ale topicii în raport cu limba literară standard. A.Stoichiţoiu-Ichim vede în inversarea topicii, manifestă atât la nivelul frazei, cât şi la cel al propoziţiei, una dintre trăsăturile stilistice ale acestui stil funcţional (ibidem, pp. 85-86). Inversarea topicii aduce pe prima poziţie în propoziţie sau în frază a circumstanţialelor, situaţie explicabilă prin necesitatea ca textul de lege să fie cât mai explicit în ceea ce priveşte exprimarea condiţiilor, a ipotezelor, a determinanţilor: Dacă distrugerea, degradarea sau aducerea în stare de ne-întrebuinţare se săvârşeşte prin incendiere, explozie ori prin orice alt asemenea mijloc şi dacă rezultă pericol public, pedeapsa este închisoarea de la 1 la 5 ani (CP, art.217); Când delictul sau cvasi-delictul este imputabil mai multor persoane, aceste persoane sunt ţinute solidar pentru despăgubire (CC, art.1003). În propoziţie, construcţiile gerunziale cu rol circumstanţial şi, în general, circum-stanţialele deschid enunţul: Art. 1303. Preţul vânzării trebuie să fie serios şi determinat de părţi. Art.1304. Cu toate acestea, determinarea preţului poate fi lăsată la arbitrul unei a treia persoane. (CC). Impresia de construcţie sintactică greoaie, care îngreunează înţelegerea poate proveni şi din inversarea topicii fireşti: Cât pentru lăsarea imobilului ipotecat, ea poate să fie făcută de către orice detentor care nu este personal obligat la datorie [...] (CC, art. 1795); În privinţa imobilelor, după trecerea de trei ani, dreptul este prescris (CC, art.783). Topica inversată poate marca şi o serie de construcţii sintactice cu caracter stereotip: în prezentul articol (Împrejurările enumerate în prezentul articol au caracter exemplificativ, CP, art.73), în prezentul capitol, bune oficii sau anumite definiţii, în care se delimitează diferenţa specifică faţă de genul proxim: Justa cauză este orice titlu translativ de proprietate, precum vinderea, schimbul etc. 2. 3. Particularităţi ale lexicului juridic. Vocabularul acestui stil se carac-terizează prin câteva trăsături: – univocitatea semantică a termenilor, determinată de nevoia de precizie în utilizarea cuvintelor;spre deosebire de termnii din limba comună, în cazul lexicului juridic, ca de altfel în majoritatea limbajelor de specialitate, termenii sunt independenţi de context; – tematizarea, pusă în evidenţă de dominantele lexicale, de nucleele tematice; – alianţa dintre caracterul neologic şi conservatorismul marcat al vocabu-larului. 2. 3. 1. O serie de termeni aparţin exclusiv acestui stil; de obicei, aceşti termeni sunt marcaţi în dicţionare prin indicaţia jur.: – denariat(e) (‘producte’); – evicţiune (‘pierderea posesiunii unui bun (imobil) ca urmare a exercitării de către o altă persoană a dreptului său asupra aceluiaşi bun’); – fideicomis (‘dispoziţie testamentară prin care testatorul dispune ca moştenitorul sau legatarul său să remită unei terţe pesoane averea pe care o lasă’); – a gera cu derivatul-nume de agent gerant (‘a administra un bun apar-ţinând unei alte persoane în locul acesteia’), inculpat (‘persoană acuzată’); – jurisdicţie (‘1. putere, competenţă de a judeca a unui judecător sau a unei instanţe; 2. totalitatea instanţelor judecătoreşti de acelaşi grad; 3. ansamblul organelor care au competenţa de a judeca pricini de aceeaşi categorie; 4. teritoriu în care un judecător sau o instanţă judecătorească îşi exercită puterea); – novaţiune (‘act juridic oprin care o obligaţie nouă şi cu alt conţinut se substituie unei obligaţii vechi care s-a stins’); – redibitoiriu (‘ceea ce constituie un defect sau o piedică peste care nu se poate trece’); – rezervatar (‘moştenitor care se bucură de rezerva succesorială’); – a suborga, cu derivatele subrogaţie şi subrogare (‘a înlocui pe cineva în exercitarea anumitor drepturi sau obligaţii; a înlocui un bun cu altul în cadrul unui patrimoniu’); – suspensiv (‘care suspendă, care opreşte punerea în execuţie a unei dispoziţii, a unei prevederi); – uzufruct (‘drept acordat unei persoane de a folosi un bun care aparţine unei alte persoane şi pe care trebuie să-l restituie la încetarea acestui drept’). În categoria termenilor juridici, se cer incluse şi o serie de expresii latineşti sau în alte limbi străine, cu circulaţie internaţională, utilizate mai ales în comen-tariile la diferitele texte de lege şi în lucrările de drept internaţional: quid pro quo, in personam, corpus delicti, à l’amiable, gentlemen’s agreement etc. O serie de termeni monosemantici sunt preluaţi de terminologia juridică din sfera altor terminologii de specialitate (tehnică, militară, comercială etc.): aeronavă, armament, muniţie, santinelă, sergent; creditor, chitanţă, creanţă, ipotecă, tranzacţie etc. Legiuitorul a simţit adesea nevoia să gloseze o serie de neologisme proprii textului de lege. În art. 1133 din Codul civil Creditorul ce a descărcat pe debitorul de care s-a făcut delegaţia n-are recurs în contra acestui debitor, dacă debitorul delegat devine nesolvabil, afară de cazul când prin act se rezervă expres acest drept, sau când delegatul este declarat falit sau căzut în deconfitură, în momentul delegaţiei termenul deconfitură este glosat într-o notă de subsol ‘starea de insolvabilitate a unui debitor care nu este comerciant’. 2. 3. 1. 1. A. Stoichiţoiu-Ichim a pus în evidenţă o adevărată dinamică a schimbului dintre sfera lexicului general şi cea a termenilor de specialitate. Acest proces se realizează printr-o dublă mişcare: – prin specializarea unor cuvinte din lexicul general, care dobândesc statutul de termeni de specialitate, în cazul de faţă, de termeni juridic; – prin ceea ce autoarea denumeşte determinologizare, adică prin banalizarea unor termeni juridici, care pătrund în limba comună (ibidem, p. 110). În interiorul unor serii sinonimice pot apărea diferenţieri în raport cu uzajul cuvintelor din limba literară standard. Perechile de cuvinte inculpat – învinuit, perfect sinonime în limba literară standard, se diferenţiază semantic în limbajul juridic: învinuitul este ‘persoana faţă de care se efectuează urmărirea penală’, iar inculpatul, ‘persoana împotriva căreia s-a pus în mişcare acţiunea penală’. 2. 3. 1. 2. O serie de termeni, polisemantici din limba literară standard, devin în limbajul juridic monosemantici. Unele cuvinte se folosesc în limbajul juridic cu accepţii specifice; de foarte multe ori, aceşti termeni, polisemantici în limba literară standard, devin în vocabularul juridic normativ monosemantici: * acţiune înseamnă ‘proces’,‘act prin care se cere deschiderea unui proces’; * concurs (de infracţiuni), termen care nu apare niciodată în vocabularul juridic cu sensul ‘competiţie’; * termenul interese (întotdeauna la forma de plural) are, în limbajul juridic, sensul ‘dobânzi’; * minoritate apare utilizat doar cu sensul de ‘minorat, intervalul de timp cât o persoană este minoră’; * posteritate înseamnă ‘descendenţii unei persoane’; a pronunţa, ‘a da o hotărâre, o sentinţă judecătorească’; * termenul reparare este utilizat cu sensul ‘acoperirea unui prejudiciu de către persoana răspunzătoare de pricinuirea acestuia’, ‘despăgubire a unei pagube’; * a stinge are sensul (metaforic) ‘a pune capăt unei acţiuni penale‘; * plângere, ‘exprimarea unei nemulţumiri adresată unei autorităţi’ sau ‘actul prin care se face această încunoştinţare’. În ediţiile mai recente ale Codului civil, s-a simţit nevoia de a se indica în note de subsol accepţiile cu care sunt întrebuinţate anumite cuvinte. În următoarele două articole din Codul civil, cuvintele să discute şi discuţie sunt glosate în notele de subsol ‘să urmărească’ şi ‘urmărire’: Creditorul nu este îndatorat să discute averea debitorului principal, dacă garantul nu o cere de la cele dintâi lucrări îndreptate contra sa (art. 1663); Fidejusorul care cere discuţia trebuie să indice creditorului averea debitorului principal şi să anticipeze spezele cuviincioase pentru punerea în lucrare a executării (art. 1664). 2. 3. 1. 3. O serie de termeni monosemantici, specifici limbajului juridic, „au migrat” în vocabularul general, cu sensuri figurate: * – divorţ (‘nepotrivire’, ‘dezacord între două stări de fapt, idei etc.’); * – faliment (‘eşec’, ‘ruină’); * – rechizitoriu (‘condamnare publică violentă’). Presa scrisă şi vorbită a făcut, desigur, foarte mult în acest sens. 2. 3. 1. 4. Există însă şi un număr considerabil de mare de termeni neologici din vocabularul juridic normativ a căror intensiune este identică cu cea a cuvintelor din vocabularul general: a aplica, calitate, condiţie, consecinţă, a executa, a expira, legal, a interzice, major, pericol, rezultat, a sancţiona, situaţie, tentativă, termen etc.(Stoichiţoiu-Ichim, ibidem, p. 115). Aceştia asigură un fond de conti-nuitate semantică, absolut necesar pentru înţelegerea textelor juridice normative. 2. 3. 2. În textele juridice, tematizarea se remarcă prin existenţa unor nuclee semantice, proprii unor largi porţiuni de text, care, în bună măsu-ră, tematizează enunţul în care apar (Irimia, ibidem). Continuitatea tematică reprezintă o formă generală de a sublinia coerenţa semantico-pragmatică a tex-tului juridic. De multe ori, aceste nuclee semantice au în centrul lor cuvin-tele-cheie ale vocabularului juridic: acţiunea, autoritate, autorizaţie, arbitraj, interdicţie, infracţiune, jurisdicţie, magistratură, proces, procedură, sentinţă, tribunal (Stoichiţoiu-Ichim, ibidem, p. 118). Existenţa acestor cuvinte-cheie explică prezenţa unor câmpuri semantice cu configuraţie clară; de pildă, pentru termenul generic act există o serie de termeni particularizanţi, care intră în câmpul său semantic: abatere, contravenţie, crimă, delict, infracţiune, pricină etc. A.Stoichiţoiu-Ichim identifică mai multe modalităţi de stabilire a relaţiilor între termenii familiei semantice: a) raportul gen – specie (infracţiune penală – crimă, delict, contravenţie); b) rapor-tul de „vecinătate semantică” (conflict – litigiu, diferend, contes-tare, dezacord, neînţelegere, ruptură, criză); c) raportul de „comple-mentaritate operaţională” (termeni care „desemenază diversele faţete ale aceleiaşi acţiuni juridice, fiind prezenţi simultan în descrierea respectivei ope-raţiuni”: părţi, reclamant, pârât, contestatar, revizuent, terţă persoană) (ibidem, p. 135). Una dintre modalităţile cele mai simple de realizare a continuităţii semantice prin tematizare, modalitate curent utilizată în textele de lege, este repetiţia, care vine în contradicţie cu necesitatea de a păstra textului de lege caracterul concis, univoc al exprimării (repetiţia tiparului sintactic este adesea susţinută de repetiţia lexicală): Prescripţia nu curge în contra minorilor şi interzişilor, afară de cazurile determinate prin lege. Prescripţia curge în contra femeii măritate în privinţa averii sale parafernale, chiar şi dacă aceea se află sub admi-nistraţia bărbatului, cu rezerva însă, pentru cazul acesta, de acţiune recursorie a femeii în contra bărbatului. Prescripţia nu curge pe cât timp ţine căsă-toria, în contra femeii măritate, în privinţa imobilelor dotale care n-au fost declarate alienabile prin contractul de căsătorie [...] (CC, art. 1876, 1877, 1878). Aceasta este dată chiar de concentrarea nucleelor semantice şi articularea foarte marcată a structurilor sintactice, ceea ce face ca un număr relativ limitat de termeni să fie utilizaţi cu frecvenţe foarte ridicate. Repetiţia reprezintă numai una dintre formele sub care se poate manifesta recurenţa lexicală, care asigură coerenţa specială a textului juridic; alte forme sunt în egală măsură caracteristice prin frecvenţă: echivalenţa sinonimică sau recurenţa slabă (se pedepseşte – se sancţionează, victimă – persoană vătămată), incluziunea de tip generic (dare de mită – faptă, participant – autor, instigator, complice, instigator – autor) sau de tip hiperonimic (lovire – act de violenţă). Sub acest punct de vedere, stilul juridic se deosebeşte de oricare alt stil funcţional, chiar şi de cel ştiinţific, fapt evident mai ales dacă se compară legile, dispoziţiile, ordonanţele etc. cu tratatele de drept. Între un tratat de drept penal şi Codul penal există deosebirile care separă stilul ştiinţific (eventual în variantă didactică) de cel juridic-administrativ. 2. 3. 3. Caracterul conservator al vocabularului stilului juridic-administrativ a fost remarcat de toţi cercetătorii (Irimia, Stoichiţoiu-Ichim). 2. 3. 3. 1. În primul rând, există un număr mare de locuţiuni şi de structuri sintactice fixate prin uzaj, care marchează fără posibilitate de dubiu acest stil. Fac parte din limbajul juridic curent structuri locuţionale (punere în libertate, dare în vileag,) sau perifrastice (acţiune în anulare, capacitate delictuală, concurs de infracţiuni, a exercita calea de atac, rezervă succesorială (legală) ‘parte dintr-o avere succesorială de care testatorul nu poate dispune liber, fiind rezervată de drept unor anumiţi moştenitori’, a se afla în stare de detenţie, sentinţă neapelabilă ‘hotărâre judecătorească definitivă’, stare de legitimă apărare, ucidere din culpă) etc. 2. 3. 3. 2. În al doilea rând, vocabularului acestui stil este caracterizat de prezenţa a numeroşi termeni populari, învechiţi sau chiar arhaici: a căşuna (daune), a cârmui, câtime, făptuitor, a încunoştiinţa, îndestulător, a îngădui, îngrădire, a îngreuia(urmărirea penală), a înlesni, înşelăciune, a libera / liberare, moş / moaşă (‘bunic / bunică), ocorotire, a osândi (un condamnat), pârât, plângere, a popri (‘a păstra’), potrivnic, a pricinui, a săvârşi, săvârşirea (faptelor), scriptură (‘scris’, subst.) slugă, a sluji, strămutare, tâlhărie, ticluirea (de probe mincinoase, a zădărnici (urmărirea penală) etc. În locul neologismului apeduct în Codul civil se foloseşte apăducere, iar în ediţiile mai vechi apăreau formele arhaice de pronume nehotărâte vericari ‘oricine’ sau verice’orice’. „Patina” ce caracterizează stilul juridic-administrativ este atenuată de un nu-măr considerabil de termeni neologici fie comuni cu vocabularul limbii literare standard, fie caracteristici vocabularului juridic specializat. Din prima categorie, pot fi amintite neologisme ca a amnistia, a cauza, concurent, a confisca, a (se) cumula, culpă, defectuos, infracţiune, a majora, a revoca, repercusiune, tentativă; din a doua categorie, a aministia, donator, disjuncţie, a cauza, a gera, a gira, jurisdicţie, a majora, minor, minoritate, recidivă, rezoluţie etc. Multe neologisme, provenite din latina savantă sau din franceză, poartă în dicţionare indicaţia ‘rar’ sau ‘livr.’(livresc): a se defige (‘a se stabili’), erede (‘moştenitor’), genitori (‘părinţi’), servient (‘supus servituţii’), petent, a testa, cu derivatul-nume de agent testator (‘a da dispoziţii prin testament cu privire la transmiterea unor bunuri materiale’) etc. 2. 3. 3. 3. Mai semnificativ chiar decât acest fond substanţial de forme lexicale neologice, cele mai multe monosemantice şi cu întrebuinţare unică în acest stil, rămâne însă un alt fenomen: mai ales în limbajul juridic se păstrează o serie de neologisme ieşite din uz, marcate şi acestea în dicţionare, cu indicaţia ‘înv.’ (învechit). În Codul civil apar forme ieşite din uz ca: contract de maritagiu (care are, în varianta limbajului administrativ, forma ‘contract de căsătorie’), în contra (locuţiune care era încă în uz la începutul secolului al XX-lea), prealabilmente, prezent (-uri) (‘dar’, din fr. présent), rizico-pericol (formulă în care rizico este forma învechită, provenită din italiană, pentru ‘risc’), a se fini (‘a se sfârşi’, din fr. finir). În anumite cazuri, limbajul juridic procedează la o restrângere de sens a cuvintelor din fondul vechi; acelaşi proces semantic poate avea loc şi în cazul neologismelor: apărător (‘persoană specializată care are dreptul să participe în proces spre a asigura asistenţa juridică sau reprezentarea părţilor); parte (‘per-soană care participă la desfăşurarea procesului penal în legătură cu apărarea drepturilor sale legale’); abatere (‘încălcare a unei dispoziţii legale, prezentând un grad de pericol social mai redus decât infracţiunea şi pentru care se prevăd sancţiuni nepenale[...]’). Mai puţin frecvente sunt extinderile de sens, ca în cazul unor termeni ca funcţionar public, teritoriu sau rude. (v. şi Stoichiţoiu-Ichim, ibidem, p.116-117). 2. 3. 4. Fizionomia limbajului juridic se întregeşte, din punctul de vedere al vocabularului, dacă ţinem seama de faptul că există şi un tratament specific, de multe ori conservator, al elementelor de derivare. Un număr semnificativ de termeni neologici sunt păstraţi ca derivate cu sufixul –iune, acolo unde limba literară standard recomandă, de obicei, derivatele postverbale: condamnaţiune, diso-luţiune, donaţiune, disoluţiune, expropriaţiune, exploataţiune, întrerupţiune, restituţiune, rezoluţiune. În general, între neologismele împrumutate din fondul neoromantic pe filieră rusă (cu sufixul –ie) şi cele împrumutate direct din franceză (cu sufixul –iune) au învins, cu puţine excepţii (naţiune) şi aparte de cazurile în care s-a produs diferenţierea semantică între cuvintele-pereche (raţie – raţiune), neologisimele cu sufixul –ie. Limbajul juridic ignoră această tendinţă a limbii române contemporane, privilegiind formele cu –iune, simţite ca învechite, atunci când sunt scoase din contextul acestui stil funcţional. În acest context al discuţiei, este semnificativă şi preferinţa pentru antonimele formate cu ajutorul prefixului vechi în limbă ne-, acolo unde în limba literară standard sau în alte stiluri funcţionale ţinînd de limba literară circulă formele derivate cu prefixul neologic in-: necapabil, necert, nelicit, nesolvabilitate. Când apare totuşi, prefixul in(im-)- este ataşat numai unor teme neologice: imprescriptibilitate, incapacitate, inacţiune. Sufixul nume de agent -tor formează o serie de derivate, absente din voca-bularul general: înfietor, favorizator. O serie de sufixe, altminteri prezente într-un număr mare de împrumuturi neologice, caracterizează şi vocabularul juridic (cu indicarea posibilităţii, a nu-melor de acţiuni abstracte etc.), uneori cu o frecvenţă mai mare decât în limba literară comună: -bil – anulabil, brevetabil, inalienabil, imputabil; -itate – mino-ritate (‘calitatea de a fi minor’), inalienabilitate, indivizibilitate, dar şi contra-dictorialitate. Sufixul -re apare într-un număr foarte mare de derivate, multe dintre acestea absente din vocabularul general (proporţionalizare) sau fără o frec-venţă semnificativă – dare, îngropare, liberare, subrogare, stingere, traficare etc. Folosind elementele sistemului de derivare al limbii comune, limbajul juridic îşi creează forme pentru folosinţă proprie, care nu circulă în alte stiluri funcţionale: împrumutător, dezdăunat. Toate aceste modalităţi de a utiliza fondul de cuvinte al limbii literare şi modalităţile de îmbogăţire a acesteia cu noi ele-mente lexicale indică nu numai caracterul conservator al limbajului juridic-administrativ, cât şi caracterul artificial al acesteia. 2. 3. 5. În ciuda faptului că stilul juridic este, în linii generale, un stil neologic, există şi situaţii când s-a fixat pentru a denumi anumite realităţi specifice termenul vechi, iar nu neologismul corespunzător; aşadar, se vorbeşte despre încuviinţarea, nu acordul persoanei, despre a încunoştinţa, nu a sesiza, despre a cauza, nu a provoca (tot neologism, dar mai vechi în limbă) suferinţe condamnatului etc. Una dintre cele mai izbitoare trăsături ale limbajului juridic-administrativ este polarizarea marcată a elementelor lexicale, în funcţie de dimensiunea diacronică (Irimia, 1986,...). Trăsătura se materializează în cuplarea, în aceeaşi sintagmă, a unui termen vechi / învechit / arhaic cu unul neologic: persoană vătămată, dojenirea minorului, caz flagrant de înşelăciune, a suprima sau a ştirbi unitatea, suveranitatea sau independenţa statului, plângere prea-labilă, rămânerea definitivă etc. Pe un fond neologic, termenii vechi sunt puşi cu atât mai mult în evidenţă: Executarea pedepsei nu trebuie să cauzeze suferinţe fizice şi nici să înjo-sească persoana condamnatului (CP, art. 52). În Codul penal, tulburarea bunului mers (al unei organizaţii) alternează cu perturbarea (activităţii unei organizaţii). Mai rar, termenul vechi poate alterna cu cel neologic – săvârşirea / comiterea unei infracţiuni; a sancţiona – a pedepsi; act de recunoaştere alternează în câteva articole succesive din Codul civil cu act recognitiv. „Ciocnirea” termenilor neologici cu cei învechiţi,chiar arhaici, configurează pentru nespecialişti una dintre cele mai şocante trăsături stilistice ale stilului juridic: Dacă lucrul s-a preţuit când s-a împrumutat, atunci pentru pierderea lui, căşunată chiar prin caz fortuit, rămâne răspunzător comodatarul, întrucât nu s-a stipulat contrariul (CC, art. 1567). Alături de termeni împrumutaţi din limbajul popular – s-a preţuit (‘s-a cântărit’), căşunată (‘provocată’) – sau oricum vechi – întrucât (‘pentru că’, ‘deoarece’) – întâlnim cuvinte cu un caracter neologic strident – caz fortiut, comodatarul, con-trariul, s-a stipulat. Nu trebuie să tragem concluzia din examinarea particularităţilor stilistice ale limbajului juridic că acesta ar constitui o „insulă lingvistică” printre celelalte ipostaze ale actualizării limbii literare comune. Nu numai că stilul juridic stă la baza limbajului administrativ, dar, aşa cum s-a văzut, o serie de termeni juridici, monosemantici în acest vocabular de specialitate, trec, cu sens figurat, în vocabularul general. Alţi termeni circulă dincolo de terminologia de specialitate cu aceleaşi sensuri ca în vocabularul juridic: anchetă, contumacie, contract, contrabandă, gestiune, premeditare. Prin această infuzie de cuvinte neologice, unele dintre acestea tinzând să elimine (de la o ediţie la alta a Codului penal sau a Codului civil) termenii de factură populară, proces favorizat în primul rând de presa scrisă şi orală, se realizează ceea ce s-a numit „intelectualizarea voca-bularului limbii române contemporane” (Stoichiţoiu-Ichim, ibidem, p.181). Privit sub acest, unghi, stilul juridic reprezintă una dintre variantele stilistice cele mai importante ale limbii române contemporane, cu un semnificativ impact social. V. Diversitate stilistică şi unitate funcţională în limba română contemporană (II) V. 2. LIMBAJUL ADMINISTRATIV 1. Spre deosebire de D.Irimia (1986, 1999) şi alţi stilisticieni (I. Coteanu, 1960; P. Diaconescu, 1974), care tratează limbajul juridic şi pe cel administrativ ca un singur stil funcţional, considerăm ca şi A,Stoichiţoiu-Ichim (2001) că cele două limbaje funcţionale trebuie să beneficieze de o descriere de sine stătătoare. Stilul juridic cuprinde deja o serie de variante îndeajuns de difererenţiate între ele, dacă ar fi să luăm în discuţie numai diferenţele care separă discursul juridic scris de cel oral. Am admis, o dată cu cercetători avizaţi ai acestei variante funcţionale a limbii române literare, că limbajul administrativ se subordonează limbajului juridic, deoarece „Actul administrativ este subordonat legii, având ro-lul de a explicita textul legislativ, indicând totodată modalităţile de punere în aplicare a acestuia” (Stoichiţoiu-Ichim, ibidem, p. 30). 2. Din această relaţie de subordonare a limbajului administrativ, birocratic, faţă de limbajul juridic decurg şi cele mai multe asemănări dintre cele două stiluri care, ambele, reglementează relaţiile dintre instituţii sau dintre indvizi şi instituţii (autorităţi). O serie de particularităţi, în primul rând, de natură morfo-sintactică vizează acest domeniu întins al asemănărilor: 2. 1. Ca şi limbajul juridic (normativ), limbajul administrativ este o variantă stilistică a limbii literare standard scrise 2. 2. Ca şi în limbajul juridic, în limbajul administrativ lipsesc interjecţiile, formele pronumelui personal de persoana I şi a II-a; atunci când întrebuinţarea unor forme pronominale care personalizează enunţul este necesară (cereri, memorii, scrisori cu caracter comercial etc.), acestea sunt, de regulă, la formele neaccentuate; pronumele reflexiv este de asemenea utilizat cu oarecare frecvenţă. se evită şi prin utilizarea cu predilecţie, în cazul pronumelor reflexive, a adjectivelor posesive în locul formelor de dativ posesiv. Frecvenţa cea mai mare o deţin pronumele cu forme nepersonale, iar dintre acestea, pronumele şi adjectivul pronominal nehotărât. Evitarea personalizării discursului apare şi în acele tipuri de text administrativ în emană de la o insituţie, autoritate publică, prin absenţa reluării / anticipării complementului indirect neprepoziţional (în dativ) prin pronumele personal corespunzător, formă atonă. 2. 3. Ca şi limbajul juridic, limbajul administrativ-birocratic este un stil prin excelenţă nominal, ceea ce se particularizează prin frecvenţa crescută a substantivelor, mai ales a postverbalelor. Formele de genitiv şi dativ, la sub-stantive şi pronume, deţin de asemenea o frecvenţă considerabilă; ca şi în limba-jul juridic, această trăsătură morfo-sintactică se aşază în constrast cu ceea ce întâl-nim în limba literară comună, care evită, de regulă, utilizarea celor două cazuri. Stilul administrativ favorizează, mai ales în anumite tipuri de texte (circulare, facturi etc.) folosirea cazului dativ prepoziţional: S-a emis un ordin de executare silită conform art. ...din Legea... Folosirea acuzativului se caracterizează în stilul administrativ, ca şi în stilul ştiinţific sau în cel juridic prin absenţa pronumelui cu valoare neutră o, în locul căruia se preferă pronumele demonstrativ cu valoarea neutră aceasta: O serie de prepoziţii şi de locuţiuni prepoziţionale, care se construiesc cu substantivelor postinfinitivale, caracterizează, în egală măsură, stilul juridic şi pe cel administrativ: conform, potrivit, potrivit cu, în scopul, în vederea, în caz de etc. 2. 4. Într-o bună parte dintre textele cu caracter administrativ (circulara, for-mularul, adeverinţa, mandatul poştal, raportul de activitate, procesul verbal etc.), o trăsătură importantă este impersonalitatea verbului, trăsătură co-mună cu stilul juridic, aşa cum se configurează în textele juridice cu caracter normativ. Această trăsătură este dată de absenţa diatezei reflexiv-reciproce, cu privilegierea, în schimb, a diatezei reflexiv-pasive. În textele cu caracter oficial, care provin de la instituţii deci de la instanţe nepersonalizate ale autorităţii, complementul de agent nu este, de regulă, menţionat. Dintre timpurile verbale, timpul prezent este cel mai des utilizat, atât cu va-loarea sa pancronică, dar şi cu valoarea de timp al momentului enunţării, mai ales în scrisori. În scrisori, varietatea modurilor şi a timpurilor verbale este mare, dar utilizarea viitorului şi a perfectului compus, dintre timpurile indicativului, şi a condiţional-optativului, dintre moduri, pare a fi privilegiată. 2. 5. Ca şi în cazul stilului juridic, depersonalizarea asigură diferitelor tipuri de texte aparţinând stilului administrativ un maximum de generalitate, cerut de faptul că textul trebuie să răspundă unui număr foarte mare de cazuri concrete, să se adreseze unor categorii eterogene de receptori, făcând recurs la situaţia- tip; este cazul circularelor, a formularelor de tot felul, a citaţiilor, înştiinţărilor de plată, a facturilor etc. O serie de particularităţi morfo-sintactice asigură acest grad înalt de obiectivitate şi generalitate a enunţului: structura sintagmatică formată dintr-un substantiv postverbal şi un verb la prezent / viitor, cu valoare atemporală (Pentru întârzieri în efectuarea plăţii se va percepe o penalizare pe zi de 15%); depersonalizarea se realizează, ca şi în limbajul juridic, prin utilizarea frecventă a substantivelor postinfinitivale, nedeterminate de adjective posesive sau de pronume personale. În anumite tipuri de texte – raport, proces verbal, notă de constatare – are loc, ca şi în textele juridice cu caracter normativ, o egalizare în ceea ce priveşte regimul sintactic între substantivele-nume de persoane şi substantivele nume de obiecte, egalizare ce rezultă din absenţa reluării comple-mentului direct în acuza-tiv prin pronumele personal corespunzător, formă atonă. 2. 6. Textele cu caracter administrativ combină, ca şi cele juridice, con-cizia exprimării cu exprimarea analitică. Sterotipia sintactică este totuşi mai marcată ca în limbajul juridic normativ, dominat de repetiţie, paralelism sintactic şi enumerare. Din raţiuni de maximă eficienţă a comunicării, pentru că privilegiază orientarea spre receptor, exprimată prin funcţia conativă a limbajului, un text administrativ nu utilizează de regulă elipsa. Toate elementele informaţionale se cer puse în evidenţă cu maximum de claritate, fără a genera ambiguităţi, echivocuri în interpretare; 2. 7. Şi în limbajul administrativ, birocratic, sunt caracteristice struc-turile sintactice fixe, care au caracter de blocuri sintactice pre-fabri-cate, fără a fi propriu-zis locuţionale; alături de locuţiunile propriu-zise, acestea imprimă stilului admi-nistrativ un caracter stereotip: – a ţine cont: Ţinând cont de urgenţa comenzii noastre ... (Gulea et al., 1999, p. 72); – ca urmare: Ca urmare, vă rugăm să trimiteţi un reprezentant al societăţii dvs. [...] (Gulea et al., 1999, p. 185); – în cazul în care: Vă informez că în cazul în care nu vă achitaţi datoria de...[...] (Gulea et al., ibidem, p. 158); – în cadrul: În cadrul şedinţei din data de 10 ianuarie 2003 s-au discutat propunerile de reteh-nologizare a secţiei; – în prezent: În prezent sunt cadru didactic cu norma de bază la Şcoala nr. 35; – a avea în vedere: Având în vedere că nu putem determinma cauzele acestui incident [...] (Gulea et al., ibidem, pp.199; 142); – în caz contrar: În caz contrar, ne vedem obligaţi, spre regretul nostru, să încetăm relaţiile de afaceri cu firma dvs. (Gulea et.al., ibidem, p. 124). Ca şi în cazul textelor cu caracter juridic, şi în anumite categorii de texte administrative, cum ar fi scrisorile cu caracter comercial, motivarea unei decizii, invocarea circumstanţelor, legăturile de cauzalitate se cer subliniate prin topică; este explicabilă frecvenţa semnificativ de ridicată întrebuinţarea unor locuţiuni şi sintagme cu carcater fix, folosite ca elemente introductoare ale unui raţionament, în detalierea de circumstanţe, în motivarea unor decizii, în prezentarea unor cauze etc.: a ţine cont, a avea în vedere, a lua în consideraţie, a se pune în mişcare, a intra în posesia etc. Multe dintre elementele locuţionale şi structurile sintactice care introduc circumstanţialele sunt comune stilului juridic şi celui administrativ: – în vederea: S-au luat măsuri în vederea asigurării unei maxime securităţi în timpul vizitei; – în baza: În baza hotărârii nr.... s-a dispus efectuarea unei percheziţii la domiciliul urmă-ritului; – în urma: În urma studierii dosarului dvs. am decis acceptarea propunerii de prelungire a ter-menului de plată (Gulea et al., ibidem, p. 148); * în caz de: În caz de pierdere sau deteriorare trebuie să confirmaţi [...] (Gulea et.al., ibidem, p. 181); în legătură cu: În legătură cu situaţia propusă de dumneavoastră a fi analizată [...] (Parfene, 1980, p. 198). Ca şi în textele juridice, se acordă o atenţie suplimentară elementelor con-juncţionale conectoare; în acest mod, elementul conector, cel mai adesea o locuţiune conjuncţională, devine un indicator tare al relaţiei de subordonare: pen-tru ca...să (circumstanţiala finală); atunci când (circumstanţiala temporală); chiar atunci când (circumstanţiala concesivă); în aşa fel încât (circumstanţiala conse-cutivă). 2. 8. Fără a putea vorbi despre inversarea topicii ca trăsătură stilistică distinctivă a stilului administrativ, aşa cum se întâmplă în cazul stilului juridic (v. supra), putem totşi afimra că în stilul administrativ se dă o atenţie specială reliefării circumstanţelor, aduse astfel pe prima poziţie în propoziţie sau în frază, trăsătură explicabilă prin necesitatea ca textul să fie cât mai explicit în ceea ce priveşte exprimarea condiţiilor, a ipotezelor, a determinanţilor. Aşa, de pildă, propoziţile sunt de multe deschise prin construcţii gerunziale cu rol circumstanţial: Ţinând cont de urgenţa comenzii noastre că rugăm ca marfa să ne fie livrată în mod excepţional în termen de opt zile [...] (Gulea et al., ibidem, p. 72); Având în vedere cele afirmate mai sus, vă rugăm să dispuneţi reexaminarea cererii mele [...]. 3. Câteva trăsături ale limbajului administrativ pun în evidenţă deosebirile faţă de limbajul juridic normativ, justificând opţiunea de a trata distinct cele două variante stilistice. 3. 1. Spre deosebire de limbajul juridic, care cunoaşte şi variante orale (pledoaria, rechizitoriul etc.), limbajul administrativ-birocratic este exclusiv o variantă stilistică a limbii literare scrise; 3. 2. Limbajul juridic normativ este depersonalizat, în sensul că prezenţa instanţei de enunţare nu este marcată în text prin indici specifici; legiuitorul este o instanţă anonimă, impersonală, ceea ce asigură textului de lege caracter de maximă obiectivitate. Personalizarea discursului este, dimpotrivă, imperios cerută în cazul scrisorilor, al cererilor sau al memoriilor, pentru că cel care scrie intră, într-o relaţie de comunicare directă cu receptorul (care poate fi o persoană sau o instituţie); 3. 3. Limbajul juridic (legislativ) se caracterizează printr-o mare stabilitate a structurilor sale verbale, trăsătură care derivă din necesitatea de a asigura permanenţa unor conţinuturi legislative. Chiar dacă aceste conţinuturi se modi-fică, modificările se fac cu respectarea unor tipare textuale deja funcţionale, recunoscute ca atare, şi a unei terminologii specializate. Limbajul administrativ se caracterizează de asemenea prin stabilitate, mai ales datorită unor structuri fixe, caracteristice diferitelor tipuri de texte (procese verbale, cereri, comenzi, facturi, acte notariale, contracte, scrisori, rapoarte, adrese, memorii, curriculum vitae etc.). Caracterul formular pe care D.Irimia (1986, ) îl atribuia, indistinct, stilului juridic-administrativ, caracterizează mai curând varianta administrativă, ceea ce face ca textele care se subsumează acestei variante a limbii literare scrise să fie lesne recunoscute de către diferitele categorii de utilizatori. Este adevărat că limbajul juridic uzează de structuri fixe (locuţiuni specifice, structuri frazeologice), dar acestea sunt puţin numeroase în comparaţie cu cele care caracteristice limbajului administrativ. Textele acestui tip de limbaj conţin întotdeauna o parte fixă, distinctă pentru fiecare tip de text (formule introductive, de încheiere, de introducere a datelor personale) şi o parte variabilă. Această separare între ceea ce este fix şi ceea ce este variabil din punctul de vedere al alcătuirii discursive nu este atât de clară în textul juridic, în care prevalează recurenţa tiparelor sintactice, iar nu a formulelor gata fabricate. Tipologia diversificată a textelor administrative este legată de împrejurarea că relaţiile pe care textele administrative le mediază sunt de asemenea diversificate; dacă prin textele juridice se reglementează relaţiile dintre individ şi autorităţile statului, prin textele administrative se stabilesc nu numai relaţii între individ şi autorităţi, dar şi relaţii între doi indivizi, aflaţi într-o relaţie asimetrică, dintre care unul poate fi solicitant, iar celălalt reprezentantul unei autorităţi; 3. 4. Sub aspect stilistic, textele care se încadrează în stilul administrativ sunt monotone, previzibile şi cel mai adesea lesne reperabile din punctul de vedere al apartenenţei la un anumit tip, cu o anumită destinaţie. Aceasta se întâmplă pentru că, mai mult chiar decât în cazul textelor de lege, textele care fixează relaţiile din-tre indivizi şi autorităţi, dintre persoanele individuale şi cele colective uzează de blocuri verbale prefabricate. Fiecare tip de text îşi are propria sa formularistică, care face lesne recognoscibilă apartenenţa textului o dată la clasa mare a textelor cu caracter oficial, birocratic, a doua oară, la o subclasă anume. 3. 5. O serie de asemenea texte sunt deja standardizate, prin formulare tipărite; ceea ce trebuie să ştie, în acest caz, utilizatorul lor, este să le completeze corespunzător. În această categorie intră foaia de depunere C.E.C., foaia de restituire C.E.C., buletinul de expediţie (a unui colet), mandatul poştal, chitanţa, bonul, foaia de drum, factura, referatul de necesitate etc. În toate aceste tipuri de texte, există un tipar dat care conţine invariabile, repere pentru cel care completează formularul: numele, adresa (expeditorului şi a destinatarului, dacă este cazul), suma primită (plătită, care trebuie plătită, care trebuie primită), natura obiectelor expediate (în cazul coletului), natura materialelor solicitate (în cazul referatului de necestiate), semnătura etc. Folosirea unor asemenea acte este, de obicei, uşor de realizat, invenţia lingvistică fiind redusă la zero; ceea ce i se cere solicitantului este să completeze corect fiecare rubrică prevăzută în formular şi să autentifice prin semnătură conţinutul de informaţie (fie că este vorba de o solicitare, fie de o expediţie, fie de primirea unor bunuri / sume de bani) (Parfene, 1980, pp. 175-184). În categoria de acte oficiale, standardizate ca formular, intră şi ade-verinţa, act oficial, eliberat de o instituţie, prin care se recunoaşte o calitate, un drept etc.. O adeverinţă are o serie de caracteristici textuale proprii doar acestui tip de act: ca orice tip de act oficial, adeverinţa este intitulată, pentru a evita orice confuzie din partea utilizatorului; o adeverinţă trebuie să conţină de asemenea numele ministerului tutelar, cel al insitituţiei emitente, data eliberării şi numărul de înregistrare. Textul propriu-zis al adeverinţei conţine elementele verbale cu caracter formular tipărite: Se adevereşte prin prezenta că dl. / dna .............este salariat la................, încadrat în funcţia de................, cu salariul...............etc. Tot printr-o formulă standardizată se exprimă motivul pentru care s-a eliberat adeverinţa: S-a eliberat prezenta pentru a-i servi la....... Ca în orice formular, partea variabilă, care urmează să fie completată de solicitant sau de un funcţionar, este marcată prin spaţii albe. O adeverinţă este întotdeauna semnată de conducătorul instituţie, care certifică informaţia referi-toare la persoana solicitantă. Un caracter standardizat îl are şi un alt tip de text birocratic, cererea. Ca şi în cazul actelor oficiale, există o parte de text standardizată şi o parte variabilă. Diferenţa între tipurile de textele birocratice constă în raportul dintre partea standardizată şi cea variabilă: în actele oficiale de tipul formularului, partea variabilă este minimă şi întotdeauna impusă de reperele verbale standardizate ( nu se poate completa adresa în locul numelui). În cerere, text oficial adresat unei instituţii, prin care se solicită ceva. Tiparul unei cereri este acelaşi pentru orice solicitare, ceea ce conferă şi acestui tip de text un incontestabil caracter formular. O cerere cuprinde: formula de adresare (cu indicarea funcţiei celui căruia i se adresează cererea); formula consacrată – Subsemnatul/ subsemnata, urmată de numele, prenumele, funcţia şi locul unde solicitantul îşi desfăşoară activitatea, vă rog să bienvoiţi a-mi aproba, formulă urmată de exprimarea solicitării, eventual şi de motivul solicitării; urmează semnătura solicitantului, data solicitării şi funcţia celui căruia îi este adresată cererea. Singurele variaţii, eventual stilistice, pot interveni în secvenţa din cerere în care se expune obiectul cererii şi motivul solicitării; de regulă, formulările trebuie să fie concise, clare, fără detalii inutile, redactate într-un stil neutru (Parfene, ibidem, 185-186). Există şi texte cu caracter administrativ-birocratic în care partea variabilă, care solicită o oarecare libertate în redactare, este mai importantă. Procesul-verbal, de exemplu, are, pe lângă un „cap de text” – Întocmit astăzi, (data), în şedinţa (urmează numele organizaţiei, instituţiei, departamentului etc.), cu participarea unui număr de (numărul celor prezenţi) / a comisiei formate din (urmează numele şi funcţia membrilor comisiei) – şi o formulă de încheiere fixă – Drept care am încheiat prezentul proces-verbal, formulă urmată de semnătura celui care l-a întocmit. În procesele verbale se consemnează o situaţie (proces-verbal de constatare) sau se relatează desfăşurarea unui eveniment (Parfene, 1980, 202-203). Stilul este neutru, respectând caracterul impersonal pe care îl are, în general, orice text birocratic. 3. 6. În redactarea proceselor verbale nu este recomandabilă folosirea a unor verbe modalizatoare sau de atitudine (favorabilă / defavorabilă), care ar pune pe primul plan punctul de vedere al celui care redactează procesul verbal în detrimentul obiectivităţii relatării – a (i) se părea, a crede, a pretinde, a insinua, a-şi închipui / a-şi imagina, a divaga. În egală măsură, nu este recomandabilă folosirea registrului colocvial, a elementelor de oralitate, sintactice sau lexicale. Mai ales în privinţa acestora din urmă, există restricţii de folosire destul de drastice: elementele lexicale aparţinând registrului colocvial, familiar şi argotic sunt marcate prin conotaţii valorizante, în special depreciative, ceea ce face aproape imposibilă prezenţa lor în texte cu caracter administrativ, deci şi procese-verbale. 3. 8. Una dintre cele mai evidente dovezi ale lipsei de cultură lingvistică a unui vorbitor în raport cu limba maternă sau ale competenţelor sale limitate în raport cu o limbă străină este neştiinţa sa de a redacta corect anumite tipuri de texte, care se subsumează stilului administrativ: cererea, procesul verbal, memo-riul, curriculum vitae, scrisoarea cu caracter oficial, contestaţia etc. În afară de formulele introductive şi de încheiere care au caracter şi de structura-tip fix pentru fiecare tip de text există şi posibilităţi de variere a exprimării, chiar dacă limitele între care se face alegerea materialului lingvistic sunt destul de înguste. Este cazul, de pildă, al memoriului, al cererii, al rapoartelor de orice tip, al proceselor-verbale. În corespondenţa comercială, de pildă, diferitele tipuri de scrisori (scrisoarea de comandă, scrisoarea de reclamaţie, scrisoarea de plată, scrisoarea de asigurare şi transport etc.) îşi are propriul său inventar de formulări pentru fiecare secvenţă a scrisorii, varietatea stilistică fiind destul de mare; aceasta pentru că, având ca obiect diferite tipuri de tranzacţii sau operaţii legate de tranzaţii (plăţi, întârziere de plăţi, anularea unui contract etc.), componenta persuasivă este de asemenea mare. De exemplu, în scrisoarea de răspuns la o ofertă, există trei secvenţe principale: a) Domnilor, Vă mulţumim pentru oferta dvs. din....... b) Ne-ar face mare plăcere să colaborăm cu dvs., dar mai avem câteva întrebări. Calitatea produsului / produselor ....corespunde mărcii / standardului de calitate? Cu cât ne veţi răspunde mai repede, cu atât comanda noastră va fi mai promptă. c) Salutări cordiale, Pentru fiecare dintre cele trei secvenţe există posibilitatea de a varia expri-marea; de pildă, pentru secvenţa a: – Am primit oferta dvs. din.... – Am intrat în posesia ofertei dvs. din.. – Am luat notă de oferta dvs. din.... Pentru secvenţa mediană b pot fi sugerate variante care să se oprească asupra informaţiilor suplimentare ce ar permite încheierea unui contract: – Produsul / articolul ...este identic cu cel prezentat în catalog / prospect? – Ne-aţi putea comunica materia primă folosită şi orginea acesteia? Secvenţa de încheiere c) este o formulă de încheiere mai puţin specifică acestui tip de scrisoare, cât tipului de scrisoare cu caracter oficial: În aşteptarea răspunsului dvs., binevoiţi să primiţi salutările noastre. (Gulea et al., ibidem, p. 54). 3. 9. Orice text literar, spunea M. Bahtin, este prin constituţia sa polifonic. Putem generaliza această afirmaţie spunând că există o polifonie de principiu a oricărui tip de texte, excepţie făcând, fireşte, cele foarte specializate: textul juridic sau tex-tul administrativ, cu caracter oficial. Tiparele textuale şi formulările prefabricate fac foarte uşor de recunoscut stilul birocratic. În afara circuitelor de comunicare ce leagă indivizii de instituţii sau instituţiile între ele, folosirea limbajului admi-nistrativ poate crea discomfort sau efecte comice. Caracterul formular, stereotipia limbajului birocratic este atât de mare, încât elementele acestui limbaj pot fi reperate cu uşurinţă în alte discursuri şi contexte; puţine alte stiluri pot fi parodiate cu atâta uşurinţă ca limbajul birocratic. Impactul pe care limbajul administrativ îl are asupra altor forme de uzaj al limbii poate fi privit dintr-o dublă perspectivă, adică poate provoca două tipuri de neadecvare. În primul rând, inerţia sau comoditatea exprimării explică apariţia unor mărci ale stilului administrativ în cele mai diverse forme de uzaj al limbii: textul publicistic, scrisoarea particulară, comentariul unui text literar. În textele publicistice, acest fenomen este relativ frecvent, mai ales în articolele din seria „cronica neagră”, care îmbină elemente de reportaj (narative) cu formulări de raport poliţienesc de constatare. Un articol din ziarul Adevărul (2003, 3896) din această serie, vorbeşte despre două accidente de tren, pe raza de competenţă a IPT Timişoara: s-au înregistrat două incidente în urma cărora doi copii au fost ucişi de tren; S,.B., una dintre victime, a trecut calea ferată, conform martorilor oculari, fără să se asigure; trenul care l-a lovit circula pe ruta Simeria – Bucureşti; poliţiştii de la postul TF Lugoj au fost sesizaţi [...] etc. Aparţin limbajului birocratic o serie de elemente de vocabular specifice: accidentele, infracţiunile, confruntările forţelor de ordine cu cei care încalcă legea sunt, de regulă, cuprinse sub denumirea generică de evenimente sau incidente; verbele a înregistra (cu referire la „evenimente”), a sesiza (cu referire la autorităţi), a circula (cu referire la anumite mijuloace de transport); formula consacrată în limbajul poliţienesc pe raza de competenţă etc. La acestea particularităţi se adaugă cele de natură gramaticală, cum ar fi folosirea prepoziţiei conform şi a locuţiunii prepoziţionale în urma, reflexivul pasiv (s-au înregistrat), diateza pasivă fără complement de agent (poliţiştii [...] au fost sesizaţi, L.Gh. A. a fost găsit). Oamenii legii prelungesc în exprimarea orală modul de exprimare caracteristic limbajului birocratic scris. Întrebat de un reporter în ce împrejurări s-a produs confruntarea poliţiştilor cu infractorii, reprezentantul forţelor de ordine recurge, cel mai adesea, la elemente de vocabular şi de sintaxă clişeizate care trimite la formularistica rapoartelor oficiale sau la terminologia juridică elementară: inculpat, pârât, învinuit, armamentul din dotare, a se deplasa (la locul faptei / accidentului). În compoziţiile şcolare, elevii recurg şi ei, adesea fără să-şi dea seama de consecinţe, la structuri ale limbajului oficial, administrativ, cu convingerea eronată că prezenţa unei exprimări solemne conferă textului un plus de greutate: în finalul unui comentariu la poezie, poetul concluzionează, „poetul (M. Eminescu) îşi elogiază predecesorii în vederea combaterii decăderii contem-poranilor săi” (nu numai folosirea locuţiunii prepoziţionale este aici nepotrivită, ci şi lanţul de genitive, evitat în folosirea limbii române literare, scrise şi orale). Raţiunile pentru care se produc asemenea fenomene de metisaj stilistic sunt diverse. În cazul articolelor de ziar este vorba de un mimetism absolut necesar pe care ziaristul trebuie să-l adopte ca strategie de construcţie textuală, în funcţie de subiectul tratat: dacă articolul vorbeşte despre o crimă, atunci textul va mima condiţia textuală a raportului de poliţie; dacă tema articolului este din domeniul ştiinţelor, atunci anumite caracteristici ale textului ştiinţific sunt transferate textului publicistic. În cazul elevilor care folosesc inadecvat elemente de limbaj administrativ, atunci când interpretează o poezie, este vorba pur şi simplu de carenţe în cultura lingvistică, de lecturi insuficiente şi de exersarea nesatisfăcă-toare a registrului scris al limbii. În cazul poliţiştilor, al oamenilor legii, ce recurg la asemenea formulări birocratice, este vorba de o inerţie a exprimării, dată de utilizarea foarte frecventă a unui anumit vocabular, a unor structuri frazeo-logice specifice. Este un fenomen care poate fi observat şi la alte categorii de vorbitori, cum ar fi medicii, care transferă, de multe ori, terminologia de specia-litate în alte domenii de utilizare a limbii. O lipsă certă de cultură lingvistică este şi amestecul registrelor limbii, ca de pildă inserţia, într-un text cu caracter oficial, într-un memoriu, de exemplu, a ele-mentelor de oralitate, de limbaj colocvial, de personalizare excesivă a discursului. Efectul comic, involuntar sau intenţionat, ca în unele schiţe sau momente ale lui I. L. Caragiale, este garantat. Teme de control 1. Explicaţi construcţia următorului articol din Codul civil, arătând care este funcţia structurilor sintactice repetitive: Art. 1115. Pentru ca ofertele să fie valabile trebuie: 1. să fie făcute creditorului, ce are capacitatea de a primi sau acelui ce are dreptul de a primi pentru dânsul; 2. să fie făcute de o persoană capabilă de a plăti; 3. să fie făcute pentru toată suma exigibilă, pentru a rendita şi dobânzile datorite, pentru cheltuieli lichidate şi pentru o sumă oarecare în privinţa cheltuielilor nelichidate, sumă asupra căreia se poate reveni, după lichidarea acestor cheltuieli; 4. termenul să fie împlinit, dacă a fost stipulat în favoarea creditorului; 5. condiţia sub care datoria s-a contractat să se fi îndeplinit; 6. ofertele să fie făcute în locul ce s-a hotărât pentru plată, şi dacă locul pentru plată nu s-a determinat prin o convenţie specială, să fie făcute sau creditorului în persoană, sau la domiciliul său, sau la domiciliul ales pentru executarea con-venţiei; 7. ofertele să fie făcute prin un ofiţer public ce era competent, pentru astfel de acte. (p. 143) 2. Daţi exemple de cuvinte derivate (pe teren românesc sau împrumutate) cu ajutorul sufixelor –iune, -at, care sunt proprii limbajului juridic, având sensuri specifice. 3. Folosind Codul civil, daţi exemplu de locuţiuni verbale, adverbiale şi prepoziţionale, pe care le socotiţi caracteristice pentru limbajul juridic şi cel administrativ. 4. Analizaţi din punct de vedere stilistic următorul fragment din Codul civil, argumentând caracterul închis al stilului juridic. Urmăriţi: a) caracterul impersonal al exprimării; b) raportul dintre coordonare şi subordonare; c) raportul raportul dintre neologisme şi termenii populari, învechiţi sau arhaici: Art. 1659. Debitorul obligat a da siguranţă trebuie să prezinte o persoană capabilă de a contracta, care să posede avere îndestulă spre a garanta o obligaţie, şi care să aibă domiciliul în teritoriul jurisdicţional al tribunalului judeţean, la care trebuie să se dea. Art. 1660. Solvabilitatea unui garant se măsoară numai după nemişcătoarele ce pot fi ipotecate, afară de cazul când datoria este mică sau afacerea este comercială. Spre acest finit nu se pot lua în consideraţie nemişcătoarele în litigiu, nici acelea situate la o aşa depărtare, încât să devină foarte dificile lucrările executive asupră-le. Art. 1661. Dacă fidejusorul, căpătat de creditor de bunăvoie sau judecă-toreşte, a devenit apoi nesolvabil, trebuie să se dea un altul. Această regulă nu se aplică în singurul caz în care fidejusorul s-a dat numai în puterea unei convenţii prin care creditorul a cerut de fidejusor o anume persoană. 5. Redactaţi : o cerere, un memoriu, o scrisoare de intenţie, un Curriculum Vitae, o reclamaţie, un proces-verbal. V. Diversitate stilistică şi unitate funcţională în limba română contemporană (II) V. 3. Stilul ştiinţific Formarea stilului ştiinţific a presupus un proces îndelungat de limpezire a normelor limbii literare standard, dar şi de formare a limbajelor de specialitate. Prin excelenţă un stil scriptic, stilul ştiinţific pune în valoare o bogăţie tipologică a textelor care poate merge de la texte de strictă specialiate (din domeniul ştiinţelor exacte şi tehnice până la domeniul ştiinţelor umaniste) până la acele texte care ating, prin calitatea specială a limbajului folosit, condiţia textului literar (textul filozofic, istoric etc.). Aplicându-se unor domenii specializate ale cunoaşterii, limbajul ştiinţific pune – privit dincolo de particulariăţi de expresie – în evidenţă funcţia referenţial-denominativă şi pe cea metalingvistică. Sunt practic absente (cu excepţia formelor orale) funcţia fatică şi cea conativă (Irimia, 1976, pp. 103-104). Subiectivitatea are un spaţiu restrâns de manifestare, stilul ştiinţific remarcându-se prin obiectivitatea semnificaţiei; în măsura în care există, subiectivitatea se exprimă mai puţin prin mărci stilistice specifice, cât prin organizarea elementelor de conţinut (calitatea argumentării, formularea premi-selor, sublinierea unor soluţii personale etc.). O serie de caracteristici ale stilului ştiinţific derivă din utilizarea specială a codului-limbă naturală şi din particularităţile semnului lingvistic; acestea repre-zintă o condiţie de existenţă a acestui stil funcţional, indiferent de limba naturală în care se actualizează, dar fiecare limbă naturală îşi are propriile mijloace ling-vistice de realizare. Caracteristicile indică faptul că dimensiunea semiotică a unei variante de utilizare a limbii are consecinţe importante asupra profilului stilistic al acesteia. Stilul ştiinţific se distinge între toate celelalte variante funcţionale prin tendinţa de universalizare a codului. Tendinţa se lasă descifrată cel mai bine la nivelul lexical, datorită circulaţiei unui număr mare de termeni ştiin-ţifici generali sau de strictă specialitate, care se internaţionalizează, reducând dis-tanţa dintre o limbă sau alta. Caracteristica explică îmbinarea, la nivelul unei singure limbi, a termenilor aparţinând unor limbi naturale diferite: de exemplu, terminologia din domeniul ştiinţelor economice (leasing, currency-board, [politică de] dumping, [acord] stand by ) sau al informaticii (display) este, în cea mai mare parte, de origină engleză şi a fost preluată ca atare în numeroase limbi, uneori cu minime adaptări de natura morfo-fonetică. La fel de caracteristică este pentru stilul ştiinţific combinarea semnelor verbale cu cele ale unor limbaje arti-ficiale (în chimie, fizică, matematică sau logică). Semnul lingvistic presupune în cazul stilului ştiinţific o tratare specială. Sem-nul lingvistic este transparent şi tranzitiv, ceea ce explică sinonimia infinită a acestui limbaj (S. Marcus). Această caracteristică presupune că unei for-me sonore i se poate asocia orice semnificant care îşi asumă rolul de transportor al informaţiei. De aceea, cu excepţii nesemnificative, traducerea dintr-o limbă în alta are loc, în cazul stilul ştiinţific, fără problemele care decurg din neconcordanţa de principiu între limbile naturale, neconcordanţă derivată din specificul primei şi a celei de-a doua articulaţii. Tranzitivitatea limbajului ştiinţific se traduce prin proprietatea oricărui limbaj ştiinţific de a fi un vehicul, un transportor al infor-maţiei, ceea ce explică, de asemenea transparenţa acestuia: cel care citeşte un text ştiinţific nu se opreşte asupra formei; forma îi este întrucâtva indiferentă, pentru că important este conţinutul mesajului. Semnificaţia semnului în limbajul ştiinţific se remarcă prin stabilitate, obiectivitate şi universalitate (Irimia, 1986, pp. 107). Stabilitatea, constanţa semnificaţiei face ca semnul lingvistic să pună în valoare o relativă indepedenţă de context; mai mult, un semn poate fi transportat dintr-un context într-altul fără ca, fundamental, semnificaţia acestuia să se modifice. Nici alte condiţionări de ordin spaţio-temporal nu influen-ţează semnificativ traspmiterea unor semnificaţii în cazul textului ştiinţific. Obiectivitatea semnificaţiei derivă din universalitatea limba-jului ştiinţific, din capacitatea acestuia de a asigura constanţa semnificaţiei, indiferent de circumstanţele comunicării acesteia. Aceste caracteristici generale, cât şi caracterul închis al semnificaţiei impun receptarea ca atare a textului ştiinţific. Este explicabil, ţinând seama de aceste trăsături generale, faptul că stilul ştiinţific împarte cu limba literară standard o zonă de suprapunere considerabilă. Este explicabil şi faptul că la nivel fonetic nu există, practic, deosebiri faţă de limba literară standard. Apar probleme de transcriere a unor nume proprii, unităţi de măsură, dar chiar şi în acest caz, normele sunt reglementate la nivelul limbii literare standard. Particularităţi morfo-sintactice. Trăsături ale flexiunii nominale. Există o serie de trăsături de natură, mai ales morfologică, ce apropie stilul ştiinţific de stilul juridic-administrativ. Şi stilul ştiinţific are un puternic caracter nominal: aceasta se exprimă prin frecvenţa mare a substantivleor şi a pronumelor cu forme nepersonale. Spre desoebire de stilul juridic-administrativ, în stilul ştiinţific frecvenţa numelor proprii este mai mare. Spre deosebire de limba comună, în care deţine o funcţie descriptivă, simbolică sau apreciativă, substantivul propriu are în limbaj ştiinţific o funcţie de identificare (Irimia, 1986, p. 117) şi o funcţie de individualizare. Dintre substantivele comune cel mai des utilizate sunt substantivele abstracte, generice, eventual derivatele postverbale; ele domină aproape toate tipurile de text ştiinţific, de la cel filozofic, uneori apropiat ca scriitură de condiţia eseului, până la cel propriu ştiinţelor exacte şi tehnice. Cazurile personale (dativul şi acuzativul precedat de pe, vocativul) au o frecvenţă redusă (cu excepţia variantelor orale). Persoana a II-a este practic absentă. Persoana I singular, care trimite la subiectul enunţător, cunoşte un trata-ment specific în stilul ştiinţific; acesteia i se substituie persoana I plural (pluralul autorităţii): În concluzie, stilul ca adaos afectiv la nucleul unei comunicări este o problemă încă nerezolvată. [...] este greu de crezut că numai de la o vreme s-ar fi produs asocierea unei comunicări cu un conţinut afectiv. Am avea motive să credem că procesul a fost mai degrabă invers: dintr-o exprimare puternic încărcată de emoţie s-a detaşat o formă gra-maticală mai puţin afectivă. Iată de ce nu suntem de părere că deosebirea dintre definiţia dată stilului de H. Seidler şi cea conţinută în afimraţia lui Bally [...] constă numai din considerarea de către Bally a vorbitorului ca emiţător de mesaje şi de către H.Seidler numai a cititorului (Coteanu, 1973, p. 61) Evidenţierea enunţătorului a fost privită mult timp ca intruziunea unui ele-ment nedorit de subiectivitate şi empfază şi, în acelaşi timp, de abatere de la obiectivitatea şi transparenţa exprimării ştiinţifice; este ca şi cum absenţa subiectului enunţător din propriul enunţ, care imprimă stilului ştiinţific un caracter impersonal, ar garanta valabilitatea afirmaţiilor făcute. Există numeroase cazuri de stil ştiinţific, în care se evită recursul la exprimarea subiectului enunţător, autorul preferând exprimarea impersonală (fie reflexivul impersonal, fie reflexivul nedeterminării), ceea ce imprimă exprimării un caracter depersonalizat. Acest mod de exprimare caracterizează mai ales exprimarea în domeniul ştiinţelor exacte şi tehnice. Se remarcă totuşi, în ultimul timp, – cel puţin în ştiinţele umaniste – tendinţa de revenire la folosirea persoanei I singular. Adjectivele calificative sunt rar folosite – în special cele depreciative –, în comparaţie cu adjectivele categoriale sau generice: monocelular, trifazic, minier, labial etc.; Ţinând seama de faptul că mare parte dintre aceste adjective nu cunosc categoria gradului de comparaţie, se explică de ce majoritatea adjectivelor sunt folosite în stilul ştiinţific cu forma lor de bază. Sunt frecvente în limbajele ştiinţifice sintagmele formate dintr-un substantiv abstract / concret şi un adjectiv fără grad de comparaţie: în asemenea sintagme, substantivul exprimă genul proxim, iar adjectivul, diferenţa specifică (Irimia, 1986, p. 118): consoană oclusivă, număr impar, metaforă coalescentă, lentilă convergentă, fracţie ordinară, motor trifazic etc. Atunci când apar totuşi la un grad de comparaţie, adjectivele formează împreună cu substantivele pe care le determină, o sintagmă fixă: proprie unui anumit limbaj de specialitate: cel mai mic divizor comun. Problematică rămâne însă, ca şi în cazul altor variante ale limbii literare, scrise sau vorbite, adaptarea morfologică a unor neologisme de ultimă oră, mai ales din punctul de vedere al articulării, al ataşării categoriei de număr sau gen, limbajul ştiinţific întâmpină dificultăţi de adaptare. Trăsături ale flexiunii verbale. Cu excepţia formelor orale (prelegerea, conferinţa etc.), vocativul este absent din stilul ştiinţific, prin excelenţă un stil scriptic. În fară de valoarea sa de formă verbală relaţională, conjunctivul apare în contexte specializate, de pildă, fără conjuncţia să, în enunţuri din domeniul mate-maticii sau al logicii: fie un triunghi isoscel cu latura a.... Spre deosebire de stilul juridic, cu care împarte o serie de trăsături la nivel morfologic, stilul ştiinţific, prin excelenţă descriptiv, dar şi demonstrativ, posedă o mai mare diversitate a modu-rilor şi a timpurilor verbale. În pasajele narative dintr-o lucrare ştiinţifică (de istorie propriu-zisă, de istoria ştiinţei, a artei etc.) se poate folosi prezumtivul; optativ-condiţionalul apare de asemenea cu relativ de mare frecvenţă. În afară de construcţiile modale cu verbul a putea, foarte frecvente, apar în textele ştiinţifice, mai ales în cele cu caracter istoric, narativ, construcţiile cu auxiliarul a avea. În acest mod, perspectiva temporală se deschide dinspre trecut spre prezentul enunţării şi, implicit, (al citirii) textului. Dintre timpurile verbale, cea mai mare frecvenţă o deţine prezentul indicativului. Ca şi în stilul juridic, în stilul ştiinţific, prezentul poate fi folosit: – ca timp al definirii conceptelor, al enunţării unor adevăruri general-valabile – teoreme sau afirmaţii cu caracter axiomatic (sau cărora li se conferă această caracteristică), deci cu o valoare acronică; – ca timp al actualizării în descrieri de evenimente istorice, cu valoare de prezent dinamic; – ca timp al descrierii, ca instrument gramatical folosit în evidenţierea articulaţiilor ideatice dintr-un text sau în descrierea aplicată unor diverse categorii de fiinţe şi obiecte. În textele cu caracter istoric, se foloseşte adesea imperfectul, ceea ce apropie condiţia textului istoric de cea a textului narativ; imperfectul este un timp al perspectivei nedefinite în trecut, ceea ce provoacă o lărgire a orizontului de referinţă al textului. Cu o valoare asemănătoare, de timp al perspectivei, se foloseşte viitorul, mai ales în textele de istorie literară şi culturală; prin viitor, cititorul poate privi spre desfăşurarea evenimentelor dintr-o perspectivă ulterioară momentului proceriii lor: Circulaţia în manuscris a lucrărilor istoriografilor moldoveni şi munteni a avut drept urmare faptul că, în impunerea şi precizarea normelor limbii literare ale epocii, textele istorice s-au situat pe al doilea plan, faţă de textele religioase tipărite. Totuşi, cronicile vor juca un rol important în dezvoltarea ulterioară a limbii literare, în secolul al XIC-lea, când scriitorii de mare autoritate (Mihail Kogălniceanu, Const. Negruzzi, Alecu Russo, N.Bălcescu, Al. Odobescu) se vor inspira din ele, va-lorificând elemente de limbă, precum şi anumite procede stilistice. (Rosetti, Cazacu, Onu, 1971, p. 407) Trăsături ale construcţiei sintactice a textului ştiinţific. Anumite trăsături ale construcţiei sintactice a textului ştiinţific derivă din caracterul (aproape) exclusiv scriptic al enunţurilor care se subordonează acestui stil. Spre deosebire de limbajul oral, fie în variantă cultivată, fie în cea populară, se observă absenţa enunţurilor sintetice, a enunţurilor neanalizabile (adverbele-frază, interjecţiile), a enunţurilor brevilocvente. Dacă apar, enunţurile eliptice sunt foarte strict reglate, atât ca formă, cât şi ca do-meniu de utilizare. În schimb, sunt numeroase, datorită necesităţii de a pune în evidenţă un demers analitic, structurile enumerative: acestea se realizează, cel mai adesea, prin relaţia de apoziţie; există elemente introductoare specif) anume, cu alte cuvinte). Structura apozitivă fixează un concept, un termen, uneori îl „traduce” pentru o mai bună înţelegere Aşa se explică de ce exprimarea analitică presupune în stilul ştiinţific dezvoltarea unor structuri sintactice redundante, care pot, uneori, îmbrăca o formă specifică unui anumite domeniu ştiinţific. În unele ştiinţe exacte, ca matematica, chimia sau logica, redundanţa poate lua forma unei exprimări duble a uneia şi aceleiaşui semnificaţii atât prin semnele limbii naturale, cât şi prin semne dintr-un limbaj simbolic, ceea ce presupune utilizarea unei sintaxe mixte. Redundanţa poate lua şi forma traducerii dintr-o limbă a unor citate ilustrative, mai ales atunci când trecerea de la o limbă la alta pune probleme de transpoziţie terminologică, pentru că este posibil ca un termen să funcţioneze în limbi diferite, dar nu cu aceeaşi accepţie: La nivel frastic, cea mai izbitoare caracteristică a stilului ştiinţific, care îl apropie întrucâtva de cel juridic, este tensiunea dintre conciziunea maximă şi cuprinderea totalizatoare: pe de o parte, textul ştiinţific – marcat de exigenţa clarităţii şi a în exprimare – tinde să transmită un conţinut informaţional (care poate avea caracter descriptiv, argumentativ, demonstrativ), fără cuvinte în plus şi, din acest punct de vedere, structurile apozitive sunt forme redundante tolerate, pentru că ele controlează chiar buna circulaţie a informaţiei, pe de altă parte, textul ştiinţific poate dezvolta structuri arborescente, enumerative (deci repetitive ca tipar sintactic), pentru că textul ştiinţific tinde să indice ipoteze, să epuizeze argumentele invocate într-o demonstraţie, să detalieze părţile componente ale unui aparat sau etapele unui proces tehnologic, cu alte cuvinte, să parcurgă pas cu pas un domeniu de cunoaştere. Caracterul precumpănitor nominal al limbajelor ştiinţifice – consecinţă a privilegierii celor două funcţii ale limbii denominativă şi metalingvistică – face ca grupul nominal să cunoască o frevenţă foarte mare şi tendinţa de expansi-une, mai ales prin prezenţa unor atribute de identificare şi de clasare: aşa se explică de ce, dintre toate tipurile de relaţii de subordonare, raportul atributiv cunoaşte cea mai mare frecvenţă, atât în propoziţie, cât şi în frază Jumătatea a doua a secolului al XVIII-lea şi primele decenii ale secolului al XIX-lea se caracterizează, aşadar, prin numeroase tedinţe de unificare şi de modernizare a limbii române literare, de îmbogăţire cu împrumuturi lexicale mai ales din limbile romanice şi din limba rusă, de părăsire a turcismelor, a neogrecismelor şi a ele-mentelor libreşti inutile şi de limpezire a frazei prin apropierea de limba vie a po-porului. (Rosetti, Cazacu, Onu, 1971, p. 443) Spre deosebire de limba literară standard, în care construcţiile gerunziale nu sunt bine tolerate, din cauza posibilelor ambiguităţi relaţionale, pe care le introduc, în stilul ştiinţific, construcţia gerunzială se bucură de o relativă frecvenţă; cel mai adesea, construcţia gerunzială absolută realizează funcţia de complement circum-stanţial cauzal, instrumental sau condiţional: După părerea noastră, dacă în actul de stil sunt doi făptaşi şi un obiect, dacă împreună ei formează cadrul, trebuie să-i şi judecăm împreună. Am putea s-o facem şi pornind de la noi înşine, [...] dar fără a uita că mesajul s-a născut ca urmare a unor tentative la care avem dreptul să participăm spiritual, mimând eforturile emiţătorului, de vreme ce, teoretic, oricare dintre noi este şi emiţător. Aceasta înseamnă în primul rând a încerca să descoperim adevăratele semnificaţii ale mesajului, supunând fiecare descifrare particulară unei analize critice, confruntând ce credem că se spune în acest punct al unui mesaj cu ce se spune în alt punct al lui[...] (Coteanu, 1973, p. 85) Cea mai izbitoare trăsătură a stilului ştiinţific, indiferent de domeniu, se găseşte la nivel transfrastic, adică la nivelul construcţiei textelor. Această exigenţă se exprimă prin cel puţin două caracteristici: – sublinierea coeziunii textului; – construcţia textului ştiinţific pe mai multe paliere distincte. Este foarte important pentru cel care scrie un text ştiinţific să fie capabil să construiască un text, deci un tot, dintr-o suită de secvenţe gramaticale discrete, cu alte cuvinte, să construiască un text coerent. Din punct de vedere lingvistic, sunt privilegiate relaţiile de echivalenţă, de identitate, de inferenţă ale unei propoziţii cu propoziţiile precedente sau subsecvente, adică acele relaţii care pun în valoare caracterul secvenţial al textului ştiinţific. Dacă natura, calitatea argumentelor ţin de consistenţa unui text ştiinţific, modul în care argumentele sunt introduse în discurs ţin de aspectele cele mai generale sub care se poate manifesta coerenţa / coeziunea. De aceea, în textul ştiinţific devin foarte importante pronumele, articolul, timpurile şi modurile verbal, adică acele clase de cuvinte al căror înţeles variază în funcţie de situaţie, cuvinte încadrate în categoria ambreiorilor de discurs (shifters sau embrayeurs du discours) (Jakobson, 1966, pp. 176-196; Guespin, 1976, pp.41-78). Întrebuinţarea ambreiorilor pune în valoare patru tipuri de „metareguli” care s-ar cere respectate pentru a asigura coerenţa / coeziunea textului ştiinţific: de repetiţie, de progresie, de noncontradicţie şi de rela-ţie (Charolles, 1978, pp. 10-11). În ceea ce priveşte prima dintre aceste reguli, există numeroase posibilităţi de realizare a coeziunii textuale prin pronominalizări, substitute lexicale, presupoziţii şi inferenţe; toate aceste fenomene lingvistice articulează propoziţii într-un text coerent la nivelul structurii de suprafaţă a acestuia. Textul ştiinţific se particularizează şi din acest punct de vedere. S-a afirmat că în textul ştiinţific, coeziunea este asigurată în proporţie de peste 70% de coeziunea lexicală; argumentul ar fi următorul: „Complexitatea deosebit de pronunţată a coeziunii lexicale în textele ştiinţifice este o consecinţă directă a puter-nicului lor caracter nominal, dat de prezenţa insistentă a grupurilor nominale extinse şi complexe, multiplu pre- şi post-modificate” (Blându, 1981, p. 168). În textele ştiinţifice din domeniul ştiinţelor exacte sau tehnice, se constată ten-dinţa de repetare identică (sau cu specificări particularizante) a grupurilor nominale, ceea ce satisface în cel mai înalt grad un principiu al nonambiguităţii textului; ca şi în textele juridice normative, se decelează şi în textul ştiinţific tendinţa de a tematiza textul, de a pune în evidenţă anumite nuclee sintactico-lexicale; în textele ştiinţifice din domeniul ştiinţelor umaniste, reluarea unor termeni prin echivalenţe sinonimice este mult mai des întâlnită: Viteza de propagare a flăcării este importantă pentru proiectarea şi con-diţiile de funcţionare ale injectorului în care se ard gaze drept combustibil. Se pot distinge trei domenii ale vitezei de propagare: (a) viteza uni-formă, (b) viteza vibratorie şi (c) unda explozivă.Viteza uniformă variază cu natura combustibilului gazos, cu condiţiile de temperatură, presiune etc. şi cu dimensiunile recipientului. Pentru condiţiile date, viteza de propagare uniformă a flăcării creşte de la limita inferioară de inflamabilitate până la o valoare maximă, apoi scade continuu până când, la limita superioară de inflamabilitate, viteza ajunge iarăşi la valoarea minimă. (Suciu, 1962) Pronominalizările sunt relativ puţine la număr: [...] legile şi teoriile sunt valabile numai în limita faptelor observate.[...] Atunci când ele sunt extinse la fapte sau observaţii noi, teoriile necesită [...] Aşa cum se observă în exemplul de mai sus, reiterarea lexicală este dublată de un element referenţial (pronumele ele), ceea ce asigură un grad maxim de coerenţă al textului şi elimină orice ambiguitate de natură referenţială. Totuşi s-ar putea spune că pronominalizarea nu joacă decât un rol secundar în asigurarea coerenţei textului ştiin-ţific şi că, oricum, aceasta este subordonată coerenţei lexicale. Coerenţa textului ştiinţific se realizează însă prioritar în plan logico-sintactic; observaţia rămâne valabilă şi pentru discursul didactic, variantă impor-tantă a stilului ştiinţific; caracterul argumentativ orientat al textului este evident. Dintre cele două tipuri structurale de construcţie sintactică transfrastică – tipul hipo-tactic şi tipul paratactic –, primul convine cel mai bine construcţiei argumentative: „Hipotaxa creează cadrele, constituie o luare de poziţie. Ea îi comandă cititorului, îl obligă pe acesta să vadă anumite relaţii, îi limitează interpretările pe care ar putea să le ia în consideraţie [...]. Parataxa lasă mai multă libertate, nu pare că vrea să impună nici un punct de de vedere” (Perelman–Olbrechts-Tyteca, 1970, p. 142). Textul ştiinţific (incluzându-l aici şi pe cel didactic) este dominat de hipotaxă, ceea ce înseamnă că transmiterea de informaţii este dublată de constrângerea cititorilor la a urmări un anumit demers argu-mentativ. La prima vedere, hipotaxa nu pare destul de bine reprezentată în textele ştiinţifice, în primul rând prin faptul că există, indiscutabil, o anumită monotonie sintactică pe care aceste texte o pun în evidenţă; la aceasta se adaugă caracterul sintetic, puternic nominal, pe care aceste texte îl pun în evidenţă; de altfel, structurile nominale maschează relaţiile de subordonare între constituenţi. În textul ştiinţific se poate remarca frecvenţa unor operaţii logice, cum ar fi i mplicaţia: expresia lingvistică standard a acestei operaţii logice este conjuncţia dacă / adverbul când; alte modalităţi intră însă în raport de sinonimie frazeologică: dacă / când / admiţând că / în cazul în care/ în ipoteza că. Desigur, formula introductivă poate varia în funcţie de natura ipotezelor pe care vrem să le exprimăm: atunci când este vorba de exprimarea unor ipoteze cu caracter neutru, general admise, pot fi dfolosite mai curând dacă şi când; admiţând că sau formule sinonime ca să presupunem că / se poate presupune că sunt mai adecvate exprimării unor ipoteze subiective, caracterizând punctul de vedere al celui care enunţă. Cazul cel mai izbitor de manifestare a structurii hipotactice a textului ştiinţific îl reprezintă dfolosirea adverbelor (în special a celor de modalitate) sau a unor unităţi fraqzeologioce cu valoare de conector logic al enunţului.faptul că li se acordă o funcţie conectivă deosebită în construcţia unei secvenţe argumentative este că ele se plasează de obicei la începutul propoziţiilor: mai ales adverbele modale cu valoare conclusivă sau a unor echivalente ale acestora sunt în această situaţie; raporturile cauzale sau condiţionale sunt totuşi foarte frecvent utilizate Astfel nici un amestec de gaz de cărbuni şi aer nu propagă flacăra într-un tub cu diametrul sub 2,0 mm. În mod analog, nici un amestec de metan şi aer nu poate să ardă în tuburi metalice cu un diametru interior mai mic de 3,6mm. Întrucât Hi variază puţin cu temperatura, pentru scopuri practicem, relaţia cu temeperatura flăcării creşte cu temperatura de preîncălzire a amestecului de combus-tibil şi aer. (Gh. Suciu, 1962) De asemenea se observă, în aceeaşi ordine de idei, folosirea frecventă în textul ştiinţific a adverbului explicativ adică, sau a locuţiunii adverbiale de fapt, care intro-duc structuri sintactice explicative, apozitive. Se poate afirma, în concluzie, că textul ştiinţific, cu deosebire cel didactic, dezvoltă o structură logico-sintactică bazată pe hipotaxă, realizată în special prin adverbe modalizatoare sau prin unităţi frazeologice similare ca înţeles; prezenţa masivă a adverbelor se explică prin faptul că acestea au o structură semantică mai puţin abstractă decât conjuncţiile, ceea ce le face mai apte pentru exprimarea rapor-turilor dintre propoziţii. Acestea sunt doar în aparenţă raporturi de coordonare; de fapt, subordonarea puternic marcată în cazul relaţiei de implicaţie este marcată prin prezenţa acestor adverbe sau a structurilor nominale, sintetice. Deonotologia cercetării ştiinţifice şi a comunicării rezultatelor acestei cercetări impune ca palierele constitutive ale textului să fie clar demarcate. În absenţa unor indici clari de demarcaţie, discursul personal se poate confunda cu alte discursuri la care textul face apel. Dacă în cazul unui text literar, este de competenţa criticului literar sau a poeticianului de a descoperi elementele de intertextualitate, de dialog cu alte texte, în cazul textului ştiinţific, cititorul trebuie în mod obligatoriu avertizat asupra acestei denivelări de principiu. În cea mai mare parte, cazurile de fraudă intelectuală se rezumă la aproprierea de formulări, mai limitate sau mai extinse, idei, ipoteze, demonstraţii aparţinând altor autori, fără indicarea surselor de provenienţă sau prin omiterea indicilor de demarcare (semnele citării, de exemplu). Orice text ştiinţific are un plan principal – al autorului textului –, în care acesta îşi expune punctul de vedere în tratarea unui subiect, formulează ipoteze, dezvoltă idei, concretizează un demers descriptiv, argumentativ, ideatic. În paralel cu acest plan principal mai există şi un plan secund, care adună, de obicei, elementele din alte enunţuri (citate, parafraze ale unor afirmaţii aparţinând altor autori, preluarea unor formulări, a unei terminologii străine etc.). S-ar putea înţelege din această schiţă a structurii nucleare a textului ştiinţific că cele două planuri se află într-o relaţie de discontinuitate, cu alte cuvinte, că planul principal ar putea funcţiona independent de cel secund, accesoriu. De fapt, relaţiile dintre cele două planuri sunt mai complexe decât lasă să se întrevadă această alăturare mecanică. Dezvoltarea de susţinere sau de combatere a unor idei, a unei ipoteze face parte din planul secundar sau din cel principal: această decizie trebuie pusă în relaţie cu tipul de text ştiinţific. Este posibil ca susţinerea sau combaterea unei idei sau a unei ipoteze să formeze chiar substanţa ideatică a unui articol, cu un caracter polemic sau partizan (autorul articolului este adeptul unei anumite teorii, pe care încearcă să o promoveze, sau adversarul alteia, pe care încearcă să o discrediteze în ochii comunităţii de specialişti). Într-un text ştiinţific „standard”, în care autorul face o scurtă trecere în revistă a tratării problemei până la el, îşi expune ipotezele de lucru, metoda de cercetare, rezultatele cercetării şi concluziile care pot confirma sau infirma ipotezele avansate, susţinerea sau combaterea punctelor de vedere asupra problemei în discuţie aparţine planului secund al textului ştiinţific. Tot astfel, dacă trimiterile bibliografice (modalitate de precizare obligatorie a surselor de informaţie) ţin de acest plan secund, nu acelaşi lucru se poate spune despre notele care însoţesc un text şi care pot fi plasate în josul paginii, la sfârşit de text sau grupate, în cazul unei cărţi, într-o secţiune aparte. Este prea simplu să acceptăm că notele reprezintă doar o materializare nece-sară a planului secund al unui text ştiinţific. Notele pot reprezenta atât comentarii pe marginea unor texte străine, cât şi dezvoltări colaterale proprii autorului textului. Acesta alege să nu introducă aceste paranteze în textul principal, din raţiuni de claritate a demersului explicativ. Chiar dacă notele şi citatele se află într-un raport de discontinuitate cu planul auctorial principal, relaţia între acestea este totuşi una de dialog şi, în acest caz, plasarea notelor în subsolul paginii, îi înlesneşte cititorului să urmărească şi să înţeleagă textul. Particularităţi ale lexicului ştiinţific. Este relativ dificil să caracterizăm în ansamblu, sub raportul vocabularului, stilul ştiinţific, dat fiind profilul distinct al ştiinţelor exacte, de cel al ştiinţelor tehnice şi de cel al ştiinţelor umaniste. Cu toate acestea, câteva particularităţi deosebesc, sub aspect lexical, această variantă de cele-lalte variante stilistice ale limbii literare. D. Irimia a sintetizat aceste trăsături (1986, pp. 135-136): – univocitatea semantică a cuvintelor. Această trăsătură este dată de absenţa funcţiei emotive, de reducerea la minimum a acţiunii subiectivităţii în exprimare şi, în consecinţă, de eliminarea dimensiunii conotative; atunci când totuşi subiectul enunţător îşi afirmă atitudinea, punctul de vedere, el trebuie să precizeze foarte clar dacă accepţia termenilor utilizaţi este una personală. Terminologiile de specialitate sunt formate din termeni denotativi, iar când totuşi există cazuri de trecere a unor cuvinte din limbajul comun în limbajul ştiinţific sau tehnic cu sensuri conotative (metaforice), contotaţiile funcţionează ca denominaţiile: arbore, planetar (subst.), fluture, sanie etc. sunt termeni folosiţi în domeniul construcţiei de maşini, luaţi din vocabularul comun al limbii române; – marea mobilitate a vocabularului.Această trăsătură este lesne de înţeles în contextul progresului cunoaşterii ştiinţifice şi tehnice, în contextul apariţiei unor noi teorii, ipoteze de cercetare, scenarii concep-tuale etc.; toate aceste realităţi sunt susţinute de o mişcare a vocabularelor de specialitate şi de îmbogăţire a aestora cu noi elemente neologice; – concentrarea maximă a vocabularului. Ca şi în stilul juridic, în diferitele variante ale stilului ştiinţific se observă existenţa unor nuclee lexicale, adică a unui număr relativ redus de termeni, care sunt întrebuinţaţi într-un domeniu bine circumscris cu o frecvenţă ridicată; – specificitatea constituirii de noi termeni.Este ca-racteristică îmbogăţirea limbajelor de specialitate nu numai prin împru-muturi neologice, cea mai mare parte cu origine multiplă şi aparţinând terminologiilor internaţionale; între aceştia, sunt foarte frecvenţi termenii formaţi cu ajutorul sufixoidelor şi al prefixoidelor: metalifer, scintigramă; bilabial, dicotiledonate, diodă, hemiciclu, macroeconomic etc. – structura specifică a vocabularului. Vocabularul stilului ştiinţific este strict determinat de nevoile de comunicare proprii fiecărui domeniu al cunoaşterii practice şi teoretice; există totuşi o zonă apreciabilă de suprapunere a lexicului ştiinţific cu lexicul limbii literare standard. Spre deosebire de alte stiluri funcţionale, stilul ştiinţific se carac-terizează însă prin prezenţa masivă a neologismelor, cu deosebire termeni de specialitate, care conferă unui anumit limbaj un caracter închis în raport cu alte limbaje. De pildă, terminologia lingvistică înregistrează termeni ca: accent, adstrat, diacronic, diasistem, fonem, morfem, oclusiv, sincronic etc.. Asemenea termeni exprimă concepte ştiinţifice teoretice (sem, sistem, structură, competenţă, performanţă etc.) sau trăsături observabile şi fixate printr-o terminologie stabilită la nivelul comunităţii specialiştilor (propo-ziţie, grup nominal, fricativ, velar etc.). Există însă, în afară de limbajele de specialitate, preponderent neo-logice, un limbaj general ştiinţific, un fond lexical comun acestei variante stilistico-funcţionale, care funcţionează analog cu fondul principal lexical al limbii. Unii dintre aceşti termeni sunt intraţi în limbă de peste două secole şi sunt perfect adaptate din punct de vedere fonetic şi morfologic: aparat, atom, concept, ecuaţie, electron, maşină, univers etc. Lexicul ştiinţific cuprinde, pe lângă numărul mare de termeni neo-logici şi o serie de termeni vechi, adaptaţi semantic: adunare, scădere, înmulţire, mulţime, cât, cerc, sunet, unghi etc.; există şi situaţii în care termenii s-au format pe teritoriu românesc: dreptunghic, împărţit, împăr-ţitor. Lexicul ştiinţific se caracterizează şi prin numărul apreciabil de termeni împrumutaţi din alte limbi: termeni latineşti, cu circulaţie internaţională, mai ales în ştiinţele naturii (botanică şi zoologie) cărora le corespund, de regulă, termenii populari (hippocampus hippocampus / căluţ-de-mare, ranunculus acer / piciorul cocoşului); termenii latineşti ca apud, ibidem, idem, supra sau infra sunt frecvent folosiţi în redactarea notelor unui text ştiinţific. Teme de control 1. Identificaţi principalele trăsături morfo-sintactice, lexicale şi transfrastice ale textului ştiinţific, folosind ca material de exempli-ficare un articol din revistele „Studii şi cercetări lingvistice” sau „Limba română” (la alegere). 2. Alcătuiţi o recenzie (prezentare) a unei cărţi de specialitate (domenii: istorie literară, teoria literaturii, limba română contem-porană), respectând cele mai importante cerinţe de redactare a unui text ştiinţific. 3. Care sunt trăsăturile comune stilului juridic şi celui ştiinţific? Ce trăsături diferenţiază cele două stiluri funcţionale? 4. Daţi exemplu de termeni împrumutaţi din limbajul comun cu sens metaforic, care funcţionează în limbajele de specialitate ca termeni denominativi (folosiţi DEX). V. Diversitate stilistică şi unitate funcţională în limba română contemporană (II) V. 4. STILUL PUBLICISTIC Obiective – Să evalueze corect elementele informative şi cele subiective într-un articol de presă; – Să dobânească abilitatea de a distinge între elementele de subiectivitate implicită şi cele de subiectivitate explicită; – Să evalueze modul în care funcţionează în limbajul publicistic ele-mentele de oralitate, limbajul figurat şi formulele clişeizate; – Să evalueze corect relaţia dintre titlu şi textul intitulat. 1. Stilul publicistic a apărut şi s-a dezvoltat o dată cu dezvoltarea presei, din necesitatea de a interpreta pentru categorii foarte largi ale publicului cititor fenomene, evenimente din viaţa socială, politică, economică, culturală a ţării. Această diversificare a mers foarte departe, mai ales după ce presei scrise i s-a adăugat şi presa orală (radioul şi televiziunea). Stilul publicistic concurează astăzi cu succes stilul literaturii beletristice în privinţa dinamicii şi a diversificării formelor de manifestare. De altfel, printr-o serie de trăsături, stilul publicistic poate atinge performanţele expresive ale stilului beletristic. D. Irimia a arătat că, din punct de vedere stilistic, limbajul publicistic a evoluat între două variante ale limbii naţionale – limbajul scris şi limbajul oral – şi că acesta s-a impus ca una dintre formele majore ale limbii literare (Irimia, 1986, ...). Presa, la începuturile ei numai în formă scrisă, a reprezentat din punct de vedere lingvistic una dintre formele majore de fixare a normelor limbii române literare: în această privinţă, reviste culturale, cum au fost Dacia literară, Convorbiri literare, Timpul sau Contemporanul au reprezentat tribuna de la care s-au dezbătut chestiuni importante privitoare la normarea uzajului limbii române, dar au şi oferit, în timp, modele de discurs publicistic, adică de discurs având subiecte de maxim interes şi, deci o adresabilitate foarte mare. Practic, putem spune că nu există aspect important al procesului de configurare a limbii române literare, începând cu jumătatea secolului al XIX-lea, în care presa timpului să nu fi fost implicată: renunţarea la alfabetul slavon, reforma ortografică, importul lexical (neologismele), menţinerea sau izgonirea din limbă a elementelor slave sau de alte origini decât cea latină (neoromanică), calculul sintactic şi lexical etc. 2. Putem înţelege mai bine particularităţile de funcţionare a stilului publicistic dacă examinăm funcţiile pe care acesta le pune în valoare: este vorba, în primul rând, de funcţia referenţială şi de cea conativă. Funcţia referenţială este subordonată celei conative (Irimia, 1986, ....). Înţelegem mai bine faptul că mass media reprezintă, la ora actuală, cel mai important formator de opinie, dacă ţinem seama de această particularitate; în tot ce afirmă, în modul în care o face, ziaristul trebuie să ţină seama, în primul rând, de publicul căruia i se adresează. Punerea în valoare a funcţiei referenţiale este cerută de caracterul informativ al articolelor de presă: referentul este, în acest caz, alcătuit din diverse aspecte ale realităţii. Configurarea referentului pune în evidenţă două componente care confi-gurează articolul de presă: componenta informativă şi compo-nenta subiectivă. Prima derivă din necesitatea ca publicul cititor / ascul-tător să fie informat cu privire la evenimente, întâmplări din cele mai variate do-menii, care privesc atât orizontul său de viaţă cotidian, dar şi orizontul mai larg al vieţii internaţionale. Cea de-a doua componentă derivă din necesitatea ca ziaristul să-şi orienteze publicul către o anumită înţelegere a ceea ce citeşte sau ascultă; a-ceasta pentru că finalitatea esenţială a mass media, indiferent de forma sub care se manifestă este persuasiunea, adică capacitatea de a modifica opiniile într-un sens dorit şi urmărit de producătorul de opinii în mod conştient. Desigur, că mass media scrisă şi vorbită urmăreşte deopotrivă un scop informativ; dacă acesta nu ar exista, atunci publicul nu ar mai acorda presei scrise sau vorbite nici un credit. Numai că implicarea unei doze mai mici sau mai mari de subiectivitate în alcă-tuirea unei note informative, a unui articol de opinie sau a unui reportaj este inevitabilă şi începe chiar cu selectarea elementelor de informaţie care urmează să fie prelucrate (Kerbrat-Orecchioni, 1980,...). trebuie, aşadar să accep-tăm ideea că nu există informaţie în stare pură, că – la limită – orice verbalizare a unui aspect din realitate presupune interpretarea realităţii, adică implicarea unui anumit coeficient de subiectivitate orientată. Subiectivitatea se poate manifesta în maniera în care ziaristul relatează faptele, în maniera în care sugerează acceptarea unei anumite versiuni de realitate sau a punctului de vedere pe care îl avansează, respingerea informaţiei transmise, distanţarea (eventual) critică faţă de perspectivele intepretative avansate de alţi formatori de opinie. Faptul că mass media tinde să acopere practic toate aspectele vieţii cotidiene, social-colective, economice, culturale şi, nu în ultimul rând politice, a unor categorii relativ largi din societate explică două dintre trăsăturile izbitoare ale publicisticii, care se reflectă direct asupra stilului. Una dintre trăsături este polimorfismul, a doua mimetismul formal, pe care – la nivel stilistic – o manifestă publicistica, mai ales în forma ei scrisă. Cea de-a doua trăsătură derivă din prima, iar ambele din orientarea persuasivă a discursului publicistic spre diverse categorii de public cititor – ascultător. Nu credem ca D. Irimia (1986,....) că stilul publicistic se desparte decis de stilul ştiinţific prin faptul că în în cazul acestuia din urmă cititorul / receptorul mesajului este complet ignorat, iar în cazul primului, receptorul este supraevaluat; în realitate, opoziţia nu este atât de tranşantă. În stilul ştiinţific, care presupune de asemenea o serie de variante, cititorul este clar delimitat din punctul de vedere al categoriei pro-fesionale; de multe ori, în funcţie de domeniul de referinţă al textului ştiinţific, clasa cititorilor este foarte specializată şi, în consecinţă, restrânsă (domenii foarte diverse ca epigrafia, studiile clasice sau autentificarea operelor de artă se numără printre ele). Există şi în cazul discursului ştiinţific, texte cu adresabilitate mai largă (textele ştiinţifice care ţin de domeniile de vârf ale cercetării, cu impact economic şi chiar politic foarte important, sau de domeniile de graniţă). Există, de asemenea, texte publicistice care indică un anumite grad de specializare: presa economică, de comentariu politic sau sociologic, presa culturală, sportivă; chiar şi în aceste cazuri, accesul la informaţiile transmise sau la punctele de vedere, la interpretările celui care scrie / vorbeşte vizează categorii mai largi ale publicului cititor / ascultător, care nu sunt neapărat specialişti în acele domenii. Caracteristicile textului publicistic (şi, implicit, ale semnului lingvistic) urmează o dublă orientare (Irimia, 1986, ....): orice text publicistic poate fi privit sub aspect informaţional, în măsura în care comunică o serie de date de natură culturală, economică, politică de interes social foarte general etc. şi sub aspect persuasiv, în măsura în care valorizează cititorul / ascultătorul, în măsura în care îl orientează pe acesta pe un anumit traseu interpretativ. Există un continuum între aceşti doi poli – obiectivitatea maximă şi subiectivitatea maximă –, niciodată realizaţi ca atare; de fapt, orice discurs publicistic combină în proporţii variabile cele două componente. Chestiunea echilibrării celor două componente se pune diferit în diferite categorii de discurs publicistic: un buletin de ştiri (radio sau TV) trebuie în primul rând să informeze pe cât posibil exact; inferenţele, supo-ziţiile, punctele de vedere se admit eventual doar în chestiuni controversate care angajează „imaginea” ziarului, a postului de radio sau de televiziune, deci doar sub forma unor „replici” adresate unor parteneri de dialorg tot din mass media. De asemenea, în textele de „mică publicitate”, informaţia este covârşitoare în raport cu elementul de subiectivitate; dimpotrivă, în discursul publicitar, promoţional, valorizarea dintr-un unghi subiectiv (pentru că este vizat atât potenţialul cumpă-rător / utilizator, dar şi concurenţa) este maximă. În discursul publicistic cu o dominantă subiectivă însemnată, conţinutul informaţional este scăzut, în timp ce în discursul publicitar cu o dominantă informaţională, subiec-tivitatea trece pe un plan secundar. 3. Stilul publicistic este divers, eterogen şi din punctul de vedere al codurilor semiotice utilizate. În afara limbii naturale în care se scrie sau se vorbeşte, stilul publicistic poate utiliza şi alte categorii de semne: scheme, dia-grame, simboluri matematice şi, mai ales fotografii. Limbajul verbal funcţionează, în aceste texte eterogene din punct de vedere semiotic ca un instrument de decodare, de descriere şi de descifrare a celorlalte categorii de semne (Irimia, 1986, ...); mai ales în tabloide sau în „marea publicitate” relaţia dintre text şi imagine pune probleme dintre cele mai interesante, care exprimă în cel mai înalt grad vocaţia persuasivă a limbajului publicistic. Publicistica scrisă şi vorbită trebuie să ţină seama de existenţa unui receptor colectiv, a cărui mărime măsoară, de fapt, influenţa pe care o au diferite forme de mass media. Oricât de eterogen ar fi publicul, un heptomadar sau un cotidian, un post de radio sau de televiziune îşi controlează periodic cota de audienţă, care măsoară influenţa pe care o deţine. A ţine seama de publicul căruia i te adresezi, a proiecta categoria de potenţiali consumatori a ceea ce oferi pe piaţa informaţiei scrise şi vorbite ca un produs viabil este prima şi cea mai importantă problemă cu care se confruntă cei care lucrează în domeniul extrem de dinamic al mass mediei. Proiectarea imaginii publicului consumator atinge toate nivelurile de construcţie a mesajului publicistic: selecţia subiectelor, calitatea punctelor de vedere afirmate, nivelul de argumentare, limbajul utilizat. Din acest punct de vedere, este important ca publicul să-şi regăsească profilul, imaginea ideală, în ceea ce ascultă sau citeşte. Mai mult decât în cazul literaturii beletristice, în care se poate de asemenea vorbi de construcţia de către autor a imaginii unui cititior ideal, dar în care, în egală măsură, este benefică provocarea cititorului real, pentru că îl deschide spre noutate şi spre acceptarea acesteia, în cazul publicisticii a le oferi cititorilor cărora li te adresezi imaginea lor ideală, eventual flatantă, rămâne o prioritate. Pentru a se menţine în eşalonul de vârf al preferinţelor publicului, un post de televiziune, de radio sau un ziar au de înfruntat nu numai concurenţa, dar şi efemeritatea informaţiei pe care o vehiculează. De aceea, menţinerea, pe termen cât mai lung, în cea mai imediată actualitate, ştiinţa de a sesiza ceea ce poate interesa publicul căruia i se adresează constituie de asemenea o prioritate pentru mass media. Faptul că, pe de o parte, publicistica tinde să acopere întreaga realitate socială, economică, politică, culturală şi sportivă a unei ţări şi că, pe de altă parte, publicul căruia îi sunt adresate mesajele este eterogen, ceea ce explică mimetismul formal pe care îl practică mai ales presa scrisă (se mimează stilul ştiinţific sau cel beletristic, conversaţia curentă sau stilul administrativ), face ca să nu putem vorbi despre trăsături stilistice comune, ci despre o întreagă tipologie a mesajelor publicistice, tipologie care se cere examinată pas cu pas. D.Irimia a stabilit această tipologie în funcţie de intensitatea cu care se manifestă caracterul persuasiv al textului publicistic (Irimia, 1986, ....). Acestui criteriu ar trebui totuşi să i se adauge şi cel tematic; este posibil ca forţa persuasivă să fie identică într-un reportaj sau într-un articol de sinteză pe probleme sociale foarte „fierbinţi”; cu toate acestea, vor exista probabil diferenţe în maniera de redactare a articolelor: reportajul rămâne mai aproape de formula narativă, pe când articolul pe teme sociale implică un anumit grad de generalizare şi un spectru mai larg al exemplificărilor. Profilul stilistic al unui cotidian este eterogen, din pricina tipurilor foarte diverse de texte care îl alcătuiesc. Articolele de comentariu pe probleme de politică externă, cu caracter precumpănitor informativ, au un profil stilistic destul de simplu, apropiat de o exprimare neutră, de maximă obiectivitate: stil nominal, verbe la diateza pasivă, lexic neologic; elementele de informaţie sunt introduse prin verbe declarative (a afirma, a anunţa, a preciza, a observa, a spune), cu precizarea sursei de la care provine informaţia (ministrul român de externe, ambasadorul S.U.A la Bucureşti, preşedintele ţării, comisarul european pentru problemele integrării României în Uniunea Europeană etc.), cele mai importante aspecte din declaraţiile înregistrate sunt date în stil direct etc. 4. În ciuda diversităţii deconcertante a tipurilor de discurs care traversează spaţiul presei scrise, există totuşi o serie de trăsături diferenţiatoare în raport cu celelalte forme de manifestare în plan stilistic a limbii literare standard. 4. 1. În stilul publicistic, cele mai numeroase şi mai semnificative diferenţe faţă de limba literară standard se înregistrează în ceea ce priveşte nivelul lexical şi organizarea enunţului. Chiar dacă la nivelul morfo-sintactic nu intervin diferenţe majore faţă de limba literară, textele publicistice conformându-se în general normelor limbii literare, în ciuda afluxului de elemente ale oralităţii şi chiar a punerii în circulaţie a unor forme greşite (de plural, de exemplu), probleme de natură morfologică ridică compusele rezultate din siglare sau din folosirea acro-nimelor: – genul se stabileşte, de regulă, după finala siglei, ar nu după genul primului element : TVR-ul [Televiziunea Română], OEP-ul (organizaţia pentru Eliberarea Palestinei] etc.; majoritatea cuvintelor-siglă sunt asimi-late substantivelor neutre (TVA-ul, SRL-ul etc.); – există şi cuvinte-siglă al căror gen se stabileşte după primul cuvânt com-ponent: NATO este încă activă, poate şi pentru că sigla este frecvent folosită la concurenţă cu denumirea propriu-zisă a organizaţiei: Alianţa Nord-Atlantică; – în funcţie de genul atribuit cuvântului-siglă se face acordul cu eventualii determinanţi: putem întâlni, în consecinţă, NATO nu este obligată..., dar şi NATO nu poate fi sigur de consecinţele....; – limbajul jurnalistic pune în circulaţie şi determinarea prin cuvinte-sigle de tip apozitiv, acolo unde limba literară standard ar impune folosirea formei genitivale: ofiţeri NATO, membrii CSAT, raportorul FMI etc.; – în cazul împrumuturilor din limba engleză, o serie de determinanţi rămân invariabili, fie că sunt adjective propriu-zise sau substantive / unităţi frazeologice folosite ca adjective: rol sexy, cameră single; aparatură hi-fi; grup rock; documente top secret (Stoichiţoiu-Ichim, ibidem, p. 101); – în cazul unor substantive împrumutate din engleză, mai ales compuse, se observă ezitări în includerea acestora într-o categorie de gen sau alta; substantivul mass media este tratat şi ca substantiv neutru plural (mass media belgiene), ca substantiv feminin invariabil, cu formă de singular (mass media locală), ca adjectiv invariabil (canalele mass media), cu forma trunchiată media, folosit de obicei invariabil (media românească, serivicii media) (Stoichiţoiu-Ichim, ibidem, pp. 100-101); 4. 2. Elementele de oralitate. Una dintre cele mai izbitoare mutaţii produse la nivelul limbajului publicistic este configurată de invazia elementelor de oralitate în spaţiul discursului public scris; din ce în ce mai mult, se vorbeşte aşa cum se scrie, mai mult, limbajul familiar şi chiar argotic conferă uneori articolelor de presă şi chiar unor ziare în ansamblul lor o fizionomie inconfundabilă. Libertatea (problematică) de a scrie despre orice, libertate iluzorie înainte de 1989, s-a manifestat printr-o explozie a oralităţii în spaţiul discursului public, cu atât mai spectaculoasă cu cât venea după decenii de presă în care, din punct de vedere stilistic, s-a cultivat până la exasperare stilul birocratic, solemn, festiv şi abstract (Zafiu, 2001, ...). Marca oralităţii este vizibilă în frecventa folosire a termenilor familiari şi chiar argotici, care sunt redirijaţi, prin presa scrisă, spre uzajul comun. Există ade-sea, pentru a se sublinia implicarea afectivă, atitudinea, o mimare a adresării, a dialogului, ceea ce atrage după sine folosirea unei sintaxe caracteristice; de multe ori, inserţia în discursul public scris a unor elemente de sintaxă orală atrage atenţia asupra evaluării negative a subiectului / personajului despre care se scrie. Cele mai frecvent folosite sunt: – propoziţiile neanalizabile:Ce mai! [...] Cât pe ce să fie pedepsit pe nedrept! (22, 2002, 651); – interogaţia retorică şi propoziţiile exclamative: Cum colectarea banilor la buget este în mare suferinţă iar apetit pentru executarea datornicilor nu există [...], ce s-a gândit ministrul Finanţelor? Să impoziteze dobânzile bancare! (RL, 2003, 3898; – În timp ce mii de miliarde de lei se scurg din bugetul local şi se pierde în drumul spre firmele prietenilor lui O. (Mamă, ce controale ar trebui făcute aici!), echipele de inspectori au treburi mult mai serioase (RL, 2003, 3928); * interpelarea cititorului. Distanţa la care ziaristul se plasează faţă de subiectul pe care îl tratează devine vizibilă în primul rând în maniera de a introduce personajele publice, oficiale. Dacă înainte de 1989 nu era de regulă admis decât modul solemn de identificare a unor oficialităţi prin apelativul tovarăşul / tovarăşa, urmat de numele întreg al persoanei, apoi de funcţia / funcţiile deţinute, în presa actuală – aşa cum a remar-cat şi R. Zafiu (2001, ...) – maniera de a numi personajele politice, în consecinţă şi utilizarea deixisului social, variază foarte mult, mergând de la fami-liaritatea care trădează simpatie până la cea minimalizatoare: mai ales această ultimă valoare o pune în evidenţă inventivitatea în denumirea personajelor publice o revistă ca Academia Caţavencu; exemple!!! În interviuri, în articolele care reiau declaraţii de la conferinţele de presă, în relatarea intervenţiilor pe care asemenea personaje le fac în calitatea oficială pe care o deţin, familiaritatea este abandonată în favoarea unei numiri care introduce o anumită distanţă socială: prin funcţie (fără nume, pentru că se presupune că toată lumea ştie, de pildă, cine este preşedintele sau primul ministrul al României), prin funcţia şi nume, prin numele întreg al persoanei, fără funcţie, mult prea bine cunoscută pentru a mai fi precizată. Se constată totuşi, în ultimii ani, cel puţin în marile cotidiane româneşti, revenirea la un stil mai deferent de utilizare a numelor proprii; au fost aproape complet eliminate diminutivele, iar personajele publice sunt indicate, de cele mai multe ori, prin numele întreg. În articolele de politică externă, menţionarea funcţiei însoţeşte aproape întotddeauna prima apariţie a unui nume propriu în text: Deocamdată, atuurile dimplomaţiei americane, etalate în forţă la 5 februarie prin elocventa prezentare a secretarului de stat, Colin Powell, par să se fi epuizat. (RL, 2003, 3925). Asemenea forme de individualizare prin nume, care abundă în presa scrisă, dar şi în cea orală (în buletinele de ştiri, în care stilul comunicatelor oficiale este mai evident) par a-i retrage persoanei numite, prin micşorarea distanţei, condiţia privilegiată şi importanţa socială pe care aceasta le deţine:EXEMPLE!!! Situaţia nu caracterizează numai presa românească, ci este expresia unei tendinţe mai generale de a reduce distanţa dintre oficialităţi şi oamenii de rând: cancelarul Germaniei Gerhard Schröder este „alintat”de presă cu diminutivul Gerd, iar (alt exemplu!!!) Tot atât caracteristică pentru a proba acest primat al oralităţii în textul publicistic este selecţia unor elemente de vocabular din zona lexicului familiar şi argotic, cu precădere în acele articole care au ca subiect lumea interlopă, cazurile de fraudă sau de abatere de la deontologia unei profesii. Este însă o constantă a presei scrise, cel puţin aşa cum se prezintă în marile cotidiane, renunţarea la stilul solemn, oficial, atunci când este vorba de lumea politică românească sau de lumea sportului (a fotbalului în special); limbajul este mult mai relaxat decât în cronicile la diverse evenimente artistice sau de politică internaţională, iar aceasta face ca în cuprinsul aceluiaşi ziar, diferenţele de stil să fie uneori relativ mari de la un articol la altul. Există diferenţieri de percepţie asupra unor categorii de persoane, de evenimente, care se trădează prin coborârea în registrul exprimării colocviale, familiare sau chiar argotice: se sugerează în acest mod percepţia negativă, minimalizatoare în orice caz, şi distanţa critică pe care şi-o ia ziaristul, distanţă care poate merge de la ironie până la sarcasm şi violenţă pamfletară. Într-un articol despre „martorii de profesie”, intitulat Un nou „joc de societate”: pariuri în sălile de judecată (RL, 2002, 3885), mulţimea termenilor conotaţi depreciativ sau a celor familiari şi argotici exprimă foarte limpede atitudinea critică a autorului. Mare parte dintre aceşti termeni apar puşi între ghilimele, pentru a marca distanţa dintre nivelul stilistic al ziaristului şi cel al martorilor de profesie, personaje din lumea interlopă; este o strategie de introducere a unei rupturi de nivel stilistic destul de des utilizate în presa scrisă: magistraţii îi tolerau [pe martorii de profesie] să joace «babaroase» în colţul unui hol, în sălile de tribunal era o gălăgie de nu se înţelegea „om cu persoană”, unul dintre „hârşiţii” noii meserii [de martor profesionist], magistraţii pun ca martorii mincinoşi să fie scoşi din sală cu „poteraşi” etc. În majoritatea cazurilor, termenii familiari şi argotici se integrează stilului individual al unui ziarist, colorând exprimarea şi aducând-o în spaţiul unei exprimări colocviale: afacerile ilicite, păgubitoare pentru banul public sunt bizinisuri, şmenuri, tunuri sau ţepe; strategiile comunicaţionale sunt [pentru ministrul informaţiilor publice] subiecte despre demoazele aruncate presei, când e groasă cu afacerile serioase (A, 2002, 2897). Este caracterizant pentru stilul publicistic actual, practicat în presa româ-nească, amestecul registrelor de exprimare: în asemenea cazuri, elementele de ora-litate, termenii colocviali, proprii limbajului informal, fereşte textul de o prea mare uscăciune, datorată folosirii inevitabile a unor termeni şi sintagme aparţinând limbajului administrativ, birocratic. Într-un articol din România liberă (2003, 3907) referitor la situaţia precară a medicilor în actuala conjunctură economică, de vorbeşte de medicul remunerat la limita pauperităţii, de „retri-buţia” necorespunzătoare pe care el o primeşte, în contrast cu finanţiştii „ghif-tuiţi” cu salarii disproporţionat de mari, printre care circulă ideea năstruşnică de a impozita darurile primite de medici; oficialităţile noastre de resort par depăşite de situaţie, iar beleaua [cade] pe câte un medic de policlinică periferică. Termenii colocviali şi formulele standardizate ale limbajului birocratic se amestecă în proporţii variabile de la un text la altul, dar este destul de limpede faptul că termenii birocratici conferă textului publicistic autoritate, o oarecare distanţă, impunându-l cititorului ca un text ce trebuie considerat cu toată atenţia, în timp ce termenii familiari, colocviali, populari sau argotici dezvăluie intenţia de interpre-tare a faptelor relatate, sugerează atitudinea pe care e bine ca cititorul să o adopte. Folosirea cu predilecţie a limbajului oral se caracterizează prin frecvenţa crescută a expresiilor idiomatice din registrul limbajului popular, care conferă textului un plus de concreteţe, de plasticitate, mai ales atunci când textul cuprinde consideraţii despre evoluţia vieţii politice, economice sau referiri la personalităţi oficiale: UDMR merge încă un an pe mâna PSD (EZ, 2003, 3249); Peste 100 milioane de euro acordaţi Capitalei de UE riscă să se ducă pe apa sâmbetei din cauza consilierilor PSD [...] (EZ, 2003, 3249); [A.N] a dres busuiocul şi pare a ceda din teren ca un boxer care loveşte în aer (EZ, 2003, 3249); T. a pus ochii şi pe câştigurile din dividende[...]. (EZ, 2003, 3249); Ministrul Agriculturii, Ali-mentaţiei şi Pădurilor [...] a şi declanşat o anchetă la sânge. (RL, 2003, 3907); Bomboana de pe tort, faptul că B. este şi preşedintele [...] (RL, 2003, 3907); [...] contrabandiştii au reuşit să introducă în ţară ţigarete în valoare de peste un milion de dolari şi să fenteze bugetul cu mai multe zeci de milioane de lei. (A, 2003, 3896). 4. 3. Explozia lexicală. Limbajul publicistic se remarcă printr-o mobilitate extraordinară a elementelor de vocabular, sub imperativul mereu stringent al actualităţii. Realităţile noi, din domeniile cele mai diverse (tehnic, cultural, economic sau social-politic) au nevoie, de multe ori, de cuvinte noi care să le denumească, cuvinte împrumutate şi adaptate „din mers” sau create ad-hoc de către ziarişti. Aceasta imprimă limbajului publicistic o serie de caracteristici care îl face lesne recognoscibil, indiferent de ziar sau de natura articolelor: – dominanta neologică; împrumuturile; – resemantizarea unor termeni, în special a celor neologici; – specializarea terminologică pentru anumite tipuri de texte publicistice; – limbajul figurat; – invenţia lexicală. 4. 3. 1. Limbajul publicistic, atât al presei scrise, dar şi al celei orale, pune în circulaţie un număr foarte mare de neologisme, inclusiv termeni de specialitate, care configurează vocabularul de bază al unui domeniu. Spre deosebire textul ştiinţific, şi acesta preponderent neologic, textul discursului publicistic evită utilizarea unor termeni cu aplicabilitate foarte îngustă, ci, dimpotrivă, mizează pe ideea de accesibilitate. Frecvenţa neologismelor este mai mare în textele de comentariu politic, în analizele pe teme economice sau de politică externă. O caracteristică în această privinţă ar fi aceea că, pe lângă neologismul de origine neoromanică (în primul rând latina savantă şi franceză) au pătruns, în ultimul deceniu, mai ales în limba română un număr foarte mare de neologisme din limba engleză (americană), care pun uneori serioase probleme de adaptare fonetică şi morfologică: acord stand by, dealer, hardware, manager, sumit, training, etc. Limbajul publicistic este deschis tuturor categoriilor de împrumuturi care susţin dinamica limbii române actuale. Analizând acest proces, A. Stoichiţoiu-Ichim distinge între împrumuturile „necesare”, împrumuturile „stilistice”(care dau „culoare locală” unui articol), anglicismele „de lux”(care nu sunt neapărat necesare, pentru care există dacă nu echivalenţe lexicale, cel puţin parafraze convenabile) (Stoichiţoiu-Ichim, ibidem, pp. 85-96): – împrumurile necesare: se includ în această categorie termeni de specialitate pentru care nu există echivalente româneşti: broker, dealer, flash, grant, hard, rating, roll on, soft, shipping, stripper, thril-ler, top; – anglicisme(în special americanisme)„stilistice”: boss, hot dog, killer, top secret, sexy etc.; – împrumuturi (anglicisme) „de lux”,care dublează cuvinte deja existente în limba română: agreement, fashion, store, shop (mai ales în denumiri de firme, magazine), staff, evergreen (‘slagăr nemuritor’), snacks, show, toast etc. Multe dintre aceste cuvinte apar cu deosebire în reclame, anunţuri publicitare. Unele dintre aceste anglicisme au suferit modificări semantice, mai ales lărgiri ale sensului, care au mers în sensul întrebuinţării cu sens figurat a acestor cuvinte: top (folosit cu sensul general ‘clasament’, indiferent de domeniu): topul preţurilor, topul infracţiunilor; show ( folosit cu sensul general de ‘spectacol’): show-ul parlamentar, marele show planetar (Stoichiţoiu-Ichim, ibidem, pp. 104-107). Limbajul publicistic nu poate rivaliza în privinţa împrumuturilor cu cel ştiin-ţific, pentru că în acesta din urmă există un consens al specialiştilor cu privire la forma şi la sensul unor termeni neologici. Mai ales în limbajul presei se vede cel mai bine dinamica limbii, diferitele etape ale asmiliării unor cuvinte străine, atât sub aspectul morfo-fonetic, câtşi semantic. De aceea se întâlnesc, nu de puţine ori, construcţii care includ întrebuinţarea greşită a unor asemenea cuvinte. Greşelile sunt pleonasme (bani cash, mijloace mass media, hit de mare succes); echivalări semantice greşite în cazzul unor cuvinte din categoria false friends: sever ((engl. ‘grav’) : probleme severe; determinat ((engl. ‘hotărât’, ‘ferm’): Franţa este determinată să sprijine politic România ; întrebuinţări în contexte nepotrivite: manager de bloc; Rodica – lidera vrăjitoarelor din România (v. şi Stoichiţoiu-Ichim, ibidem, pp. 106-110) Ziaristul scrie de foarte multe ori contra cronometru, iar această împrejurare este generatoare de ezitări, de forme fluctuante, chiar incorecte, care, din păcate, se generalizează în uzajul comun. Chiar dacă nu trebuie făcută direct responsabilă pentru aceste greşeli de limbă, presa scrisă contribuie la fixarea în conştiinţa lingvistică, prin urmare, şi în uzaj, a unor forme, considerate cel puţin în raport cu normele limbii literare actuale, greşite. Este frecventă folosirea greşită a adjec-tivului minim cu valoare de adverb, în locul lui minimum, a sintagmei din punct de vedere al...., fără articularea substantivului punctul, ceea ce indică un grad foarte mare de sudare locuţională a construcţiei, a locuţiunii prepoziţionale vizavi de cu sens relaţional, în locul locuţiunilor referitor la, cu privire la, în ceea ce priveşte etc. Una dintre trăsăturile izbitoare ale limbajului publicistic este mobilitatea acestor împrumuturi. Ele pot apărea şi dispărea după un timp, după ce şi-au epu-izat resursele expresive, sau, dimpotrivă, se pot statornici în limbă, cel puţin legate de un anumit domeniu al comunicării. Imediat după 1989, presa, discursul public în general, a pus în circulaţie o serie de neologisme (franţuzisme) ca a disipa, a stopa, a implementa. Dacă a implementa, în limbajul de televiziune, mai ales în discuţiile pe teme economice (a implementa o măsură, a implementa un program etc.) sau a stopa, preferat şi în presa scrisă, şi în cea vorbită banalului a opri: Dacă ne gândim să stopăm acest fenomen [...], toată lumea ar plăti impozit la nivelul salariului minim pe economie (RL, 2003, 3928) se menţin, a disipa a părut mai curând un termen de jargon şi tinde, în ultimii ani, să fie folosit din ce în ce mai puţin. În general, se observă în limbajul publicistic tendinţa de a evita, atunci când este posibil, exprimarea neutră, dată de cuvinte vechi din limbă. Termenul livresc a penetra este preferat în locul lui a pătrunde: Distribuitorii de stupefiante penetrează şi comunele bogate din jurul Capitalei. (EZ, 2003, 3249). Specialiştii în prognoze economice şi, în consecinţă ziariştii, vorbesc despre dimi-nuarea, nu reducerea, micşorarea sau scăderea inflaţiei: [...] FMI susţine necesitatea reducerii graduale a dobânzilor, ca un element care să asigure continuarea cu succes a diminuării inflaţiei. (A, 2003, 3900) De cele mai multe ori, un verb polisemantic ca a face este evitat în contexte specifice şi înlocuit cu un verb ca a efectua; substantivul corepunzător verbului are un regim asemănător de utilizare: [...] posturi telefonice care vor funcţiona cu cărţile preplătite pentru efectuarea de convorbiri internaţionale. (A, 2003, 3900). Asemenea selecţii de vocabular, în care cuvintelor obişnuite, cu mare frecvenţă în uzajul comun al limbii, le sunt preferate neologisme din registrul livresc, conferă articolelor de presă, mai ales celor cu subiecte luate din realitatea cotidiană (spor-tivă, mondenă, infracţională etc.) o doză apreciabilă de preţiozitate. 4. 3. 2. Este o caracteristică a limbajului publicistic resemantizarea unor cuvinte, în special a celor neologice. Nu este vorba de utilizarea acestora în contexte specializate, fapt care atrage după sine modificări de ordin semantic; mai curând am putea spune că aceste cuvinte sunt conotate „publicistic”, tocmai pentru că sensurile adăugate circulă în spaţiul discursului public. Este adevărat că, aşa cum se întâmplă cu o serie de creaţii lingvistice care apar mai ales în zona pre-sei scrise, împrumuturile neologice au migrat adesea înspre uzajul comun al lim-bii, în situaţii obişnuite de comunicare; şi în privinţa formelor lingvistice, presa se dovedeşte a fi un colportor (fără nici o conotaţie negativă), un mediator, care întreţine vie conştiinţa lingvistică a unei comunităţi culturale. Pentru caracterul dinamic al procesului nu este lipsit de importanţă faptul că majoritatea acestor mutaţii semantice nici nu sunt înregistrate de dicţionarele explicative ale limbii române actuale. Resemantizările au urmat, în principal, restrângerea, lărgirea de sens, deprecierea sau, mult mar rar, înnobilarea sensului. 4. 3. 2. 1. Limbajul publicistic a pus în circulaţie o serie de termeni, al căror sens de bază s-a îngustat prin utilizarea repetată în contexte determinate. În presa din primii ani după 1989, un cuvânt foarte des utilizat a fost ajutoare, cu sensul restrâns ‘donaţii în haine, medicamente, alimente, venite din străi-nătate’.Termenul stranier, frecvent în limbajul cronicilor sportive, provine din ital. straniero ‘străin’; în limba română, sensul lui s-a precizat ca ‘fotbalist român care joacă la o echipă din străinătate’. A. Stoichiţoiu-Ichim înregistrează printre cuvintele neologice, care au cunos-cut o evidentă restrângere a sensului, nostalgic şi nostalgie (precizând chiar şi noua definiţie dată de publicistul D.Tinu într-un număr din ziarul „Adevărul –1999, 23. 03): „A fi nostalgic a devenit în perioada postdecembristă sinonim cu a fi retrograd, un om încremenit în trecutul comunist, nereceptiv la nou, la reformă, la economia de piaţă”), strategic (folosit în contexte cu caracter economic – investitori strategici – sau fotbalistic, cu sensul aranjat, trucat’ – jocuri stra-tegice), a cotiza (cu sensul ‘ a mitui regulat pe cineva’) (ibidem, p. 57-58). Termenul inginerie este înregistrat în DEX cu următoarele sensuri: ‘1. profesiunea de inginer; 2. (în sintagma) inginerie genetică = modificare a structurii genetice a unui organism prin introducerea de gene noi, aparţinând unor organisme din aceeaşi specie sau din specii diferite, prin inserarea de gene sintetizate artificial sau prin reorganizarea materialului genetic propriu’. De la acest sens special derivă şi cel cu care cuvântul circulă în limbajul publicistic, anume de ‘fraudă de mare anvergură’; ca şi alţi termeni neologici care apar cu o frecvenţă mare, inginerie s-a clişeizat, a devenit un termen de uz curent în lim-bajul publicistic, indiferent de orientarea generală a ziarului, atunci când se evocă afacerile dubioase ale unor personaje din zona economiei subterane. Cuvântul este folosit, la singular sau la plural, fie ca atare – Ingineriile lui Gigi Kent, dezvăluite post-mortem (CT, 2002, 293 / 3457) –, fie în sintagma, de altfel lămuritoare, ingi-nerie (inginerii) financiare. Între alţi termeni care cunosc o mutaţie semantică semnificativă, pentru că do-bândesc, pe lângă îngustarea sensului, conotaţii negative, A. Stoichiţoiu-Ichim menţionează şi termenii shogun (care involuează semantic de la sensul ‘conducător medieval japonez, din secolele XII-XIV’ la sensul ‘şef al unei organizaţii criminale’) sau lambada (‘dans ritmat de origine braziliană’), în sintagma lambadă politică (Stoichiţoiu-Ichim, 2001b, p. 14). 4. 3. 2. 2. Multe dintre deviaţiile semantice având ca rezultat lărgirea sensului au vizat uzajul unor neologisme, a căror sferă de aplicaţie s-a extins considerabil. Într-o cronică sportivă despre ratarea Camionatului European de Fotbal la handbal de către Naţionala României se vorbeşte despre defensivă ermetică, cu-vântul ermetic fiind întrebuinţat ca sinonim pentru ‘imposibil de străpuns’ şi nu pentru ‘ perfect închis’: Aliniind o defensivă ermetică şi posedând un control individual al balonului, superior conaţionalelor noastre [...] (CT, 2002, 292 / 3456), exemplu în care putem presupune în egală măsură voinţa de exprimare originală a autorului şi necunoaşterea, din partea sa, a sensului exact al cuvântului eremetic. În ciuda protestelor lingviştilor care nu contenesc să atragă atenţia asupra uzajului incorect al unor neologisme, anumite modificări semantice (extensiuni / restrângeri de sens, schimbare a sferei de aplicaţie etc.) s-au impus şi tind să se generalizeze şi în uzajul comun. Un asemenea „destin” cunoşte verbul a debuta, glosat în DEX ‘a-şi face debutul într-o carieră, pe scenă etc.; (despre un autor) a publica prima lucrare’. Sub influenţa limbajului publicistic, s-a generalizat sinonimia cu verbul a începe, cu sferă de aplicaţie neparticularizată, iar sub-stantivul debut a fost echivalat cu ‘început’; în consecinţă, auzim tot mai des formulări ca: lucrările conferinţei au debutat cu mesajele trimise...., debutul capitolului; Ieri, în Israel, a debutat campania electorală pentru alegerile legis-lative din 28 ianuarie [...] (A, 2003, 3899). Tot în locul verbului a începe, simţit ca prea general, nespecific, este din ce în ce mai mult întrebuinţat un neologism preluat din limbajul automobilistic – a demara: El a constatat absenţa acestor documente când a încercat să demareze reverificarea tuturor posesesorilor de certificate de revoluţionar (EZ, 2003, 3249). O reevaluare din punct de vedere semantic a cunoscut şi verbul a promova, folosit, cu un transfer de la sfera animatului la cea a nonanimatului, în sintagme deja clişeizate, în limbajul presei scrise şi vorbite, precum „a promova un proiect”; verbul nu mai înseamnă ‘a înainta (pe cineva într-o funcţie)’, ci ‘a sus-ţine’(ceva). În anumite situaţii, sub influenţa limbii engleze, vechiul sens tinde să fie înlocuit cu cel nou. În DEX, cuvântul oportunitate (preluat din franceză şi latina savantă) este glosat, nu foarte fericit, ‘caracterul a ceea ce este oportun’; sub influenţa limbajului publicistic, mai exact al limbajului folosit în anunţurile publi-citare de oferte de serviciu, multe dintre ele traduse din engleză, oportunitate, utilizat mai ales la plural, oportunităţi, a dobândit sensul de ‘ocazie favorabilă’ şi a început să fie folosit cu acest sens şi în limbajul comun: Excelente oportunităţi pentru o carieră la Porsche România! Acelaşi parcurs îl urmează şi alte neologisme care, sub influenţa limbii en-gleze, îşi modifică sensul cu care au fost împrumutate din zona neolatină şi se generalizează cu noul sens şi în limbajul comun: dacă sg. abilitate este glosat în DEX, cu sensurile ‘îndemânare, iscusinţă, pricepere, dibăcie’, pl. abilităţi are sensurile ‘şmecherii, şiretlicuri’; în limbajul actual, sub influenţa probabilă a limbajului publicitar, cuvântul s-a generalizat cu sensurile ‘talente, aptitudini’: abilităţi manageriale, abilităţi de comunicare şi negociere, abilităţi în elaborarea de documente. 4. 3. 2. 3. Înnobilarea sensului nu reprezintă o tedninţă evidentă a limbajului publicistic actual; totuşi se pot desprinde câteva cazuri, interesante pentru frecvenţa cu care sunt folosite. Unul dintre termenii care au cunoscut o spectaculoasă reevaluare nu numai a sensurilor, dar şi a dimensiunii sale evaluativ-axiologice este cuvântul agresiv, definit în DEX ‘care atacă (fără provocare); (fig.) care caută prilej de ceartă; ofensiv, provocator’. Spre deosebire de uzajul curent, în care cuvântul agresiv este conotat negativ (cf. limbaj agresiv), în discursul public, mai ales în contextele legate de publicitate, poate şi sub influenţa limbii engleze, agresiv apare conotat pozitiv, devenind un atribut valorizant al atitudinilor, al comportamentelor, al produselor. Fii agresiv! suna o reclamă, care promova un produs de cosmetică, destinat tinerilor, adică Fii dinamic!. În articolul Votka TV (EZ, 2002, 3225) autorul articolului conchide: Şi în acest caz, singura soluţie [de reuşită] rămâne să agăţi consumatorii cu o promovare agresivă şi de efect. Un alt termen, al cărui sens, probabil insuficient cunoscut, este întrebuinţat uneori în alte contexte decât cele aşteptate, este neologismul livresc versatilitate. În DEX, substantivul derivă din adjectivul versatil, sinonim cu ‘nehotărât, nestatornic, schimbător, instabil’ şi se referă exclusiv la comportamente umane. În contextul PD [...] a fost campionul ambiguităţilor şi versatilităţii (22, 2002, 653), cuvântul versatilitate nu este utilizat forţat; de două ori neobişnuită apare, în schimb, utilizarea cuvântului într-un context referitor la o nouă marcă de maşini: Fiat Simba este considerat un concept revoluţionar, având în vedere stilul original şi versatilitatea, un prototip care deschide noi orizonturi în segmentul maşinilor de dimensiuni reduse” (CR, 2002, 287 / 1563) Întrebuinţarea atrage atenţia pe de o parte, pentru că, în acest context, versatilitatea vizează un tip de maşini, adică un nonanimat, pe de altă parte, pentru că este conotat pozitiv (‘fiabil’, ‘uşor de manevrat’). 4. 3. 2. 4. Multe dintre aceste schimbări de sens se datorează influenţei unei limbi străine, în special a englezei americane. Limbajul presei scrise şi vorbite au pus în circulaţie o serie de calcuri semantice, dintre care amintim: a agrea ( folosit cu sensurile (( engl. ‘a aproba’, ‘a accepta’), a apela (( fr.‘a intra în comunicare telefonică cu cineva’), atelier ((engl. ‘seminar’ în domeniul artistic, politic), imagine ((engl., fr. ‘percepţie calitativă a unui organism, a unei persoane etc.’), pachet ((engl. ‘ansamblu de oferte, propuneri etc.), pilot ((fr. ‘episod-prototip al unei emisiuni de televiziune’), a îngheţa ((fr. ‘ a bloca’, ‘a întrerupe’ o activitate) etc.(Stoichiţoiu-Ichim, ibidem, pp. 58-62): exemple!!! 4. 3. 3. Fiecare domeniu de acţiune a limbajului publicistic îşi are propriul său nucleu lexical, adică un număr de termeni, mai ales neologici, şi de sintagme, multe rezultate din calc, care apar cu o frecvenţă foarte mare, conferind textului o configuraţie semantică specifică şi încadrându-l tipologic. Acord stand by, accize, arierate, conflict de interese, factor de risc, investiţii strategice, rata inflaţiei, politică salarială, relansarea economiei, stabilizarea macroeconomică, training, zonă defavorizată etc. apar foarte frecvent în articolele cu problematică eco-nomică; audit, creanţă, instanţă, notificare, trafic de influenţă aparţin lexicului juridic; bonus motivant, pachet motivaţional atractiv, salariu atractiv, în limbajul publicitar al ofertelor de serviciu. Formulările pachet de măsuri / de compensaţii / atractive / de servicii caracterizează limbajul oamenilor de afaceri, al politi-cienilor, dar şi limbajul publicitar. Termeni şi sintagme ca turneu de sală, director tehnic, stranier, retrogradare, meci strategic, tur / retur etc., la care se adaugă vocabularul tehnic, propriu fiecărui sport, caracterizează limbajul sportiv. Sfera comentariului de politică internă sau internaţională îşi are de asemenea o frazeologie specifică, în care formulări ca loc eligibil, organizaţie în teritoriu, arme de distrugere în masă, management politic, organizaţie neguvernamentală (ONG), operaţiune militară, expert militar etc deţin o frecvenţă considerabilă. Adesea între folosirea cu frecvenţă înaltă a unor termeni şi sintagme şi clişe-izarea acestora există o relaţie de la cauză la efect. În interiorul limbajului publicistic, specializarea limbajului este susţinută şi de specializarea unor termeni, care fac tipul de text publicistic uşor recognoscibil. Limbajul birocratic caracteristic în rapoartele de poliţie uzează de formulări ca arestare preventivă, comiterea faptei, dar pune în valoare şi întrebuinţarea specifică a unor cuvinte: hoţul sustrage, nu fură etc.; de altfel, chiar termenul hoţ este evitat în favoarea celui de infractor. Cercetările nu încep, ci se declanşează. Cronica sportivă, cronica rutieră sau limbajul publicitar fac parte dintre tex-tele publicistice, individualizate prin utilizarea specifică a unor termeni. În limba-jul sportiv, se vorbeşte de balon cu sensul de ‘minge’; a evolua apare adesea folo-sit cu sensul de ‘a juca’, iar grupare, cu sensul de ‘echipă’: La reuniunea lotului au participat toţi cei 26 de componenţi ai grupării dinamoviste (A, 2003, 3900). Cu acelaşi sens de ‘echipă (în special, de fotbal)’ este folosit şi cuvântul formaţie: formaţia Juventus. Utilizarea cu sens specific a unor cuvinte atrage după sine, în anumite cazuri, şi modificări de regim morfo-sintactic; de pildă, unele verbe devin din verbe reflexive (a se disputa cu cineva) verbe tranzitive (a disputa ceva): Echipele Sport Club Miercurea-Ciuc şi Steaua au disputat [...] două partide [...] (EZ, 2003, 3287). 4. 3. 4. Jocul de cuvinte poate apărea în titlu sau în cuprinsul articolului. Un articol despre statutul gimnastelor după ieşirea din activitatea competiţională se intitulează Bârna din ochii noştri, mizând pe un omonimia dintre aparatul de gimnastică bârnă şi cuvântul comun, aşa cum apare în expresia idiomatică a nu vedea bârna din ochiul propriu, ci paiul din ochiul altuia. Limbajul publicistic uzează adesea de metaforă sau de alte figuri retorice (antonomaza, litota, sinecdoca etc.). Spre deosebire însă de limbajul literar artistic, pentru care invenţia, noutatea figurii rămâne o chestiune esenţială, chiar dacă invenţia se aşază într-un tipar caracteristic unui tip anume de scriitură, în cazul limbajului publicistic translaţia unor cuvinte, a unor sintagme dintr-un domeniu în alt domeniu produce efectul de sens figurat. Nu este vorba propriu-zis de invenţie verbală, în măsura în care în domeniul de origine cuvintele sau expresiile funcţionează cu sensul lor propriu, ci de inventivitate asociativă, care produce uneori efecte de surpriză considerabilă. Comentând acest fenomen, R.Zafiu a observat frecvenţa cu care sunt întrebuinţaţi termenii legaţi de domeniul militar în cronicile sportive sau metaforele călătoriei în cele mai diverse tipuri de articole (Zafiu, 2001, ....) – debarcarea liderului irakian (EZ, 2003, 3249) – , iar A. Stoichiţoiu-Ichim a fixat cu minuţiozitate domeniile din care îşi extrag de preferinţă, ziariştii metaforele: domeniul ştiinţific (biologia – mamuţi industriali, seismologia – epicentrul cionirilor din PNŢCD), domeniul tehnic (barometrul social, reşaparea unui regim totalitar), domeniul medical (colapsul energetic), dome-niul sportiv (cartonaş galben pentru moţiunea de cenzură), domeniul jocurilor(barbut politic, ruleta inflaţiei) etc. Autoarea face de asemenea distincţia între metaforele de tip popular ( firme-căpuşă, ciolanul numit AGA, suveica exporturilor fictive) şi cele de tip livresc (fundamentalismul ţărănist, Generalul Florică, un kamikadze politic, telenovela remanierii) (Stoichiţoiu0-Ichim, ibidem, pp. 63-75) Sugerăm şi alte metafore cu circulaţie considerabilă care ilustrează dome-niile predilecte ale ziariştilor: –terminologia medicală apare evocat în titlul metaforic unei cronici sportive despre degringolada echipei Steaua: Steaua a intrat în moarte clinică (JN, 2002, 2903); subtitlul aceluiaşi articol recurge tot la un termen medical pentru o caracterizare generală: Echipa lui Victor Piţurcă pare complet paralizată. Într-un articol despre starea economiei româneşti se precizează: [...] noul preşedinte moşteneşte o economie în convalescenţă [...] (RL, 16. ian., 2003); D.B. va semna actul de deces al unuia dintre cele mai performante spitale din România [...] (RL, 2003, 3928); Aşadar, toţi aceşti agenţi ai afacerismului delincvent [...] au ieşit la lumină după 1989, folosindu-se [...] de cadavrul economiei de stat [...] (RL, 2003, 3928); –terminologia tehnică apare, de asemenea, cu o frecvenţă apre-ciabilă, prin efectul de surpriză pe care îl produce: Pentru ca T.B. să nu poată face nimic, PSD a pus la cale o maşinărie infernală de carotat adversarul (EZ, 2003, 3287); – terminologia feroviară este prezentă prin expresia, clişeizată de altfel, semnal de alarmă; în exemplele care urmează întrebuinţarea cu sens figurat a expresiei semnal de alarmă este de altfel pusă în valoare în primul exemplu de epitetul mare, în al doilea, de utilizarea pluralului, ceea ce cu greu s-ar putea admite, dacă expresia ar fi fost folosită cu sensul propriu: Marele semnal de alarmă este însă acela că şi în acest an fondurile dedicate Sănătăţii şi şomajului au continuat să acopere găurile din sistemul naţional de pensii [...] (CR, 287 / 1563, 2002); A devenit deja o tradiţie ca sub forma unor semnale de alarmă [...] şeful statului să critice [...] PSD. (JN, 2002, 287 / 1563); – terminologia sportivă este, adesea, folosită cu intenţia meta-forizării, atunci când apare aplicată unor realităţi exterioare activităţilor sportive: în titlul Delfinul [este vorba de un joc piramidal], în plasa gărzii financiare (EZ, 2002, 3225), întrebuinţarea metaforică a cuvântului plasă (în terminologia sportivă, dar şi unealtă de pescuit) este impusă de numele societăţii organizatoare a jocului; – terminologia divertismentului apare, atunci când este transferată unor realităţi politice, economice, conotată depreciativ. Folosiţi ca determinant pe lângă numele unui politician, termenii din industria show-business-ului – star sau starletă – dobândesc conotaţii vădit ironice: Starul Podgoreanu (JN, 2002, 2904). Acelaşi tratament îl are cuvântul fani, atunci când nu îi mai desemnează pe admiratorii unei vedete pop rock sau de televiziune (fanii formaţiei Kripton sau fanii lui Cosmin Cernat), personaje din viaţa politică, economică sau universitară: Fanii lui Constantinescu, excluşi din PNŢCD titrează un articol Evenimentul zilei (2003, 3287). Cu sens figurat sunt întrebuinţate şi anglicismele show şi happpining: Prezidentul a ales, ca să mai spună o dată poporului că presa minte, tema anticorupţiei pentru happeningul de vineri (A, 28.09, 1998); O altă metaforă din sfera artisticului sugerează ideea de concertare, de organizare minuţioasă a acţiunilor, eventual ilicite: Primăria sectorului 6 a făcut sub bagheta lui D.D. o serie de achiziţii umflate (RL, 2003, 3928); – terminologia jocurilor este de asemenea prezentă, prin câteva metafore, de altfel generalizate şi în uzajul comun al limbii, ca ruletă: 100 de milioane de euro, pierduţi la ruleta politică (EZ, 2003, 3249); joker: La momentul potrivit, Petre Roman se va prezenta în chip de joker electoral să-şi negocieze partea (A, 19.08, 1999) –terminologia informaticii nu surprinde, de vreme ce infor-matizarea a cucerit atât viaţa publică, cât şi pe cea privată; în acest context, termenii împrumutaţi din jargonul informaticii tind să se banalizeze în limbajul publicistic şi chiar în cel obişnuit: Cum să dai «delete» cu aceeaşi mână pe care altă dată o ţii întinsă [...]? (EZ, 2003, 3249). Una dintre cele mai frecvent utilizate modalităţi de trecere din câmpul limba-jului propriu în cel al limbajului figurat este metaforizarea prin transferul unor proprietăţi din sfera animatului asupra unor obiecte din sfera inanimatului, eventual asupra unor abstracţiuni. Referirile la legi sau la instituţii de interes gene-ral se fac adesea în registru uman sau animalier: În realitate, această lege nu se aplică în România, fiindcă absolut toate instituţiile statului, de la Guvern la Justiţie, lucrează de zor, zi de zi, la castrarea ei. (A, 2003, 3897); Transporturile de stat vor fi destul de cuminţi la capitolul «scumpiri» (A, 2003, 3899). Adjectivul sălbatic tinde să dobândească în limbajul publicistic, atunci când este vorba de realităţi abstracte, obiectuale, statut de catacreză: preţuri sălbatice, capitalism sălbatic sau impozitarea sălbatică a câştigurilor (EZ, 2003, 3249). Există realităţi ale vieţii sociale, economice şi politice, supuse cu predilecţie unui tratament metaforizant: între acestea, piaţa financiară, economia româ-nească sau corupţia. Insistenţa cu care asemenea realităţi sunt inserate în textele comentariilor de presă într-o formă metaforică probează importanţa pe care ziariştii le-o acordă şi dorinţa acestora de a face asemenea realităţi cât mai „expresive”, cât mai lesne perceptibile pentru cititor. Corupţia apare adesea per-sonificată, iar lupta cu corupţia devine o înfruntare cu un redutabil duşman con-cret: În campania electorală Gutierrez a promis că se ia la trântă cu co-rupţia. (RL, 16 ian., 2003). Piaţa financiară românească este fragilă (EZ, 2003, 3249). Fireşte, cuvintele abstracte, care să exprime conceptual asemenea realitţi pot fi în egală măsură folosite, dar este de presupus că impactul asupra cititorului va fi mai mic; metaforele, chiar dacă sunt clişeizate, consolidează opiniile, limpe-zeşte atitudinile, fixează mai bine în memorie anumite puncte de vedere, pe care ziaristul le vrea cu un anumit răsunet în mintea cititorilor săi. Ziariştii îşi exersează câteodată imaginaţia verbală creând noi figuri. R.Zafiu a observat predispoziţia cronicarilor sportivi pentru preţiozitatea metaforizării, generatoare uneori de comic involuntar: A fost momentul în care Steaua s-a rupt definitiv, prilej pentru Dinamo să reuşească un adevărat galop de sănăta-te(JN, 2002, 2903). Ar trebui amintită, pe lângă transferul metaforic, pe care îl practică textului publicistic, metonimia– unsprezece (‘echipă de fotbal’), tricolori (‘compo-nenţii echipei naţionale de fotbal’), cap (‘lovitura balonului cu capul’) etc. – sau perifraza – echipa din Ghencea,echipa condusă de Lucescu, figuri siste-matic folosite în cronicile sportive din presa scrisă sau vorbită, care, pe de o parte, conferă textului de comentariu sportiv conciziune, făcând cu rapiditate comuni-carea informaţiei, pe de altă parte, întreţine în cititor sentimentul limbajului co-mun (referentul este întotdeauna ştiut), apartenenţa la o familie de cunoscători. Des întâlnită în limbajul publicistic este antonomaza, figură de stil, asemănătoare cu metafora livrescă, pentru că utilizează referinţa culturală: Nürnbergul comunismului, Maglavitul finaciar al lui Stoica [patronul de la Caritas], Ewingii de Ploieşti scot zilnic din gropi sute de tone de petrol etc. (Stoichiţoiu-Ichim, ibidem, p. 75). 4. 3. 5. Inventivitatea ziariştilor, mai ales în presa scrisă, merge în primul rând în direcţia creaţiilor lingvistice, multe dintre acestea efemeride care nu se vor impune în uzajul general. 4. 3. 5. 1. Multe dintre aceste creaţii lingvistice se bazează pe mecanismele derivării, mai ales prin sufixare, sistem, după cum se ştie, foarte productiv în limba română. Vitalitatea derivării sufixale este probată, între altele, şi numărul mare de derivate pe teren românsc, chiar dacă multe sunt formaţii de cirucmstanţă, dezvoltând conotaţii negative: acupuncturist, deltaplanist, mitingist, simpozionist, urechist, zvonist. Sufixele neologice -ită (preluat din terminologia medicală – paradontită; imprimă derivatului sensul ‘boală cronică’) şi -iadă (foarte productiv după 1989, preluat din terminologia sportivă – daciada; imprimă derivatului sensul ‘campanie violentă, distructivă’) sunt folosite la derivarea unor termeni, majoritatea cu conotaţii negative, caracterizanţi pentru perioada de tranziţie: demi-sionită, spionită, televizionită, zvonită; cuponioadă, doasariadă, mineriadă (Stoi-chiţoiu-Ichim, 2001b, pp. 8; 21). Sufixul compus –izare merită un comentariu special, pentru că, deosebit de productiv în limbajul publicistic românesc, a înlesnit derivarea unor derivate de la teme neverbale (fapt neobişnuit, pentru că termenii au aspectul unor derivate postverbale): dolarizare, enclavizare, finlandizare etc. (Stoichiţoiu-Ichim, 20001, p. 28). Crearea de noi derivate poate avea ca punct de plecare un nume propriu al unui personaj public foarte cunoscut; în limba literară standard, un asemenea tip de derivare vizează personajele validate din punct de vedere cultural (artişti cre-atori din cele mai variate domenii): Eminescu – eminescian; Hugo – hugolian; în limbaul publicistic, asemenea derivate sunt, aproape fără excepţie, conotate peio-rativ. Într-un articol cu accente satirice – Dezgheţ cu voie de la ministrul palmierilor (RL, 2002, nr. 3885) –, de la numele ministrului Agathon, autorul articolului derivă adjectivul agathonian (explicaţii agathoniene, năzuinţa aga-thoniană), iar celebrul Dracula inspiră adjectivul draculistic (activitate dracu-listică) sau substantivul draculizare. De la numele ministrului Cozmâncă un zia-rist derivă adjectivul cozmâncesc: Cine se află în spatele aprecierilor cozmânceşti că reuniunea şi declaraţia a şase primari de mari oraşe ar fi o răzmeriţă anticonstituţională? (RL, 2003, 3907). Unele creaţii lexicale au ca punct de plecare cuvinte puternic marcate din punct de vedere evaluativ, prin conotaţia ‘apreciere negativă’; în acest mod, aprecierea negativă se poate consolida, devenind mai lesne perceptibilă pentru cititor: blat ( a blătui (P. blătuia meciuri şi în copilărie!, JN, 2002, 2904); ţeapă ( a ţepui (Agrocom Petroşani a ţepuit statul cu peste 5 miliarde lei, prin neplata impozitelor pe profit, RL, 2002, 3888). Este posibil ca asemenea creaţii lexicale, multe dintre ele ad hoc, să fie impuse de urgenţa exprimării şi de necesitatea de a exprima cât mai mult în cât mai puţine cuvinte: blat, impact sau ţeapă sunt substantive care nu pot fi folosite decât în expresii: a face un blat, a avea un impact(asupra a ceva), a da o ţeapă (la ceva). A. Stoichiţoiu-Ichim constată în limbajul publicistic, după 1989, afluxul de derivate cu prefixe negative, cele mai multe formate pe teren românesc – anti- (anticomunism, antireclamaţie), contra- (contramanifest), non- (nonautor, noncarte), in- (inasortabil) – sau de derivate cu prefixe care exprimă ideea de superlativ: super- (supercupă, superfinisare, supergreu), supra- (suprapoluat, suprataxă), hiper- (hiperdezvoltat, hipersensibilizat) Acestor două categorii de prefixe li se adaugă o serie de prefixe neologice, relativ productive, în măsura în care derivarea se face pe teren românesc: ante- (anteprogramat), pre-(prespălat), post- (postdecembrist, postelectoral), co- (copatron, colider) (Stoichi-ţoiu-Ichim, 2001b, p. 9). Dintre sufixoide, cea mai mare frecvenţă de utilizare o cunoaşte în diferite tipuri de texte cu caracter publicistic mini-; multe dintre formaţiunile cu acest sufix au un caracter circumstanţiat: miniaragaz, miniavion, miniparlament, mini-interviu etc.(Stoichiţoiu-Ichim, 2001b, p. 11). Creaţiile lexicale din discursul publicistic pot fi de multe ori simple invenţii ale unui ziarist sau altul, fără şanse de a se impune; faptul că uneori asemenea invenţii lexicale sunt puse între ghilimele de către autorul lor indică conştiinţa caracterului de noutate al acestor invenţii lexicale: a impacta (Aceste schimbări [de după 11 septembrie 2001] au impactat în primul rând America, 22, 2002, 653); reject (Ce se ascunde în spatele acestui „reject” guvernamental [...]?, EZ, 2003, 3249). A. Stoichiţoiu-Ichim remarcă numărul mare de asemenea derivate ad-hoc cu sufixul verbal –iza (a cederiza, a pesederiza etc.) sau cu su-fixul -ist (oengist, sereist, fepesist etc.) (ibidem, 2001, 0. 47). De altfel, aşa cum deja am menţionat, numărul derivatelor ad hoc este mare, multe dintre acestea fiind efemeride lexicale, fără şanse reale de a se impune în uzaj; în afară de acestea, limbajul publicistic pune în circulaţie şi un număr, este de sperat tot mai mic, de derivate rebarbative, a căror prezenţă în limbă este inutilă, dar care atestă totuşi vitalitatea acesteia: analfabetist (pentru analfabet), atracţiozitate, clanist, calendaritate, rotunditate, stufozitate, vamalitate (pentru vămuire) etc. 4. 3. 5. 2. Limbajul publicistic face frecvent recurs la compusele prin abre-viere, fie sub formă de sigle, fie de acronime; există tipuri de discurs pu-blicistic – mica publicitate (oferte de serviciu), anunţuri promoţionale, articole de politică internă / internaţională, de analiză economică, în care aceste compuse apar cu o frecvenţă semnificativă: – siglele sunt formate din iniţialele cuvintelor care alcătuiesc denu-mirea unor organizaţii (LADO, BNS), a unor formaţiuni politice şi partide (PNŢCD, PNL, UDMR), a unor organisme administrative şi guverna-mentale naţionale (CSAT, PNA) sau a unor asociaţii, organisme interna-ţionale (UE, FIFA, NATO), etc. Cuvintele din aceste categorii de sigle sunt nume proprii; există însă şi cazuri, nu la fel de numeroase, de sigle-nume comune: ONG (ortografiat uneori cu litere mici, ong: organizaţie nongu-vernamentală) sau TVA (taxă pe valoare adăugată); – acronimele sunt formate din silabe sau fragmente de cuvinte: Oltcit (Oltenia + Citroën), Frigocom (frig + comerţ), Siderca ([Com-binatul] Siderurgic Călăraşi), UNITER (Uniunea Teatrală din România) etc. 4. 3. 5. 3. Un număr semnificativ de cuvinte provin în limbajul publicistic, sub influenţa colocvial, din trunchieri, adică din scurtări ale unor cuvinte / sintagme. Din punctul de vedere care ne interesează, nu este de neglijat observaţia pe care o face A. Stoichiţoiu-Ichim cu privire la diferenţa de registru stilistic între sigle şi acronime, pe de o parte, şi trunchieri, pe de altă parte: dacă primele sunt creaţii ale limbii culte scrise, eventual preluate de vorbire, trunchierile sunt carac-teristice limbii vorbite (ibidem, p. 41).. La termeni ca cinema, blugi, metrou, taxi sau la cei proveniţi din limbajul sportiv – baschet, volei, deja banalizaţi, se adaugă noi termeni, pe care în special presa scrisă / vorbită îi cultivă pentru eficienţă în comunicare. Fenomenul trun-chierii nu atinge totuşi numai limbajul publicistic; limbajul familiar, la limita argoului, utilizat de elevi / studenţi – bac[alaureat], (dirig[inte], mate[matică], lab[orator], prof[esor]) – sau jargonul medical – neo[plasm], micro]radiografie] – utilizează cu relativă frecvenţă acest procedeu pentru comoditatea comunicării. Dintre trunchierile ce par a avea o circulaţie mai mare în limbajul publicistic menţionăm: hi-tech (engl. high technology), hi-fi(engl. high fidelity), porno, retro. Numeroase sunt acele trunchieri ce provin din cumpuse formate cu prefixo-ide; câteva dintre cele mai des întâlnite în limbajul publicistic sunt înregistrate de A.Stoichiţoiu-Ichim (2001b, pp. 38-40): audio (domeniul audio), etno (muzică etno), video (casete video, înregistrare pe video). 4. 4. Intertextualitate şi clişeizare. Intertextualitatea nu este numai o stra-tegie de intitulare, prin care să fie captată atenţia cititorului, ziaristul asigurându-şi „complicitatea” cititorului prin recursul la un fond comun de referinţe, culturale sau nu. Aceleaşi forme de utilizare a mecanismelor intertextualităţii, cu practic aceeaşi finalitate, se întâlnesc şi în textul propriu-zis al articolelor. Hipertextul sugerează o tipologie foarte largă de discursuri, literare sau nu. R.Zafiu a comentat în secţiunea consacrată limbajului publicistic din lucrarea Diversitate stilistică în româna actuală utilizarea constantă, în presa anilor 1991-1996, a unor citate eminesciene şi, mai ales, caragialiene, care au intrat în conştiinţa lingvistică şi culturală a publicului cititor şi care sunt „reciclate”, cu trimitere la imediata actualitate:....exemple!!!(Zafiu, 2001,...). Intertextualitatea vizează însă atât referirea la discursuri sau obiecte culturale din sfera culturii „înalte”, cât şi din sfera culturii populare sau de consum (telenovele, soap opera, benzi desenate, texte de muzică dance sau manele etc.). Într-un articol-pamflet despre prefectul judeţului Vrancea, se face o caracterizare sintetică a personajului, cu aluzie la titlul unui foarte popular şi lung serial de tele-viziune: „M.O. este tânăr şi cam neliniştit.” (22, 2002, 651). Declaraţiile sau intervenţiile unor persoane oficiale sau Vip-uri, cu impact asupra opiniei publice, pot funcţiona ca citate sau pot fi utilizate intertextual, de multe ori cu intenţii critic evidente: Aici sunt banii dumneavoastră! sau Iarna nu-i ca vara au devenit aproape maxime, conotate, în timp, ironic, prin uzaj repetat. O apreciere dintr-un articol despre Legea accesului la informaţiile publice face referire la o intervenţie în Parlament a unui ministru, care a stârnit reacţia indig-nată a ziariştilor, tocmai pentru registrul excesiv de familiar şi depreciativ al lim-bajului folosit: dacă ţii ciocul mic, lucrurile se aranjează (A, 2003, 2897). În ciuda diversităţii limbajului, a mobilităţii stilistice a ziariştilor, mai ales din presa scrisă, limbajul publicistic face dovada unui grad înalt de clişeizare; tră-sătura este în bună măsură explicabilă prin destinaţia, finalitatea discursului publi-cistic. Nu numai exigenţa de a se încadra într-un spaţiu editorial limitat, ci şi orientarea puternică spre cititor, căruia trebuie să i se trimită semnale de avertizare cu privire la ceea ce urmează să citească şi căruia trebuie să i se sugereze o comuniune de idei şi atitudini face ca numărul clişeelor verbale să fie considerabil de mare. Anumite cuvinte se clişeizează prin asocierea constantă cu o anumită categorie de persoane sau de realităţi; asemenea cuvinte, care pun în valoare o dimensiune axiologică evidentă, fixează în conştiinţa publicului cititor tipul de interpretare care se doreşte a fi dată unor evenimente sau persoane, construind astfel zone de stabilitate a opiniei publice. Multe dintre aceste cuvinte circulă şi în afara limbajului publicistic, cu sensuri diferite de cele impuse de presă: baron, inginerie (financiară), miliardar de carton intră în această categorie. Clişeizarea atinge nu numai anumite structuri sintactice, care devin formulele gata făcute, ci şi unele cuvinte, legate care trimit la aceleaşi realităţi sau persoane, pe care le desemnează invariabil, în aşa fel încât evocarea anumitor realităţi atrage după sine întotdeauna aceleaşi formulări; aceasta face ca domeniile predilecte de care presa actuală este în mod special interesată să-şi aibă stocul propriu de formule gata fabricate: situaţia politică internă / externă – escaladarea conflictului / a situaţiei din Coreea de Nord; lumea politică şi de afaceri – desemnarea unor lideri politici din teritoriu cu numele de baroni, termen care face aluzie la denumirea generică dată capilor Mafiei (baronul drogurilor etc.): baronii locali, baronii de Constanţa (JN, 2002, 2904), baronul Oprişan (JN, 2003, 2903), baronii PNŢCD etc.; din aceeaşi serie face parte şi metafora-clişeu miliardarul / miliardarii de carton; viaţa sportivă – Hagi, cel mai bun / mare fotbalist român al tuturor timpurilor. Utilizarea figurii-clişeu sau chiar a cuvântului clişeizat, care funcţionează, pentru cititor, ca declanşator al înţelegerii şi al prelucrării informaţiei, impune păstrarea registrului figurativ în restul articolului, cu selecţia elementelor lexicale din aceeaşi sferă semantică; ca să folosim o comparaţie, este ca şi cum o plasă, ale cărei noduri sunt cuvintele înseşi, ar fi aruncată asupra informaţiei pentru a-i da formă şi a impune un anumit mod de citire. Gaură neagră este de asemenea o astfel de metaforă clişeizată, utilizată cu referire unică la economia naţională: Guvernanţii ştiu foarte bine ce găuri negre astupă (RL, 2003, 3928). S-a fixat în limbajul ziariştilor noştri folosirea cuvântului mafie, atunci când este vorba de afaceri ilicite „de mare tonaj”, patronate de personaje cunoscute fie ale lumii interlope, fie ale lumii politice; există, în consecinţă, multe tipuri de mafie, în funcţie de domeniul de activitate vizat sau de cei care o practică: mafia petrolului, mafia fierului vechi, mafia lemnului, mafia ţigănească etc. Termenul mafie devine astfel un nucleu de iradiere a sensurilor figurate, care impun selec-tarea şi a altor elemente lexicale din aceeaşi sferă. Se întâmplă şi în limbajul publicistic ceea ce caracterizează cu deosebire limbajul poetic, adică expansiunea metaforică, în acelaşi câmp lexico-semantic sau metafora filată. În editorialul Omerta informaţiilor publice (A, 2003, 2897), cu excepţia câtorva termeni familiari şi argotici (micile şmenuri, biznisuri de milioane de dolari) şi a formulei indulgenţe fiscale, care transferă termenul din cel al corupţiei de tip religios, practicat în Evul mediu, în contemporaneitatea românească, toate referirile la afacerile ilegale, care vor intra sub incidenţa „legii accesului la informaţiile publice”, sunt făcute cu ajutorul unor termenii evocând mafia sici-liană: omerta, cuvânt prezent în titlu, care desemnează „legea tăcerii”, Mano Nera (mioritică, adaugă ironic autorul articolului); deputaţii PSD care au vorbit au fost condamnaţi la moarte politică, adică la excludere etc. În acest mod, interpretarea informaţiei este asigurată de grila impusă de reţeaua cuvintelor selectate din acelaşi domeniu de referinţă. O altă metaforă-clişeu cu impact asupra stilului publicistic actual este metafora aisbergului: Le-a venit greu [politicienilor] să spună până la capăt fără AGA şi fără CA. Dar astfel de funcţii sunt doar vârful de aisberg al coruperii politicii de către afaceri (RL, 2003, 3925). Clişeul este, într-un fel, deconstruit prin explicaţiile şi definiţia care se dau cuvântului în accepţia sa figurată şi prin metafora „filée” pe care o realizează; de altfel, chiar titlul articolului – Ce facem cu gheţarul? – indică reţeaua izotopică de care este invitat să ţină seama cititorul: Termenul [aisberg] vine din tărâmul gheţurilor [...]. Este folosit pentru a numi vârful care apare la suprafaţă din adâncurile acvatice, politice, cri-minale, semnalând o masă mai mare din acelaşi material anunţător de catastrofe. Dacă este retezată participarea senatorilor şi deputaţilor la funcţii executicve în AGA şi CA dispar doar vârfurile de la suprafaţă. Ce facem cu restul banchizei de gheţuri, unde se adăpostesc toate încrengăturile dintre afaceri şi politicieni? Sugerarea unei informări corecte, exacte, face ca referirea la sursele de infor-mare să îmbrace de cele mai multe ori o formulare clişeizată: Surse demne de toată încrederea au declarat să în spatele afacerii stau persoane importante [...] (RL, 2003, 3928). Determinanţii atributivi – fie adjective, fie sintagme nominale – sunt printre structurile cel mai des întâlnite între formulările clişeizate; am putea chiar afirma că stilul publicistic sugerează că şi-a format un stoc de asemenea epitete, formule de caracterizare, metaforice sau nu, pe care le aplică unui număr foarte mare de realităţi, dintre cele mai diverse; aşa sunt: incendiar – Documente incen-diare intrate în posesia noastră denotă un fapt incredibil (RL, 2003, 3825); Presa sportivă uzează şi chiar abuzează de clişeul verbal, care nu mai are, în aceste cazuri, o funcţie de manipulare a opiniei cititorilor, ci funcţionează mai cu- rând ca semnal de recunoaştere sintetic, nemaiavând nevoie de explicitări ce ar dilata neconvenabil exprimarea: toţi cititorii, iubitori de fotbal sau nu, ştiu că Il Luce trimite la antrenorul Mircea Lucescu, câinii (roşii) îi numesc pe fotbaliştii de la clubul Dinamo etc. 4. 5. Intitularea. Una dintre cele mai izbitoare trăsături ce diferenţiază dis-cursul publicistic de oricare alt tip de discurs subsumat limbii literare este, în presa scrisă, intitularea. Maniera în care se intitulează articolele de ziar este vitală pentru capacitatea de a capta atenţia potenţialilor cumpărători şi cititori. La aceas-ta contribuie nu numai componenta verbală a intitulării (ceea ce presupune predilecţia pentru anumite strategii de intitulare), ci şi aşezarea în pagină şi aspectul grafic. R.Zafiu a comentat o serie întreagă de diferenţe notabile între discursul public din cotidienele şi săptămânalele de dinainte de 1989 şi din cele actuale. Di-ferenţele privesc – o dată cu diversificarea extraordinară a ziarelor – toate registrele la care se construieşte discursul public: limbajul, relaţia dintre imagine şi text, tematica, organizarea informaţiei şi, nu în ultimul rând, intitularea (Zafiu, 2001, 11-85; 91-137;193-290). 4. 5. 1. În ceea ce priveşte intitularea, principala modificare ar fi aceea că titlurilor nominale, de multe ori apoziţionale, cu conţinut mobilizator şi cu structură sintactică clişeizată, li se preferă titlurile-propoziţie, care suge-rează o perspectivă dinamică, narativă în tratarea subiectului; asemenea titluri sunt pur informative –– Banc Post a redus comisionul de retragere la cardul de credit (A, 2003, 3897) –, fixează o constatare – Ieşenii preferă să facă revelionul în Orient (EZ, 2002, 3232), Vânzarea biletelor pentru Revelion a scăzut cu 15%, Numărul turiştilor din Sinaia a crescut cu 25% în acest an (CR, 2002, 298/1573) –, anunţă un subiect de actualitate din viaţa socială internă – Curtea de Conturi va cerceta gestiunea fondurilor europene (EZ, 2002, 3225), Treptow trece la contraatac (EZ, 2002, 3232), Legea fumatului se amână (EZ, 2002, 3232) –, anunţă un subiect „fierbinte” de politică externă – Coreea de Nord trece la şantaj nuclear (RL, 2002, 3885) – sau sintetizează un punct de vedere – România nu este pregătită pentru a înfrunta un atac bacteriologic (RL, 2002, 3885). Cele mai multe intitulări din presa sportivă, fie că este vorba de heptomadare de profil (Gazeta Sporturilor), fie de paginile de cronică sportivă din marile cotidiane au structură propoziţională: Şi-au confirmat valoarea!, A venit iarna, a îngheţat fotbalul (JN, 2002, 2906), Fotbaliştii ies în stradă (CR, 2002, 298/1573), Il Calcio cu un ochi râde, cu altul plânge (CR, 2002, 292/1568). Se poate vorbi chiar despre titlu ca microstructură narativă (Zafiu, 2001, 13), care presupune indicarea actanţilor, a locului unde se petrece acţiunea şi, fireşte, a acţiunii înseşi. De multe ori, dorinţa de audienţă îi împinge pe ziarişti să supraliciteze elementul senzaţional în intitulare, pentru că un titlu bine găsit susţine mai bine interesul pentru conţinutul articolului propriu-zis Ceea ce R.Zafiu înţelege prin „desemnarea epică” în intitulare este alegerea unor titluri de articole cu conţinut senzaţional, în care sunt numiţi actanţii acţiunii, de cele mai multe ori violente, oricum reprobabile din punct de vedere social, titluri, ce concurează cu cele de roman poliţist din colecţia „Enigma”, „Masca roşie” etc.: exemple!!! Mecanismul pe care se întemeiază nu numai intitularea unor astfel de articole, dar şi alegerea subiectelor şi construcţia articolului este propriu nu numai presei de senzaţie, dar şi celei mondene, care se ocupă de viaţa vedetelor: „Tiparul desemnării autonomizează şi reliefează un fapt, transformându-l în eveniment; utilizările sale contemporane mizează probabil şi pe un efect difuz de trezire a ecourilor de lectură a conotaţiilor genului senzaţional [...]” (Zafiu, 2001, 14). Foarte multe titluri ascund, prin elipsa verbului, tot o structură prepoziţională; de cele mai multe ori, absenţa verbului, copulativ sau nu, conferă titlului o anume percutanţă: Revoluţionarii de la Braşov [sunt], acuzaţi de turnătorie, Ambasada României la Belgrad, [este] acuzată de jocuri antiromâneşti, Treptow şi complicea sa [au primit], şapte ani de închisoare (CR, 292/1568, 2002), Hidroelectrica – pregătută pentru privatizare (A, 2003, 3897). Este şi acesta un mod de a dinamiza comunicarea, verbul copulativ sau chiar verbul de mişcare fiind de multe ori eliminat mai ales în textele narative; maniera de intitulare nu este de altfel proprie spaţiului publicistic românesc, ci se întâlneşte şi în alte părţi, din constrângerea lesne de înţeles a ziaristului de a comunica cât mai mult cu cât mai puţine cuvinte. Unele titluri păstrează o structură nominală, mai ales în analizele pe teme economice sau de politică internă şi externă, în articolele de fond, care dezbat chestiuni de interes mai larg, naţional: Potop alb peste Bucureşti (EZ, 2002, 3232) Timpul zidirii fără foştii zidari (CT, 2002, 292/3456), Sfârşit de an (22, 2002, 669), Hora Unirii împleticită (CuR, 295/1571). Premisa unei bune intitulări este aceea de a crea potenţialului cititor sen-timentul că autorului articolului i se adresează direct, că ceea ce îi comunică titlul îl priveşte personal şi, în consecinţă, îl invită să se implice. retorica intitulării în perioada totalitară nu a cunoscut o asemenea grijă; mai mult, ea reflecta o aproape totală indiferenţă faţă de cititor (receptor); în consecinţă, titlurile erau imper-sonale, izvorâte parcă dintr-o sursă anonimă, reflex al unei voci de autoritate incontestabilă. Nu numai democratizarea presei, dar şi explozia informaţională i-au obligat pe ziarişti să-şi diversifice strategiile de intitulare, de organizare grafică a paginii, de prelucrare a informaţiei. Insolitul intitulării provine fie din punerea în contrast a actanţilor cu acţiunile pe care le întreprind sau cu funcţiile / calităţile pe care le deţin – Ministerul Educaţiei obligă studenţii să meargă cu naşu’ , Soldaţii americani propovăduiesc islamismul moderat (CT, 2002, 3460), Viceprimarul Bacăului a devenit pistolar (CR, 2002, 297 / 1572), fie din contrastul dintre caracterul acţiunii şi locul în care acesta se petrece – Un bărbat a scăpat cu viaţă după ce a stat o oră în Lacul Morii (RL, 2002, 3885), Un gardian de la Penitenciarul Bacău face instrucţie prin baruri (CR, 2002, 298/ 1573). Sub rubrica „Sondaje” în ziarul „Cotidianul” (2002, 297/ 3461) se inserează un succint articol, intitulat, mizându-se pe contrarierea aşteptărilor: Românii sunt mulţumiţi de efectele mitei pe care o dau. Nu numai în presa de scandal (Atac la persoană) sau în cea mondenă (VIP), titlul este gândit în aşa fel încât să atragă atenţia, să invite la citirea articolului; o serie de articole, mai ales cele grupate sub rubrici ca „Viaţa socială”, „Cotidiene” sau „Cronica neagră”, şochează sau intrigă prin elementul (aparent) improbabil, prin insolitul faptului pe care îl anunţă: Împuşcat de porc (EZ, 2002, 3232), Furt de oi cu diazepam (JN, 2002, 2903). Nu de puţine ori – ca în ultimul exemplu – articolul (sau un succint material informativ) este inserat pe prima pagină, ca şi cum ar reprezenta una dintre ştirile importante ale zilei. Se întrevede în această strategie a valorificării senzaţionalului dorinţa de a ridica faptul mărunt, uneori aberant, la rangul de eveniment capital. Ziariştii aleg adesea pentru titlul unui articol interogaţia retorică, drama-tizând chestiunea pusă în discuţie: Unde sunt, dacă sunt? (titlu de editorial, CT, 2002, 287/ 3451). Prin titlul Statut de zonă defavorizată pentru un calculator?! cititorului i se atrage atenţia asupra unor nereguli în administrarea fondurilor pentru zonele defavorizate (RL, 2002, 3885). Cititorul potenţial este valorizat în acest fel, pentru că intitularea creează impresia că el este pus pe aceeaşi poziţie cu autorul articolului, este invitat să coopereze în conturarea unei opinii comune etc. Cititorii sunt invitaţi să reflecteze asupra punctului de vedere afirmat, să-şi formeze un punct de vedere propriu şi, într-un fel, chiar forţaţi să ia act de o realitate pe care altminteri poate că ar fi ignorat-o. În cazul interviurilor, majoritatea ziarelor, fie cotidiane sau heptomadare, preferă ca în locul unui titlu, oricât de expresiv, ales de ziarist, să reproducă cuvintele celui interievat, care exprimă esenţa discuţiei sau a punctului de vedere pe care acesta îl avansează. Un interviu din revista 22 (2002, 669) cu fostul director al Bibliotecii Naţionale, Dan Ion Erceanu, este pus sub titlul şocant Se pot fabrica dosare, una dintre afirmaţiile-cheie ale celui intervievat. În alt număr al aceleiaşi reviste (2002, 651), titlul interviului cu Horia-Roman Patapievici este intitulat cu afirmaţia conclusivă a celui intervievat: Diversitatea are efect traumatic asupra unui mental elementar. Cronicile sportive, nu numai interviurile cu jucători, antrenori sau manageri, au de multe ori un titlu care reproduce cuvintele considerate definitorii pentru poziţia, punctul de vedere al persoanei intervievate sau despre care este vorba în articol. Sub titlul Fetele să vină din plăcere, nu pentru bani! se desfăşoară interviul din Evenimentul zilei (2002, 3225) cu antrenoarea-jucătoare a formaţiei feminine de handbal Oltchim din Râmnicu-Vâlcea, Mariana Târcă, interviu care pune în discuţie situaţia deteriorată a handbalului feminin românesc.Textul interviului este organizat pe secvenţe, fiecare secvenţă fiind intitulată cu o replică rezumativă a Marianei Târcă: Degeaba ne ascundem după deget, Eu plecam plângând de la sală, Nivelul competiţiei a scăzut. 4. 5. 2. Una dintre cele mai de efect modalităţi de a forţa atenţia cititorilor prin intitulare este folosirea titlurilor intertextuale. Intertextualitatea nu presupune numai o complicitate culturală cu cititorul, ci şi activarea în cititor a unui fond de cunoştinţe din cele mai diverse domenii: film, literatură, citate ale unor personaje publice etc. Jocul intertextual în intitulare nu presupune neapărat reproducerea ca atare a unui titlu celebru, ci transformări / extensiuni retorice, adesea cu miză ludică, a acelor titluri; în acest caz, plăcerea cititorului este de a reconstitui hipertextul care a servit pentru intitulare. Gară pentru doi (EZ, 2002, 3225), titlu la o cronică sportivă despre involuţia echipei Real Madrid, reia titlul unui film de mare succes al lui....., din anii’80. Titlul unui articol de fond despre insuficienţa protecţie socială a copiilor abandonaţi reia primele cuvinte din Marseilleza: Allons enfants... (CR, 2002, 292/1568). Preţul insuccesului (CR, 2003, 287 / 1563) se raportează la titlul unui roman al prolificei romanciere Barbara Cartland Bradford – Preţul succesului – , care a servit şi ca bază pentru un serial difuzat de Televiziunea Română. Un articol despre relaţiile tensionate dintre doi manageri de fotbal, în care nu au lipsit încercările de şantaju, se intitulează Tom şi Jerry, reluând titlul unui foarte cunoscut serial de desiene animate (producţie Walt Disney), despre clasica duşmănie între pisică şi şoarece (EZ, 2003, 3287). Titlul unui articol despre parcursul infracţional al unui fost om de afaceri – Prin cenuşa imperiului Cibela – reia, cu determinarea lămuritoare, titlul unui film al lui Andrei Blaier (JN, 2002, 2904). Ninge, ninge, ninge, titlul unui articol despre prognoza meteo (CT, 2002, 292 / 3460), evocă intertextual un vers-refren dintr-o cunoscută poezie bacoviană. Nu întotdeauna hipertextul este literar. Titlul Dosarul fraţilor Iorga, mai alb, mai curat (EZ, 2003, 3249) prelucrează intertextual reclamele pentru detergenţi, obsesiv reluate în programele de televiziune sau de radio; titlul Un «nu» hotărât alegerilor anticipate aminteşte, ironic, de o o glorioasă sintagmă a limbajului de lemn, nelipsită, înainte de 1989, din discursurile prezidenţiale, „un nu hotărât” („un nu hotărât cursei înarmărilor”, „un nu hotărât duşmanilor socialismului victorios” etc.). 4. 5. 3. Atât intitularea prin citat, cât şi intertextualitatea pe care o indică titlul pun în evidenţă o realitate specifică a discursului publicistic scris: anume că inti-tularea îşi are propriile sale strategii comunicaţionale, diferite de cele pe care le presupune textul propriu-zis. Această situaţie caracterizează deopotrivă şi textul literar, care se poate găsi într-o tensiune cu titlul său sau chiar într-o vădită contradicţie, aşa cum se întâmplă în intitularea suprarealistă, care mai curând am-plifică deruta decât orientează lectura cititorului, oricum pus în dificultate de înţelegere. În cazul textele publicistice, este limpede că titlul „duce greul” demer-sului persuasiv. Ttitlul trebuie să capteze, să reţină atenţia în noianul de titluri cu careeste asaltat , în fiecare zi, cititorul. Nimic nu dovedeşte mai bine acest lucru decât că uneori titlul intră în contrast stilistic cu textul intitulat; atunci ziariştii adoptă formula unei intitulări, dacă nu şocante, atractive prin elementele verbale familiare sau chiar argotice, în timp ce textul rămâne în limitele unei expuneri precumpănitor obiective: Năstase o lasă mai moale cu anticipatele (JN, 2002, 2904). Un articol care analizează poziţia Partidul Democrat faţă unele măsuri ale Guvernului se intitulează Democraţii acuză guvernul că adoptă „pe şest” acte normative (Cur., 2002, 297 / 1572). Un alt articol despre eliminarea în Parlament a pedepselor cu amendă prevăzute de Legea „Pruteanu” se intitulează Senatorii au tăiat „ghearele” Legii Pruteanu (CR, 297 / 1572). În acelaşi număr al ziarului Curentul, un articol expozitiv, neutru ca ton, care adoptă strategia obiectivităţii, trădează eventuala poziţie a autorului doar prin expresia idiomatică familiară din titlu: Asociaţia Magistraţilor din România pune la index problema raportului dintre factorul politic şi justiţie (CR, 2002, 297 / 1572). Remarcabil în sine, contrastul de registru stilistic între titlu şi text reprezintă o formă de „captatio”, pe care nu o întâlnim nici în cazul textului ştiinţific, în care cele două unităţi textuale se aşază pe aceeaşi treaptă stilistică, nici în cazul textului literar, în care eventualele tensiuni între titlu şi text vizează referentul (titlul poate contrazice conţinutul textului, poate fi o specificare a acelui conţinut sau, dimpotrivă, o generalizare a sa). Un articol din Evenimentul zilei (2002, 3225) se intitulează Trei directori RADET la „mititica” (cu termenul argotic marcat prin ghilimele). Textul articolului este, în schimb, informativ şi se remarcă chiar prin prezenţa unor ter-meni juridici sau prin structuri verbale proprii limbajului birocratic (substantivele generice, absenţa articolului hotărât sau articularea cu articol nehotărât, verbele de declaraţie), ceea ce face ca textul să ia aspectul unui raport. Fiecare paragraf începe cu precizarea sursei de informare: Potrivit procurorilor..., Procurorii susţin că..., Surse judiciare afirmă că..., Potrivit declaraţiilor unor surse din PNA... etc. Un alt titlu, aşezat în capul unui articol expozitiv despre un personaj din zona „gri” a economiei româneşti – Călin Arman, arestat pe şest (EZ, 2002, 3225) – contrastează cu tonul imprimat articolului care trece în revistă într-un mod informativ activitatea infracţională a unui escroc de talie internaţională, refugiat în România şi arestat. Articolul intitulat Agrocom Petroşani a ţepuit statul cu peste 5 miliarde lei, prin neplata impozitului pe profit (RL, 2002, 3888) atrage atenţia prin folosirea – alături de termeni argotici – a ţepui, mânărie – a multor elemente de limbaj birocratic, care conferă textului caracter de proces-verbal (organele de anchetă au stabilit), absenţa complementului de agent, mulţimea formelor verbale de diateză pasivă etc. Titlul constituie „ambalajul” articolului, care face să treacă uneori neobservat stilul neutru şi previzibil în care sunt scrise asemenea articole. 4. 5. 4. Principiul căruia i se subordonează organizarea paginii de ziar este ierarhizarea informaţiei; la rândul său, ierarhizarea informaţiei se subordonează, în primul rând, necesităţii de a se evita monotonia grafică. Formula suma-rului detaliat este preferată nu numai de marile cotidiene, care îşi pun permanent problema concurenţei, ci şi de reviste culturale, literare, ca revista 22. Atenţia citi-torului care se opreşte în faţa unui stand cu ziare şi reviste trebuie atrasă şi fixată cu orice preţ; de aceea, cele mai multe ziare cotidiene şi chiar unele reviste literar-culturale (România literară, Observatorul cultural) preferă să anunţe principalele secvenţe (articole de analiză economică, politică, interviuri, eseuri pe diverse teme sau articole care cuprind informaţii de ultimă oră pe un subiect presupus a fi atractiv pentru cititori) pe prima pagină a ziarului sau a revistei: sumarul numă-rului. Este formula pe care o adoptă revista 22, în care sumarul ocupă o bună parte a primei pagini, la care se adaugă articolul de fond. În numărul 653 (2002), sunt anunţate două interviuri (cu Theodor Stolojan, preşedintele PNL, şi cu Andrei Brezianu despre evenimentele de la 11 septembrie 2001), un articol al lui Alexandru Niculescu NATO şi foştii securişti şi cronica de carte a lui Mircea Iorgulescu la volumul lui Cristian Preda, România postcomunistă şi România interbelică. Cititorul are posibilitatea astfel să par-curgă, în faţa unui stand cu reviste, principalele titluri în mai multe ziare şi să aleagă ziarul în funcţie de ceea ce îl interesează. Pe lângă titlu, se dă uneori şi un foarte scurt rezumat al articolului, se reproduc cuvintele în chip de concluzie ale celui intervievat sau ale persoanei despre care se vorbeşte în articol. Prima pagină a numărului 3237 (2002) din ziarul „Evenimentul zilei” anunţă, pe lângă „comentariul zilei”, semnat de Cornel Nistorescu, trei reclame şi o caricatură intitulată 2002 pe scurt (ce reia, intertextual, textul unei reclame la ciocolata „Poiana”), principalele articole ale numărului: un interviu cu actriţa Ana Szeles, o relatare a acţiunii curajoase a pompierului Mitică Dumitru care a salvat un şofer RATB din apele îngheţate ale Lacului Morii, un articol despre o thailandeză care a pornit să colinde în judeţul Sălaj, un articol despre liderii PSD din judeţul Sălaj şi un articol despre statuia lui Pinalti. Cititorul are astfel, de la început, o „oglindă” a numărului şi nu trebuie să piardă timp căutând ceva anume, deoarece pentru fiecare articol se indică pagina la care poate fi citit articolul anunţat. Pe prima pagină a ziarului „România liberă”, nr.3898 din 2003, este anunţat articolul (la pag. 24) Afacerea „CISTERNA OLANDEZĂ” – o veritabilă maşină de spălat bani. Titlul este însoţit de fotografia principalului personaj implicat în afacerile ilegale cu motorină şi de un rezumat al articolului, tipărit cu alt corp de literă decât celelalte texte, din care cititorul îşi poate face o idee destul de precisă despre subiectul tratat şi punctul de vedere al ziaristului: (Al cincilea arestat, primul mare „rechin” (Filiera depozitelor clandestine (Motorină pentru frime-fantomă (Morişca celor 22 miliarde de lei (Doi prtagonişti ai dosarului „Afacerea B.T.”, implicaţi în traficul cu motorina furată (Bancă pentru spălat bani (64 tone de motorină fără documente de provenienţă (Filiera de la Lazu (Ramificaţii în alte patru judeţe (O cisternă căutată prin Interpol. Două strategii ale intitulării atrag atenţia din punctul de vedere al ierar-hizării informaţiei. Prima priveşte dubla şi tripla intitulare, pentru a sugera cititorului asupra căror elemente de informaţie trebuie să-şi focalizeze atenţia, a doua se referă la tipărirea cu caractere diferenţiate a titlurilor. În general, un ziar este organizat tematic, în funcţie de domeniile vieţii sociale; acestea sunt anunţate în capul paginii (paginilor) – Cultură, Cotidiene, Politică internă, Politică externă (sau Viaţa internaţională), Divertisment, Caleidoscop etc.. Există şi rubrici cu un profil distinct, care individualizează un autor: Bref, Pe scurt (Curentul), Foişorul de foc (Cotidianul???), ce reunesc articole de atitudine, legate de o problemă de imediată actualitate, mai ales din viaţa socială internă. În cazul acestor scurte articole, intitularea este simplă. În cazul articolelor obişnuite, de mai mari dimensiuni, un titlu principal, însoţit de unul sau două subtitluri particularizante, tipărite cu alte caractere şi cu un alt corp de literă, reprezintă o realitate textuală banală. Titlul unui articol din Evenimentul zilei (2002, 3225) punctează prin dispunerea „în trepte” informaţia cea mai importantă pe care vrea s-o comunice autorul. De regulă, avant-titlul are fie un caracter mai general decât titlul, fie circumstanţiază sau precizează titlul propriu-zis. Cel mai nou joc piramidal, „Delfinul”, în plasa gărzii financiare Titlul principal este urmat de un al doilea titlu, cu caracter rezumativ, „Adepţii” îşi spun „delfini” şi plătesc 2290 pe o carte, după care este dat textul propriu-zis al articolului. Această tehnică a intitulării duble sau triple, în care titlurile se completează din punctul de vedere al informaţiei transmise este curentă pentru marile cotidiane: Mascat sub forma unui aşa-zis „Armagedon” al patronilor de televiziune, ieri a fost lansat Atac electronic la Dan Voiculescu (EZ, 2002, 3225) Urme de ricin rescoperite la Londra Marea Britanie, sub ameninţarea unui atac biologic (A, 2003, 3899) Furtunos debut de campanie electorală în Israel Premierul Ariel Sharon şi fiii săi, acuzaţi de mită, abuz de încredere şi mărturii mincinoase (A, 2003, 3899) PSD vrea să desfiinţeze Colegiul Dosarelor Ion Predescu i-a întrebat pe membrii CNSAS dacă ei mai cred că instituţia este necesară! (RL, 2003, 3898) Niculae trebuie să facă rost de bani „din pământ, din iarbă verde” SNTR nu mai poate plăti datoriile la buget cu clădiri şi terenuri (Cur., 2002, 295 / 1571) Sentinţă dreaptă după un proces-fulger Treptow şi complicea sa, şapte ani de închisoare (CR, 2002, 292 / 2568) În multe cazuri, nu se poate vorbi, în sens strict de o dublă sau triplă intitulare, ci de o dispunere a titlului, dezvoltat într-o microstructură narativă, pe mai multe rânduri, punându-se în valoare elementele socotite a fi cele mai interesante; dacă ar fi să analizăm titlul de presă în termeni de „temă” şi „remă”, acea parte a titlului care aduce noutatea în materie de informare. Luând forma unor structuri sintactice care exprimă cauzalitatea, scopul, circumstanţele spaţio-temporale, asemenea false avant-titluri formează împreună cu titlul propriu-zis o microstructură narativă, ce condensează informaţia cuprinsă în articol, dispensându-l astfel pe ziarist de rezumarea articolului: Pentru a-şi plăti impozitul pe casă şi pentru subvenţii la întreţinere pe ultima sută de metri Românii se calcă în picioare la Administraţiile Financiare (CT, 297 / 1572, 2002) După 37 de zile de grevă care a paralizat industria petrolieră Venezuela – în pragul colapsului economic (A, 2003, 3897) De Sărbători, 50 de morţi şi 140 răniţi în accidente rutiere grave (A, 2003, 3897) Spre deosebire de avant-titlu, subtitlul precizează ceea ce titlul propriu-zis anunţă. Articolul intitulat Directorul firmei de pază „Valahia” din Constanţa – prădat în plină zi (A, 2003, 3897) are un subtitlu cu caracter narativ şi, în acelaşi timp, rezumativ: Hoţii i-au furat, fără să lase urme, 10.800 dolari, 1.000 euro şi 40 g aur. Ziarul Cotidianul a adoptat formula cuvântului-cheie care precedă titlul; acesta poate fi însoţit sau nu de un titlu suplimentar sau nu. se înţelege că aceste cuvinte-cheie se schimbă în funcţie de subiectele pe care le tratează articolele. Iată, de pildă, cuvintele-cheie, nuclee semantice ale articolelor, şi titlurile de pe prima pagină din numărul 292 / 3456 din 2002: Coagulare (avant-titlu: Asociaţia edililor din marile oraşe la prima acţiune) Primarii Opoziţiei acuză cabinetul Năstase de practici nkvd-iste, AFACERE Concesionarea Deltei: beneficiar SOV, CONTROALE (avant-titlu: „Niculae Titulescu al PSD:«Eu să fac teren?») Inutilul Victor Ponta, POLEMICI (avant-titlu: Năstase pune sub semnul întrebării utilitatea contorizării) Contradicţii guvernamentale pe banii BEI; acestora li se adaugă rubricile permanente „Editorial” şi „Tableta de scriitor”. 4. 6. Tipuri de texte publicistice. Contaminări. Textul publicistic are în comun cu textul literar libertatea de a utiliza alte tipuri de texte sau caracteristicile formale ale altor tipuri de discurs. De fapt, orice strategie verbală poate fi convenabilă dacă aceasta se dovedeşte a fi eficientă în convingerea, persuadarea publicului cititor. Cu heptomadarelor sau a revistelor bilunare sau lunare – revistele de ştiinţă popularizată, revistele cultural-literare, săptămânalul Academia Caţavencu etc. –, care au un profil stilistic relativ unitar, cotidianele de remaarcă prin diversitatea tipologică a textelor şi, implicit, prin diversitatea stilistică. R.Zafiu şi-a propus să examineze această diversitate, socotită una dintre trăsăturile izbitoare ale presei scrise de după 1989. În analizele pe care le întreprinde sunt luate în discuţie tipuri de texte prea puţin examinate, sub raportul specificului discrusiv şi stilistic: limbajul presei cu caracter religios, anunţul de mică publicitate, limbajul prezicătoarelor şi al vrăjitoarelor, cronica sportivă, cronica poliţienească etc. (Zafiu, 2001, ...). Diversitatea se manifestă însă şi sub aspectul mimetismului discursiv: adesea, articolele de ziar împrumută caracteristicile formale proprii altor tipuri de texte, cu scopul de a face să crească forţa de impact al textului asupra potenţialilor cititori. Articolele al căror obiect este analiza unor realităţi economice sau de politică externă uzează de o serie de caracteristici formale, inclusiv de ordin stilistic, proprii textului ştiinţific: stilul nominal, cu predominarea derivatelor postverbale, a adjectivelor fără grad de comparaţie, a pronumelor cu forme nepersonale, sintaxa foarte apropiată de cea a limbii literare standard, vocabular neologic, eventual cu termeni de specialitate . O examinare comparativă a unui articol de presă cu subiect ştiinţific şi a unui articol specialitate scoate însă în evidenţă o serie de diferenţe, care ţin de organizarea informaţiilor vehiculate; această caracteristică generală atrage după sine deosebiri în privinţa expresiei lingvistice, în primul rând la nivelul vocabularului.: exemple!!! Violenţa pamfletară contaminează uneori cronica politică, editorialul sau articolul de opinie, mizând pe o construcţie a textului care să pună în valoare subiectivitatea , până la deformare, a celui care scrie. Una dintre cele mai caracteristice contaminări se întâlneşte în reportaj, adeseori o combinaţie între naraţiune, articolul de informare (de tipul ştirii de presă) şi raport: reportajul împrumută, în acest caz, caracteristici stilistice din toate cele trei tipuri de text. Articolul Concubina italianului împuşcat a fost con-damnată pentru droguri (RL, 2002, 3885) atrage atenţia şi asupra unei strategii textuale adesea folosită şi în unele reviste de specialitate: rezumatul care pre-cedă textul propriu-zis al articolului. Rezumatul este tipărit cu alte caractere, cu alt corp de literă şi punctează elementele de interes din articol, tot aşa cum rezumatul unui studiu de specialitate sintetizează premisele şi concluziile / rezultatele unei cercetări. Asemenea unei naraţiuni ficţionale, reportajul şi chiar articolul de ştire uzează de un joc al formelor verbale, cu rol stilistic bine determinat. Cu ajutorul imperfectului este fixat cadrul spaţial în care s-a desfăşurat drama; dar şi ansamblul acţiunilor care le-au precedat pe cele care vor fi relatate în reportaj. O asemenea deschidere narativă este destul de comună în reportajul din presa scrisă şi adesea în articolele de ştiri: Sediul firmei Eurogresia se afla în marginea Aradului. Este limpede că întrebuinţarea imperfectului are aici o funcţie narativă, pentru că, din punct de vedere factual, firma respectivă exista încă la momentul scrierii articolului, deci utilizarea unui timp trecut nu s-ar fi justificat. Propoziţia care urmează – Crima [...] avea să demonstreze că respectivul loc, ferit de ochii lumii, de fapt ascundea cu totul altceva – legitimează utilizarea acestui timp verbal. Imperfectul mai este folosit şi ca declanşator al acţiunii: O angajată care se întorcea dintr-o delegaţie şi care l-a aşteptat pe I. să întocmească actele [...]; Deşi unele piste mergeau spre ipoteza că principalul suspect ar fi chiar concubina italianului [...], ca timp al parantezelor explicative, care formează un fel de „buclă textuală”: Italianul, deşi la Arad trăia în legătură de concubinaj cu D.F.O., era căsătorit de 20 de ani în Italia, având un fiu dîn vârstă de 17 ani. Este interesant de observat că în afară de aceste forme de imperfect, singurele forme temporale folosite în articol sunt prezentul şi perfectul simplu; ambele au rostul de a-l menţine pe cititor racordat la momentul enunţării, sugerându-i actualitatea stringentă a faptelor relatate: Cercetările privind descoperirea asasinului care l-a împuşcat pe omul de afaceri italian M.I. la Arad continuă; Ancheta însă continuă. Se aştepată ca, în scurt timp, organele abilitate să poată avea suficiente probe [...]; Comisarii au stabilit că firma lui M.I. funcţiona cu contabilitate dublă. Dacă racordarea la actualitate prin utilizarea timpului prezent este de ordinul evidenţei, cea prin perfect simplu pare mai puţin limpede. Atât perfectul simplu, cât şi cel compus sunt timpuri ale trectului, dar ele se diferenţiază prin maniera de raportare la momentul enunţării şi la subiectul enunţiator: dacă perfectul simplu rămâne întotdeauna legat de instanţa de enunţare şi de momentul enunţării, perfectul simplu este un timp trecut, care se leagă de instanţa textuală care vorbeşte (Duda, 2000, p. 89). Comportamentul pragmatic diferit al celor două timpuri verbale explică de ce în reportaje, în cronici şi în articolele de ştiri perfectul simplu este ca inexistent; în naraţiunea publicistică nu întâlnim niciodată perfectul simplu, timp prin excelenţă al naraţiunii literare, ci doar perfectul compus, timp care dă seama de solidaritatea dintre cel care vorbeşte şi ceea ce el afirmă. Alte caracteristici textuale indică contaminarea cu un alt tip de text, anume raportul de poliţie, în care dominant rămâne limbajul administrativ. Nu numai indicarea cu precizie a circumstanţelor crimei sunt detaliate, dar formulările nu lasă loc nici unui dubiu cu privire la profilul stilistic al textului. O secvenţă din articol – Patronul italian a fost împuşcat. Asupra sa au fost trase 5 gloanţe, calibrul 9 mm, dintre care 2 l-au nimerit în plin, în zona toracică – conţine câţiva indici stilistici ai limbajului birocratic: gloanţe, calibrul 9 mm, precizarea în termeni medicali în zona toracică. Aproape toate verbele sunt la diateza pasivă sau la diateza reflexiv-pasivă, fără indicarea complementului de agent, adică a celui care face în mod real o acţiune: Femeia a fost arestată, un set de facturi [...] erau eliberate clienţilor, Deşi nu a fost întocmit încă raportul de finalizare a controlului, s-a comis o evziune fiscală de 17 miliarde de lei, nu au fost adunate probe suficiente etc. Registrul verbal este cel al raportului de poliţie, cu formulări ce amintesc de limbajul birocratic: în articol este vorba despre „o angajată”, aflată la locul crimei; poliţia a demarat cercetările; firmele victimei erau pro-filate pe producţie, dar şi pe comerţ; prietena lui M.I., potenţiala criminală, este în permanenţă numită concubină, accentuându-se astfel caracterul nelegitim al legăturii amoroase dintre victimă şi femeie; Femeia a fost arestată pe baza unui mandat de arestare, emis pentru consum de droguri, formulă consacrată în rapoartele de poliţie, în care se precizează caracterul legal al arestării şi motivul acesteia; [concubina] nu a recu-noscut că ar fi avut vreo participare la comiterea crimei; organele abilitate etc. Sursele de informaţie se conturează cu destulă claritate, ceea ce contravine de regulă strategiilor narative de creare a suspansului, folosite în romanul poliţist: anchetatorii, comisarii au stabilit, comisarul-şef al Gărzii Financiare, D.C., ne-a declarat că[...]. Atunci când informaţia nu poate fi avan-sată cu toată certititudinea, este pusă sub semnul unui verb modalizator, care îi conferă autorului o marjă de siguranţă – Se bănuieşte că banii obţinuţi astfel erau schimbaţi în valută [...]. Un autor de romane poliţiste nu îşi ia aseme-nea măsuri de precauţie, ci sporeşte misterul, prelungeşte oscilaţia cititorului între mai multe piste, dintre care doar una va conduce la descoperirea criminalului; în schimb, scriind despre diferite infracţiuni, ziaristul va încerca, din scrupul profe-sional, să departajeze, pe cât posibil, informaţia certă de cea problematică sub aspectul veridicităţii. Teme de control 1. Evaluaţi raportul dintre termenii neutri şi cei evaluativi axiologici din următorul fragment de articol; explicaţi care este rolul cuvintelor cu caracter evaluativ-axiologic: Te apucă râsul când îi vezi pe senatori şi pe deputaţi cum se chinuiesc să treacă timpul. Pur şi simplu nu mai ştiu ce să facă, cum să stea, ce să mai discute cu colegul de bancă parlamentară, unde să se mai scarpine şi cu cine să mai vorbească la telefonul mobil. Vă daţi seama cât de ridicat a fost ieri interesul faţă de raportul primului ministru referitor la Cartea albă a guvernării PSD! Dacă senatorii şi deputaţii s-au plictisit de moarte doar răsfoind cele patru volume întinse pe parcursul a peste 1300 de pagini, ce stare de lehamite ar putea avea cetăţeanul de rând care îşi dă seama că pentru realizările cabinetului Năstase ar fi nevoie nu-mai de un simplu carneţel.[...]În definitiv, Guvernul nu face altceva decât să pară că şi-a făcut datoria în speranţa că o asemenea analiză nu poate fi decât o încercare de manipulare a electoratului în dorinţa de a-l câştiga şi pentru următorii doi ani. Fapt ce i-a făcut pe cei prezenţi miercuri în Parlament să facă doar act de prezenţă (unii parlamentari din opoziţie au preferat să nu-l vadă pe premier) pentru a nu-i da motiv de supărare preşedintelui PSD. Au stat în banca lor şi atât. Un adevăr însă trebuie spus: nu au jucat table, şah sau rummy. Chestiune de obraz! În schimb, au putut butona în linişte telefoanele mobile recent achi-ziţionate cu 900 de dolari bucata pe ale căror ecrane se putea obsercva uşor derularea unor jocuri considerate a fi mult mai atractive decât declaraţia politică a premierului.Cine a privit transmisia la televizor şi-a putut da seama că a fost o pierdere de timp care costă mulţi bani.În fine, cine mai poate să-l creadă pe Adrian Năstase când spune că Guvernul şi-a făcut datoria când toată lumea ştie că există diferenţe mari între vorbe şi fapte. Să vii în faţa Parlamentului cu statistici străine de realitate ca şi cum oamenii nu-şi cunosc ţara în care trăiesc constituie o lipsă de respect faţă de cetăţean. Este jignitor să consideri că reabilitarea spaţiilor verzi din Mamaia poate reprezenta o realizare de referinţă a Cabinetului Năstase care merită să fie cunoscută de întreaga ţară. Prea multă vorbărie! Prea mulţi bani cheltuiţi în zadar! (Eliade Bălan, Guvernare la ghiozdănel, „România liberă”, nr. 3922, 2003) 2. Evaluaţi raportul dintre elementele evaluative şi cele informative din următorul fragment de articol: Siguranţa elevilor, o gogoaşă propagandistică Redactorii „RL” au testat vigilenţa paznicilor din 12 şcoli bucureştene Am intrat în liceele bucureştene ca la noi acasă, în cele mai multe, fără să ne întrebe nimeni cine suntem şi de unde venim. La liceul „Jean Monet”, unde în urmă cu câteva luni un copil a fost rănit de o grenadă, am demonstrat clar că siguranţa elevilor este „o frază de dânşii inventată” Stând în faţa clasei unde învaţă băiatul premierului, mă întrebam ce s-ar fi întâmplat dacă aş fi fost un criminal care vrea să omoare cu sânge rece nişte copii nevinovaţi. Pentru că paza, în cazul meu şi poate şi al altora mai rău intenţionaţi, nu era nici pe departe, de ajuns. După ce am pătruns în liceu nimeni nu a venit să vadă unde mă duc şi ce vreau să fac. Primele licee vizitate au fost cele de la periferia Capitalei, unde se ştie că problemele sunt mult mai pari decât la cele din centru, iar fondurile sunt mai mici. L ora opt fără zece am ajuns la Colegiul Industrial Miron Nicolescu de pe bd. Metalurgiei, unde am intrat o dată cu elevii liceului. Am trecut de poartă fără să fim întrebaţi de acte şi apoi ne-am plimbat prin cele trei clădiri din incinta liceului. Doar elevii, care se cunosc între ei, se întrebau cine ar putea fi fata roşcată care se plimba pe holurile şcolii ca la ea acasă. După ce ne-am întâlnit cu câţiva profesori, l-am abordat pe unul dintre ei, care a avut amabilitatea să ne conducă spre can-celarie. Aici, dna directoare adjunct Silvia Camen ne-a spus că regulamentul-cadru ar fi trebuit aplicat din prima zi a săptămânii, însă s-a întârziat. Cu toate acestea, ne-a asigurat că ecusoanele au fost făcute şi că jandarmii păzesc şcoala de la ora 9 seara, când mai verifică împrejurimile. Afară, câţiva elevi ne-au spus că jandarmii vin pe la ora 10 a dimineţii, dar nu-i întreabă de ecuson la intrarea înşcoală. Chiar dacă regulamentul era afişat chiar la poartă, nimeni nu părea să-l respecte. („România liberă”, suplimentul „Bucureşti”, 2003, nr. 3922) 3. Arătaţi care sunt elementele de narativitate în următorul fragment de reportaj: Comuna Mogoşoaia, marţi ora 20.00. Pe strada principală, în zona vilelor ţiganilor florari, opreşte o maşină din care doi tineri negociază cu un pui de bulibaşă. „Ştiam că în seara aceea trebuie să vină traficanţii, fiindcă Alexanderu rămăsese fără doze”, spun cei din neamul Deheleanu – ţiganii florari din Mogoşoaia. Ei povestesc că l-au pândit pe puştiul de 17 ani, ascunşi în spatele ferestrelor. Liviu Deheleanu, zis Ungur’ – tatăl băiatului – era deja pregătit: un topor şi câteva bâte. „Pe la opt şi ceva, Alexandru a intrat în casă şi a cerut 200.000 de lei, să se ducă la un internet, la Buftea. A luat banii şi s-a oprit la un Cielo parcat în faţa casei. Am văzut cum ăia din maşină coboară geamul şi vor să-i dea un pliculeţ”. În acel moment, „Unguru’” a sărit pe maşina traficanţilor – Cielo verde, cu numărul B.13.DMN – şi a lovit cu toporul în geamul celui care tiocmai furnizase plicul cu un praf. Din celelalte case, ţiganii înaramţi au ieşit să-i termine pe cei doi ocupanţi ai maşinii. Tinerii dfin Cielo au abandonat maşina, hainele şi au dispărut înspre Bucureşti. „Noi am chemat poliţia, dar fiul lui Unguru luase deja priza. Zăcea drogat în casă...” Din momentul fugii celor doi ocupanţi ai autoturismului, lucrurile se complică. Maşina rămâne în „patrimoniul” ţiganilor – cu geamurile sparte – însă proprietarul acesteia reclamă, la rândul său, la poliţie că a fost atacat din senin de ţiganii din Mogoşoaia. La sosirea po-liţiştilor, în maşină au fost găsite două seringi desigilate, cu acul pus, o fiolă cu ser fiziologic şi două pliculeţe cu sare de lămâie. Aceswte lucruri confirmau ipoteza că unul din ocupanţii Cielo-ului tocmai îşi injectase o doză. În geaca uitată în maşină se aflau două „bile” – adică 0,16 grame de heroină în amestec cu cofeină. Cazul a fost preluat de Parchetul de pe lângă tri-bunalul Bucureşti, care a dispus reţinerea pentru 24 de ore a celor din Cielo[...] („Adevărul”, 9 ianuarie, 2003) 4. Care este raţiunea utilizării elementelor de oralitate în următorul fragment de articol: Parchetul Naţional Anticorupţie a anunţat în aceste zile că a pus gheara pe un vameş gălăţean, pe directorul Regiei Aurului şi pe şeful pieţelor din Satu Mare. Fiecare dintre ei trebuie să dea socoteală pentru mita încasată de la „colaboratori”. Mărimea şpăgii porneşte de la 4,5 milioane de lei în cazul vameşului şi se termină la suma de 100 de milioane de lei pe care a încasat-o arestatul de la Baia de Arieş. Ceea ce înseamnă că „prada” este neînsemnată şi nespectaculoasă în comparaţie cu tolba primită de Fănel Păvălache din afacerea în care era băgat până în gât. Ai cu ce te lăuda când dai peste un asemenea personaj având o funcţie publică chiar în Palatul Victoriei, unde, se ştie, lucrează Guvernul României. Ca să nu mai spun de „captura Dabela”, o afacere în jurul căreuia circulau miile de euro mai ceva ca fulgii de zăpadă viscoliţi zilele trecute. Comparativ cu asemenea lovituri de mare calibru, faptele de arme cu care se mândreşte acum PNA, mă refer, de exemplu, la arestarea vameşului care a primit o mită de 4,5 milioane de lei, sunt flecuşteţe, în măsură sănu mai impresioneze. Dacă era vorba de funcţia deţinutăde personajele în cauză, vezi pe cea de director Regiei Aurului, aproape că arestările cu pricina nu depăşeau, ca spectaculozitate, sfera întâmplărilor cotidiene cu tot ce înseamnă ele în mintea cetăţeanului de rând. Ştiţi de ce? Pentru că de mult nu se mai fură un ou, cum spune zicala, ci turme de boi cu grajduri cu tot. [...] Cu unele excepţii, lăudabile până la urmă, nu prea i-am văzut pe procurorii acestei intituţii să-şi înfingă colţii în baronii puterii actuale şi nu numai. Nu o fac pentru că nu pot sau pentru că nu vor? Dacă se trage de timp, lăsându-i pe şmecheri să-şi facă de cap sfidând legile, lupta împotriva corupţiei devine o chestiune pe care toată lumea o va lua în derâdere. Nimeni nu spune că pompierul şi ofiţerul care au primit mită, revizorul contabil care a cerut şpagă sau nu ştiu ce consilier de primărie prins în flagrant trebuie trecuţio cu vederea. În nici un caz. Ce te faci însă când înalţi demnitari şi funcţionari nu mai prididesc cu afacerile puse la cale cu spatele la lege pentru care primesc şpăgi grase fără ca, undeva, cineva să-i întrebe de sănătate? (Eliade Bălan, Ţinte false, „România liberă, 2003, nr.3898) VI stilistica literarĂ Obiective: – Să cunoască principalele trăsături constitutive ale limbajului poetic, care îl diferenţiază pe acesta de orice alt tip de limbaj; – Să dobândească abilitatea de a analiza un text literar în funcţie de parametrii de gen, specie sau curent literar; – Să poată lega prezenţa unor figuri de stil de funcţia pe care acestea o de-ţin în textul analizat. A vorbi despre stil reprezintă un mod de a vorbi despre totalitatea unei opere de artă. Stilul este principiul de decizie într-o operă de artă, semnătura voinţei artistului. Susan Sontag, Despre stil 1. Caracterul interdisciplinar al stilisticii literare. Stilistica textului literar presupune analiza limbajului poetic, din perspectiva relevanţei textului ca text literar (literaritatea) şi a expresivităţii acestuia. S-a spus adesea că literatura este limbaj şi, în acelaşi timp, că transcende limbajul. Reformulată, observaţia se reduce la a afirma că „limbajul poetic nu are nevoie să violeze nici o regulă a limbajului [comun, n.ns.] şi totuşi ea rămâne ceea ce este, adică un mod de expresie verbală foarte modelată şi organizată; [...] limbajul poetic îşi conştientizează regulile sistemu-lui lingvistic [subl. ns.] şi, dacă admite, „devieri», acestea sunt condiţionate de limbaj sau de o tradiţie poetică dată” (Stankiewicz,1960, p. 70). Aceasta înseamnă că relaţia dintre limbă şi literatură, privită ca ansamblu de discursuri cu caracter artistic, este diferită de cea dintre limbă şi manifestările sale nonartistice: în uzajul artistic, limba are particularităţi neîntâlnite în cazul uzajul comun. I. Oancea observa că „Poezia este un fenomen semiotic de o natură specială, iar semnele poetice care o fac posibilă ca limbaj în limbaj se desprind, prin finalitatea lor comunicativă, de cele lingvistice şi se integrează între semnele iconice, analogice (Oancea, 1998: 71), dar observaţia poate fi lărgită la ansamblul literaturii; chiar şi atunci când pare a concura vorbirea comună, aşa cum se întâmplă în proza realistă, literatura transcende nevoile imediate de comunicare, puse pe primul plan în cazul uzajului nonartistic. Lingviştii au fost primii care au sesizat relaţia modificată, dar privilegiată, pe care literatura o întreţine cu limba naturală. J. Vendryes atrăgea atenţia asupra caracterului conştient al utilizării limbajului în literatură: „Scriitura artistică reprezintă întotdeauna o reacţie faţă de limbajul comun” (Vendryes, 1921, p. 322); este tot una cu a afirma că literatura testează resursele expresive ale unei limbi naturale, încercând să afle până unde poate fi împins jocul, de cele mai multe ori conştient, cu aceste resurse expresive. De altfel, I. Coteanu admitea că pentru literatură limbajul este, în primul rînd, un instrument de realizare şi doar în subsidiar substanţa acesteia: „Literatura este activitatea imaginativă de reordonare a datelor lumii înconjurătoare prin opere elaborate într-o limbă naturală.” (Coteanu, 1985, p. 388). Aceste observaţii nu justifică ignorarea limitelor analizei sti-listice a textului literar, bazată pe modele lingvistice. O asemenea analiză nu se poate substitui hermeneuticii literare, centrate pe critica de idei sau pe inserţia literaturii în marile configuraţii culturale dintr-o anumită perioadă. Contestarea stilisticii textului literar, înţeleasă ca „stilistică ştiinţifică”, „obiectivă”, s-a făcut din perspectiva criticii literare, mai ales a celei im-presioniste, dar şi din perspectiva unei stilistici „subiective” (MacKay, 1996, pp. 82-91), care nega, în numele unicităţii operei literare, demersul analitic jus-tificat de modele lingvistice sau de metoda statistică, adică acel demers care încearca să justifice pe cât posibil judecata de valoare şi interpretarea bazate pe intuiţie. Modelele teoretice nu ar trebui respinse de plano, numai că acestea preexistă şi sunt exterioare operei analizate. Doar textul literar este în măsură să sugereze propriul model de analiză; astfel orice pretenţie de obiectivitate, în virtutea existenţei unor „adevăruri” situate dincolo de opera literară trebuie din capul locului respinsă (MacKay, 1996, p. 92). Un asemenea program, solidar mai curând cu impresionismul critic decât cu cercetarea lingvistică, totuşi unul „stilistic”, pentru că are în vedere efectele retorice pe care le produce opera literară asupra cititorilor, nu se poate realiza fără conştientizarea modului special în care literatura întrebuinţează limba, fără delimitarea deosebirilor care separă întrebuinţarea cu intenţionalitate artistică de cea lipsită de o asemenea intenţionalitate. Capitolul de faţă nu îşi propune să ofere neapărat modele de analiză stilistică, cu punct de plecare într-o anume teorie lingvistică (structuralism, gramatici generative, pragmatică etc.); sub aceast aspect, suntem mai cu-rând îndreptăţiţi să îi dăm dreptate lui MacKay: modelul impus din afară ca o grilă de lectură poate distorsiona realitatea de multe ori fragilă a textului literar. Mai curând vom încerca să identificăm câteva dintre aspectele realităţii verbale a textului literar, care nu pot fi ocolite într-o analiză stilistică, rele-vantă pentru o interpretare ulterioară. Dar textele individuale, fiecare cu uni-citatea sa, oferă o bază prea îngustă pentru a demara analiza; de aceea, fără a le socoti „adevăruri” obiective, ba dimpotrivă, având în minte caracterul lor istoric, manifestarea lor diferită condiţionată de timp şi spaţiu, considerăm că o stilistică a textului literar trebuie să se întemeieze pe acele trăsături ce par-ticularizează modul special de utilizare a unei limbi naţionale. Într-un asemenea context al discuţiei, putem adopta poziţia echilibrată a lui H.G. Widdowson care vedea în stilistică un spaţiu de mediere între două discipline: lingvistica şi critica literară. Examenul stilistic al operei literare susţine şi chiar validează intuiţia criticului, face mai lesne perceptibilă valoarea (199i, pp. 3-4). Circumscrisă în aceşti termeni, analiza stilistică poate spune mult nu numai despre structura imediată, de suprafaţă, a unui text literar, despre cât de departe poate merge un scriitor cu invenţia verbală sau, dimpotrivă, despre cât de conformist este acesta, dar şi despre scenariile imaginarului poetic, înţeles ca matrice profundă a operei literare. 2. Literatura ca formă specială de comunicare. Ca orice produs al unei practici discursive, literatura poate fi privită ca o formă de comu-nicare; adăugăm însă, imediat, o formă specială de comunicare. Atunci când vorbesc despre limbajul comun ca instrument al comunicării, lingviştii pun acestă funcţie pe seama caracterului tranzitiv al limbajului comun, ceea ce însemnă că acesta este un simplu transportor de informaţie. Limbajul poetic este intranzitiv, în măsura în care atrage atenţia chiar asupra formei. Proprietatea intranzitivităţii a fost văzută ca fiind una dintre trăsăturile definitorii ale limbajului poetic în raport cu cel nonpoetic, mai pre-cis cu varianta sa de referinţă, limbajul ştiinţific (Marcus, 1974, p. 84). Putem privi intranzitivitatea şi capacitatea de comunicare ca două tră-sături pe care limbajul poetic la manifestă gradual şi în opoziţie una cu cealaltă: cu cât intranzitivitatea unui text literar este mai mare, cu atât capacitatea sa de comunicare este mai mică şi invers. Ar mai trebui să adăugăm că în cazul literaturii nu poate fi vorba de comunicare în sensul adevărat al cuvântului, pentru că literatura nu transmite niciodată informaţii care să se poată supune probei verificării; atunci când totuşi „comunică”, literatura o face în mod indirect. Dacă luăm ca punct de reper schema clasică a comunicării verbale, propusă de Roman Jakobson – emiţător – receptor – cod – mesaj – canal – context –, unde fiecărui element îi este ataşată o funcţie (E( funcţia expresivă, R( funcţia conativă, cod ( funcţia metalinguală / metalingvistică, mesaj ( funcţia poetică, canal ( funcţia fatică, context ( funcţia referenţială) (Jakboson, 1963d, pp. 213 şi urm.), putem înţelege cum se modifică, în cazul literaturii, fiecare com-ponentă a acestui tablou; pentru funcţia poetică se întâlnesc cele mai mari modificări. R. Jakobson a definit funcţia poetică a limbajului ca centrare a mesajului asupra lui însuşi(1963d, pp. 219-220), în raport cu cele două operaţii fundamentale care individualizează utilizarea limbii – selecţia şi combinarea. Funcţia poetică nu caracterizează doar lite-ratura, pentru că ea poate fi pusă în valoare şi de întrebuinţările nonliterare ale unei limbi; în consecinţă, funcţia poetică antrenează reevaluarea tuturor ce-lorlalte funcţii ale limbii, iar poetica devine chiar studiul funcţiei poetice în relaţie cu celelalte funcţii ale limbii (Jakobson, 1963d: p. 222). Ceea ce în situaţiile banale de utilizare a limbii se petrece nesistematic şi, în orice caz, fără conştientizarea de către participanţii la actul de comunicare a modificărilor intervenite, în literatură modificările au caracter intenţional, orientat. Funcţia poetică pe care M. Riffaterre a numit-o funcţie stilistică pune în evidenţă un mod de a fi al semnului poetic care îl deosebeşte pe acesta de celelalte tipuri de semne verbale. În cazul semnului poetic, asistăm la o multiplicare a modurilor de motivare a relaţiei dintre conţinut şi formă: limbajul figurat, jocul sonorităţilor evocatoare de sens din poezia lirică, sinoni-mia de substanţă, toate acestea pun în evidenţă grade diferite de motivare a relaţiei dintre formă şi conţinut. Faptul că, în utilizările sale nonliterare, limbajul comun nu cunoaşte asemenea forme de motivare sugerează că literatura se constituie ca un univers autonom atât din punctul de vedere al funcţionării limbajului, cât şi din punctul de vedere al relaţiei pe care limbajul literar o întreţine cu ansamblul referenţilor. La aceste forme speciale de motivare, tot atâtea caracteristici ale limbajului poetic se adaugă alte caracteristici generale, derivate direct din acţiunea funcţiei poetice / stilistice a limbajului: ambiguitatea, intranzitivitatea, opacitatea. Prezenţa acestor trăsături condiţionează receptarea unui text literar ca mesaj, impunând respectarea unor reguli su-plimentare, legate de conştientizarea de către receptor a faptului că el se află în faţa unui text literar şi că trebuie să îl citească în consecinţă. Făcând recurs la structurile limbii, fie că elementele acesteia sunt sau nu deviante, literatura creează „acte de comunicare ce sunt unităţi de sine stă-tătoare, independente de contextul social, exprimând o altă realitate decât cea sancţionată prin convenţie” (Widdowson, 1991, p. 47). Studiul stilistic al operei literare se poate centra chiar asupra acelor particularităţi ale modului literar de a fi al literaturii, care pune în evidenţă o formă specială de comunicare, comunicarea ca şi cum ar fi reală, o comunicare mimată, dar nu mai puţin adevărată. Una dintre particularităţile care materializează acest paradox al literaturii este acela că, spre deosebire de comunicarea obişnuită, de cele mai multe ori, emiţătorul şi cel care se adresează pe de o parte, destinatarul şi cel căruia i se adresează, pe de alta, nu coincid. O asemenea necoincidenţă, foarte comună, de pildă, în poezia lirică a tuturor timpurilor, are numeroase consecinţe stilistice în planul scriiturii poetice, pentru că provoacă apariţia figurilor de adresare (invocaţia, interogaţia retorică etc.), a personificărilor sau a metaforelor de identificare: Eu sunt o piramidă a vechiului Egipt Pe-al cărei creştet luna clorotică s-a-nfipt Şi-n care faraonii culcaţi sacerdotal Se-nşiruie-n sicriuri masive de santal. (N. Davidescu, Ecce Homo, P: 8) – Codrule, codruţule, Ce mai faci, drăguţule, Că de când nu ne-am văzut Multă vreme au trecut Şi de când m-am depărtat, Multă lume am îmblat. (Eminescu, Revedere, P: 102) Ţi-aduci aminte, bradule şi frate? Erai în munţi o maiestate. (Arghezi, Moliftul, P, II: 342) Discocierea dintre emiţător şi cel care rosteşte „eu” devine încă şi mai pertinentă într-o naraţiune în care vocii auctoriale i se substituie vocea unui personaj-narator, fie că acesta este sau nu participant la desfăşurarea acţiunii. Rostind ‘eu’, autorul (emiţător) nu transmite neapărat experienţe personale, trăiri pe care le-a cunoscut sau evenimente la care a luat parte. Chiar şi în cazul în care o parte din experienţa sa de viaţă şi-ar găsi redarea în literatură, acest lucru s-ar face indirect, oblic: este un alt mod de a afirma că literatura se sustrage unei judecăţi în termeni ii relaţiei adevărat – fals. În fapt, în cazul disocierii dintre emiţător şi cel care adresează mesajul, pe de o parte, şi cea dintre receptor şi cel căruia i se adresează mesajul, pe de altă parte, există o fuziune de persoane: între persoana I şi a III-a şi, respectiv, între persoana a II-a şi a III-a, situaţie neîntâlnită niciodată în comunicarea nonliterară (Widdowson, 1991, p. 49). Într-un discurs obişnuit, pentru a fi tolerate, adresările care presupun disocierea s-ar transforma în enunţuri în care pronumele ar trece la persoana a III-a. De altfel, statutul acestei „nonpersoane” care este, de fapt, persoana a III-a (Benveniste, 1966: 228) este complet modificat în literatură. Într-un discurs obişnuit, pronumele personale de persoana a III-a are o funcţie anaforică, în sensul că trimite întotdeauna la un referent anterior. Începutul unor texte nara-tive introduc uneori direct un personaj prin pronumele de persoana a III-s, care funcţionează, în acest caz, ca un nume propriu. Iată începutul romanului Animale bolnave de Nicolae Breban: Când coborî în gara aceea al cărei nume începea cu S. sau cu Ş, privi în jur ca să descopere oraşul, dar nu era decât clădirea modestă a gării acolo în jur, câmpii triste, iar undeva în dreapta, nişte munţi albăstrii. Vâzându-l atât de dezorientat, o femeie între două vârste, care curăţa şinele de cale ferată, se apropie şi, parcă ruşinată, şi spuse că dacă vrea să că-lătorească mai departe, să aştepte o jumătate de oră, până când pleacă decovilul.[...] El mulţumi moţăind din cap, fâstâcit de vestea pe care i-o dăduse femeia aceea umilă, se îndepărtă apoi câţiva paşi, până ajunse în dreptul fântânii secate [...] (Breban, AB: 7) Despre personajul care este indicat prin pronumele personal de persoana a III-a (vâzându-l, el mulţumi) aflăm că se numeşte Paul abia după câteva pagini; în acest fel, ordinea desemnării prin nume propriu şi prin deictic este inversată în textul narativ, ceea ce într-un alt tip de text sau în orice formă de oralitate ar fi de neconceput, pentru că se contrazic principiile generale ale comunicării prin codul verbal. Strategia, comună tuturor formelor de literatura narativă, dar absentă în cele ale prozei nonficţionale (reportaj, jurnal, scrisori, memorii), contravine manierei obişnuite în care se leagă elementele textuale de referenţii acestora; temeiul unei asemenea strategii este tot unul comunicaţional: „o asemenea utilizare a pronumelui de persoana a III-a fără o menţiune prealabilă trebuie să-l tragă pe cititor în situaţia imaginată şi să furnizeze o imediateţe a referinţei prin implicarea cititorului ca participant la situaţia înseşi” (Widdowson, 1991, p. 66). Să mai observăm că începutul romanului Animale bolnave fixează, o dată cu personajul, şi cadrul în care acesta îşi face apariţia şi că în descrierea cadrului intervin o serie de substantive articulate cu articol hotărât, fără o menţionare prealabilă a acestora cu o altă formă, ca şi cum ele ar trimite la realităţi pe care cititorul deja le cunoaşte: gara aceea (adjectivul demonstrativ joacă rolul unui fals deictic), clădirea (modestă a gării), fântânii (secate). Analiza verifică o observaţie pertinentă a lui D. Irimia, venită dintr-o altă di-recţie a reflecţiei – anume raportul dintre stilul individual şi stilul colectiv; confruntaţi cu exigenţele exprimării prin limbă, scriitorul şi subiectul vorbitor obişnuit se raportează diferit la potenţialul expresiv al limbii: „[...] libertatea de opţiune a scriitorului este indiferentă la coordonatele externe ale situaţiei de comunicare şi, în consecinţă, se poate extinde asupra limbii naţionale în toate variantele ei (istorice, culturale, spaţiale etc.), în timp ce libertatea de opţiune a subiectului vorbitor în stilul conversaţiei (sau în stilul epistolar) este delimitată de coordonatele spaţiale, temporale şi culturale ale comunicării şi se poate extinde numai asupra prezentului limbii” (Irimia, 1999, pp. 69-70). Aceste câteva succinte observaţii impun concluzia că stilistica operei li-terare nu se aşază în prelungirea stilisticii lingvistice, chiar dacă şi una, şi cealaltă au ca obiect de studiu limbajul în difertele sale ipostaze de fun-cţionare. Ignorarea acestui adevăr, mai ales de către stilisticienii lingvişti, a avut ca rezultat, între altele, studii de tipul „limba şi stilul lui....”, formulă hibridă pe care o întâlnim la I. Iordan, Gh. Bulgăr, B. Cazacu şi chiar la T. Vianu (studiul despre Al. Odobescu). În aceste studii dimensiunea literară, artistică, a operei literare este lăsată pe un plan secundar în favoarea dimen-siunii lingvistice; asemenea studii pot fi utile mai curând din punctul de ve-dere al studiului limbii literare. 3. Literaritatea, fundament al expresivităţii textului literar. Cea mai mare parte a reflecţiilor despre literatură, despre specificul şi auto-nomia ei în raport cu alte forme de discurs, au gravitat în jurul conceptului îndeajuns de misterios de literaritate. Conceptul a devenit central o dată cu preocuparea formaliştilor ruşi de a întemeia te-oria modernă a literaturii pe o abordare intrinsecă a obiectului (opera literară): „Pe noi nu ne caracterizează «formalismul» ca teorie estetică, nici „metodologia» ca sistem ştiinţific definitiv, ci doar strădania de creare a unei ştiinţe literare autonome pe temeiul atributelor specifice ale materialului literaturii”, avea să precizeze B. M. Eihenbaum (1983, p. 41), într-un articol cu caracter programatic, iar punctul său de vedere va fi preluat de aproape toţi poeticienii preocupaţi de afirmarea specificului literaturii în raport cu alte practici discursive. Literaritatea a devenit un concept-cheie a cărui definiţie s-a caracterizat însă, de la început, printr-o circularitate evidentă: în accepţia formaliştilor, conceptul de lite-raritate trimite la acele trăsături care conferă unui text caracterul de text literar: „Obiectul ştiinţei literare nu este literatura, ci literaritatea, adică ceea ce face dintr-o operă, o operă literară”, îl va cita B. M. Eihenbaum pe R. Jakobson (1983: 44). Încercările de a defini literaritatea au fost tot atâtea încercări de a delimita textele literare de alte tipuri de texte, dintr-o perspectivă lingvistică. După ce structuralismul şi-a epuizat resursele teoretice, iar lingvistica a încetat să mai fie privită ca o disciplină-pilot, care să ofere modele de cercetare pentru alte ştiinţe umaniste, a avut loc şi o reconsiderare a con-ceptului de literaritate, în sensul implicării altor categorii de factori, în funcţie de care să se decidă dacă un text este literar sau nu ; asemenea factori, care trimit la un consens cultural, fără de care literatura nu poate funcţiona, adică nu poate fi produsă, difuzată şi citită, sunt variabili de la un spaţiu cultural la altul, de la o perioadă la alta. Definiţia iniţială dată literarităţii propunea o perspectivă asupra literaturii, ce recupera categoria de mimesis şi, în acelaşi timp, postula calitatea de obiect verbal al operei literare. Poeticieni şi stilisticieni cu diverse orientări au încercat de-a lungul secolului trecut să configureze acest concept-umbrelă: „paradigma” literaturii ar include, în consecinţă, dominanta prozo-dică, ambiguitatea („condiţie tare” în raport cu prozodia), limbajul figurat (generat de prozodie şi de ambiguitate) (Coteanu, 1985, pp. 388-389). La aceste trăsături constitutive, chiar dacă având o existenţă istorică limitată (prozodia), se mai pot adăuga modificarea relaţiei dintre forma şi conţinutul operei literare, intrazitivitatea limbajului sau deschiderea simbolică. Putem imagina toate aceste particularizări de natură verbală ale literarităţii ca tot atâtea linii de forţă de-a lungul cărora se poate materializa stilistica textului literar. Analiza stilistică trebuie să ţină seama şi de coordonatele structurale proprii unui gen literar, dar, deopotrivă, să pună în evidenţă maniera în care aceste coordonate se materializează într-o operă literară sau alta. Dacă nu există un „şablon” de analiză a textului literar, luat în abstract, dacă nu există „reţete” care să poate fi învăţate şi aplicate ca atare, există în schimb o serie de constante, proprii fiecărui tip de texte literare – liric, epic sau dramatic – care orientează şi justifică un anumit demers analitic. De pildă, în cazul textului epic, perspectiva stilistică de analiză ar trebui să plece de la relaţia existentă între cel care povesteşte / relatează şi personaje, de la posibila lor coincidenţă, de la posibilul lor conflict; multitudinea de forme în care se poate realiza această relaţie ţine, credem, de domeniul unei stilistici a textului literar: este punctul de vedere adoptat de foarte mulţi naratologi, după cum o dovedesc studii devenite clasice, ca cel al lui Geoffrey Leech şi Michael Short (1981 / 1994). Tot în cazul textului epic, analiza stilistică ar putea avea un cuvânt de spus în examinarea manierei în care se face intrarea şi ieşirea din ficţiunea literară, în examinarea modului în care descrierea sau portretul susţin şi validează naraţiunea, în examinarea relaţiei dintre părţile dialogate şi cele în stil indirect, între porţiunile din text în stil indirect şi cele în stil indirect liber etc. Ar trebui, din această discuţie, să tragem concluzia că stilistica tex-tului literar vizează prin demersurile sale intepretative doar o parte din câmpul vast al literarităţii, anume acea parte care implică utilizarea cu sco-puri artistice a unei limbi naturale, lăsând alte aspecte ale literarităţii unor discipline ca sociologia, estetica sau critica literară. 4. Reprezentarea, condiţia de existenţă a literaturii. Literatura a fost privită ca formă specială de comunicare pentru faptul că lucrează cu reprezentări, mai apropiate sau mai îndepărtate, ale realităţii. De fapt, în sens strict, nu putem vorbi despre comunicare în cazul artei cuvântului, pentru că literatura mimează mai degrabă condiţia comunicării, iar când totuşi co-munică ceva o face într-un mod indirect, încifrat, recurgând la simboluri şi mituri. Acest adevăr rămâne valabil chiar şi pentru proza scrisă în tradiţie realistă, care se apropie de condiţia reportajului, chiar şi pentru poezia con-cretă, care se apropie de condiţia vorbirii comune. Spre deosebire de celelalte stiluri, care au domenii bine definite de aplicaţie, stilul beletristic, ca de altfel şi cel publicistic, îşi poate apropria oricare mod de expresie, în funcţie de realitatea pe care o vizează. De la cuvântul argotic până la cel livresc, savant, în stilul beletristic se pot regăsi toate tipurile imaginabile de limbaj. Particularitatea este dată de faptul că acest stil este legat de raportarea esenţială a literaturii la reprezentare / mimesis, în timp ce pentru celelalte stiluri (în variantă scrisă sau orală), obiectivul principal rămâne transmiterea de informaţii, cărora li se adaugă eventuale elemente de atitudine / evaluare a vorbitorului (faţă de sine, faţă de conţinutul mesajului, faţă de interlocutor). Ideea că literatura reprezintă o artă a reprezentării prin imagini nu este nouă; ea a constituit un laitmotiv al esteticienilor din descendenţă schopen-haueriană (o întâlnim exprimată şi de T. Maiorescu), dar apare, într-un mod oarecum neaşteptat, la începutul secolului trecut, şi la reprezentanţii for-malismului rus, care precizau accepţia conceptului din perspectiva receptării obiectului artistic şi din cea a integrării imaginii între procedeele retorice. Viktor Şklovski, unul dintre reprezentanţii importanţi ai formalismului rus, observa într-un studiu de referinţă, Arta ca procedeu: „Imaginea poetică este unul din mijloacele de a produce impresia maximă [subl. ns.]. Ca mijloc, considerată din punct[ul] de vedere al rolului său, imaginea este echivalentă cu alte procedee ale limbii poetice: cu paralelismul obişnuit şi negativ, cu comparaţia, repetiţia, simetria, hiperbola, în genere cu tot ce numim o figură, este echivalentă cu toate acele mijloace capabile de a întări perceperea obiectului (înţelegându-se prin obiecte şi cuvintele, şi chiar sunetele dintr-o operă literară)[...]”( Şklovski, 1983, p. 384). Nu ar trebui totuşi să se înţeleagă din aceste succinte consideraţii că privilegiem o estetică literară de tip mimetic; atitudinea creatorului faţă de reprezentare poate varia foarte mult. Indiferent însă dacă opţiunea estetică a autorului se sprijină pe o atitudine mimetică (omologia dintre uni-versul operei literare şi realitate), pe o atitudine paramimetică (anamorfoza, distorsiunea relaţiei dintre universul operei literare şi realitate) sau pe una antimimetică (negarea realităţii de către opera literară), literatura se raportează la categoria reprezentării. Limbajul artistic, o dată cu acesta şi dimensiunea stilistică a operei, se subordonează astfel necesităţii de a realiza / deturna / distorsiona / nega reprezentările operei literare. 4. 1. Iluzia realistă. Unul dintre cele mai importante pariuri pe care trebuie să le câştige scriitorul este legat de crearea iluziei realiste, iar în această privinţă stiul stilistic al operei literare poate avea un cuvânt important de spus. Folosirea elementele de oralitate, mai ales a fonetismelor caracte-ristice acestui registru, reproducerea manierei de a vorbi a unor persoane aparţinând celor mai diverse categorii sociale, reprezintă o modalitate curentă de a crea iluzia realistă. Desigur că, oricât de apropiată de exprimarea reală ar fi re-producerea unui fragment de realitate verbală, aceasta nu este decât o „imagine” care nu reţine decât ceea ce autorul a considerat că este caracteristic în raport cu scopurile lui reprezentaţionale. Dacă vom compara un text din IVLRA cu un fragment dintr-o schiţă sau o comedie de Caragiale, devine evidentă, în ciuda „realismului lingvistic” pe care T. Vianu îl admira la clasicul dramaturgiei româneşti (Vianu, 1975m, p. 113), abstractizarea, eliminarea acelor forme verbale considerate de autor nu îndeajuns de revelatoare pentru a da seama de caracterul sau atitudinea personajelor sale. I. Iordan observa, de pildă, că scriitorii realişti şi satirici au recurs adesea la aspectul învechit, demodat al cuvintelor „cu scopul de a ironiza noţiunile respective şi pe cei care ţin la ele” şi dădea o serie de exemple caracteristice, puse în circulaţie de proza şi teatrul lui I. L. Caragiale: cestiune, canţilarie, haracter, reghistrat, ţilindru etc. (Iordan, 1975, p. 37). Prezenţa acestor forme, la care se adaugă figurile sintatctice caracteristice oralităţii (anacolutul, elipsa, inversiunea, dislocările etc.) au fost de multe ori socotite de scriitor ca suficiente pentru a crea, memorabil, sugestia auditivă; cu toate acestea, în ope-ra lui Caragiale nu întâlnim probabil niciodată exploatate cu intenţie stilistică toate particularităţile fonetice, morfo-sintactice sau lexicale pe care le-ar reţine un lingvist în cazul transcrierii unei înregistrări: realismul lingvistic nu devine niciodată o simplă copiere a realităţii verbale. Mai ales folosirea neologismelor devine indicator stilistic, cu valoare caracterizantă, atunci când acestea sunt pronunţate deformat, cu eventuala intervenţie a etimologiei populare; comicul de limbaj îşi trage din această realitate lingvistică însemnate resurse de expresivitate. Remarcabil în privinţa lui Caragiale este – aşa cum a observat I. Iordan – capacitatea scriitorului de a pune în circulaţie o serie de creaţii proprii în spiritul limbii române, creaţii care s-au fixat în memoria colectivă a vorbitorilor, funcţionând intertextual ca citate, în vorbirea comună: „Caragiale s-a distins printr-o intuiţie nu numai subtilă, ci şi foarte justă, în imitarea a ceea ce s-ar putea numi legile fonetice româneşti, acolo unde a purces la ‘stâlcirea’ neologismelor între-buinţate de eroii comediilor şi schiţelor sale” (Iordan, ibidem). Din lunga listă, oricum incompletă, de rostiri „memorabile” ale neologismelor de către eroii caragialieni reţinem: andrisant, bagabont, bampir, cumbate, depandă, do-coment, examplu, famelie, foncţie, naturel, musiu, nifilist, pasion, particoler, suspandaţi, volintir, (cerneală) violentă, cuvinte pe care nu le mai putem auzi rosti sau auzi fără ca să nu ne treacă prin faţa ochilor cortegiul personajelor sale: Pristanda, Nae Ipingescu, jupân Dumitrache, Miţa Baston sau Veta, Ziţa sau Rică Venturiano, toţi acei Mitică, „apropitari” sau simpli moftangii gureşi, plini de aplomb şi de iniţiativă lingvistică. O cercetare monografică dedicată stilisticii oralităţii (Mi-laş, 1988) nu are ca obiect de studiu, aşa cum s-ar putea crede la prima vedere, examinarea trăsăturilor oralităţii – elipsa, construcţiile dubitative specifice, suspendarea comu-nicării, realizarea caracteristică a relaţiilor de cauzalitate, temporalitate sau condiţionale etc. – în limbajul popular, ci valorificarea acestor trăsături cu intenţie artistică în proza cultă. Chiar dacă autorul vorbeşte despre funcţia reprezentativă a limbajului, despre caracterul său mimetic, în legătură cu transpunerea mărcilor oralităţii în limbajul scris (Milaş, 1988, pp. 39-49), în măsura în care interesul său se orientează spre proza artistică, realizarea acestor funcţii vizează iluzia realistă. C. Milaş preferă conceptului de stil oral, ambiguu, prin calificarea vag peiorativă, prin imposibilitatea de a disocia stilurile individuale, de a individualiza o operă literară în raport cu alta, pe cel de oralitate a stilului, pentru că „[acest concept] indică [...] raportul real dintre stilul individual şi oralitate, care, trăsătură pertinentă sau nonpertinentă a stilului, se situează, ca parte componentă a acestuia, la un nivel inferior de generalitate” (Milaş, 1988, pp. 58-59). În legătură cu această chestiune, s-ar cuveni să facem – împreună cu C. Milaş – distincţia dintre oralitatea adiacentă şi oralitatea imanentă stilu-lui(Milaş, 1988: 68-72). Oralitatea adiacentă se referă la acele elemente inerente ale oralităţii, realizate în opera literară în proză prin dialog: sub acest aspect, proza lui Camil Petrescu este ilustrativă, pentru că pune în valoare denivelarea structurală între planul naraţiunii raportate şi cel al naraţiunii dramatizate, dialogate. Dimpotrivă, în cazul oralităţii imanente stilului se „anulează aspectul obiectiv al frazei scrise prin alternarea mărcilor naraţiunii cu cele ale discursului oral” şi se „preferă structurarea frazei după modelului practicat în vorbirea (populară sau curentă)” (Milaş, 1988, p. 72). Toate trăsăturile oralităţii, inclusiv cele de natură fonetică, pot fi în-tâlnite în proza literară cultă cu funcţia estetică de a crea iluzia realistă, adică iluzia vorbirii curente, a comunicării obişnuite. Modul în care scriitorii selectează aceaste trăsături este ca-racterizant pentru un stil individual: în proza lui Marin Preda, oralitatea este implicată în construcţia stilului indirect liber prin rupturile de nivel sintactic sau frecvenţa anacolutului. În momentele şi schiţele lui Caragiale, o egală importanţă par să o aibă atât fonetismele cu funcţie individualizatoare, cât şi elipsele, enunţurile neanalizabile, care dramatizează dialogul şi sugerează neintervenţia naratorului-autor în reproducerea vorbirii personajelor. 4. 1. 1. În cazul reproducerii stilizate a exprimării personajului cu scopul de a-l caracteriza, iluzia realistă este directă, primară. Ne putem întreba însă ce se întâmplă atunci când scriitorul trece de la reprezentările limbajului la cele ale obiectelor şi fiinţelor; cum se creează iluzia realistă, iluzia omologiei dintre lumea reprezentată, fictivă, şi cea reală, de vreme ce acestea sunt din punctul de vedere al substanţei eterogene? Limbajul mediază şi în aceste cazuri acceptarea convenţiei şi, în egală măsură, punerea ei între paranteze; de aceea aproape toate formele de „prelucrare” literară a realităţii reprezentate pot fi examinate în termenii stilisticii. Una dintre aceste forme vizează întrebuinţarea arhaismelor, dar şi întrebuinţarea cuvintelor regionale poate fi suspusă aceleiaşi discuţii. Intuitiv, atunci când vorbeau despre „culoarea locală” în proza sau în drama istorică, romanticii aveau în minte tot crearea, aproximativă, a iluziei realiste. Folosirea arhaismelor şi a regionalismelor serveşte chiar acest scop: asemenea cuvinte trebuie să valideze, fie din punct de vedere temporal, fie spaţial, geografic, ficţiunea care se defăşoară sub ochii cititorului. Termenii referitori la vestimentaţie sau la dregătorii în nuvelele istorice ale lui C. Negruzzi sau Al. Odobescu, în romanele istorice ale lui M. Sadoveanu pot părea cititorului modern fastidioşi făcând neatractivă lectura. Creangă este un autor de un pito-resc verbal înşelător, între altele şi din cauza necunoaşterii de către mulţi cititori a termenilor regionali pe care îi foloseşte. Asemenea cuvinte creează însă acea reţea verbală care îl face pe cititor să accepte ficţiunea ca verosimilă în ordinea adevărului artistic. Este suficient să ne gândim la piesele cu subiect istoric ale lui Lucian Blaga – Tulburarea apelor sau Cruciada copiilor – ca să ne dăm seama cât de departe se situa poetul faţă de estetica naivă a romanticilor, încă respectuoşi cu convenţia iluziei realiste. În teatrul lui Blaga, sugestia de vechime, proiecţia într-un timp imemorial nu se mai relizează prin cuvinte vechi, populare sau regionale, ci prin recursul la mituri, la credinţe arhaice. Romanticii şi realiştii sunt descriptivi şi ilustrativi; Blaga conferă textelor sale adâncime şi des-chidere simbolică. 4. 1. 2. O manieră încă şi mai subtilă de a crea iluzia realităţii şi de a valida astfel ficţiunea este legată de ceea ce poeticienii au numit autoreferenţialitatea textului poetic: anumite secvenţe ale textului au ca referent alte secvenţe ale aceluiaşi text, creând astfel impresia că textul în totalitatea sa construieşte un univers autonom, suficient sieşi. Este necesar totuşi să observăm că deşi poeticienii au vorbit despre autoreferenţialitate ca despre o expresie indeniabilă a literarităţii unui text, autore-ferenţialitatea se întâlneşte şi în alte tipuri de texte; modalităţile de realizare sunt însă diferite. În textul ştiinţific, de pildă, autoreferenţialitatea se realizează prin sis-temul de note şi trimiteri bibliografice, prin indicarea numărului curent al exemplului, al schemei sau al figurii, prin formulele specifice de indicare (vezi sau v., cf., supra, infra etc.) (Vulpe, 2001, p. 182). În textul publicistic, autoreferenţialitatea se realizează, între altele, prin folosirea unor elemente lexicale cu sens metaforic, alese din acelaşi câmp semantic care organizează conţinutul textului. Un articol despre neregulile care domnesc în Administraţia Cimitirelor şi a Crematoriilor Umane din Bucureşti se intitulează sugestiv La cimitir se-ngroapă matrapazlâcurile (EZ, 2003, nr. 3489), în care verbul a îngropa este folosit cu sens figurat; cu sensul său propriu, verbul a îngropa constituie un element care tematizează textul. Ceva asemănător se întâmplă şi cu textul literar: în descrieri, mai ales în cele care anticipează desfăşurarea evenimentelor, sau în poezia descriptivă (pastelul), există cuvinte folosite cu sens figurat, care, cu sensul propriu, fixează elemente de conţinut factual, ideatic sau afectiv. În fragmentul descriptiv, desprins din romanul lui Gib Mihăescu, Rusoaica, cu care ilustrăm unul dintre modurile caracteristice în care se realizează autoreferenţialitatea textului literar, prozatorul sugerează, prin personificări şi comparaţii ale elementelor de cadru natural (o năvală căză-cească, simunul căzăcesc, ca nişte hoarde adormite în şa), ameninţarea ce plana asupra ţinutului de pe malurile Nistrului, spaţiul în care se desfăşoară tragedia pribegilor ruşi, alungaţi de cutremurul Revoluţiei din 1917 şi al Războiului Civil. Un frig aspru şi posomorât se lăsase de câteva zile şi apele leneşe ale fluviului prinseră pojghiţă pe maluri. Apoi, într-o bună dimineaţă valea se drapă întreagă în vestmânt de nuntire. Un vânt greu şi întunecat începuse o năvală căzăcească dinspre răsărit şi soarele trebui să stea multă vreme ascuns după norii care vărsau nămeţi. Apele Nistrului curgeau murdar, cu sforuri greoaie şi încete ca nişte hoarde adormite în şa. Pe maluri însă începutul îngheţului se amuza să descrie festoane albicioase şi neregulate de pojghiţă, suprapunându-le uneori şi ardezia pe case. Zăpada conteni, dar simunul căzăcesc îi suflă multă vreme pe deasupra şi pe dedesupt, repezind-o în viscole turbate dintr-o parte în alta încă zile în şir, până când îngheţă el însuşi şi căzu la pământ, şarpe de sloi, care se preface în bucăţi. Atunci pustiul alb încremeni cu magnificile şi candidele-i dune şi Nistrul încremeni însuşi, iar văzduhul rămase tot posomorât (Mihăescu, R, p. 95). Dacă în textul ştiinţific, pune în valoare coeziunea textului, dacă în textul publicistic, reprezintă un mod de a sublinia o linie de interpretare a elementelor informative dintr-un articol, în textul literar, autoreferenţialitatea devine, în primul rând, creatoare de atmosferă, transformându-l pe cititor în „prizonier” al textului, totuşi un prizonier privilegiat, căruia i se iese în întâmpinare prin această ezitare continuă între planul conotativ şi cel denotativ al textului. Nu altceva observă T. Vianu în legătură cu poezia descriptivă a lui Vasile Voiculescu, chiar dacă nu se referă explicit la autoreferenţialitate. Spiritul reflexiv, profund religios al poetului îşi pune amprenta asupra manierei de a scrie pasteluri, care, din decorative (Pillat) ori stilizate, caligrafiate (Maniu) devin „dramatice”: „Natura i se prezintă ca scena unei întâmplări, ca o alegorie în mişcare, uneori cu reminiscenţe din lumea basmelor sau din ciclul legendelor biblice. Aşa, amurgul este un episod al luptei în care noaptea, adevărat căpcăun al basmelor, aleargă cu o falcă-n cer să prindă lumina. Altă dată, apusul este înfăţişat ca o fugă de arhangheli din Grădinile luminii, sau cu jocul Salomeii, căreia îi scapă din poale capul însângerat al lui Ioan” (Vianu, 1975g, p. 555). 5. Conţinut şi formă în limbajul poetic. O caracteristică a limbajelor conotative, termen cu care am putea desemna totalitatea limbajelor artistice, este aceea că ele pun în evidenţă o relaţie specială între planul conţinutului şi cel al formei, între semnificant şi semnificat, relaţie ge-neratoare de efecte în planul stilistic, pentru că atrage atenţia asupra confi-guraţiei operei literare, asupra întrebuinţării neobişnuite a cuvintelor. Este un loc comun astăzi observaţia lui Saussure potrivit căreia semnul lingvistic este arbitrar, ceea ce se reduce la a afirma că între planul sem-nificantului şi cel al semnificatului, între forma sonoră şi conţinut nu există o legătură intrinsec motivată, ci doar una admisă şi fixată prin consens. Limba naturală are totuşi o serie de mecanisme prin care îşi motivează semnele, mecanisme fără a căror acţiune limba nu s-ar putea transmite de la o generaţie la alta: filiaţia etimologică, derivarea, compunerea, figurile de stil lexicalizate etc. Limbajul poetic se deosebeşte de cel comun nu numai prin multiplicarea formelor de motivare a semnului, ci şi prin natura acestora. Putem afirma, fără a exagera, că raţiunea de a fi a limbajului poetic este chiar aceea de a pune în valoare motivarea semnelor, de a întoarce cuvintele la o limbă originară, atunci când acestea aminteau, prin sonorităţile lor, forma lucrurilor pe care le desemnau; este ceea ce aminteşte Platon despre limbaj în dialogul Cratylos: există un cratilism de substanţă al oricărei limbi naturale. Exemplele pe care filozoful le dă ne fac să ne gândim la exemplele, mult mai prozaice, de motivare internă ale lingviştilor. Nostalgia după o limbă „adamică”, încer-carea de a o reface ar fi, aşadar, raţiunea „ontologică” a existenţei limbjului poetic; această nostalgie este mai puternică în cazul limbajului poeziei, „mult mai aproape de propria sa esenţă” decât limbajul prozei, aşa cum crede J.Cohen (1972, p. 432). Am putea vorbi, aşadar, în cazul limbajului poetic, mai ales în cazul limbajului poeziei, de un „cratilism” esenţial: la suprafaţa textului, acesta devine perceptibil prin armonii sugestive, prin efecte de muzicalitate sau prin diseminarea semnificatului în text, forme de autore-ferenţialitate poetică (Oancea, 1998: 116), proprie poeziei din toate timpurile. Există şi raţiuni de a fi ale limbajului poetic generate de natura profundă a literaturii, anume de literaritate; cea mai importantă ar fi aceea că literatura – indiferent de gen sau specie – încearcă prin toate mijloacele să atragă atenţia asupra faptului că întrebuinţarea limbajului se face într-un mod special în raport cu cel comun, în care limbajul este doar un instrument de comunicare. Este ca şi cum limbajul poetic ar încerca prin toate procedeele pe care le foloseşte, prin toate formele neuzuale sau chiar neîntâlnite în limba comună, să atragă atenţia asupra caracterului său artistic, elaborat. Trebuie să gândim toţi aceşti „indici” de artisticitate nu numai ca forme de motivare a relaţiei dintre conţinut şi formă, ci şi ca forme privilegiate în analiza stilistică a textului literar, pentru că asemenea forme sunt cele mai în măsură să provoace efecte expresive şi impresive. Putem privi motivarea ca pe o relaţie de asemănare, analogică sau omologică. J. Cohen, care s-a dedicat acestei chestiuni, nu consideră decât prima formă de motivare, care vizează relaţia dintre planul formei / sem-nificant şi cel al conţinutului / semnificat, întemeietoare pentru limbajul poetic; dimpotrivă, „simbolismul fonetic există, dar nu joacă în poezie decât un rol secundar.” (Cohen, 1972, p. 432). 6. Insolitarea şi efectul stilistic. Tot formaliştii sunt cei care au introdus un concept care a făcut carieră de-a lungul secolului al XX-lea în studiile de poetică, concept care poate fi recuperat de stilistica textului literar, dar şi de o teorie generală a receptării operei literare: insolitarea. Utilizarea unei limbi naturale cu scopuri de comunicare, îl face pe vorbitor să nu zăbovească asupra formei mesajului pe care îl are de transmis; cuvintele îşi pierd, în acest caz, relieful, ele devin pur funcţionale în raport cu intenţiile de comunicare. În cazurile de utilizare obişnuită a limbajului, receptorul nu se opreşte nici el asupra unui cuvânt, asupra sonorităţii sale speciale, asupra eventualelor efecte colaterale de sens; percepţia elementelor de limbaj din care este compus mesajul se automatizează, pe măsură ce vorbitorul stăpânşte tot mai bine limba pe care o utilizează. În studiul Arta ca procedeu, Şklovski observa că limbajului poetic îi este caracteristică tocmai multiplicarea modurilor de contracarare a automatismelor per-ceptuale, ce intervin în receptarea operei literare. Această „eliberare a obiectului de automatismele perceptuale”, care face ca atenţia cititorului să zăbovească asupra formei cuvintelor, realitate desemnată de teoreticianul rus prin termenul „înstrăinare” (rus. остранение) sau insolitare (Şklovski, 1983b, p. 387) se realizează prin procedee care presupun folosirea într-o manieră specială a limbii naturale. Privită ca o proprietate exclusivă a limbajului poetic şi pusă în opoziţie cu rolul de vehicul, de unealtă a comunicării, pe care îl deţine limba naturală în cazul uzajului comun, insolitarea este legată de caracterul reprezentaţional al literaturii. Aceasta acţionează asupra cititorului, înlesnindu-i formarea imaginilor, a reprezentărilor: „Aşadar, obiectul poate fi: 1. creat ca prozaic şi perceput ca poetic; 2. creat ca poetic şi perceput ca prozaic. De unde rezultă că artisticitatea unui obiect, raportarea lui la poezie este rezultatul modului nostru de a-l percepe; vom numi, deci, artistic, în sens restrâns, obiectele cre-ate cu ajutorul unor procedee speciale, care au drept scop să asigure cu cea mai mare certitudine perceperea acestor obiecte drept artistice.” (Şklovski, 1983, pp. 383-384). Din punctul de vedere ale stilisticianului, aceste procedee, constitutive pentru opera literară, reprezintă repere în receptare, pentru că atrag atenţia asupra caracterului de artefact al operei literare; insolitarea devine astfel un concept cu egală deschidere spre o stilistică a textului literar şi spre o stilistică a receptorului / cititorului. Putem lega insolitarea de efectul stilistic, pentru că, de fapt, acele configuraţii textuale asupra cărora se fixează atenţia receptorului / cititorului, modificând datele percepţiei curente, sunt şi cele purtătoare de valori expresive, stilistice. 7. Denotaţie şi conotaţie. Poeticienii şi semioticienii care s-au ocupat de literatură au preluat o sugestie a lingvistului danez Luis Hjelmslev care vorbea despre existenţa limbajelor denotative (limbile natural) şi lim-bajele conotative (artistice). Acestea din urmă se construiesc pe seama celor dintâi, fără de care nu pot exista. Raportul dintre denotaţie şi conotaţie nu este, în limbajele artistice, sau...sau, ci şi...şi (Coteanu, 1972, p. 302); observaţia conduce la presupunerea că există relaţii privilegiate între limbajul comun, denotativ, şi cel poetic, conotativ. Limbajul beletristic este un asemenea limbaj conotativ sau, în termenii semioticianului J. Lotman, un limbaj de modelare secundă (Lotman, 1970, p. 36). O asemenea etichetare atrage atenţia asupra faptului că între limba naturală în care se scrie o operă literară şi limbajul artistic / literar al acelei opere nu se poate pune semnul egalităţii. Cu toate acestea, nu este corect nici să se echivaleze stilul beletristic cu un limbaj alcătuit exclusiv din valori conotative, de natură subiectivă şi individuală. Observând ignorarea legăturii dintre de-notaţie şi conotaţie în teoriile poetice inspirate de structuralism, I. Coteanu preciza: „cea mai simplă manifestare a acestei interpretări [...] o avem în afirmaţia că stilul sau limbajul poetic este un sistem conotativ şi nu, cum ar fi corect spus, un sistem de selecţie şi de organizare a conotaţiilor din semnele lingvistice. Sub o formă sau alta, toate teoriile stilului ca deviere sau abatere subînţeleg domnia exclusivă a conotaţiilor în mesajul poetic” (Coteanu, 1972, p. 307). Modul în care se stabileşte relaţia dintre denotaţie şi conotaţie şi în care este tratat cuvântul în opera literară sintetizează deosebirile care există între limbajul comun şi cel poetic. În uzajul comun raporturile dintre denotaţii şi conotaţii sunt fixate precis, înregistrate de obicei în dicţionare şi cunoscute de vorbitorii unei anumite limbi. În fond, ţine de competenţa lingvistică a vorbitorilor să cunoască nu numai sensurile cuvintelor, dar şi clasele de contexte în care acestea pot fi utilizate, seriile de echivalenţe sinonimice etc. Creativitatea nu are nici o valoare dacă nu este validată la nivelul uzajului de o întreagă comunitate lingvistică sau, cel puţin, de o parte a acesteia. În limbajul poetic, conotaţiile sunt doar parţial gestionate la nivelul unui limbaj literar supraindividual (limbajul poetic romantic, metaforele „obsedante” ale unei perioade literare etc.), iar semnificaţiile curente ale cuvintelor sunt, cel puţin în poezia modernă, temporar suspendate (Coteanu, 1985, p. 282). Această trăsătură rămâne valabilă şi pentru acele texte care par să mimeze condiţia utilizării comune a unei limbi natural, în virtutea caracterului de reprezentare, de univers alternativ la realitate pe care îl are literatura. 7. 1. Limbajul figurat. Opoziţia dintre limbajul tranzitiv şi cel intranzitiv se poate rescrie ca opoziţie între limbajul transparent şi limbajul opac Transparenţa reprezintă o proprietate a limbajelor non-artistice: limbajul este un vehicul, un transportor de informaţie de la emiţător la receptor; el este tranzitiv. Opacitatea înseamnă că limbajul este intranzitiv, că nu transmite în sens strict informaţii, ci doar, în anumite tipuri de texte, poate mima condiţia limbajului transparent (proza realistă). Intranzitivitatea este un atribut esenţial al limbajului artistic, iar cercetarea stilistică a operei literare trebuie să ţină seama de aceasta. Intranzitivitatea limbajului literar este cel mai bine pusă în evidenţă de limbajul figurat (Todorov, 1968: 110). 7. 2. Examinarea figurilor dintr-un text literar a constituit un demers pre-dilect pentru stilisticienii de orice orientare, în primul rând pentru capacitatea figurilor de a da seama de „viziunea” unui scriitor, de configuraţia ireductibilă a lumii sale imaginare. Nu numai figurile de sens – metafora, metonimia sau sinecdoca, oximoronul sau personificarea –, ci şi cele de sunet, de construcţie sintactică sau de gândire, au rostul de a atrage antenţia asupra manierei în care limbajul modelează realitatea. Utilizarea unei figuri, frecvenţa cu care este folosită, poziţia pe care o deţine în configuraţia textului literar nu sunt niciodată întâmplătoare. Vom da un singur exemplu: în paginile care descriu confruntarea terifiantă a ostaşilor români cu duşmanul cvasiinvisibil din Ultima noapte de dragoste, întâia noapte de război, Camil Petrescu foloseşte, cu o frecvenţă care nu poate să nu atragă atenţia, comparaţia (metafora) din registrul teratologic sau din cel clinic, medical: Lungit pe spate îmi mişc membrele încet ca un gândac în agonie; ne-am odihnit ca nişte cai; şiroaie de apă [...] ca melci reci; fâsâituri şuierate, ca de şarpe etc. (C.Petrescu, UN, p. 284 şi urm.) Aceste figuri, care aparţin aceluiaşi registru semantic, traduc conştiinţa degra-dării fiinţei umane, confruntate cu spaima morţii iminente. Primejdia de a-şi pierde viaţa îl reduce pe om la substratul lui biologic elementar, iar aceasta este, în ultimă instanţă, cea mai teribilă tragedie. Comparaţia animalieră indică şi caracterul polemic al romanului: Camil Petrescu polemizează implicit cu poziţia oficială, cu propaganda criminală care împinsese un popor în luptă complet nepregătit, agitând steagul patriotismului. Viziunea lui Camil Petrescu este polemică, pentru că este antieroică, pentru că reface ideea de demnitate umană şi dragoste de patrie pe alte coordonate decât cele pe care voiau să le impună oficialităţile timpului. Am menţionat cuvântul „viziune”. Exact acest lucru îl fac figurile: ele pun în evidenţă „viziunea” autorului, maniera sa de a vedea lumea. Nu este însă singura funcţie a figurilor în textul literar: acestea se subordonează finalităţii centrale a literaturii, ca formă specială de utilizare a limbajului, anu-me reprezentarea, crearea prin imagini a unor lumi alternative la realitate. Mai există o funcţie prin care figurile, indiferent de natura lor, de substanţa lor verbală, configurează un nivel de analiză stilistică foarte important. Figurile scot în evidenţă literaritatea unui text literar, adică acea proprietate prin care un text literar se deosebeşte de alte texte. Aici se cuvine să facem câteva precizări. Oricărei forme de actualizare a limbii îi sunt proprii anumite figuri lexicale sau de construcţie sintactică); ar fi greşit să credem că folosirea limbajului figurat reprezintă un privilegiu exclusiv al literaturii. Dar în limbajele nonartistice aceste figuri sunt lexicalizate sau gramaticalizate (catacreza), încât nu le mai percepem ca figuri. În aceste cazuri, utilizarea figurilor se subordonează unor scopuri de comunicare, iar expresivitatea devine obiect de negociere şi de consens între diferite categorii de utilizatori ai limbii. În literatură, figurile sunt puse sistematic în evidenţă, sunt făcute vizibile; ele nu funcţionează ca ornamente verbale, adăugate unui nivel zero al exprimării, ci formează chiar substanţa operei literare şi fac perceptibile configuraţiile acesteia. Faţă de exprimările nonartistice în care întrebuinţarea figurilor este condiţionată şi reglementată la nivelul grupului social sau al comunităţii lingvistice în ansamblul ei, literatura manifestă o libertate a iniţiativei crea-toare practic nelimitată. Plecând de la ceea ce îi oferă limba, de la substanţa acesteia, de la potenţialul ei „estetic”, ca să vorbim în termenii lui K. Vossler, literatura poate remodela această substanţă şi impune noi raporturi între limbă şi realitate sau noi raporturi între cuvinte: sinonimia metaforică, care poate forţa uneori limitele inteligibilităţii, reprezintă un mecanism de producere a sensurilor, prin care „realitatea” textului literar îşi află justificare. Analiza stilistică trebuie să deceleze care sunt resorturile utilizării figurilor într-un text literar, care este realitatea secundă pe care acestea o alcătuiesc. Analiza stilstică trebuie să răspundă astfel unei provocări de neocolit în orice încercare de interpretare a textului literar: ceea ce arată structura de suprafaţă a textului contrazice ceea ce se află la nivelul structurilor de adâncime. „Etimonul spiritual” (L. Spitzer) sau „matricea stilistică” (M. Riffaterre, 1983) sunt concepte puse la baza unei stilistici care nutreşte ambiţia de a trece dincolo de învelişul vizibil al textului; o adevărată analiză stilistică ar trebui să deconstruiască textul literar pentru a-l face pe acesta să vorbească. Palierul figurilor, care interesează în egală măsură stilistica şi retorica, nu este singurul vizat de analiza stilistică a textului literar, dar este un registru privilegiat al acestui tip de analiză. Dacă ne referim la limbajul figurat, nu putem lăsa deoparte faptul că anumite figuri sunt revelatoare pentru o manieră mai cuprinzătoare de a scrie literatură. Chiar dacă nu acceptăm ipoteza speculativă a lui R. Jakobson, potrivit căreia literatura clasică este prin excelenţă metonimică, iar cea romantică metaforică (Jakboson, 1963c: 67), trebuie să admitem că anumite figuri configurează codurile retorice proprii unui curent literar sau unei perioade literare; examinarea dintr-o perspectivă com-paratistă sau istorică, conjugată cu analiza stilistică, poate spune mult despre evoluţia limbajului poetic într-o literatură. Un exemplu în acest sens îl oferă M. Zamfir care constata în romantismul preeminescian cvasiabsenţa figurii analogice (metafora) şi abundenţa, prin compensaţie, a figurilor de contiguitate (Zamfir, 1976: 189 şi urm.). Dincolo însă de evidenţa frecvenţei mai mari sau mai mici a unor figuri, există diferenţe de viziune ce impun selecţia acestora, într-un spaţiu-timp relativ unitar din punct de vedere retorico-stilistic. „Câmpul asociativ metonimic urmează trasee semantice motivate de structurile semice ale cuvintelor şi de relaţiile de includere în ansambluri semantice având la bază modele ale realităţii” (Oancea, 1998: 155). Figura analogică, metafora în special, pro-voacă în schimb o dereglare a relaţiilor statornicite în limbă prin uzaj între lumea textului poetic şi lumea reală. Poetica clasică nu tolerează derapajele logice, realitatea funcţionează ca un orizont de referinţă, viziunea este mai cu seamă analitică. De la romantici încoace, poeţii cultivă un discurs liric ale cărui supreme virtuţi erau, cel puţin în intenţie, caracterul integrator al viziunii poetice, descoperirea, sub aparenţa lucrurilor, a unor realităţi ultime, a esenţei universului. Privite sub acest unghi, cele două figuri încetează să mai fie simple moduri retorice de existenţă a sensului şi devin principii de funcţionare figurală a poeziei, principii ale unei ontologii literare. Stilistica mai veche ne-a obişnuit cu ideea că analiza de acest tip este o analiză a efectelor artistice, efecte pe care autorul le calculează din momentul scrierii şi pe care cititorul are datoria să le descopere. Dincolo de evidenţa că efectele stilistice pot fi diferite la emitere şi la receptare şi că la lectură cititorul poate face erori de omisiune sau de adiţie, analiza stilistică pornind de la efecte este discontinuă şi întotdeauna locală, centrată pe un fapt verbal, a cărui relevanţă pentru întreg nu există întotdeauna. De aceea, dacă ar trebui să alegem între o stilistică a autorului (stilistica de tip Leo Spitzer, stilistica genetică), o stilistică cititorului (o analiză a elementelor frapante, neobişnuite) şi o stilistică a textului literar, am alege-o pe aceasta din urmă, fără însă a cădea în greşeala de a aplatiza textul la analiză, adică de pune în paranteză judecăţile de valoare, ci, dimpotrivă, încercând să susţinem aceste judecăţi cu argumente trase din analiza stilistică. Valorile artistice ale unei opere literare nu ţin neapărat de „frumuseţea” cuvintelor pe care scriitorul le foloseşte, ci de puterea lui de a ne face să uităm ficţiunea şi de a acorda credit operei literare, de a o privi numai din perspectiva „realităţilor” pe care ea ni le transmite. A descoperi maniera în care un scriitor reuşeşte să-şi treacă ficţiunea drept realitate este, poate, un obiectiv esenţial pentru orice analiză stilistică, ceea ce face ca aceasta să do-bândescă prerogative mai ample decât în cercetările mai vechi. În măsura în care analiza stilistică are drept obiectiv să arate modul în care un text se propune pe sine ca text literar, ea tinde să-şi aproprieze deopotrivă cercetarea poetică şi semiotica textului literar. Realitatea literaturii este realitatea cuvintelor care o compun. Acestea apar în configuraţii fixate de uzajul îndelungat al unei limbi: configuraţii ale sunetelor, con-figuraţii care ating ordinea cuvintelor, configuraţii care vizează relaţia dintre cuvinte şi ceea ce gândim în momentul în care vorbim, configuraţii ale sensurilor cuvintelor. Asemenea configuraţii sunt figurile. Este greşită, oricum îngustă, convingerea că existenţa figurilor marchează exclusiv limbajul poetic sau că literatura are drept caracteristică esenţială folosirea unor structuri verbale care se abat simţitor de la un presupus nivel strict funcţional, neutru, de folosire a limbii. Chiar şi în situaţiile cele mai banale de utilizare a limbii naturale, este pusă în valoare bogăţia unor asemenea configuraţii specifice, adică a figurilor, încât adesea numai lipsa unor cunoştinţe de retorică ne împiedică să le denumim; mult mai uşor le putem distinge, le putem decupa din fluxul verbal. Ceea ce se întâmplă în uzajul comun se întâmplă şi în variantele funcţionale ale unei limbi: în stilul ştiinţific, în limbajele de specialitate mai ales, mulţi termeni ai limbii comune funcţionează în regim de termeni denotativi, dar cu un sens figurat (arbore sau fluture în terminologia construcţiei de maşini); limbajul publicistic îşi creează ad hoc metafore care, în multe cazuri, se clişeizează datorită întrebuinţării foarte frecvente etc. Prin lexicalizare şi clişeizare cele mai multe figuri din limbajele non-artistice dobândesc transparenţa cuvintelor denotative: în consecinţă, atenţia şi perspicacitatea noastră analitică nu se mai opresc asupra lor, nu le mai insolităm. Uzajul comun al unei limbi face apel la figuri, dar, de cele mai multe ori, acestea trec neobservate pentru vorbitori: utilizarea figurilor este subordonată, în asemenea cazuri, scopurilor comu-nicaţionale, iar expresivitatea exprimării se converteşte în eficienţă a exprimării. Relaţia dintre denotaţie şi conotaţie în constituirea figurilor de sens pune în valoare şi alte aspecte constitutive limbajelor artistice. Spre deosebire de J. Cohen care, în Structure du langage poétique (Structura limbajului poetic, 1966), credea că elementele de conotaţie se construiesc în pofida fondului denotativ de bază, anulându-l pe acesta, G. Genette observa că niciodată în cazul limbajului poetic sensul figurat al unui cuvânt nu anulează sensul denotativ; cu alte cuvinte, conotaţia nu se opune denotaţiei, ci se adaugă acesteia, „iar dubla lor prezenţă simultană [...] întreţine ambiguitatea poetică atât în imaginea modernă, cât şi în figura clasică” (Genette, 1968, p. 154). Spre deosebire de termenii „proprii” care sunt în chip firesc arbitrari, termenii figuraţi sunt motivaţi, iar aceasta în două sensuri: în primul rând, pentru că acesta este ales (chiar dacă dintr-un repertoriu dat, ca în cazul literaturii clasice), iar nu impus de uzajul limbii; apoi pentru că substituţia termenului pleacă întotdeauna de la un raport existent între cei doi semnificanţi (de analogie, de contiguitate, de contradicţie etc.); dacă, iniţial, semnificanul substituent era arbitrar în sensul său literal, el devine motivat în întrebuin-ţarea sa figurată (Genette, 1968: 158). Literatura prelungeşte şi face perceptibilă această situaţie firească în orice limbă. Să deducem din aceasta că nu trebuie să socotim figurile – întrebuinţate uneori, în număr foarte mare, în anumite forme de limbaj poetic – drept ornamente verbale adăugate pentru a conferi cuvintelor mai multă expresivitate; folosirea figurilor nu se reduce la o simplă chestiune de împodobire a stilului, ci este impusă de finalitatea centrală a literaturii, ca formă specială de folosire a limbajului, şi anume reprezentarea, crearea prin imagini a unor lumi alter-native la lumea reală. Faptul că figurile sunt inerente limbajului poetic conduce la ideea că „traducerea” figurilor – în special a celor care modifică sensul obişnuit al cuvintelor – nu este întotdeauna cea mai convenabilă cale de a citi un text poetic. Mai aproape de realitatea intimă a literaturii s-ar situa încercarea de a vedea într-un text care este realitatea secundă pe care figurile o alcătuiesc, ce reprezentări / imagini creează, ce sensuri ascunse aduc la suprafaţa vizibilă a textului. 7. 3. O altă raţiune pentru care examinarea figurilor dintr-un text literar rămâne un domeniu predilect al examenului stilistic este dată de capacitatea figurilor de a caracteriza profilul unui scriitor anume, o epocă literară sau o serie de scriitori, legaţi prin ataşamente de ordin estetic. Voi încerca să ilustrez această idee nu prin recurs la figurile de sens, eventual la metaforă, ci la o figură complexă şi eterogenă din punctul de vedere al morfologiei ca epitetul şi la o alta, aparent independentă de convenţiile de scriitură dominante la un moment dat, pentru că este o figură fonetică, anume rima. 7. 3. 1. Epitetul reprezintă unul dintre temeiurile pe care se sprijină multe dintre studiile de stilistică literară: plasând pe fundalul evoluţiei limbajului poetic fiecare element al operei analizate, aşadar, contextualizându-l, epitetul poate măsura poeti-citatea şi, lucru mult mai important, poate deveni indice al evoluţiei unei literaturi sau cel puţin al unui scriitor. Este ceea ce realizeză G. Tohăneanu prin analiza poeziei eminesciene. În secţiunea consacrată categoriilor stilistice şi modalităţilor compoziţio-nale în creaţia eminesciană, mai exact vorbind despre epitetul eminescian, G. Tohăneanu avansează ideea, urmând calea propusă de T. Vianu într-un studiu devenit de referinţă (Vianu, 1975o, p. 398-448), că această figură con-stituie unul dintre cei mai sensibili indici ai evoluţiei stilistice eminesciene: „[....] pe lângă un mare număr de elemente comune [tuturor perioadelor de creaţie poetică, n. ns.], există indici deosebitori nu numai de la o perioadă la alta, ci chiar de la un grup de creaţii la altul” (Tohăneanu, 1975, p. 104). Ceea ce este valabil pentru Eminescu este valabil pentru oricare alt creator, ceea ce este valabil pentru epitet este, în principiu, valabil pentru oricare altă figură. Eminescu condensează însă în poezia sa istoria acestei figuri în poezia româ-nească: de la epitetul ornant, generalizant, Eminescu trece, în perioada de maturitate creatoare, la epitetul plasticizant, la epitetul cromatic sau la cel metaforic şi, în cele din urmă, la epitetul sinestezic. Diversitatea de forme pe care figura a îmbrăcat-o în poezia emi-nesciană a determinat-o pe P. Diaconescu să plaseze apariţia acestei figuri în poezia românească o dată cu Eminescu; până la el, dominase epitetul clasic, abstract, generalizant (Diaconescu, 1972, II, p. 147) 7. 3. 2. Acelaşi rol de indiciu al evoluţiei limbajului poetic îl deţine şi rima, chiar dacă, în calitate de figură de sunet, pare mai puţin supusă condiţionărilor pe care le impun codurile poetice. Rima nu reprezintă exclusiv o chestiune de virtuozitate în mânuirea cuvintelor, menită să-i provoace cititorului / ascultătorului o simplă desfătare eufonică. Ca orice altă figură, in-diferent de natura ei, rima declanşează un lanţ întreg de reacţii, de efecte, de asociaţii, unele de natură pur eufonică, altele, vizând sensul cuvintelor ori re-gistrul lor stilistic. În amplul studiu Prestigiul stilistic al rimei, Gh. Tohăneanu (1975b, p. 110-140) a atras atenţia asupra acestei figuri, îndeobşte neglijate, tocmai pentru că, perpetuându-se reziduurile unei poetici clasiciste, mecanic înţelese, rima a fost socotită un ornament care trebuia să întregească armonia versului. Solidar cu estetica literară romantică, Eminescu acordă rimei o atenţie cu totul specială aşa cum, de altfel, o dovedeşte şi Dicţionarul său; din magma sonoră a acestui inventar de posibile forme, poetul ca folosi doar o mică parte, dar aproape toate rimele eminesciene sunt memorabile: alături de rima somptuoasă rumpe / scumpe, pe care poetul o foloseşte în Călin, Crăiasa din poveşti, Din valurile vremii...sau Egipetul, rimă dovedind adecvarea figurii fonetice la conţinutul poeziei (Tohăneanu, 1975b, p. 211-212), întâlnim în rimele eminesciene cuvinte rare, neuzuale – tâmple / împle, bănat / împărat, calpă / talpă, ostreţe / –, iar aura de vechime se răsfrânge asupra conţinutului, amplifică sugestia de legendă pe care o transmite scenariul poetic: Cum ea pe coate-şi răzima Visând ale ei tâmple, De dorul lui şi nima Şi sufletu-i se împle. (Luceafărul) Cum oare din noianul de neguri să te rump, Să te ridic la pieptu-mi, iubite înger scump, (Din valurile vremii...) Cu evlavie adâncă ne-nvârteau al minţii scripet, Legănând când o planetă, când pe-un rege din Egipet. (Scrisoarea II) Eminescu nu ezită să folosească în rimă arhaisme gramaticale, lexicale sau fonetice, cuvinte regionale sau nume proprii. Gh. Tohăneanu observă chiar folosirea predilectă a unor asemenea forme la sfârşit de vers, neîntâlnite decât foarte rar în alte poziţii, ceea ce vorbeşte despre conştiinţa eminesciană a expresivităţii unor asemenea cuvinte (Tohăneanu, 1975b, p. 216 şi urm.): jele, nemângâiet, trimes, înduioşere, (a) rumpe, formele de conjunctiv fără conjuncţia să etc. Eminescu şi-a îngăduit faţă de codul limbii, faţă de formele corecte, libertăţi pe care nu şi le-a mai îngăduit nici un alt poet romîn până la Nichita Stănescu: sub mâna sa, incorectitudinea unor forme gramaticale de-vine o chestiune derizorie, de vreme ce formele deviante de la sistemul gramatical sporesc muzicalitatea versului. În amplul poem Împărat şi proletar, rimele care conţin forme deviante, la care se aduagă rimele imperfecte, sunt, în mod paradoxal, cele care scot versurile din repetitivitatea mecanică a rimelor gramaticale (îngrădiră / conspiră / osândiră, să-mpărţiţi / să trăiţi) şi le asigură somptuozitate sonoră: susţin / [ei] vă mân, omeneşti / lumeşti / [legată de] aceşti, [femei trec cu-arme-n] braţ / desperaţi; însă / [î]mpinse / aprinse, se lasă / zgomotoase / frumoase, rămâne / pâne / ruşine, ninsori / popor, aşteptarăţi / vorbareţ / pizmareţ, ilău / frâu. Aceeaşi virtuozitate în mânuirea formelor sonore este scoasă în evidenţă şi de raritatea (relativă a) rimelor gramaticale, în care cuplarea apare condiţionată de identitatea morfologică: sug / distrug, vederea / plăcerea (Împărat şi proletar), arab / slab, talaz / necaz (Strigoii) sau suliţi / uliţi, fameni / oameni (Scrisoarea III). Cel mai adesea, Eminescu alege calea cea mai spectaculoasă, mergând de la cuplarea în rimă a unor forme gramaticale diferite (încapă / apă, grindeni / pretutindeni – Scrisoarea III), de la cuplarea unor cuvinte cu sintagme (văzum / nu ştiu cum, ar tăcè / nu ştiu ce – De-or trece anii...) până la folosirea numelor proprii în rimă, trăsătură de altfel foarte romantică a prozodiei sale (Arald / cald, Marie / pustie – Strigoii; Menelaos / adaos, de pildă / Clotildă – Scrisoarea II; cer / Eschişer, Malcatun / alun, deschid / Baiazid – Scrisoarea III; Corregio / înţelege-o, Scrisoarea IV; Dalila / coplila, gene / [Venus] Anadyomene, Dalila / mila – Scrisoarea V). Cu aceste observaţii rămânem totuşi la suprafaţa jocurilor de sonorităţi, fără de care muzicalitatea eminesciană nu ar putea fi înţeleasă. Poetul nu a înţeles însă să se oprească la suprafaţa sonoră a versurilor, ci a dat multora dintre rimele sale o configuraţie care sugerează necesitatea de a folosi anumite cuvinte şi nu altele. Este ştiut faptul că, spre deosebire de limbajul obişnuit, limbajul artistic dispune de mai multe posibilităţi de motivare a semnului lingvistic: între acestea, figurile, mai cu seamă cele de sens. Figurile fonetice de repetiţie, cum este rima, îşi menţin însă o anume independenţă faţă de planul semantic; dacă există, legăturile semantice între termenii aflaţi în rimă sunt, de regulă, întâmplătoare. Ar trebui să adăugăm totuşi faptul că rima constituie, alături de titlu sau incipit, una dintre poziţiile tari ale unui text de poezie. De aceea, apariţia în rimă a unor cuvinte între care se poate găsi o relaţie semantică este intens motivantă, sugerând autonomia limbajului poetic: este ceea ce face adesea Eminescu. Întâlnim în poezia emi-nesciană cele mai variate relaţii între cuvintele aflate în rimă, ceea ce face ca figura de repetiţie să fie dublată de o figură de sens (de contiguitate, mai rar de analogie) sau de o figură de opoziţie, de contrast. Iată câteva exemple din-tre cele foarte multe care pot fi date: 1. – cuvintele care rimează aparţin aceluiaşi câmp perceptual, generând relaţii metonimice între cuvinte: Şi prin vuietul de valuri, Prin mişcarea naltei ierbi, Eu te fac s-auzi în taină Mersul cârdului de cerbi (O, rămâi) Şi de crunta-mi vijelie tu te aperi cu-un toiag? Şi, purtat de biruinţă, să mă-mpiedic de-un moşneag? Rămâneţi în umbră sfântă, Basarabi şi voi Muşatini, Descălecători de ţară, dătători de legi şi datini, (Scrisoarea III) Se-nalţă la maluri, Cu braţe de valuri (Nu voi mormânt bogat) Iar când voi fi pământ, În liniştea serii, Săpaţi-mi un mormânt La marginea mării. (Iar când voi fi pământ) (b) – cuvintele care rimează se subordonează unul celuilalt din punct de vedere logic, generând relaţii sinecdotice între cuvinte: Atunci el pricepe visul că-i trimis de la profet Că de-o clipă se-nălţase chiar în rai la Mahomet (Scrisoarea III) Toate mutrele acestea sunt pretinse de roman, Toată greco-bulgărimea e nepoata lui Traian! (Scrisoarea III) (c) – antitezele spectaculoase, ingredient retoric nelipsit în marea poezie romantică, sunt uneori potenţate de cuvinte cu sens opus, aflate în rimă. În discursul incendiar al proletarului din Împărat şi proletar, opoziţia dintre voi [cei sărmani] şi ei [cei bogaţi] se reduce la opoziţia fundamentală între a trăi şi a muri: De ce să fiţi voi sclavii milioanelor nefaste, Voi, ce din munca voastră abia puteţi trăi? De ce boala şi moartea să fie partea voastră, Când ei în bogăţia cea splendidă şi vastă Petrec ca şi în ceruri, n-au timp nici de-a muri? În cele mai multe dintre asemenea pamflete lirice – Împărat şi proletar sau Scrisoarea III –, accentul semantic, greutatea mesajului se deplasează vădit spre finalul versurilor, în care, nu o dată, cuvintele ce formează rima sunt puse în relaţie antitetică: Nu! moartea cu viaţa a stins toată plăcerea Cel ce în astă lume a dus numai durerea Nimic n-are dincolo, căci morţi sunt cei muriţi. (Împărat şi proletar) De-aşa vremi se-nvredniciră cronicarii şi rapsozii; Veacul nostru ni-l umplură saltimbancii şi irozii.... Au de patrie, virtute, nu vorbeşte liberalul, De ai crede că viaţa-i e curată ca cristalul? Voi sunteţi urmaşii Romei? Nişte răi şi nişte fameni! I-e ruşine omenirii să vă zică vouă oameni! (Scrisoarea III) 8. Ambiguitatea limbajului poetic. Ambiguitatea a fost con-siderată una dintre proprietăţile esenţiale care definesc limbajul poetic în relaţie cu cel nonliterar; pentru a o circumscrie mai bine este suficient să ne gândim la faptul că în comunicarea nonliterară (incluzând aici şi co-municarea obişnuită prin limbaj) ambiguitatea tinde mai curând să fie privită ca o deficienţă, care se cere eliminată sau cel puţin redusă până la un nivel ce nu mai pune în pericol buna înţelegere şi interpretare a mesajelor. Ambiguitatea care provine din utilizarea cu dublu sens a cuvintelor sau din deficienţele de construcţie sintactică sunt de neconceput în stilul juridic, ştiinţific şi chiar în cel publicistic, iar când totuşi se manifestă în formele oralităţii, ambiguitatea materializează chiar tipul de atitudine (circumspectă, evazivă, nehotărâtă) pe care o adoptă conştient vorbitorul pentru a se sustrage unei relaţii prea angajante cu interlocutorul său. Altminteri, în comunicarea obişnuită câmpul de manifestare a ambiguităţii este în permanenţă controlat prin strategii comunica-ţionale care pun în valoare fie funcţia fatică, atunci când există blocaje ale canalului de comunicare, fie pe cea metalingvistică, atunci cînd se impune clarificarea accepţiei unor termeni sau când sunt folosiţi termeni necu-noscuţi unuia dintre interlocutori. Ambiguitatea limbajului poetic este, aşadar, condiţionată de modul fun-damental de a fi al limbajului poetic. Într-o lucrare devenită clasică, Seven Types of Ambiguity (Şapte tipuri de ambiguitate, 1930), William Empson lega ambiguitatea de exclusiv de manifestarea nivelului semantic prin felurite figuri de sens sau de gândire (contradicţia în termeni, antiteza etc.), fie că o concepea ca fuziune a două sau mai multe semnificaţii alternative într-una singură, ca trasmitere simultană a două semnificaţii aparent fără legătură între ele, fie ca exprimare a ceea ce, aparent, este irelevant sau contradictoriu. Izvorâte din practica de interpretare a unor texte de poezie lirică, tipurile de ambiguitate fixate de W. Empson par mai curând rezultatul ad hoc al analizei de text decât consecinţa regândirii acestei proprietăţi globale a limbajului poetic în funcţie de un mod particular de manifestare. Ambiguitatea rezultă adesea în poezia romantică şi posterioară ro-mantismului,din suprapunerea figurilor, creând complexe figura-le, greu de analizat fără a distruge unicitatea configuraţiei textuale: exemple Dar chiar şi în cazul figurilor locale, izolate, putem vorbi de am-biguitate: sensul propriu al cuvintelor nu este anulat de întrebuinţarea lor cu sens figurat; mai curând putem vorbi de o contopire a celor două sensuri, propriu şi figurat, menţinând figura creată într-un regim al ambiguităţii, al lui ca şi cum, al lui a fi & a nu fi.Un asemenea mod de manifestare a poeticului, cu repercusiuni importante asupra registrului stilistic, decurge din aceea că, spre deosebire de limba în act în situaţii nonliterare de comunicare, în care elementele verbale se validează prin raportare la codul limbii, în literatură elementele lingvistice pot fi privite în egală măsură ca elemente ale codului şi ca elemente ale contextului în care sunt întrebuinţate; această dublă existenţă impune distincţia dintre semnificaţie şi valoare (Widdowson, 1991, p. 33-34). În cazul întrebuinţării nonliterare a limbii, elementele codului ac-tivează semnificaţii; în cazul întrebuinţării literare, semnificaţiile elementelor verbale se contopesc cu valorile, creând astfel o sursă de ambiguitate. O sursă de ambiguitate o provoacă anularea opoziţiei transparent (opac, caracteristică pentru poezia modernistă, neo- şi postmodernistă. Aceasta face ca în locul figurilor locale sau al complexelor figurale să avem imaginea, configuraţie textuală, care nu mai poate fi examinată, de cele mai multe ori, retoric. Chiar dacă imaginea nu este privită au pied de la lettre, adică în literalitatea ei aşa cum cerea André Breton, analiza strict tropologică este pusă în dificultate: o ilustrează, numeroase exemple de duble şi triple sinestezii din poezia lui Blaga, Arghezi sau Barbu, comentate de M. Mancaş în Limbajul artistic românesc în secolul XX (1991). Deschiderea simbolică a operei literare a fost dintotdeauna privită ca o constantă a operei literare, o indiscutabilă expresie a literarităţii acesteia. În faţa diversificării formelor poetice, mergând până la anularea distincţiilor dintre genuri, dintre registrele constitutive ale textului (conţinut – formă, transparent – opac), care a eliminat orice referinţă la ceva exterior operei literare şi a transformat-o pe aceasta într-un obiect lingvistic – este cazul poeziei dadaiste, suprarealiste sau letriste, adică al textelor autoreferenţiale – cu greu mai putem vorbi de deschidere simbolică. Trebuie să vedem în deschiderea simbolică o dimensiune istorică a literaturii, a cărui manifestare este diferită de la o perioadă literară la alta. Atunci când există, deschiderea simbolică devine o sursă importantă de ambiguitate, pentru că pluralitatea de sensuri invită la multiplicarea interpretărilor. Ar fi greşit să legăm ambiguitatea exclusiv de poezie sau de proza poetică. Proza narativă artistică pune în valoare ambiguitatea prin chiar trăsătura textuală esenţială care o deosebeşte de proza nonartistică: stilul indirect liber. Maniera în care se repartizează elementele discursului între vocea auctorială şi vocile personajelor configurează stiluri narative distincte, ale căror extreme sunt stilul dominat de vocea aucto-rială şi stilul dominat de mărcile prezenţei personajului; de cele mai multe ori însă cele două voci se suprapun, se contopesc şi numai o analiză „la microscop” poate desface firele care alcătuiesc ţesătura textului. 9. Expresivitatea poetică. De obicei, fiecare operă literară are propria ei configuraţie, care o face inconfundabilă; de aceea nu putem despărţi expresivitatea de ideea de unicitate, de raritate; o asemenea calitate a stilului nu se poate realiza dacă vorbitorul nu are o mare libertate de alegere. Expresivitatea poetică este legată de funcţia de reprezentare poetică, adică de transformarea conceptelor / ideilor / abstracţiunilor în imagini. Deşi nu se realizează în afara limbajului, reprezentarea poetică doar mediază expre-sivitatea, pentru că în opera literară „alegerea” expresivităţii ţine de existen-ţa unei funcţii estetice a textului. Stilistica centrată pe categoria receptorului, propusă de M. Riffaterre, de fapt o teorie a interpretării efectelor de stil, a făcut din constrast şi surpriză indici de apreciere a efectelor de stil, ca dovadă materială, palpabilă a expresivităţii. S-a spus că efectul de contrast, deci şi expresivitatea, sporeşte, cu cât abaterile de la normă sunt mai mari. Afirmaţia nu este întrutotul adevărată. Expresivitatea nu poate fi măsurată în mod mecanic; dacă s-ar putea cuantifica, expresivitatea ar deveni un indicator reglabil al gradului de artisticitate a unui text literar. De fapt, reacţiile receptorului, intenţiile, evaluările, judecăţile de valoare, aşadar şi aprecierea unui text literar ca expresiv sunt reglate de mulţi factori cu acţiune greu predictibilă, între care competenţa de lectură şi gustul personal. 2. Gramatica poeziei şi poezia gramaticii. Reluând un titlu al unui celebru studiu semnat de R. Jakobson (1968), dorim să atragem atenţia asupra necesităţii ca analiza stilistică să depăşească nivelul semantic şi să se concentreze asupra elementelor morfo-sintactice, tot atât de relevante pentru profilul stilistic al unui text literar. 2. 1. Cuvintele „în libertate” reprezintă o invenţie a poeticii moderniste de la începutul veacului trecut. Poetica clasică şi chiar cea romantică mai admiteau, fie şi fără voie, existenţa unor „indici de poeticitate”, de cele mai multe ori revelatori pentru o perioadă omogenă din punct de vedere stilistic. Modurile de îmbinare a cuvintelor, tiparele sintactice, s-au fixat în timp, prin imitaţie, împrumut sau creaţie originală luată ulterior drept model. Unul dintre aceste tipare vizează grupul nominal în poezie, chestiune căreia I. Coteanu i-a dedicat mai multe studii (1982, p. 1-3). Examinarea unui număr foarte mare de structuri nominale i-a permis lui I. Coteanu să observe că există în poezia românească a secolului al XIX-lea tipuri structurale predilecte ale grupului nominal, unel dintre ele reluate până la saţietate şi indicând clşeizarea formelor poetice. Un asemenea tip structural introduce inversarea topicii standard (substantiv1 + substantiv2 în genitiv, substantiv + adjectiv), întâlnit încă şi în poezia eminesciană: a patriei iubire sau triste şoapte (Gr. Al.exandrescu) (Coteanu, 1982, I: 12-16). Mult mai rar se întâlnesc cazuri de dislocări ale grupului nominal, oricum nu înainte de 1910, adică înainte de intrarea poeziei româneşti sub zodia modernităţii. I. Coteanu menţionează un exemplu din poezia lui L. Blaga – Ape cântă, largele –, după toate probabilităţile primul de acest fel din poezia noastră (Coteanu, 1982, II: 130). 2. 2. Timpurile verbale. Într-o operă literară, mai ales narativă, modurile şi timpurile verbale, la care se adaugă elementele de aspect al acţiunii sunt foarte importante. Timpurile şi modurile verbale articulează logica textului şi pun în valoare caracterul secvenţial al naraţiunii. A descoperi morfologia unui text narativ înseamnă în bună măsură a realiza acest decupaj în secvenţe narative, pentru că fiecare asemenea secvenţă se încheagă în jurul unei acţiuni, indicate în text printr-un verb la un anumit mod şi timp. Analiza stilistică a modurilor şi a timpurilor verbale scoate în evidenţă nu numai locul fiecărui plan în arhitectonica ansamblului, dar şi maniera în care povestirea se distribuie între diferitele voci narative, maniera în care se stabilesc relaţiile dintre personaje sau dintre personaje şi vocea auctorială. 2. 2. 1. Folosirea indicativului prezent creează întotdeauna impresia că naraţiunea se desfăşoară chiar în momentul rostirii. Timp prin excelenţă al nedeterminării – momentul prezent este liber de orice altă determinare temporală şi poate dura oricât decide vorbitorul –, indicativul prezent aduce sub ochii cititorului cadrul de desfăşurare a acţiunilor, per-sonajele care fac acţiunea, reacţiile acestora, punându-le pe acelaşi plan – planul instantaneităţii rostirii: este ca şi cum notaţiile s-ar face simultan cu examinarea aspectelor care sunt supuse observaţiei. Această tehnică, destul de rar întâlnită în proza secolului al XIX-lea, este frecvent utilizată în cea modernă; o excepţie strălucită pentru proza secolului al XIX-lea există totuşi: I. L. Caragiale. Proza scurtă a lui Caragiale este dominată de timpul prezent şi de structura dialogică, aducând genul narativ foarte aproape de condiţia celui dramatic. În schiţa Ultima emisiune..., chiar secvenţa introductivă, care fixează cadrul, secvenţă pentru care convenţiile prozei tradiţionale ne-au obişnuit cu folosirea imperfectului, apare dominată de timpul prezent: este prezentul observaţiei şi cel al comunicării observaţiei: La răspântia unei mahalale mărginaşe, strălucesc de departe în fel de fel de feţe geamlâcul unei cârciume, razele lămpii din tavan trecând afară prin clondire pline cu deosebite vopseli străvezii. Afară e o vreme câinească; plouă ca prin sită şi bate un vânt rece. Începe iarna. A-nnoptat bine. Prin dâra de lumină, se vede o umbră înaintând cu paşi grăbiţi. Umbra urmează calea luminată, ferindu-se de băltoace, se apropie şi intră în cârciumă. Caragiale, O, I: 420) Efectul stilistic pe care îl provoacă în această secvenţă prezenţa indicativului este egalizarea planurilor textuale: descriere şi naraţiune (Duda, 2000, 90-91). Efectul de egalizare poate fi uşor pus în evidenţă, de îndată ce prezentul este substituit printr-un alt timp, pentru că omogenitatea temporală indusă de folosirea prezentului se distruge, atunci când trecem enunţul la un timp trecut. Imperfectul poate înlocui foarte bine prezentul în toate cazurile, cu excepţia acelor verbe legate de personajul indicat prin umbra: urmează, se apropie şi intră; aceste verbe nu pot sta la imperfect, pentru că personajul nu poate fi privit ca un element al cadrului descris. Dacă trecem verbele la perfect simplu, introducem o denivelare a discursului narativ: în cadrul schiţat de primele propoziţii ale textului, este înregistrată apariţia personajului, care se îndreptă spre cârciumă. Utilizând prezentul, Caragiale estompează condiţia de text narativ a schiţei, ceea ce face ca elementele de cadru şi personajul care intră în acest cadru să dobândească aceeaşi importanţă. Prozatorul poate totuşi demarca cu bună ştiinţă descrierea de cadru de incipitul narativ. În Situaţiunea, după câteva notaţii sumare, cât să sugereze pretextul întâmplării povestite, Caragiale introduce un verb la conjunctiv cu valoare de imperativ – Să respirăm. Adresată sieşi, invitaţia pune în valoare un element de oralitate, prin care autorul observator-povestitor marchează o dată în plus acel hic et nunc al enunţării; secvenţa care urmează are verbele la indicativul prezent: A fost o zi îngrozitor de fierbinte. Tocmai pe la unu după miezul nopţii, parcă s-a mai potolit puţin cuptorul, parcă începe să mai poată respira omul....Să respirăm. Stau în faţa unui local de noapte, o mică berărie, şi fiindcă am poftă de vorbă, aştept, nu cumva o pica vreun alt bucureştean iubitor ca mine de aer curat, să respirăm împreună: daca o durere împăr-tăşită e pe jumătate uşurată, desigur o bucurie în doi e îndoită. Aşteptând, miros cum din apropiere adie dulce un zefir, pe când un municipal îşi face cu măturoiul lui enorm datoria, stricând odihna prafului şi făcând să se-mbrobodească în ceaţă din ce în ce mai deasă luminile felinarelor. (I.L. Caragiale, O, I: 371) Prezentul indicativului, care unifică secvenţele introductive (de atmosferă, de cadru) şi secvenţele propriu-zis narative, conferă celor mai multe dintre momentele şi schiţele lui Caragiale un caracter dramatic atât de izbitor. Scriitorul însuşi pare a fi realizat condiţia textuală aparte a „mofturilor” sale, avertizându-l pe cititor asupra „neajunsurilor” care decurg din aceasta. În Amici, textul schiţei se reduce la un dialog între cele două personaje (Lache şi Mache); în aceste condiţii, scurta secvenţă care precedă dialogul ia aspectul unor laconice indicaţii regizorale, a unor didascalii: Domnul Mache şade la o masă în berărie şi aştepată să pice vreun amic; e vesel şi are poftă de conversaţie. N-aşteptă mult, peste câteva momente, iată că-i soseşte unuil dintre cei mai buni amici, d. Lache. D.Lache e fără chef. S-apropie şi şade şi el la masă. În acest moment al relatării, Caragiale intervine în text, adresându-se direct cititorului: Cititorul mă va ierta că nu dau nici o indicaţie de ton, de acţiune şi de gamă temperamentală în tot decursul dialogului, – indicaţie atât de necesară pentru citire caldă, – el va suplini însuşi cu imaginaţie această lipsă. (I.L. Caragiale, O, I: 425) 2. 2. 2. În privinţa timpurilor trecute, semnificativ rămâne jocul formelor verbale de imperfect, perfect compus şi perfect simplu. Imperfectul indică o acţiune neterminată în trecut, simultaneitatea, permanenţa, periodicitatea acţiunii sau starea. Aceste înţelesuri fac din imperfect un timp ideal pentru a delimita cadrul în care se desfăşoară o acţiune care urmează să fie introdusă în succesiunea narativă. Verbele la imperfect trimit fie la obiectele care formează cadrul natural, fie la personajul-narator ale cărui stări şi percepţii sunt atent înregistrate. În proza lui Mateiu Caragiale Remeber, povestirea dobândeşte o aură de mister prin deschiderea spre un trecut despre a cărui veridicitate personajul-narator pare a nu mai avea, în momentul relatării, o imagine foarte clară. Proiecţia, într-un trecut ipotetic, a unui personaj a cărui substanţă este chiar misterul pare sugerată şi de frecvenţa imperfectului, timp verbal legat aproape exclusiv de prezenţa în naraţiune a lui Aubrey de Vere: Cu ce prilej, în ce împrejurări făcuse aşa de timpuriu călătorii atât de minunate nu spunea, precum nici cine era, ca şi de unde, dacă avea părinţi, rude sau prieteni, unde sta cu casa măcar – nimic, cu desăvârşire nimic. Ce stăpânire de sine avea ca să se poată ascunde astfel la vârsta lui fără a se trăda? Dacă el însă nu destăinuia nimic, apoi eu îl întrebam şi mai puţin şi presupun că tocmai asta a fost pricina că am legat prieteşug. (M. I. Caragiale, O, p. 33) Secvenţele-cadru, preparatorii pentru desfăşurarea propriu-zisă a acţiunii, sunt omogenizate prin folosirea imperfectului: asemenea secvenţe îl pregătesc pe cititor să admită, în cele din urmă, că ceea ce urmează să se întâmple / să fie relatat se înscrie într-un flux evenimenţial firesc: folosirea imperfectului sporeşte iluzia de autenticitate a povestirii. Că lucrurile stau aşa o arată şi faptul că verbele la imperfect pot fi transpuse la indicativul prezent, de ase-menea timpul acţiunii nedeterminate, dar şi timpul lui acum şi aici al enunţării, fără ca textul să-şi piardă coerenţa: De la acea scrisoare, sir Aubrey n-a mai dat semn de viaţă. Nu era de mirare: o zăpuşeală umedă cumplită clocea oraşul, cuibar uriaş de ticăloşii şi de rele. Nu mai era de ieşit decât seara, când sir Aubrey nu se arăta. Nopţile erau însă atât de frumoase, încât greu mă înduram să mă mai întorc acasă. Această secvenţă preparatorie precedă strania apariţie a travestitului despre care nu aflăm niciodată, pentru că nici naratorul o nu ştie, dacă era sir Audrey sau nu; apariţia straniului personaj şi percepţia pe care o are naratorul sunt puse deopotrivă sub semnul imperfectului, timp al vagului, al neterminării, al deschiderii nelimitate spre un trecut cu contururi şovăielnice: Trecea o femei înaltă, cu un bogat păr roşu sub o pălărie mare cu pene, o femeie slabă şi osoasă, fără şolduri şi fără sâni, într-o rochie strâmtă de fluturi negri. Ea păşea ţeapănă ca o moartă, care ar fi împinsă sau atrasă de o putere din afară, străină de voinţa ei spre un ţel, tainic în noapte. Nu ştiu de ce nu mi-a venit să cred că e o femeie ca toate femeile, din capul locului, chiar înainte ca în ochii ei ţintiţi mari, ce arătau a privi înăuntru, şi în trăsăturile feţei sale prea sulmemenite să-mi pară a recunoaşte...Dar, mai trebuia să mă îndoiesc, mai putea fi numai o bănuială când în mâna cu degete lungi rânjeau şapte safire de Ceylan? (M. I. Caragiale, O, p. 34) Relaţia dintre narator şi naraţiune este caracterizată prin distribuţia caracteristică a formelor de perfect simplu şi perfect compus. În proza lui Mateiu Caragiale Remember, rămâne semnificativ faptul că, în legă-tură cu instanţa narării, în text nu apare perfectul simplu; verbele care sunt legate de personajul-povestitor, cel care rosteşte eu, apar fie la prezent (prezentul spunerii, al rememorării), fie la imperfect (atunci când acţiunile sale au un caracter durativ sau se sincronizează cu cele ale personajului Audrey de Vere), fie la perfectul compus: Răcorindu-mi fruntea, o vie adiere mă trezi din toropeală. Cât am stat ţintuit acolo nu mi-am dat seama – am tras, nesupărat de nimeni şi un pui de somn – nu ştiu să fi auzit bătând orologiul de la Gedechtniss şi trebuie să fi bătut în mai multe rânduri. Când mahmur, mi-am ridicat capul din mâini şi m-am frecat la ochi, pe cerul care se făcuse ca scrumul, casele se desprindeau împânzite. Vântul se înteţise rece, iar arborii porniseră a geme. Mi-am acoperit capul, pălăria am găsit-o jos, căzută – şi am mai dat încă un târcol pe chei să mai văd lumina cea tainică. Fusese însă stinsă. M-am hotărât în sfârşit să plec spre casă, începuseră a cădea stropi groşi şi se lumina de ziuă. (M. I. Caragiale, O, p. 39). Prezenţa perfectului compus şi absenţa perfectului simplu nu sunt întâmplătoare în textul lui Mateiu Caragiale. Cele două timpuri – ambele arătând o acţiune terminată în trecut – nu au aceeaşi valoare, nici chiar în situaţiile obişnuite de utilizare a limbii, cu atât mai puţin într-un text literar. În uzajul comun, perfectul simplu tinde să fie înlocuit cu perfectul compus (excepţie făcând încă unele zone din Oltenia, unde perfectul simplu indică o acţiune terminată în trecut, dar nu mai veche de 24 de ore). Nu acelaşi lucru se întâmplă în textul literar; pentru literatura narativă, perfectul simplu constituie prin excelenţă timpul naraţiunii, atrăgând atenţia asupra ficţiunii narative; acest fapt face ca, spre deosebire de naraţiunea ar-tistică, reportajul – de asemenea text narativ – să nu folosească niciodată perfectul simplu: într-un reportaj, ceea ce se povesteşte / relatează se leagă întotdeauna la cel care povesteşte / relatează. Aşadar, în raport cu un posibil „eu” al textului, perfectul simplu şi perfectul compus nu întreţin acelaşi tip de relaţii: eu + perfect compus trimite la instanţa reală care vor-beşte (autorul-povestitor), în timp ce eu + perfect simplu trimite la instanţa textuală care vorbeşte (personajul-povestitor) (Maingueneau, 1993, pp. 34-36). De altfel, vorbind despre instanţele lingvistice ale textului de proză literară (timpul verbal şi persoana), R. Barthes făcea observaţia: „În spatele perfectului simplu se ascunde întotdeauna un demiurg, zeu sau recitator” (Barthes, 1964, p. 30). În Remeber, folosirea exclusivă a perfectului compus atrage atenţia asupra unui pariu al autenticităţii pe care îl propune Mateiu Caragiale: verbele la perfectul compus ar fi putut fi foarte bine înlocuite de formele de perfect simplu; nici substanţa narativă a textului, nici perspectiva ori semnificaţia evenimentelor nu s-ar fi modificat. Dacă prozatorul ar fi ales perfectul simplu, convenţia de ficţionalitate ar fi fost mai bine pusă în valoare. El a ales însă convenţia autenticităţii, a simulării faptului trăit; de aceea vocea personajului-povestitor se contopeşte cu cea a autorului-povestitor. Vedem în această caracteristică expresia lirismului profund, de substanţă, al prozei lui Mateiu Caragiale. Concurenţa celor două timpuri ale trecutului indică şi o confruntare a celor două instanţe de enunţare: autorul şi povestitorul. În scurta povestirea Un ţipet de Mihail Sadoveanu, atât de apreciată de Tudor Vianu în Arta prozatorilor români (Vianu, 1975m, pp. 194-195), perfectul compus lasă treptat locul formelor de perfect simplu. Mai întâi există o secvenţă narativă pregătitoare, ce introduce personajul-povestitor în cadrul în care se va petrece drama la care asistă fără voie: Am deschis fereastra. Bătăile de ciocane au izbucnit cu putere; roatele de neguri umede m-au învăluit. Auzeam lămurit ţârâitul ploii şi murmurul cristalin al picuşurilor, în bălţile de apă. Noaptea era jilavă şi rece; în jilăveala aceasta, târgul părea amorţit; nici o umbră nu trecea prin uliţa pustie. Cununa de fân din capătul prăjinii se legăna încet, nu departe de mine.[...]. Cât am stat aşa nu ştiu. Ciocanele băteau, foile oftau, ploaia ţârâia, streşinile picurau; mă cuprinsese şi pe mine amorţeala târguşorului pustiu. Deodată, o suflare aspră trecu pe fereastră, mă învălui într-o pânză de răceală şi mă deş-teptă (Sadoveanu, O, I, p. 45-46). În această secvenţă, verbele naraţiunii se împart între formele de perfect compus şi de perfect simplu, iar verbele la imperfect sugerează permanenţa unei stări (a unei atmosfere etc.); formele de imperfect alternează cu cele de perfect compus sau perfect simplu, care fac propriu-zis să demareze nara-ţiunea, împingând-o spre un deznodământ tragic abia bănuit. Ca şi în proza lui Mateiu Caragiale, în povestirea Un ţipet formele de perfect compus din text pot fi trecute la perfectul simplu şi invers; aceasta pentru că cele două timpuri ale trecutului contribuie deopotrivă la construcţia naraţiunii la per-soana I. Ne-am putea întreba pentru ce prozatorul a alternat totuşi timpurile verbale: desigur, dorinţa de a evita monotonia exprimării ar putea constitui o ex-plicaţie, dar aceasta nu este suficientă. Perfectul compus leagă întotdeauna exprimarea de momentul prezent al rostirii şi de persoana care vorbeşte: aşadar, persoana I la care se raportează forma am deschis trimite la cel ce rosteşte această povestire din spatele personajului-povestitor. Nu acelaşi este cazul perfectului simplu, întotdeauna independent de momentul vorbirii şi de persoana care vorbeşte. Putem verifica uşor afir-maţia, dacă încercăm să trecem verbul am deschis la persoana a III-a: textul, în calitatea lui de text narativ, rezistă la o asemenea transformare. În schimb, dacă ar fi existat în text, formele de perfect simplu la persoana I ar fi putut fi trecute la persoana a III-a fără nici o dificultate. Încă o dată se impune com-paraţia cu reportajul publicistic: construit, în general, cu ajutorul perfectului compus, reportajul se propune ca o formă de relatare, tip de text pentru care legătura dintre instanţa de enunţare şi text rămâne esenţială. Povestirea ar-tistică nu este însă o simplă relatare, ci o naraţiune cu caracter ficţional; ceea ce sugerează literaritatea naraţiunii artistice este mai ales această ima-ginare a instanţei enunţării ca rezultantă a cel puţin două personaje: per-sonajul-autor şi personajul-povestitor. Comportamentul diferit al formelor verbale arată cum se suprapun în tex-tul sadovenian cele două instanţe care construiesc naraţiunea, în aşa fel încât povestitorul să păstreze intactă autenticitatea unui fapt trăit, fără ca totuşi povestirea sa să se transforme într-o o pagină autobiografică. Cele două posibilităţi îi atribuie povestirii virtuţi complementare: una îi conferă auten-ticitatea, la prise sur le réel, cealaltă, distanţarea pe care o imprimă po-vestirii încercarea de a relata faptele cu maximă obiectivitate (Duda, 2000, pp. 88-90). Într-un studiu din Arta prozatorilor români (Mai mult-ca-perfectul şi tehnica naraţiunii), Tudor Vianu a observat că epica românească mai veche a utilizat sistematic mai mult ca perfectul – considerat în gramatică un timp trecut, care se raportează la un alt trecut sau la prezentul indicativului – la începutul naraţiunii sau la început de capitol, adică în acele secvenţe introductive care fixează antecedentele povestirii. Examenul comparativ al unor scrieri în proză din perioade diferite îi îngăduie lui T. Vianu constatarea că, în timp, s-a renunţat la utilizarea cu această valoare a mai mult ca perfectului; a devenit frecventă, în schimb, prin proza unor scriitori ca Liviu Rebreanu (Pădurea spânzuraţilor) sau Ion Vinea (Paradisul suspinelor), folosirea mai mult ca perfectului în exprimarea cauzalităţii (Vianu, 1975k:, pp. 419-420). . 2. 3. Vorbind despre reprezentarea vorbirii, ne-am referit la modul în care în proza realistă se realizează „iluzia realităţii”. Doar reproducerea stilizată a particularităţilor verbale care individualizează social, temporal sau spaţial personajele este, de fapt, un mijloc foarte simplu de reprezentare, de altfel întâlnit şi în sfere de întrebuinţare a limbajului. De multe ori, în articolele de ziar pentru a se conferi mai multă credibilitate celor relatate, persoanele despre care este vorba sunt introduse direct în relatare, reproducându-li-se cuvintele. Un reportaj foloseşte, aşadar, cele două modalităţi primare pe care Platon le găsea pentru reprezentarea vorbirii – mimesis şi diegesis –, având grijă ca linia de demarcaţie între cele două moduri de reprezentare să rămână foarte clară. Toate formele primitive de naraţiune cunosc această demarcaţie. În primul caz, poetul arată; în consecinţă, el creează iluzia că per-sonajele se mişcă libere, că acestea sunt cele care vorbesc. Construcţia lingvistică a textului privilegiază, în acest caz, dialogul, monologul, în general vorbirea directă; în accepţie platoniciană, genul dramatic este prin excelenţă un gen mimetic. În al doilea caz, poetul este cel ce vorbeşte despre fapte şi oameni care făptuiesc ceva, el relatează; vorbirea indirectă este modul fundamental de expresie lingvistică (Rimmon-Kenan, 1983, p. 107). În proza artistică raportul dintre mimesis şi relatare este variabil, influenţat fiind de estetica literară pe care o profesează scriitorul. El poate opta pentru apropierea prozei de condiţia textului dramatic, aşa cum procedează Caragiale şi, în genere, scriitorul clasic – nu îl elogia Aristotel pe Homer pentru discreţia cu care îşi face simţită prezenţa ca narator în relatarea evenimentelor din timpul războiului troian? –, eliminând pe cât posibil ele-mentele de relatare, de vorbire indirectă. Marcarea distincţiei dintre diegesis şi mimesis poate fi însă stânjenitoare, în măsura în care atrage atenţia asupra convenţiei ficţionale, mergând deci împotriva iluziei realiste. Proza modernă a făcut mult mai flexibilă această relaţie, care traduce de fapt relaţia vocii auctoriale cu cea a personajelor; de aceea şi timpurile verbale, jocul persoanelor pronominale, al adverbelor de timp şi de spaţiu devin şi mărci stilistice ale modificărilor de registru în construcţia textuală. 2. 3. 1. Una dintre formele predilecte ale prozei moderne este transcri-erea fluxului unei conştiinţe prin monolog interior, care urmează curgerea stărilor afective, gândirea discontinuă, redând cu fidelitate rupturile de nivel ale conştiinţei, fracturile în logica interioară a gândiri. Monologul interior multiplică elipsele, punctele de suspensie, reluările, iar o asemenea formă de reprezentare a vorbirii sugerează autenticitatea a ceea ce exprimă vocea care rosteşte ‘eu’. Interesant este faptul că distanţa dintre diegesis şi mi- mesis, dintre relatare, povestire, şi indicare se micşorează sen-sibil, până la a deveni imperceptibilă, aşa cum se întâmplă în proza scrisă la persoana I, în care un personaj îşi asumă condiţia destinată naratorului-autor: Bineînţeles că veneam din somn, altfel cum să înceapă o zi? Despre lumea din care veneam nu ştiam însă mare lucru. Cea în care aterizasem ar fi trebuit, în schimb, să-mi fie foarte familiară. Şi nu prea era. Mici semne ale incertitudinii au apărut din prima secundă de veghe. Ceasul de pe noptieră nu mai era acolo, şi nu-mi explicam de ce, lumina care venea prin perdelele semitransparente ale camerei, destul de scăzută de altfel, nu-mi permitea să ghicesc ora. N-aveam decât să presupun că e o zi cu cer acoperit, zile destul de numeroase prin regiunea noastră chiar şi în mijlocul verii, datorită vecinătăţii fluviului şi a deltei sale. (Nedelciu, IZ: 209) Începutul nuvelei Şi ieri va fi o zi nu conţine, din punct de vedere gramatical şi ortografic, indici ai vorbirii interioare a personajului, în acest caz a personajului-narator. Şi totuşi nuvela lui Mircea Nedelciu, scrisă la persoana I, este un lung monolog interior; cvasiabsenţa indicilor gramaticali este compensată de acele elemente verbale care indică pendularea perso-najului între certitudine şi incertitudine (bineînţeles, nu prea era[familiară], mici semne ale inceritutidinii, n-aveam decât să presupun), care dezvăluie trăiri interioare, stări mentale; la aceşti indici se adaugă interogaţia care deschide nuvela. Maniera de a trasncrie curgerea interioară a gândurilor personajului-narator articulează foarte bine mersul reflecţiilor personajului; accentul nu cade asupra discontinuităţilor, a rupturilor de ritm interior, ci asupra conştiin-ţei care percepe că ceva în ordinea realului s-a modificat într-un mod care îi scapă de sub control: o realitate se insinuează sub realitatea care se oferă privirilor personajului (şi ale cititorului). 2. 3. 2. Contopirea formelor de reprezentare a vorbirii devine uneori o chestiune de virtuozitate: a şti să descifrezi vocile, nu întotdeauna clar de-marcate una de celaltă, reprezintă piatra de încercare pentru cititor. În romanul lui George Bălăiţă Lumea în două zile, continua trecere dintr-un registru în altul, cu toate modificările verbale pe care le presupun, desfacerea şi contopirea vocilor construiesc în cele din urmă o structură romanescă proteică, polifonică; prezenţa vocilor se amestecă cu cea mai „obiectivă”, behaviouristă descriere a lucrurilor, a comportamentului personajelor. Nici chiar semnele de ortografie şi punctuaţie nu mai ritmează alternarea vorbirii indirecte cu cea directă, aşa cum se întâmplă de obicei: Moiselini apare cu tava cu cafele, un şervet alb scrobit pe mâna lui îndoită din cot. La aşa căldură, spune el, o cafea fierbinte merge, zău aşa că-i mai bună decât toate ceaiurile leşinate care le beau englejii. Degeaba, fiule, spune preotul Zota. Vorbine, priveşte pieziş în sus spre colţul cel mai întunecat al odăii, până unde ajunge vergeaua care susţine draperia. Eu nu beau cafea. Dar părinte, spune profesorul Lăduncă, nici un dar, spune preotul Zota. Eu beau, spune doctorul Puşlenghea, el întinde mâna, ia cafeaua, soarbe, îşi frige limba, înjură şi mai soarbe o dată. Preotul şi doctorul, spune Antipa, doctorul reprezintă ştiinţa şi lumina umanităţii – omul care vindecă, preotul este întunericul mistic – boala spiritului! (Bălăiţă, LZ, p. 329) În alte secvenţe din roman, prezenţa personajelor, atribuirea de partituri către acestea nu se mai face prin acelaşi decupaj precis al replicilor. Oscilăm în a atribui, la lectură, relatarea despre tovarăşii de birou ai lui Antipa, relatare punctată de aprecieri, lui Antipa însuşi, autorului sau unui personaj-martor care comentează de pe margine ce se întâmplă; doar finalul fragmentului ar putea fi atribuit cu mai multă certitudine autorului. Această secvenţă de stil indirect liber amestecă deliberat vocile, relativi-zând atitudinea implicită a autorului faţă de Antipa şi cei doi funcţionari, făcându-ne să credem în co-prezenţa autorului şi a personajelor sale în acelaşi cadru de referinţă; în acest mod, conferă universului ficţional credibilitate: Douăzeci şi cinci de zile pe lună el [Antipa] era singur, fiindcă cei doi lucrau în raion prin nişte comune. Şi n-or fi fost ei te miri cine dacă îndrumau, puneau serios umărul la treabă acolo unde era cu adevărat nevoie, jos la comună. Când se întorceau la sfârşitul lunii, două zile scriau tăcuţi şi încruntaţi, coatele sprijinind umerii, capul lăsat pe-un umăr, fălcile strânse. Scriau rapoarte lungi, fumau, din când în când mişcau picioarele sub masă, încheieturile trosneau uşor, tocurile pantofilor vara, potcoava cizmei iarna, loveau duşumeaua, unul mai tuşea, celălalt se scărpina în furca pieptului, pe sub flanea trecându-şi două degete între nasturii cămăşii.Toate aceste fără să-şi ridice ochii din hârtiile pe care le scriau. Şi s-ar putea face observaţia ciudată că nimeni nu-i văzuse picior peste picior. De ce? Greu de spus. [...] Însă felul cum se mişcau cei doi era altul: nu puteai să nu te gândeşti la un militar în haine civile. Cei doi treceau veseli şi vorbăreţi, fără să se grăbească prin toate birourile. povesteau fel de fel de lucruri vesele de la ţară, erau la curent cu evenimentele politice internaţionale, unul scotea din buzunar o tabacheră chinezească dintr-o tablă aurie, mare, uşoară cu brichetă fixată într-un capăt, îţi dădea şi ţigară şi foc în acelaşi timp. Ei erau aproape în vacanţă. Faţă de Antipa erau binevoitori, prietenoşi chiar, nici nu-l tutuiau [...] aşa cum îi tutuiau pe toţi cei cu funcţii mai mici decât ale lor, nici nu-i spuneau răspicat tovarăşuantipa. Nu, ei găsiseră un apelativ intermediar şi-l foloseau pe un ton aproape vesel, Nea Antipa, spuneau ei. În felul ăsta te poţi adresa şi unui tânăr şi unui bătrân, fără să greşeşti prea mult. (Bălăiţă, LZ, pp. 290-291). Folosirea stilului indirect liber are un alt avantaj: acela de a se oferi ca sinteză între genul mimetic şi genul diegetic, între a arăta şi a relata, între povestire şi dramatizare. O asemenea virtute explică de ce stilul indirect liber nu este legat exclusiv de proza modernă, ci constituie un dat strctural al prozei dintotdeauna, una dintre puţinele trăsături de artisticitate despre care se poate spune fără echivoc că este o expresie a literarităţii literaturii narative. Teme de control Pentru temele de control de la acest capitol se recomandă lucrarea Analiza textului literar, Humanitas, 2001 (autor: Gabriela Duda) (în special capitolele consacrate figurilor de stil şi tipurilor de texte literare) NORME DE TRANSCRIERE S-au folosit normele de transcriere din IVLRA, în măsura în care acestea au fost întâlnite în textele preluate pentru exemplificări din acest volum şi au avut relevanţă pentru profilul stilistic al textelor (2003: 22-23): TEXT: accentul emfatic al cuvântului sau al unei silabe; . : contur melodic desecent terminal; (: contur melodic decendent nonterminal; ?: contur melodic ascendent terminal; (: contur melodic ascendent nonterminal; !: intonaţie rejectivă (contur melodic uşor desecndent, asociat cu înălţimea scăzută a vocii; semnalează reconsiderarea de către emiţător a afirmaţiei sale precedente); u: / m: lungire a unui sunet; numărul de semne (:) indică, în mod aproximativ, durata fenomenului; ‘: apocopa unor sunete; (: pauză; numărul de semne indică, în mod aproximativ, durata pauzei; [text: începutul suprapunerii unor intervenţii succesive; se mar-chează atât în intervenţia în curs, cât şi în intervenţia suprapusă; (xxx): text neclar; (( )): indicaţii scenice. SIGLE ŞI SURSE PENTRU EXEMPLIFICĂRI ALP: ***, Antologie de literatură populară, II, Editura Acade- miei, Bucureşti, 1956 Arghezi, V, I-II: ARGHEZI, Tudor, Versuri, I-II, Cartea Românească, Bucu- reşti, 1980 Bălăiţă, LZ: BĂLĂIŢĂ, George, Lumea în două zile, Eminescu, Bucu- reşti, 1985 Bieltz, PD: Bieltz, Petre, Principiul dualităţii în logica formală, Edi- tura Ştiinţifică, Bucureşti, 1974 Boia, MŞ: BOIA, Lucian, Mitologia ştiinţifică a comunismului, Huma- nitas, Bucureşti, 1993 Breban, AN: BREBAN, Nicolae, Animale bolnave, ed. a II-a, Editura Tineretului, Bucureşti, 1971 I. L. Caragiale, O, I: Caragiale, Ion Luca: Opere. 1. Proză literară, ed. îngrijită şi cronologie de Stancu Ilin, Nicolae Bârna, Constantin Hârlav, prefaţă de Eugen Simion, Academia Ro- mână / Univers Enciclopedic, Bucureşti, 2000 M. I. Caragiale, O: Caragiale, Mateiu I., Opere, ediţie, studiu introductiv şi note de Barbu Cioculescu, Editura Fundaţiei Culturale Româ- ne, 1994 CC: Codul civil, ed. a II-a, sub îngrijirea unui colectiv for- mat din prof.univ. dr. Corneliu Bârsan, lect. univ. Valeriu Stoica, asist. univ. Flaviu Baias, ALL, Bucureşti, 1993 CP: Codul penal, lucrare coordonată, sistematizată şi îngri- jită de dr. Iulian Poenaru, Lumina LEX, Bucureşti, 1995 Coteanu, SF: COTEANU, Ion, Stilistica funcţională a limbii române. Stil, stilistică, limbaj, Editura Academiei, Bucureşti, 1973 Davidescu, PPT: DAVIDESCU, Nicolae: Poezii. Proză. Teatru, Minerva, Bucureşti, 1977 Eminescu, P: EMINESCU, Mihai, Poezii, Minerva, Bucureşti , 1975 Flonta, AN: Flonta, Mircea, Adevăruri necesare?, Editura Ştiinţifică şi Enciclopedică, Bucureşti, 1975 Gulea, Lupchian, Ciocianu, SC: GULEA, Michaela, LUPCHIAN, Gabriela, CIOCIANU, Alina, Scrisoarea comercială. La lettre commerciale, Oscar Print, Bucureşti, 1999 IVLRA: Interacţiunea verbală în limba română actuală. Corpus (se- lectiv). Schiţă de tipologie, Liliana Ionescu (coord.), Editura Universităţii din Bucureşti, Bucureşti, 2002 Macovei, FS: Macovei, Neculai, Forajul sondelor 1. Fluide de foraj şi cimenturi de sondă, Editura Universităţii din Ploieşti, Ploieşti, 1995 Mohan, Ardelean, Mihail, B: MOHAN, Gheorghe, ARDELEAN, Aurel, MIHAIL, Aurora, Biologie, Manual pentru clasa a V-a, ALL, Bucureşti, 1998 Mihăescu, R: MIHĂESCU, Gib, Rusoaica. Bordeiul pe Nistru al locotenen- tului Ragaiac, Gramar, Bucureşti, 1995 Nedelciu, IZ: NEDELCIU, Mircea, Şi ieri va fi o zi, Cartea Românească, Bucureşti, 1989 Pârvu, SLŞ: Pârvu, Ilie Semantica şi logica ştiinţei, Editura Ştiinţifică, Bucureşti, 1974 C.Petrescu, UN: PETRESCU, Camil, Ultima noapte de dragoste, întâia noapte de război,Editura de Stat pentru Literatură şi Artă, Bucureşti, 1960 POI: Poezia obiceiurilor de iarnă, ediţie îngrijită, prefaţă şi biblio-grafie de Stanciu Ilin, Minerva, Bucureşti, 1985 PPR: Teodorescu, G.Dem., Poezii populare române, Minerva, Bucureşti, 1982 [1885] Rosetti, Cazacu, Onu, ILRL: ROSETTI, Al., CAZACU, B., ONU, Liviu,: Istoria limbii ro- mâne literare, I, Minerva, Bucureşti, 1971 Sadoveanu,O,I: SADOVEANU, Mihail, Un ţipăt, în Opere, I, Editura de Stat pentru literatură şi Artă, Bucureşti, 1954 Strat, Furtună, GG: STRAT, Daniela, FURTUNĂ, Constantin, Geografie generală, Manual pentru clasa a V-a, Teora, Bucureşti, 1997 Suciu, Ţunescu, IPH: Suciu, Gheorghe, ŢUNESCU, Radu C., (coord.), 1974: Ingi- prelucrării hidrocarburilor. petrol –Petrochimie, vol. 2, Editura tehnică, Bucureşti Vasiliu, ITT: VASILIU, Emanuel, 1990: Introducere în teoria textului, Editu- ra ştiinţifică şi enciclopedică, Bucureşti DICŢIONARE ŞI ALTE LUCRĂRI DE REFERINŢĂ DCR: DIMITRESCU, Florica, Dicţionar de cuvinte recente, Logos, Bucureşti, 1997: DEX: Dicţionarul explicativ al limbii române, ed. a II-a, Univers Enciclopedic, Bucureşti, 1963 DR: EMINESCU, M., Dicţionar de rime, ed. îngrijită de Marin Bucur şi Victoria-Ana Tăuşan, Albatros, Bucureşti,1976: DSLR: Seche, Luiza şi Mircea Seche, Dicţionarul de sinonime al limbii române, Editura Academiei, Bucureşti, 1982 DŞL: BIDU-VRÂNCEANU, Angela, CĂLĂRAŞU, Cristina, IONESCU-RUXĂNDOIU, Liliana, PANĂ-DINDELEGAN, Gabriela, Dicţionar de ştiinţe ale limbii, Nemira, Bucureşti, 2001 GA: Gramatica limbii române, vol. I-II, ed. a II-a revăzută şi adăugită, Editura Academiei Române, Bucureşti, 1963 MEFS: DRAGOMIRESCU, Gh.N., Mică enciclopedie a figurilor de stil, Editura Ştiinţifică şi Enciclopedică, Bucureşti, 1975 BILIOGRAFIE GENERALĂ 1. ANDERSON, Åbo, 1975: Style, optional rules and contextual conditioning, în 129 2. ANTOINE, Gérard, 1959: La Stylistique française, „Revue de l’enseignement supérieur” , nr.1 3. ARISTOTEL, 1932: Rhétorique, Tome premier (Livre I), texte établit et traduit par Médéric Dufour, Soc. d’Education „Les belles lettres”, Paris 4. ARRIVÉ, Michel, 1969: Postulats pour la description linguistique des textes littéraires, „Langue française”, nr. 3 5. ***, Aspecte ale dinamicii limbii române actuale, 2002: Gabriela Pană-Dindelegan (coord.), Editura Universităţii din Bucureşti, Bucureşti 6. BALLY, Charles, 1951[1926]: Traité de stylistique française, I, Klincksieck, Paris 7. BALOTĂ, Nicolae, 1977: Préliminaires théoriques à la stylistique comparée, „Revista de istorie şi teorie literară”, 26, aprilie-iunie, nr.2 8. BARTHES, Roland, 1970: L’ancienne rhétorique. Aide mémoire, „Commu-nications”, 16 9. BARTHES, Roland, 1987: Romanul scriiturii, traducere de Delia Vasiliu-Şepeţan şi Adriana Babeţi, Univers, Bucureşti 10. BARTHES, Roland, 1964 [1953]: Le degré zéro de l’écriture, Gouthier, Paris 11. BENVENISTE, Émile, 1966: cap. XVIII. La structure des relations de personne dans le verbe, în Études de linguistique générale, Minuit, Paris 12. BLÂNDU, M., 1981: Implicaţii pedagogice ale coeziunii lexicale a discursului ştiinţific englez, în Lucrările Simpozionului naţional pe tema „Contribuţia limbilor moderne la procesul de integrare”, Universitatea din Cluj-Napoca, Cluj 13. BOUSOÑO, Carlos, 1975 [1970]: Teoria expresiei poetice, traducere de Ileana Georgescu, Univers, Bucureşti 14. BrĂtulescu, Monica, 1966: Câteva tipuri de metaforă în folclor, în 128 15. CASSIRER, Peter, 1975: On the place of stylistics, în 129 16. ****, 1983: Ce este literatura? Şcoala formală rusă, antologie şi prefaţă de Mihai Pop, note biobibliografice şi indici de Nicolae Iliescu şi Nicolae Roşianu, Univers, Bucureşti 17. CHAROLLES, Michel, 1978: Introduction aux problèmes de la cohérence des textes (Approches théoriques et étude des pratiques pédagogiques), „Langue française”, nr. 38 18. ***, 1980: Linguistic Perspective on Literature, CHING, Marvin K.L., HALEY, Michael C., LUNSFORD, Ronald F. (ed.), Routledge & Kegan Paul, London, Boston and Haley 19. CHLOUPEK, Jan, 1993: Languages Varieties and Styles in Communication, in 21 20. CHLOUPEK, Jan, 1993: Publicist Style, in 21 21. CHLOUPEK, Jan & Jiří NEKVAPIL (eds.), 1993: Studies in Functional St-listics, John Benjamins Publishing Company, Amsterdam / Philadelphia 22. COHEN, Jean, 1968: Structure du langage poétique, Seuil, Paris 23. COHEN, Jean, 1972: Poésie et motivation, „Poétique”, nr. 11 24. CORNEA, Paul, 1998: Introducere în teoria lecturii, ed. a II-a, Polirom, Iaşi 25. COTEANU, Ion, 1960: Stiluri ale limbii române moderne, „Limba Română”, nr.2 26. COTEANU, Ion, 1961: Româna literară şi problemele ei principale, Editura Ştiinţifică, Bucureşti 27. COTEANU, Ion, 1962: Structura stilistică a limbii, „Limba Română”, XI, nr.4 28. COTEANU, Ion, 1972: Raportul dintre denotaţie şi conotaţie, „Limbă şi Literatură”, XXI, nr.3 29. COTEANU, Ion, 1973: Stilistica funcţională a limbii române. Stil, stilistică, limbaj, Editura Academiei, Bucureşti 30. COTEANU, Ion, 1982: Grupul nominal (GN) în poezie, „Studii şi cercetări lingvistice”, XXXIII, nr. 1 – 3 31. COTEANU, Ion, 1985: Stilistica funcţională a limbii române. Limbajul poeziei culte, Editura Academiei, Bucureşti 32. COTEANU, Ion, 1990: Stilistică – generativism – pragmatică, „Studii şi cercetări lingvistice”, XLI, nr.1 – 2 33. COTEANU, Ion, BIDU-VRÂNCEANU, Angela, FORĂSCU, Narcisa, 1980: Limba română contemporană. Vocabularul, Editura didactică şi pedagogică, Bucureşti 34. CRESSOT, Marcel, 1947: Le style et ses techniques, Paris 35. CULLER, Jonathan, 1975: Structuralist Poetics. Structuralism, Linguistics, and the Study of Literature, Cornell University Press, Ithaca, New York 36. ***, 1974: Current Trends in Linguistics, vol.12. Linguistics and Adjacent Arts and Sciences, II, Mouton, The Hague – Paris 37. CVASNÂI-CĂTĂNESCU, Maria, 2002a: Discursul publicitar actual (I), în 5 38. CVASNÂI-CĂTĂNESCU, Maria, 2002b: Discursul publicitar actual (II), în 5 39. DIACONESCU, Paula, 1969: Sémantique et stylistique (méthode d’investigation d’un texte), „Philologica pragensia”, 12, nr.4 40. DIACONESCU, Paula, 1972: Epitetul în poezia română modernă, „Studii şi cercetări lingvistice”, XXIII, I (nr.2), II (nr.3) 41. DIACONESCU, Paula, 1974: Structura stilistică a limbii. Stilurile funcţionale ale limbii române literare moderne, „Studii şi cercetări lingvistice”, XXV, nr.3 42. DUCROT, Oswald, Todorov, Tzvetan, 1972: Dictionnaire encyclopédique des sciences du langage, Seuil, Paris 43. Duda, Gabriela, 1984: Poétique et diachronie, „Revue roumaine de linguistique”, XXIX, nr.5 44. Duda, Gabriela, 2000: Analiza textului literar, Humanitas, Bucureşti 45. Eihenbaum, Boris Mihailovici, 1983 [1927]: Teoria metodei formale, traducere de Corneliu Barborică, în 16 46. EMPSON, William, 1981 [1930]: Şapte tipuri de ambiguitate, traducere, prefaţă şi note de Ileana Verzea, Univers, Bucureşti 47. GENETTE, Gérard, 1968: Langage poétique, poétique du langage, „Information sur les sciences sociales”, VII, nr.2 48. GENETTE, Gérard, 1970: La rhétorique restreinte, „Communications”, 16 49. GODDARD, Angela, 2002 (1998): Limbajul publicităţii (The Language of Advertising. Written Texts), traducere de Bianca Pop şi Albert Borbely, Polirom, Iaşi 50. GREIMAS, A.-J., COURTÈS, Joseph, Sémiotique. Dictionnaire raisonné de la théorie du langage, II (Compléments, débats, propositions), Hachette, Paris 51. GUESPIN, L., 1976: Les embrayeurs du discours, „Langages”, 41 52. GUIRAUD, Pierre, Kibedi-Varga, A., Tans, J.A., Zumthor, Paul, 1962: Style et Littérature, Van Goozonen, La Haye 53. GUIRAUD, Pierre, 1962: Les Tendances de la Stylistique contemporaine, în Style et Littérature, în 52 54. GUIRAUD, Pierre, 1974: Rhetoric and Stylistics, în 36 55. GUIRAUD, Pierre, 1967: La stylistique, cinquième édition, Presses Universitaires de France, Paris 56. Hamon, Philippe, 1974: Note sur les notions de norme et de lisibilité en stylistique, „Littérature”, mai, nr.14 57. HASAN, Ruqaia, 1975: The place of stylistic in the study of verbal art, in 129 58. HAUSENBLAS, Karel, 1993: The position of Style in Verbal Communi-cation, in 21 59. Hendricks, W.O., 1975: Style and the structure of literary discourse, in 129 60. JAKOBSON, Roman, 1963a: Essais de linguistique générale, Minuit, Paris 61. JAKOBSON, Roman, 1963b: Les embrayeurs, les catégories verbales et le verbe russe, în 60 62. JAKOBSON, Roman, 1963c: Deux aspects du langage et deux types d’apha-sie, în 58 63. JAKOBSON, Roman, 1963d: Linguistique et poétique, în 60 64. JAKOBSON, Roman, 1972 (1968): Poezia gramaticii şi gramatica poeziei, în 102 65. JAKOBSON, Roman, 1973: Questions de poétique, Seuil, Paris 66. INGARDEN, Roman, 1972 (1931): Structura fundamentală a operei literare, în 102 67. IONESCU, Liliana, 1966: Paralelismul în lirica populară, în 128 68. IONESCU-RUXĂNDOIU, Liliana, 1995: Conversaţia: structuri şi strategii. Sugestii pentru o pragmatică a românei vorbite, ALL, Bucureşti 69. IORDAN, Iorgu, 1975: Stilistica limbii române, Editura Ştiinţifică, Bucureşti 70. IRIMIA, Dumitru, 1986: Structura stilistică a limbii române, Editura Ştiinţifică şi Enciclopedică, Bucureşti 71. IRIMIA, Dumitru, 1999: Introducere în stilistică, Polirom, Iaşi 72. Kerbrat-Orecchioni, Catherine, 1977: La connotation, Presse Universitaire de Lyon, Lyon 73. Kerbrat-Orecchioni, Catherine, 1980: L’énonciation. De la subjectivité dans le langage, Armand Colin, Paris 74. KRAUS, Jiří, 1993: Rhetoric, Functional Stylistics and Theory of Language Culture, in 21 75. Kristeva, Julia, 1968: Le texte clos, „Langages” 76. LEECH, Geoffrey N. şi Michael SHORT, 1994 (1981): Style in Fiction, Longman, London / New York 77. Levin, Samuel, 1964: Linguistic Structures in Poetry, Mouton Co., The Hague 78. Levin, Samuel, 1965: Internal and External Deviation in Poetry, „Word”, XXI, nr.2 79. LOTMAN, Iuri, 1973: La structure du texte artistique, Gallimard, Paris 80. McDONALD, Raymond A., 1992: Pluralism in Classical Style Theory: From Rhetoric and Poetics to Art History, „Style”, 26, nr. 2 81. MACKAY, Ray, 1996: Mything the Point: A critique of Objective Stylistics, „Language & Communication”, 16, nr. 1 82. MAINGUENEAU, Dominique, 1990: Pragamtique pour le discours littéraire, troisième éd., Dunod, Paris 83. MAINGUENEAU, Dominique, 1993: Eléments de linguistique pour le texte littéraire, troisième éd., Dunod, Paris 84. MANCAŞ, Mihaela, 1984: Note pentru o „gramatică a poeziei”, „Analele Universităţii din Bucureşti”, XXXIII 85. MANCAŞ, Mihaela, 1984: La sémantique du symbole poétique, „Cahiers roumains d’études littéraires”, nr.4 86. MANCAŞ, Mihaela, 1991: Limbajul artistic românesc în secolul XX, Editura ştiinţifică, Bucureşti 87. MARCUS, Solomon, 1974: Fifty-two Oppositions between Scientific and Poetic Communication, in C.Cherry (ed.), Aspects of Human Communication, Reidel Publishing Company, Dordrecht-Holland 88. MAROUZEAU, J., 1946: Précis de stylistique française, 2e édition, Paris 89. MAROUZEAU, J., 1950: Analyse syntaxique et analiyse psychologique, „Journal de psychologie normale et pathologique”, nr.1 90. MIHĂILĂ, Ecaterina, 1981: Stilistica funcţională şi taxonomia textelor, „Studii şi cercetări lingvistice”, XXXII, nr.1 91. MIHĂILĂ, Ecaterina, 2002: Textul poetic, Eminescu, Bucureşti 92. MILAŞ, Constantin, Stilistica oralităţii, Editura dideactică şi pedagogică, Bucureşti, 1988 93. MUKAŘOVSKÝ, Jan, 1974: Despre limbajul poetic, în Studii de estetică, traducere şi studiu introductiv de Corneliu Barborică, Univers, Bucureşti 94. Munteanu, Ştefan, 1995: Introducere în stilistica operei literare, Editura de Vest, Timişoara 95. OANCEA, Ileana, 1986: Retorică şi antiretorică în poetica românească a secolului al XIX-lea, „Limbă şi Literatură Română”, II 96. OANCEA, Ileana, 1998: Semiostilistica, Excelsior, Timişoara 97. OHMANN, Richard, 1971: Speech Acts and the Definition of Literature, „Philosophy and Rethoric”, IV 98. OHMANN, Richard, 1973: Literature as Act, in S. Chatman (ed.), Approaches to poetics, New York, London, Columbia University Press 99. PARFENE, Constantin, 1980: Compoziţiile în şcoală, Editura Didactică şi Pedagogică, Bucureşti 100. PERELMAN, Chaïm, OLBRECHTS-TYTECA, Lucie, 1970: Traité d’argumentation. La nouvelle rhétorique, 2e éd., Éditions de l’Institut de Sociologie, Université Libre de Bruxelles 101. PLETT, Heinrich, 1983 [1975]: Ştiinţa textului şi analiza de text. semiotică, lingvistică, retorică, traducere de Speranţa Stănescu, Univers, Bucureşti 102. Poetică şi stilistică. Orientări moderne, 1972: Prolegomene şi antologie de, Mihail Nasta şi Sorin Alexandrescu, Univers, Bucureşti 103. POP, Mihai, RUXĂNDOIU, Pavel, 1976: Folclor literar românesc, Editura didactică şi pedagogică, Bucureşti 104. PUŞCARIU, Sextil, 1940: Limba română, I. Privire generală, Fundaţia pentru literatură şi Artă „Regele Carol II”, Bucureşti 105. PUŞCARIU, Sextil, 1959: Limba română, II. Rostirea, Editura Academiei, Bucureşti 106. Richards, I.A., 1960: Poetic Process and Literary Analysis, în 118 107. RIFFATERRE, Michael, 1960: Stylistic Context, „Word”, 16, nr.2 108. RIFFATERRE, Michael, 1971: Essais de stylistique structurale, Flammarion, Paris 109. RIFFATERRE, Michael, 1983: Sémiotique de la poésie, Seuil, Paris 110. RIMMON-KENAN, Shlomith, 1983: Narrative Fiction, Routledge Chapman Hall, Methuen 111. ROSETTI, Al., CAZACU, B., ONU, Liviu, 1971: Istoria limbii române literare, I, Minerva, Bucureşti 112. ROTHE, Arnold, 1985: O convenţie literară neglijată: titlul (I-II), „Revista de istorie şi teorie literară”, XXXII, nr. 1- 2 113. ROVENŢA-FRUMUŞANI, Daniela, 1995: Semiotica discursului ştii-ţific, Editura Ştiinţifică, Bucureşti 114. RUXĂNDOIU, Pavel, 1966: Aspectul metaforic al proverbelor, în 128 115. Ruwet, Nicolas, 1968: Limites de l’analyse linguistique en poétique, „Langages. Langue et littérature” 116. SANDELL, Rolf, 1977: Linguistic Style and Persuasion, London / New York / San Francisco, Academic Press 117. SAUSSURE, Ferdinand de, 1971: Cours de linguistique générale, Payot, Paris 118. SEBEOK, Thomas (ed.),1960: Style in Language, MIT Press, Cambridge 119. SEGRE, Cesare, 1972 (1967): Sinteza stilistică, în 102 120. SINCALAIR, J. Mc., 1975: The linguistic basis of style, în 129 121. SONTAG, SUSAN, 2000 [1961]:Împotriva interpretării, traducere de Mircea Ivănescu, prefaţă de Mihaela Anghelescu-Irimia, Univers, Bucureşti 122. Spitzer, Leo, 1954: Critica stilistica e storia del linguaggio, Laterza & Figli, Bari 123. Stankiewicz, Eduard, Linguistics and the Study of Poetic Language, in 118 124. STICH, Alexandr, 1993: On the Concept of Language Culture, in 21 125. STOICHIŢOIU-ICHIM, Adriana, 2001a: Semiotica discursului juridic, Editura Universităţii din Bucureşti, Bucureşti 126. STOICHIŢOIU-ICHIM, Adriana, 2001b: Vocabularul limbii române ac-tuale. Dinamică, influenţe, creativitate, ALL, Bucureşti 127. Stoichiţoiu-Ichim, Adriana, 2002: Asimilarea împrumuturilor englezeşti: aspecte actuale ale dinamicii sensurilor, în 5 128. *** Studii de poetică şi stilistică, 1966: Tudor Vianu, Al. Rosetti, Mihai Pop (coord.), Editura pentru literatură, Bucureşti 129. Style and Text. Studies presented to Nils Entkvist, 1975: Språkförlaget Skriptor, AB, Stockholm 130. SVEJKOVSKý, Theoretical poetics in the Twentieth Century, în 36 131. SZABO, Zoltan, 1985: Coeziunea textului şi analiza stilistică, în Semiotică şi poetică. 2. Text şi coerenţă, Cluj 132. ŞERBĂNESCU, Andra, 2002: Repere de contextualizare în discursul publicistic românesc (Editorialul), în 5 133. ŞKLOVSKI, Viktor Borisovici, 1983a [1914]: Reînvierea cuvântului, în 16 134. ŞKLOVSKI, Viktor Borisovici, 1983b [1925]: Arta ca procedeu, in 16 135. TELEMAN, Ulf, 1975: Style and grammar, în 129 136. ***Théorie de la littérature, 1966: T. Todorov (éd.), Seuil, Paris 137. THOM, Françoise, 1993 [1987]: Limba de lemn, traducere de Mona Antohi, Humanitas, Bucureşti 138. TOHĂNEANU, G.I., 1969: Stilul artistic al lui Ion Creangă, Bucureşti 139. TOHĂNEANU, G.I., 1975a: Expresia artistică eminesciană, Facla, Timişoara 140. TOHĂNEANU, G.I., 1975b: Prestigiul stilistic al rimei, în 139 141. ULLMANN, Stephen, 1964: Language and Style, Basil Blackwell, Ox-ford 142. USPENSKIJ, Boris A., 1968: Les problèmes sémiotiques du style à la lumière de la linguistique, „ISS”, 7, nr.1 143. VALÉRY, Paul, 1938: Introduction à la poetique, Gallimard, Paris 144. VAN PEER, Willie, 1986: Stylistics and Psychology. Investigations of foregrounding, Croom Helm, London / Sydney / Wolfeboro / New Hampshire 145. VASILIU, Emanuel, 1990: Introducere în teoria textului, Editura Ştiinţifică şi Enciclopedică, Bucureşti 146. VENDRIYES, Jean, 1921: Le langage, La renaissance du livre, Paris 147. VENDRIYES, Jean, 1950: Langage oral et langage écrit, „Journal de psychologie normale et pathologique”, 43, nr.1 148. VIANU, Tudor, 1975a: Opere. Studii de stilistică (I), vol. 4, antologie, note şi postfaţă de Sorin Alexandrescu, text stabilit de Cornelia Botez, Minerva, Bucureşti 149. VIANU, Tudor, 1975b: Opere. Studii de stilistică (II), vol. 5, antologie, note şi postfaţă de Sorin Alexandrescu, text stabilit de Cornelia Botez, Minerva, Bucureşti 150. VIANU, Tudor, 1975c: Paradoxul poeziei, în 148 151. VIANU, Tudor, 1975d: Dubla intenţie a limbajului şi problema stilului, în 149 152. VIANU, Tudor, 1975e: Din problemele limbii literare române a secolului al XIX-lea, în 148 153. VIANU, Tudor, 1975f: Cercetarea stilului, în 148 154. VIANU, Tudor, 1975g: Alegorie şi simbol, în 148 155. VIANU, Tudor, 1975h: Problemele metaforei, în 148 156. VIANU, Tudor, 1975i: Observaţii asupra refrenului, în 148 157. VIANU, Tudor, 1975j: Problema stilistică a imperfectului, în 148 158. VIANU, Tudor, 1975k: Mai-mult-ca-perfectul şi tehnica naraţiunii, în 148 159. VIANU, Tudor, 1975al: Curs de stilistică, în 148 160. VIANU, Tudor, 1975m (1941): Arta prozatorilor români, în 149 161. VIANU, Tudor, 1975n: Tehnica basoreliefului în proza lui N.Bălcescu, în 149 162. VIANU, Tudor, 1975o: Epitetul eminescian, în 149 163. VIANU, Tudor, 1975p: Sinonime, metafore şi grefe metaforice la Tudor Arghezi, în 149 164. VOSSLER, Karl, 1972 [1925]: Limbile naţionale ca stiluri, în 102 165. VULPE, Magdalena, 1980: Subordonarea în frază în dacoromâna vorbită, Editura Ştiinţifică şi Enciclopedică, Bucureşti 166. VULPE, Magdalena, 2002: Ghidul cercetătorului umanist. Introducere în cercetarea şi redactarea ştiinţifică, Clusium, Cluj 167. ZAFIU, Rodica, 2001: Diversitate stilistică în română actuală, Editura Universităţii din Bucureşti, Bucureşti 168. ZAFIU, Rodica, 2002: Mărci ale oralităţii în limbajul jurnalistic actual, în 5 169. ZAMFIR, Mihai, 1976: Retorica poeziei romantice româneşti, în Structuri tematice şi retorico-stilistice în romantismul românesc (1830 – 1870) (coord. Paul Cornea), Editura Academiei, Bucureşti 170. WELLS, Roulon, Nominal and verbal styles, în 160 171. WIDDOWSON, H.G., 1975: Stylistics and the Teaching of Literature, Longman, London 